Audio
stringlengths 109
111
| Transcript
stringlengths 166
12k
|
|---|---|
Seba nye yakame aɖe eye wòganye Bikri, Benyamintɔ la ƒe vi. Eku kpẽ eye wòdo ɣli be,
“Migbugbɔ le David yome!
Migadze eyome o, Israel ŋutsuwo, mina míadzo:
menye míaƒe fiae o!”
Ke Israel ŋutsuwo katã gblẽ David ɖi eye wodze Seba, Bikri vi yome! Ke Yuda ŋutsuwo nɔ woƒe fia la ŋu eye wokplɔe tso Yɔdan tɔsisi la ŋu yi Yerusalem.
Esi wòɖo eƒe fiasã me le Yerusalem la, ede se be woaɖe yeƒe ahiãvi ewo siwo yegblẽ ɖi be woakpɔ fiasã la dzi la ɖe aga, woakpɔ wo dzi le go ɖe sia ɖe me gake yemagadɔ wo gbɔ abe yeƒe ahiãviwo ene o. Ale wotrɔ zu abe ahosiwo ene va se ɖe woƒe kugbe.
Fia la gblɔ na Amasa be wòaƒo Yuda ƒe aʋawɔlawo nu ƒu le ŋkeke etɔ̃ me eye wòana yeanya. Ale Amasa yi ɖana nyanya aʋawɔlawo gake nu sia wɔwɔ xɔ wu ŋkeke etɔ̃ si wonae.
David gblɔ na Abisai be, “Azɔ Seba, Bikri vi awɔ nuvevi mí wu nu si Absalom wɔ. Netsɔ! Wò kple nye dɔlawo miti eyome hafi wòaɖo du aɖe si woɖo gli ƒo xlãe la me eye míaƒe asi magate ŋu asu edzi o.”
Ale Abisai kple Yoab kple ame ɖeka tso Yoab ƒe aʋawɔlawo dome kple fia la ŋutɔ ŋudzɔla dze Seba, Bikri vi la yome. Esi wova ɖo agakpe gã si le Gibeon gbɔ la, wodo go Amasa. Yoab do aʋawu eye adekpui si nɔ aku me la, nɔ eƒe alidziblaka ŋu. Esi wòɖe zɔ la, eɖe adekpui la le eƒe aku me. Yoab te ɖe Amasa ŋu hebiae be, “Èfɔa?” Yoab ku asi Amasa ƒe ge me kple ɖusi abe ɖe wòdi be yeagbugbɔ nu nɛ ene. Amasa mekpɔ yi ɖaɖɛ si Yoab lé kple miasi la o. Ale Yoab nyrɔ yi la ɖe dɔme nɛ flo, eƒe dɔmenuwo kaka ɖe anyigba eye wòku ɖe afi ma enumake. Yoab kple nɔvia Abisai gblẽe ɖe afi ma eye woti Seba, Bikri vi la yome.
Yoab ƒe aʋakplɔlawo dometɔ ɖeka do ɣli gblɔ na Amasa ƒe aʋawɔlawo be, “Ne miele David dzi la, ekema miva dze Yoab yome.”
Ke Amasa ƒe kukua mlɔ eƒe ʋu me le mɔa titina. Esi Yoab ƒe aʋakplɔlawo kpɔ be ameawo nɔ ƒu ƒom na ame kuku la kpɔkpɔ la, wohe ame kuku la tso mɔa dzi do ɖe gbe me eye wotsɔ awu aɖe tsyɔ edzi. Esi wohe ame kuku la le mɔa dzi la, ame sia ame dze Yoab yome be yewoalé Seba, Bikri vi la.
Le ɣeyiɣi sia me la, Seba zɔ to Israelnyigba dzi be yeaƒo aʋakɔ aɖe nu ƒu tso eya ŋutɔ ƒe hlɔ̃, Bikri hlɔ̃ la me le Abel Bet Maka dua me. Esi Yoab ƒe aʋawɔlawo va ɖo la, woɖe to ɖe Seba le Abel Bet Maka, ƒu kpo ɖe dua ŋu tso anyigba yi gli la tame eye wode asi gli la gbagbã me.
Ke nyɔnu nyanu aɖe tso dua me yɔ Yoab gblɔ nɛ be, “Va afii, na míaɖo dze.” Esi wòte ɖe eŋu la, nyɔnu la biae be, “Wòe nye Yoab la?”
Yoab ɖo eŋu be, “Ɛ̃, nyee.”
Nyɔnu la gblɔ be, “Ɖo to wò dɔlanyɔnu ƒe nya.”
Ke Yoab be, “Mele to ɖom wò nya.”
Nyɔnu la gblɔ nɛ be, “Wonɔ nya aɖe gblɔm tsã be, ‘Ne èdi be yeawu nyahehe aɖe nu la, ekema bia aɖaŋu le Abel,’ elabena míeɖoa aɖaŋu nyui na ame ɣe sia ɣi. Èle du tsitsi aɖe si me nɔlawo lɔ̃a ŋutifafa eye wowɔa nuteƒe na Israel la gbãm. Ɖe nàgblẽ nu si nye Yehowa tɔa?”
Yoab ɖo eŋu be, “Mele eme nenema kura o, nu si dim mele koe nye ŋutsu aɖe si ŋkɔe nye Seba, Bikri vi; etso Efraim ƒe tonyigba la dzi. Etso ɖe Fia David ŋu eya ta ne miatsɔe ade asi na mí la, ekema míaɖe asi le dua ŋu le ŋutifafa me.”
Nyɔnu la gblɔ be, “Enyo, míada eƒe ta do ɖe mi to gli la ta.”
Ale nyɔnu la yi ameawo gbɔ kple eƒe aɖaŋu nyui la. Wotso ta le Seba, Bikri vi la nu eye woda eƒe ta la to gli la ta ɖo ɖe Yoab. Enumake Yoab ku kpẽ; ena ameawo dzudzɔ dua gbagbã eye wotrɔ yi fia la gbɔ le Yerusalem.
Yoab nye aʋafia gãtɔ Israelʋakɔ la.
Benaya nɔ fia la ŋu dzɔlawo, Keretitɔwo kple Peletitɔwo nu.
Adoram kpɔa dɔwɔlawo dzi.
Yehosafat, Ahilud ƒe vi, nye nyadzɔdzɔwo ŋlɔla,
Seve nye nuŋlɔla
eye Zadok kple Abiata nye nunɔlawo.
Ira, Yairtɔ la nye nunɔla le David ŋutɔ ƒe gbedoxɔ me. |
|
Dɔ to ƒe etɔ̃ sɔŋ le David ƒe fiaɖuɣi. David do gbe ɖa na Yehowa ɖe eta eye Yehowa gblɔ na David be, “Dɔ sia to le Saul kple eƒe ƒometɔwo ƒe nu vɔ̃wo ta elabena wowu Gibeontɔwo.”
Ale Fia David yɔ Gibeontɔwo ƒo ƒu. Womenye Israelviwo o, ke boŋ wonye Amoritɔ siwo susɔ. Israel ka atam be yemawu wo o, ke Saul di be yeatsrɔ̃ wo le ŋuʋaʋã ɖe Israel kple Yuda nu ta.
David bia wo be, “Nu ka mate ŋu awɔ na mi be nu vɔ̃ sia naɖe ɖa le mia dzi eye wòana miabia Mawu be wòayra mi?”
Gibeontɔwo ɖo eŋu be, “Ga mawɔ naneke tso nya sia ŋu o eye míedi be woatsɔ hlɔ̃biabia awu Israelviwo hã o.”
David bia be, “Ekema nu ka mawɔ? Migblɔe nam ko eye mawɔe na mi.”
Woɖo eŋu na fia la be, “Le ame si tsrɔ̃ mí eye wòɖo nugbe ɖe mía ŋu, na wowu mía dometɔ aɖewo eye teƒe aɖeke mele mía si le Israel ƒe akpa aɖeke o ta la, na woatsɔ via ŋutsu adre na mí eye míawu wo le Yehowa ŋkume le Gibea si nye Saul, Yehowa ƒe ame tiatia la ƒe du la me.”
Fia la gblɔ be, “Matsɔ wo na mi.”
Ena Yonatan ƒe viŋutsu Mefiboset, ame si nye Saul ƒe tɔgbuiyɔvi la tsi agbe le atam si eya kple Yonatan ka na wo nɔewo la ta. Ke etsɔ Rizpa ƒe viŋutsu eveawo, Armoni kple Mefiboset ame siwo nye Saul ƒe tɔgbuiyɔviwo to srɔ̃a Aya dzi la na wo. Eɖe asi le Saul ƒe vinyɔnu Merab ƒe viŋutsu atɔ̃ siwo wòdzi na Adriel si nye Barzilai, Meholatitɔ la hã ŋu na wo. Gibeontɔwo he wo ɖe ati ŋu le toa dzi le Yehowa ŋkume. Ale wo ame adreawo katã ku zi ɖeka le luxaɣi la ƒe gɔmedzedze.
Rizpa, Aya ƒe vinyɔnu, ame si nye ŋutsu eveawo dada la keke akpanya ɖe agakpe aɖe dzi eye wònɔ afi ma le viawo ƒe kukuawo gbɔ tso nuxaɣi va se ɖe tsidzaŋɔli la, ale be akagawo mavuvu wo le ŋkeke me o eye lã wɔadãwo hã maɖu wo le zã me o. Esi David se nu si Rizpa, Aya ƒe vinyɔnu, Saul ƒe ahiãvi wɔ la, eyi ɖaxa Saul kple Yonatan ƒe ƒuwo le Yabes Gileadtɔwo gbɔ. Yabes Gileadtɔwo fi wo le ablɔ me le Bet Sean, afi si Filistitɔwo tsi woƒe kukuawo ɖo le gbe si gbe wowu Saul le Gilboa to la dzi. David lɔ Saul kple Yonatan ƒe ƒuwo eye wòƒo ƒu Saul ƒe vi adreawo hã ƒe ƒuwo. Woɖi Saul kple Yonatan ƒe ƒuwo ɖe Saul fofo, Kis ƒe yɔdo la me le Zela, le Benyaminyigba dzi eye wowɔ nu siwo katã fia la ɖo da ɖi. Le esia megbe la, Mawu se woƒe gbedodoɖa eye wòtsi dɔwuame la nu.
Filistitɔwo gaho aʋa ɖe Israelviwo ŋu gbe ɖeka. David kple eƒe amewo wɔ aʋa la ale gbegbe be ɖeɖi te David ŋu eye wògbɔdzɔ. Filistitɔwo ƒe ame dzɔatsu aɖe si nye Rafa ƒe dzidzimevi, Isbi Benob, ame si ƒe akplɔ ƒe akɔbliteƒe kpe wu kilogram wuieve la, do gawu yeye aɖe hã. Egblɔ be yele David wu ge. Ke Abisai, Zeruya ƒe vi xɔ nɛ eye wòwu Isbibenɔb, Filistitɔ la. Le esia megbe la, David ƒe amewo gblɔ nɛ be, “Màgayi aʋa kpli mí azɔ o! Nu ka ta míaɖe mɔ Israel ƒe kekeli natsi?”
Emegbe, le aʋa aɖe me kple Filistitɔwo le Gob la, Sibekai, Husatitɔ la wu Saf si tso Rafa ƒe dzidzimeviwo dome.
Le aʋa bubu si wogawɔ kple Filistitɔwo le Gob la, Elhanan, Yair Betlehemtɔ ƒe vi wu Goliat si nye Gititɔ, ame si ƒe akplɔti lolo abe ati si le avɔlɔ̃lawo ƒe agbati me ene.
Le aʋa bubu aɖe si wowɔ le Gat me la, ame dzɔatsu aɖe si to asibidɛ ade ɖe asi ɖeka kple afɔbidɛ ade ɖe afɔ ɖeka, wo katã le blaeve-vɔ-ene eye eya hã tso Rafa ƒe dzidzime la ɖu fewu le Israel ŋu ale Yonatan, ame si nye, David nɔviŋutsu Simea ƒe vi la wui.
Ame ene siawo nye Rafa ƒe dzidzimeviwo tso Gat eye wotsi David kple eƒe amewo ƒe asi me. |
|
David dzi ha sia na Yehowa le esime wòɖee tso Saul kple eƒe futɔ bubuawo ƒe asi me. Egblɔ be:
“Yehowae nye nye agakpe,
nye mɔ kple nye xɔnametɔ.
Nye Mawu nye nye agakpe, eyae mesi tso,
nye akpoxɔnu kple ɖeɖe ƒe ŋusẽ.
Nye mɔ sesẽ, nye sitsoƒe kple nye ɖela
èɖem le nye futɔwo katã ƒe asi me.
“Meyɔ Yehowa, ame si dze na kafukafu,
eɖem tso nye futɔwo katã ƒe asi me.
Ku ƒe ƒutsotsoewo ƒo xlãm,
vɔ̃ ƒe tɔɖɔɖɔwo gbã ɖe dzinye.
Tsiẽƒe ƒe kawo blam
eye ku ƒe mɔtetrewo ɖi kpem.
“Ke meyɔ Yehowa le nye xaxa me,
medo ɣli na nye Mawu be wòaɖem.
Ese nye gbe tso eƒe gbedoxɔ me ke
eye nye ɣlidodo ɖo egbɔ, ge ɖe eƒe to me.
Tete anyigba dzo nyanyanya eye wòʋuʋu;
dziƒo ƒe agunuwo ke hã ʋuʋu heyeheye
eye wodzo kpekpekpe elabena dzi kui.
Dzudzɔ do tso eƒe ŋɔtime;
dzo ƒe aɖewo do tso eƒe nu me
eye dzoka xɔxɔwo kplɔe ɖo.
Ema dziŋgɔli ɖe eve,
wòto eme ɖi va anyi
eye lilikpo do blukɔ le eƒe afɔ te.
Ede Kerubiwo dzi eye wòdzo dzo.
Eɖo asagba ɖe ya ƒe aʋalawo dzi.
Ewɔ viviti nɔ eme abe agbadɔ ene
eye lilikpo yibɔ si dzaa tsi lae ƒo xlãe
dzoka xɔxɔwo do tso eƒe keklẽ me le eŋgɔ.
Yehowa ɖe gbe tso dziƒo;
eye Dziƒoʋĩtɔ la na wose eƒe gbe.
Eda eƒe aŋutrɔ eye wòkaka eƒe futɔwo,
eɖo dzikedzo ɖa eye wòtɔtɔ wo.
Atsiaƒu ƒe balimewo dze gaglãa
eye anyigba ƒe gɔmeɖoɖo tsi ƒuƒlu
le Yehowa ƒe nyaheɖeameŋu
kple gbɔgbɔ si do tso eƒe ŋɔtime ta.
“Edo asi ɖa tso dziƒo lém,
heɖem tso tɔ goglowo me;
tso nye futɔ ŋusẽtɔwo ƒe asi me,
tso nye ketɔwo ƒe asi me,
ame siwo sẽ wum akpa la ƒe asi me.
Woƒo ɖe dzinye le nye dzɔgbevɔ̃egbe
gake Yehowa nye nye kpeɖeŋutɔ.
Eɖem tsɔ da ɖe teƒe gbadza;
eɖem elabena nye nu nyo eŋu.
“Yehowa nɔ kplim le nye dzɔdzɔenyenye nu
eye wòwɔ nyui nam le esi nye asi me dza ta.
Melé Yehowa ƒe mɔwo me ɖe asi.
Nyemewɔ vɔ̃ hetrɔ le nye Mawu yome o;
Eƒe sewo katã le ŋkunye me;
eye nyemetrɔ le eƒe ɖoɖowo yome o.
Nyemeɖi fɔ le eŋkume o
eye mete ɖokuinye ɖa tso nu vɔ̃ gbɔ.
Eya ta Yehowa wɔ nyui nam le nye dzɔdzɔenyenye
kple esi nye asi me dza le eŋkume la ta.
“Èwɔa nuteƒe na nuteƒewɔla
eye nèfiaa ɖokuiwò fɔmaɖilae na ame si ŋu fɔɖiɖi mele o.
Ame si dza le eƒe dzi me la, èɖea ɖokuiwò fianɛ be èdza
eye nèfiaa ɖokuiwò ayetɔe ɖe ayetɔ la ŋu.
Èɖea ame siwo bɔbɔa wo ɖokui
ke wò ŋku le dadalawo ŋu,
be nabɔbɔ wo ɖe anyi.
Wò, Yehowa, wòe nye nye akaɖi!
Ènana nye viviti trɔna zua kekeli.
Mate ŋu alũ ɖe aʋakɔ dzi to wò kpekpeɖeŋu me
eye le nye Mawu ta mate ŋu ati kpo aflɔ gli.
“Mawu ya ƒe mɔwo de blibo,
Yehowa ƒe nya nye nyateƒe sɔŋ.
Enye akpoxɔnu na ame siwo tsɔe wɔ sitsoƒee.
Elabena ame kae ganye Mawu kpe ɖe Yehowa ŋu?
Ame kae ganye Agakpe? Ɖe menye míaƒe Mawu la koe oa?
Mawue nye nye mɔ sesẽ,
eyae na nye mɔ zu gbadzaa.
Ewɔ nye afɔwo abe zi tɔwo ene
eye wòna metea ŋu tsia tsitre ɖe teƒe kɔkɔwo.
Efia aʋawɔwɔ nye asiwo
eye nye asiwo ate ŋu abɔ dati si wowɔ kple akɔbli.
Ètsɔ wò dziɖuɖu ƒe akpoxɔnu la nam.
Ebɔbɔ ɖokuiwò be nàdo kɔkɔm.
Èkeke mɔ le tenye,
be nye klowo magli le tenye o.
“Meti nye futɔwo yome eye metsrɔ̃ wo;
nyemetrɔ le wo yome o, va se ɖe esime wotsrɔ̃.
Metsrɔ̃ wo gudugudu eye ɖeke magate ŋu afɔ o.
Wodze anyi ɖe nye afɔ nu
elabena wòe na ŋusẽm hena aʋa la wɔwɔ,
èna mebɔbɔ ame siwo katã
tso ɖe ŋunye la ɖe anyi.
Èna nye futɔwo trɔ megbe dem helé du tsɔ
eye metsrɔ̃ nye futɔwo.
Wodo ɣli be Yehowa naxɔ na yewo
gake ame aɖeke mexɔ na wo o
elabena Yehowa metɔ na wo o.
Metu wo, wozu abe ke ene.
Megbã wo, wokaka
abe ʋuʋudedi si le ablɔwo dzi ene.
“Èɖem tso ame siwo va dze dzinye la si me,
èkpɔ tanye abe dukɔwo ƒe fia ene;
eye ame siwo nyemenya o la dzie meɖu fia ɖo.
Ne wose ŋkɔnye ko la,
woɖoa tom eye du bubu me tɔwo gɔ̃ hã
dzona nyanyanya le nye ŋkume.
Dzi ɖena le wo katã ƒo eye wotsɔa dzodzo nyanyanya hedoa goe
le woƒe mɔ sesẽwo me.
“Yehowa li tegbee!
Woakafu nye Agakpe la!
Woado Mawu, nye Xɔla la ɖe dzi bobobo!
Eyae nye Mawu, ame si bia hlɔ̃ nam.
Etsɔ dukɔwo de nye afɔ te.
Èɖeam tso nye futɔwo ƒe asi me,
ɛ̃, èkɔm gbɔ nye futɔwo ta
eye nèɖem tso ŋutasẽlawo ƒe asi me,
eya ta ele be makafu wò, Oo Yehowa,
le dukɔwo katã dome
eye madzi kafukafuha na wò ŋkɔ.
“Ena dziɖuɖu geɖe eƒe fia la,
eye wòvea eƒe amesiamina David
kple eƒe dzidzimeviwo nu tegbee.” |
|
David ƒe nya mamlɛtɔwoe nye esiawo:
“David, Yese ƒe vi le nu ƒom,
David, ame si Yehowa, do ɖe dzi,
David, Yakob ƒe Mawu ƒe amesiamina,
David, Israel ƒe Psalmo viviwo kpala.
“Yehowa ƒe Gbɔgbɔ ƒo nu to dzinye
eye eƒe nya le nye aɖe dzi.
Israel ƒe Agakpe la gblɔ nam be,
‘Ame si ɖua dzi kple dzɔdzɔenyenye
le mawuvɔvɔ̃ me la,
anɔ abe ŋdikekeli ene,
ɣe keklẽ si ŋgɔ lilikpo mexe o
si naa gbe mumu dona tso anyigba me
le ɣe keklẽ kple tsidzadza megbe ene.’
“Ɖe nye aƒe mele dzɔdzɔe le Mawu ŋkume oa?
Ɖe mebla nu mavɔ si le dedie la kplim oa?
Ɛ̃, ebla nu si meʋãna o la kplim.
Ɖe mana nye ɖeɖekpɔkpɔ nava eme
eye wòana nu sia nu si nye dzi di la,
nasu asinye oa?
Ke woaɖe ame vɔ̃ɖiwo katã ɖe aga abe ŋutiwo wonye ene.
Ŋuti si womefɔna kple asi o.
Ame si di be yeafɔ ŋuti la tsɔa nu lénɛ,
ƒoa ƒui, tɔa dzoe le afi si wòƒo ƒui ɖo.”
Kalẽtɔ xɔŋkɔ etɔ̃ siwo nɔ David ƒe aʋakɔ la me woe nye esiawo:
Gbãtɔe nye Yoseb Basebet, tso Tahkemɔn, si wogayɔna be Adino, Eznitɔ la, ame si nye ame etɔ̃awo ƒe tatɔ. Ewu ame alafa enyi kpɔ le aʋakpekpe ɖeka me.
Ame Sesẽ Etɔ̃awo dometɔ eveliae nye Eleazar, Dodai ƒe vi, ame si nye Ahohitɔ. Enɔ ame etɔ̃ siwo kpe ɖe David ŋu wotɔ te Filistitɔwo le Pas Damim esime Israel ƒe aʋawɔla bubuawo katã si la dome. Ewu Filistitɔwo va se ɖe esime ɖeɖi te eƒe asi ŋu eye magate ŋu alé yi o; Yehowa na dziɖuɖu gã aɖee. Aʋawɔla mamlɛawo megatrɔ gbɔ o va se ɖe esime ɣeyiɣi ɖo hena afunyinuwo haha!
Ame si kplɔe ɖo lae nye Sama, Agee ƒe vi, tso Harar. Gbe ɖeka le aʋakpekpe aɖe kple Filistitɔwo me le teƒe aɖe si bli le fũu eye Israel ƒe aʋawɔlawo katã si la, Sama ɖeka tɔ ɖe bligble la titina eye wòxɔe hewu Filistitɔwo. Yehowa na wòɖu dzi gã aɖe.
Gbe ɖeka, esime David nɔ agado me le Adulam eye Filistitɔwo ƒe aʋawɔlawo nɔ Refaim balime la, ame etɔ̃ tso Israelviwo ƒe aʋafia xɔŋkɔtɔ blaetɔ̃ me yi ɖakpɔe ɖa le nuŋeɣi. 16 David nɔ mɔ la me eye Filistitɔwo ƒe aʋakɔ ɖo Betlehem le ɣe ma ɣi. David gblɔ kple didi be, “Tsikɔ le wunyem vevie. Oo, ne ame aɖe aku tsi tso vudo si le Betlehem ƒe agbo nu la me vɛ nam la, anyo ŋutɔ.” Ale aʋafia etɔ̃ siawo to Filistitɔwo dome, ku tsi tso vudo si te ɖe Betlehem ƒe agbo ŋu me yi na David. Ke David gbe meno tsi la o, ke boŋ etrɔe kɔ ɖi le Yehowa ƒe ŋkume, hegblɔ be, “Yehowa, nyemate ŋu awɔ esia gbeɖe o!”
“Esiae nye ame etɔ̃ siwo tsɔ woƒe agbe ke la ƒe ʋu.”
Abisai, Yoab nɔvi, Zeruya vi nye amegã na ame etɔ̃awo. Etsɔ eƒe akplɔ wu futɔ alafa etɔ̃ kpɔ ale wòxɔ ŋkɔ abe ame etɔ̃awo ene. Ɖe womede bubu eŋu wu ame xɔŋkɔ etɔ̃awo oa? Ezu woƒe kplɔla togbɔ be womebui ɖe wo dome o hã.
Benaya Yehoiada ƒe vi, ame si fofo nye aʋawɔla kalẽtɔ aɖe tso Kabzeel la wu ame dzɔtsu xɔŋkɔ eve siwo nɔ Moab nyigba dzi. Emegbe la, egawu dzata le do aɖe me gbe si gbe sno dza. Le ɣeyiɣi bubu hã la, ewu Egiptetɔ aɖe. Togbɔ be Egiptetɔ la lé akplɔ ɖe asi hã la, Benaya lũ ɖe edzi kple kpo, dui le esi eye wòtsɔ Egiptetɔ la ŋutɔ ƒe akplɔ wui. Nu siawoe Benaya, Yehoiada ƒe vi wɔ. Eya hã xɔ ŋkɔ abe ame sesẽ etɔ̃awo ene. Wobunɛ wu ame xɔŋkɔ Blaetɔ̃awo dometɔ ɖe sia ɖe gake womedee ame Etɔ̃awo dome o. Ke David tsɔe ɖo eŋudzɔlawo nu.
Ame siwo nɔ ame blaetɔ̃awo dome:
Asahel, Yoab nɔvi, hã nɔ ame blaetɔ̃awo dome.
Bubuawoe nye: Elhanan, Dodo ƒe vi, tso Betlehem;
Sama tso Harod;
Elika tso Harod;
Helez tso Palti;
Ira, Ikes ƒe vi tso Tekoa;
Abiezer tso Anatɔt;
Sibekai tso Husat;
Zalmɔn si nye Ahohitɔ,
Maharai tso Netofat;
Heleb, Boana ƒe vi, tso Netofat;
Itai, Ribai ƒe vi, tso Gibea, le Benyamin ƒe to la me;
Benaya tso Piratɔn;
Hidai tso afi si Gaas tɔʋuwo le;
Abi Albon tso Arbat;
Azmavet tso Bahurim;
Eliahba tso Saalbɔn;
Yasen ƒe viwo;
Yonatan;
Sama tso Hara,
Ahiam, Sarar ƒe vi, tso Harar;
Elifelet, Ahasbai ƒe vi, tso Maka;
Eliam, Ahitofel ƒe vi, tso Giloh;
Hezro tso Karmel;
Parai tso Arba;
Igal, Natan ƒe vi tso Zoba;
Bani tso Gad;
Zelek tso Amon;
Naharai tso Beerot;
Yoab, Zeruya ƒe vi ƒe akpoxɔnutsɔla;
Ira tso Yatir;
Gareb tso Yatir;
kple Uria, Hititɔ la.
Ale wo katã de ame blaetɔ̃-vɔ-adre. |
|
Yehowa gado dziku ɖe Israel ŋu eye wòna be David tso ɖe wo ŋu gblɔ na wo be, “Miyi miaxlẽ ame siwo le Israel kple Yuda.”
Ale fia la dɔ Aʋafia Yoab kple aʋafia bubuwo eye wògblɔ na wo be, “Miyi ne miatsa le Israel ƒe toawo katã me tso Dan va se ɖe Beerseba eye miaŋlɔ ŋutsu siwo ate ŋu awɔ aʋa la ƒe ŋkɔ ne manya woƒe xexlẽme.”
Ke Yoab ɖo eŋu na fia la be, “Yehowa, wò Mawu la nadzi wò aʋakɔwo ɖe edzi zi alafa eye wòana be nye aƒetɔ, fia la ƒe ŋkuwo nakpɔ esia gake nu ka ŋuti nye aƒetɔ, fia la di be yeawɔ nu sia ɖo?”
Ke fia la ƒe nya ɖu Yoab kple aʋafia bubuawo tɔ dzi ale wodzo le fia la ŋkume be woaɖaŋlɔ ŋutsu siwo katã ate ŋu ayi aʋa le Israel la ƒe ŋkɔ.
Esi wotso Yɔdan tɔsisi la vɔ la, woƒu asaɖa anyi ɖe Aroer gbɔ le du si le balime la ƒe dziehe gome eye wozɔ to Gad va ɖo Yazer. Tso afi ma woyi Gilead le Tatimhodsinyigba dzi heyi Dan Yaan eye woƒo xlã yi Sidon. Tso afi ma woyi Tiro mɔ la me kple Hivitɔwo kple Kanaantɔwo ƒe duwo katã me. Mlɔeba la, woyi Beerseba le Yuda ƒe gbegbe.
Esi wotsa le anyigba blibo la dzi vɔ la, wotrɔ gbɔ va Yerusalem, esi wotsa le ɣleti asiekɛ kple ŋkeke blaeve kple vɔwo megbe.
Yoab gblɔ na fia la be ŋutsu siwo tsi na aʋayiyi la le ame akpe alafa enyi (800,000) le Israel eye wole akpe alafa atɔ̃ (500,000) le Yuda.
David ƒe dzitsinya ɖe fu nɛ esi wòna woxlẽ ame siwo ate ŋu ayi aʋa la vɔ. Tete wògblɔ na Yehowa be, “Mewɔ nu vɔ̃ gã aɖe le nu si mewɔ la ta. Oo Yehowa, azɔ la meɖe kuku na wò, ɖe wò dɔla ƒe vodada ɖa elabena mewɔ bometsinu gã aɖe.”
Hafi David nafɔ le ŋdi la, Yehowa ƒe gbe va na Nyagblɔɖila Gad, David ƒe nukpɔla be, “Yi nàgblɔ na David be, ‘Ale Yehowa gblɔe nye esi: mele nu etɔ̃ ɖom ŋkuwò me. Tia wo dometɔ ɖeka esi mawɔ ɖe ŋutiwò.’ ”
Gad yi David gbɔ eye wòbiae be, “Ɖe nàtia be dɔwuame nava anyigba dzi ƒe adre loo, alo nàsi le wò futɔwo nu ɣleti etɔ̃ loo, alo dɔvɔ̃ nava anyigba la dzi ŋkeke etɔ̃a? Bu nu siawo ŋu nyuie eye nàna manya ŋuɖoɖo si mana ame si dɔm la.”
David gblɔ na Gad be, “Meɖo xaxa gã aɖe me. Na míadze Yehowa ƒe asi me le eƒe nublanuikpɔkpɔ sɔ gbɔ la ta, ke mègana madze amegbetɔ ƒe asi me o.”
Ale Yehowa na dɔvɔ̃ va Israelnyigba dzi ŋdi ma; enɔ anyi va se ɖe ɣeyiɣi si wòɖo nɛ eye ame akpe blaadre (70,000) ku le dukɔ la me, tso Dan va se ɖe Beerseba. Esi mawudɔla la do eƒe asi ɖa be yeatsrɔ̃ Yerusalem la, dzɔgbevɔ̃e la ve Yehowa eye wògblɔ na mawudɔla si le nu gblẽm le ameawo dome la be, “Enyo gbɔ! Ɖe wò asi ɖa.” Yehowa ƒe dɔla la ɖo Arauna, Yebusitɔ la ƒe lugbɔƒe le ɣe ma ɣi me.
David kpɔ mawudɔla la eye wògblɔ na Yehowa be, “Kpɔ ɖa, nyee nye ame si wɔ nu vɔ̃! Nu ka alẽ siawo ya wɔ? Na wò dɔmedzoe nabi ɖe nye kple nye ƒometɔwo ɖeɖe ko ŋuti.”
Nyagblɔɖila Gad va David gbɔ gbe ma gbe eye wògblɔ nɛ be, “Yi nàtu vɔsamlekpui aɖe na Yehowa le Arauna, Yebusitɔ la ƒe lugbɔƒe.” David yi be yeawɔ nu si Yehowa to Gad dzi gblɔ nɛ. Esi Arauna kpɔ fia la kple eŋumewo gbɔna egbɔ la, eyi hede ta agu tsyɔ mo anyi ɖe fia la ŋkume.
Ebia wo be, “Nu ka wɔ ge mieva?”
David ɖo eŋu be, “Míeva be míaƒle wò lugbɔƒea eye matu vɔsamlekpui aɖe na Yehowa ɖe afi sia ale be wòana dɔvɔ̃ la nu natso.”
Arauna gblɔ na David be, “Nye aƒetɔ fia, wɔ nu sia nu si hiã wò la ŋu dɔ faa. Nyitsuwoe nye esiawo na numevɔsa; àte ŋu awɔ lugbɔnuwo kple nyitsuwo ƒe kɔkutiwo ŋu dɔ hena dzododo ɖe vɔsamlekpui la dzi. Matsɔ wo katã na wò faa. Yehowa, wò Mawu la naxɔ wò vɔsa.”
Ke Fia David gblɔ na Arauna be, “Ao, nyemaxɔ nu siawo abe nunanawo ene o, elabena nyemedi be masa numevɔ la na Yehowa, nye Mawu la kple nu siwo ta nyemexe fe aɖeke ɖo o.”
Ale David xe klosaloga blaatɔ̃ nɛ ɖe lugbɔƒe la kple nyitsuawo ta. David ɖi vɔsamlekpui ɖe afi ma na Yehowa eye wòsa numevɔ kple akpedavɔ. Yehowa se eƒe gbedodoɖa eye wòna dɔvɔ̃ la nu tso. |
|
Nye, Paulo, ame si Mawu ŋutɔ tia be manye Yesu Kristo ƒe dɔla kple nɔvinye,
xɔsetɔ Timoteo gbɔe agbalẽ sia tso, Na Mawu ƒe hame si le Korinto kple ame
kɔkɔe siwo katã le Akaya: Amenuveve kple ŋutifafa si tso Mawu, mía Fofo kple
Aƒetɔ Yesu Kristo gbɔ la nanɔ anyi kpli mi. Woakafu Mawu, ame si nye míaƒe
Aƒetɔ Yesu Kristo Fofo, nublanuikpɔkpɔ Fofo kple akɔfafa katã ƒe Mawu la, ame si
fa akɔ na mí le míaƒe xaxawo katã me, ale be míawo hã míate ŋu afa akɔ na ame
siwo le xaxa me kple akɔfafa si míawo ŋutɔ míexɔ tso Mawu gbɔ. Abe ale si Kristo
ƒe fukpekpewo gena ɖe míaƒe agbe mee ene la, nenema ke to Kristo me míaƒe
akɔfafa hã gbã goe. Ne míexaxa la, miawo ƒe akɔfafa kple ɖeɖe tae; ke ne wofa
akɔ na mí la, miawo ƒe akɔfafa tae. Esia dea dzigbɔgbɔ blewuu mia me be miawo hã
mietea ŋu kpea fu siwo miekpena. Míaƒe mɔkpɔkpɔ na mi li ke goŋgoŋgoŋ, elabena
míenya be abe ale si miekpɔ gome le míaƒe fukpekpewo me ene la, nenema ke miakpɔ
gome le míaƒe akɔfafa hã me. Nɔvi lɔlɔ̃tɔwo, mebu be ele be magblɔ fu siwo
míekpe le Asia la na mi. Woƒo mí, eye wowɔ fu mí ale gbegbe be míawo ŋutɔ gɔ̃ hã
míebu mɔkpɔkpɔ ɖe sia ɖe be míatsi agbe. Míebu be míedze na ku elabena míekpɔ be
wɔna aɖeke meganɔ mía ŋu o, gake míetsɔ nu sia nu gblẽ ɖe Mawu si tea ŋu wɔa nu
sia nu, eye wòfɔa ame kukuwo gɔ̃ hã tso yɔdo me la ƒe asi me. Vavã, Mawu ɖe mí
tso ku dziŋɔ aɖe me, ale míetsɔ míaƒe mɔkpɔkpɔ da ɖe edzi be aɖe mí tso fukpekpe
ɖe sia ɖe me ɖaa. Eya ta mi katã miwɔ ɖeka ne miado gbe ɖa ɖe mía ta vevie. Zi
ale si miedo gbe ɖa eye mieɖe kuku ɖe mía ta la, zi nenema ke miagada akpe na
Aƒetɔ la ɖe eƒe amenuveve si na be míenɔ dedie la ta. Ke míawo hã, adegbe si
míaƒe dzitsinya nana míeƒona lae nye be míeléa mía ɖokuiwo nyuie le xexe sia me,
eye le mia dome hã la, míewɔ mía ɖokuiwo dzadzɛe, eye míetoa nyateƒe le nu sia
nu me. Ke menye míawo ŋutɔ ƒe ŋusẽ mee míewɔ esiawo le o, ke boŋ wo katã tso
Mawu ƒe amenuveve me. Elabena míeŋlɔ nya bubu aɖeke na mi, si miate ŋu axlẽ alo
ase egɔme o. Mele mɔ kpɔm be, abe ale si miese míaƒe nya gɔme afã kple afãe ene
la, miava se egɔme blibo ale be miate ŋu aƒo adegbe le mía ŋu abe ale si míaƒoe
le mia ŋu le Aƒetɔ Yesu ƒe ŋkeke la dzi ene. Esi meka ɖe miaƒe nugɔmesese dzi
tae medi be mava mia gbɔ gbã le nye mɔzɔzɔ me, ale be miagaxɔ yayra ɖe yayra
dzi. Tso mia gbɔ la, mayi Makedonia eye ne metrɔ tso Makedonia la, magava to mia
gbɔ ale miado mɔm ne medzo yina Yudea. Ɖewohĩ mianɔ biabiam be ɖe metrɔ ɖoɖo si
mewɔ gbã la alo ɖe mele nu wɔm abe xexea me tɔ siwo menya Kristo o, ne nya la
nye “ɛ̃” la, wogblɔna be, “ao” ene mahã? Gbeɖe, mele eme nenema o. Abe ale si
Mawu nye nyateƒetɔ ene la, nyemenye ame ma ƒomevi o. Nye “ɛ̃” nye “ɛ̃.” Elabena
Mawu ƒe Vi, Yesu Kristo, ame si ŋu nye Paulo, Silvano kple Timoteo míeɖe gbeƒã
le na mi la, menye ame si ne nya la nye “ɛ̃” la, wògblɔ be, “ao” o. Aƒetɔ Yesu
Kristo wɔna ɖe nu sia nu si wògblɔ la ko dzi. Aƒetɔ Yesu Kristo kpɔna hã be Mawu
ƒe ŋugbedodo ɖe sia ɖe va eme pɛpɛpɛ. Ne ŋugbedodoawo wu akpe nanewo hã la,
wovaa eme, eye miegblɔa “Amen” to Kristo dzi hena Mawu ƒe kafukafu. Medi be
wòanɔ susu me na mi be Mawue wɔ mí kple miawo hã bena míezu kristotɔ vavãwo eye
wòtia mí abe eƒe apostolowo ene be míaɖe gbeƒã nyanyui la. Eya ame si de dzesi
mí abe viawo ene eye wòtsɔ Gbɔgbɔ Kɔkɔe la de míaƒe dziwo me abe kpeɖodzi be
míenye etɔwo vavã la ene. Azɔ la, meyɔ Mawu tso nye dzi me ke abe ɖasefo ene be
nu si gblɔm mele na mi la nye nyateƒe tututu; susu si ta nyemetrɔ va Korinto
haɖe o lae nye be nyemedi be mava ka mo na mi, eye mawɔe be miaxa nu o. Menye ɖe
míegale amegã ɖum ɖe mia dzi hele se dem na mi tso nu si ke miaxɔ ase la ŋuti o,
elabena mienya nu si dze be miaxɔ ase. Ke medi be mawɔ nane si ado dzidzɔ na mi,
nye dɔwɔhatiwo ne meva, menye be mana mialé blanui o. |
|
Ke azɔ la, nye ŋutɔ meɖoe be nyemagava mia gbɔ kple nu si agahe nuxaxa vɛ na mi
o, elabena ne megade nuxaxa miaƒe dzi me la, miate ŋu ado dzidzɔ nam ne mele mia
gbɔ o. Evɔ ame bubu aɖeke hã meli si ado dzidzɔ nam tsɔ wu miawo o. Esia ta
meŋlɔ agbalẽ ma na mi, ale be miaɖɔ nuwo ɖo hafi mava elabena nyemedi be makpɔ
naneke le mi, ame siwo ŋu meɖoa ŋu ɖo be miado dzidzɔ geɖe nam la ŋu, si ade
nuxaxa nye dzi me o. Menya nyuie be ne meva mia gbɔ le dzidzɔ me la, ekema miawo
hã miakpɔ dzidzɔ geɖe. Nuxaxa kple vevesese geɖe nɔ nye dzi me, eye aɖatsi ge le
mo nam gɔ̃ hã le agbalẽ ma ŋɔŋlɔ me, eye menye ɖe meŋlɔ agbalẽ la be mana miaxa
nu o. Ke boŋ meŋlɔe be mana miadze si ale si melɔ̃ mi vevie. Ne ame aɖe he
nuxaxa vɛ la, menye nyee wòdo nuxaxa na o ke boŋ mi katãe, mele egblɔm alea be
nyemagate gbe ɖe edzi fũu o. Eya ta tohehe si ame akpa gãtɔ da ɖe ame ma dzi la
sɔ gbɔ nɛ. Azɔ ele be miatsɔ eƒe nu vɔ̃wo akee, eye miafa akɔ nɛ. Ne menye
nenema o la, ase veve eye dzi aɖe le eƒo ale gbegbe be wòatrɔ ɖa tso nyateƒe la
gbɔ. Meɖe kuku na mi, miɖee fiae azɔ be miegalɔ̃e pɛpɛpɛ abe tsã ene. Meŋlɔ
agbalẽ ma na mi be makpɔe ɖa be miele klalo awɔ ɖe nye ɖoɖowo dzi, eye be makpɔe
ɖa be toɖoɖo ƒe gbɔgbɔ le mia me mahã? Nu si mietsɔ ke ame aɖe la, nye hã metsɔe
kee, eye edze be nye hã matsɔe ke le Aƒetɔ Yesu Kristo ƒe ŋusẽ me hena miaƒe
nyonyo ko. Susu bubu si ta wòdze be miatsɔ nu vɔ̃ ake amewo ɖo lae nye be miaxe
mɔ na Satana be wòagaɖu mia dzi, ahe tɔtɔ va mia dome o, elabena mí katã míedze
si ale si wòdi be yeade zitɔtɔ hamewo domee. Esi meva Troa be magblɔ Kristo ƒe
nyanyui la le afi ma la, mekpɔ be Aƒetɔ la ŋutɔ ʋu mɔ nam be dɔ la nayi edzi
nyuie, gake metsi dzi le ɖokuinye me, elabena nyemekpɔ nɔvinye lɔlɔ̃tɔ Tito le
afi ma o. Esia ta medo taflatse na Troatɔwo, eye medzo le afi ma heyi Makedonia.
Ke akpe na Mawu be to nu si Kristo wɔ me la, míekpɔ dziɖuɖu eye míekaka nyanyui
la abe ami ʋeʋĩ si ʋẽna lĩlĩlĩ ene ɖe amewo dome le afi sia afi si míeyi.
Elabena Mawu wɔ mí míezu ami si ʋẽna lĩlĩlĩ la, eye Kristo ƒe ʋeʋẽ lĩlĩlĩ si
wòtsɔ de mía me la, kaka ɖe ame siwo katã kpɔ xɔxɔ kple ame siwo mekpɔe o la
siaa dome. Nunana nyui si Kristo tsɔ na mí la ɖi ku ƒe ʋeʋẽ na ame siwo le
tsɔtsrɔ̃m. Ke le ame siwo xɔ Kristo dzi se ya gbɔ la, míenye ʋeʋẽ lĩlĩlĩ si naa
agbe. Azɔ biabia lae nye be ame ka ŋu ŋutete le be wòawɔ dɔ siawo? Míawo la,
míele abe ame siwo tsɔ mawunya la ɖo ŋgonu hele amewo blem, le ga xɔm le wo si
la ene o. Esi wònye Mawue dɔ mí ta la, míeƒoa nu kple Kristo ƒe ŋusẽ la, eye
Mawu ƒe ŋku le mía ŋu ɖaa. |
|
Ke nya siwo meŋlɔ na mi la, ɖe wodze abe míele mía ɖokui kafum enea? Alo ɖe
wòhiã mi abe ame aɖewo ene be míatsɔ kafukafugbalẽwo vɛ na mi alo míaxɔ
kafukafugbalẽ le mia si mahã? Miawoe nye míaƒe agbalẽ si woŋlɔ ɖe miaƒe dziwo
me, si amewo katã nya, eye woxlẽnɛ. Amewo akpɔe be miezu agbalẽ si tso Kristo
gbɔ to mía dzi. Menye agbalẽ si woŋlɔ kple nuŋlɔtsi o, ke boŋ esi wotsɔ Mawu
gbagbe la ƒe Gbɔgbɔ ŋlɔe ɖe miaƒe dziwo me, ke menye ɖe nuŋlɔkpewo dzi o. Míele
nya siawo gblɔm kple kakaɖedzi, elabena míeɖo ŋu ɖe Mawu ɖeka hɔ̃ la ko ŋu to
Kristo dzi. Míawo la, ŋusẽ aɖeke mele mía si si míate ŋu atsɔ awɔ nu siawo katã
o, ke míaƒe ŋusẽ tso Mawu gbɔ. Mawue nye ame si na míedze be míanye Nubabla Yeye
la ƒe gbeƒãɖelawo. Nubabla Yeye sia to vovo sãa tso xoxoa si nye se siwo woŋlɔ
la gbɔ. Ke yeyetɔ nye be míasubɔ Mawu le Gbɔgbɔ me elabena Gbɔgbɔ lae gbɔa agbe
ame, ke seawo ɖeɖe ko dzi wɔwɔ kplɔa ame yia ku me. Enye nyateƒe be Mose xɔ se
siwo woŋlɔ ɖe kpe dzi, siwo dzi mawɔmawɔ hea ku vɛ la, le ŋutikɔkɔe gã aɖe me.
Eye esi wòtrɔ gbɔ va kple seawo la, keklẽ gã aɖe ƒo xlãe ale gbegbe be
Israelviwo mete ŋu kpɔ eƒe ŋkume gɔ̃ o, gake ŋutikɔkɔe ma nu va yi xoxo. Ke azɔ
la, ɖe míakpɔ mɔ na dzidzɔ kple ŋutikɔkɔe geɖe wu le esime Mawu ƒe Gbɔgbɔ
subɔsubɔ la le amewo xɔm ɖe agbe le ŋkeke siawo me oa? Ne ŋutikɔkɔe geɖe ƒo xlã
se siwo hea ku vɛ la, ekema ŋutikɔkɔe geɖe fũu ŋutɔe aƒo xlã nubabla yeye si
Mawu wɔ, si kplɔa ame yia agbe mavɔ la me. Le nyateƒe me la, ŋutikɔkɔe ma si klẽ
tso Mose ƒe ŋkume la menye naneke ne woatsɔ asɔ kple esi ƒo xlã Mawu ƒe nubabla
yeye la o. Eya ta ne nu xoxo si nu va yi la kpɔ ŋutikɔkɔe nenema la, ekema Mawu
ƒe nubabla yeye si hea agbe mavɔ vɛ la ƒe ŋutikɔkɔe la mele gbɔgblɔ me o,
elabena eya anɔ anyi ɖaa. Azɔ esi mɔkpɔkpɔ sia le mía si ŋuti la, dzika metsoa
mía ƒo o, eye míegblɔa nya la kple dzideƒo. Míawo ya la, míewɔna abe ale si Mose
wɔ esi wòtsɔ nu tsyɔ mo be Israelviwo nagakpɔ nu si nu tsina ƒe nuwuwu o la ene.
Va se ɖe egbeŋkekea dzi la, menye Mose ƒe mo ko wotsyɔ nue o, ke boŋ Israelviwo
hã ƒe susuwo kple nugɔmesese dzie, elabena wogaɖoa dzi ɖe Nubabla Xoxoa ŋu, eye
woxlẽnɛ ɖaa abe nu si ko me woƒe mɔkpɔkpɔ le ene, evɔ wònye to Kristo dzixɔse me
ko hafi woate ŋu adzo le vivitia me, eye agbe ƒe kekeli la nadze na wo. Eye va
se ɖe fifia ne woxlẽ Mose ƒe Seawo la, nutsyɔnu gatsyɔa wofe mo kokoko. Ke gbe
si gbe wo dometɔ aɖe trɔ eye wòxɔ Aƒetɔ la la, ekema nu si tsyɔ mo nɛ si na be
wòle viviti me la, ɖena ɖa. Aƒetɔ la ŋutɔe nye Gbɔgbɔ si naa agbe wo eye afi si
Aƒetɔ la ƒe Gbɔgbɔ le ko la, afi mae ablɔɖe le. Ke mí ame siwo katã xɔ Yesu
Kristo abe Aƒetɔ ene heɖoa dzi ɖe eŋu la, nutsyɔnu aɖeke mele míaƒe mowo o, eya
ta míele abe ahuhɔ̃e si ɖea Aƒetɔ la ƒe keklẽ kple ŋutikɔkɔe fiana la ene. Eye
zi ale si Aƒetɔ la si nye Gbɔgbɔ la le dɔ wɔm le mía me la, etrɔa mí be míaɖi
Kristo le eƒe ŋutikɔkɔe me. |
|
Mawu ŋutɔ ƒe nublanuikpɔkpɔ mee wòtso be wòtsɔ subɔsubɔdɔ sia de asi na mí be
ɖeɖi metea mía ŋu le ewɔwɔ me o. Ke míegbea nu le vivitimenuwɔnawo kple
ŋukpenanuwɔwɔwo gbɔ. Míeblua afɔ na Mawu ƒe nya la o, ke boŋ míegblɔa nyateƒenya
vavãtɔ la na ame sia ame. Míegbe nu le alakpadada gbɔ helé nyateƒe la ko me ɖe
asi be amewo nanya le woƒe dzi me be míenye ame dzɔdzɔewo le Mawu ƒe ŋkume. Eya
ta ne Kristo ƒe nyanyui si míele gbeƒã ɖem la gɔme sese sesẽ na ame aɖewo la,
ekema ame siawo ɖo ta tsɔtsrɔ̃ me. Satana, ame si le dzi ɖum le xexe vɔ̃ɖi sia
me fifia lae gbã dzimaxɔsetɔwo ƒe ŋkuwo eye wòtsyɔ nu woƒe susuwo dzi. Ewɔ esia
be womakpɔ kekeli si tso nyanyui la me le keklẽm ɖe wo dzi la eye woase nu si
gblɔm míele tso Kristo si nye Mawu ƒe nɔnɔme la ƒe ŋutikɔkɔe ŋu la gɔme o. Menye
mía ŋutɔ ɖokuiwo ŋutie míele gbeƒã ɖem le na mi o, ke boŋ Yesu Kristo ŋutie, eye
eyae nye Aƒetɔ la. Ke míawo la, míenye subɔlawo le Yesu ŋuti. Mawu ame si gblɔ
be, “Kekeli neklẽ ɖe viviti me la,” kee nye ame si klẽ ɖe míawo hã ƒe dzi me. To
esia wɔwɔ me la, ena be míexɔ kekeli la ƒe sidzedze, si nye eƒe ŋutikɔkɔe si
klẽna tso Kristo me. Ke kesinɔnu sia le mía si le anyigoewo me, be wòaɖee fia be
ŋusẽ triakɔ sia metso mía gbɔ o, ke boŋ Mawu gbɔ wòtso. Womimi mí ɖo le go sia
go me gake womegbã mí o, míetɔtɔ gake dzi meɖe le míaƒo o, woti mía yome, gake
Mawu megble mí ɖi o, woƒo mí ƒu anyi, gake wometsrɔ̃ mí o. Yesu ƒe ku le míaƒe
ŋutilã me míele yiyimee gbe sia gbe, be woaɖe Yesu ƒe agbe hã ɖe go le míaƒe
ŋutilã me. Elabena wotsɔ mí ame siwo le agbe la de asi na ku gbe sia gbe le Yesu
ta, be woaɖe eƒe agbe ɖe go le míaƒe ŋutilã si le kuku ge la me. Eya ta ku le dɔ
wɔm le mía me, gake agbe le dɔ wɔm le miawo me. Abe ale si woŋlɔ ɖe mawunya me
ene be, “Mexɔe se, eya ta meƒo nu ɖo” la, nenema ke míawo hã míexɔe se, eya ta
míadzudzɔ nuƒoƒo o. Míenya be Mawu, ame si fɔ Aƒetɔ Yesu ɖe tsitre tso ame
kukuwo dome la afɔ míawo hã kple Kristo ɖe tsitre, eye wòatsɔ mí kple miawo siaa
nɛ. Míaƒe fukpekpe siawo katã nye viɖe geɖe na mi, eye zi ale si míeɖe gbeƒã
Mawu ƒe amenuveve sia na ame geɖewo, eye wokpɔ gome le eme la, zi nenema ke
woatsɔ kafukafu kple akpedada na Aƒetɔ la. Esia ta ɖeɖi metea mía ŋu o, eye
míana ta o. Togbɔ be míaƒe ŋutilãwo le gbɔdzɔgbɔdzɔm hã la, ŋusẽ si tso Aƒetɔ la
gbɔ, eye wòle mía me la le tsitsim ɖe edzi gbe sia gbe. Xaxa kple fuwɔame siwo
katã le mía dzi vam fifia la nu gbɔna yiyi ge kpuie, eye le esia teƒe la, Mawu
ana eƒe yayrawo kple ŋutikɔkɔe si ƒo nuwo katã ta la mí ɖaa. Susu sia ta míetsɔa
míaƒe ŋkuwo dana ɖe nu siwo kpɔm míele fifia la dzi o, ke boŋ míetsɔa míaƒe
ŋkuwo dana ɖe nu siwo míekpɔna o la dzi, elabena nu siwo wokpɔna la nu mesena
yina o, ke nu siwo womekpɔna o la nɔa anyi tegbee. |
|
Esia ta míenya be ne wokaka míaƒe xɔ siwo nye míaƒe ŋutilãwo la, Mawu ana ŋutilã
yeye makumaku mí le dziƒo. Eye xɔ yeye siwo Mawu ana mí la menye amegbetɔwo ƒe
asinudɔ o, ke Mawu ŋutɔe tu wo. Míele fu kpem ŋutɔ le míaƒe anyigbadziŋutilã
siawo me, eya ta wòle mía dzrom vevie, eye míele mɔ kpɔm gbe sia gbe be Aƒetɔ la
atsɔ dziƒoŋutilã yeyewo ava do na mí abe awu ene. Elabena menye gbɔgbɔ me ko
míanɔ o, ke boŋ Mawu ado awu na mí esi nye dziƒoŋutilã la. Zi ale si míegale
anyigbadziŋutilã me ko la, zi nenema ke míekpea fu siwo hea hũɖeɖe kple vevesese
vaa mía dzi. Menye ɖe míebe míadzo kaba le anyigbadziŋutilã sia me o, ke boŋ
míaƒe mɔkpɔkpɔe nye be Aƒetɔ la natsɔ dziƒotɔ si nye agbe la atsyɔ na mí, be
wòaɖu esi me míele fifia si gblẽna la dzi. Mawu ŋutɔe ɖoe be tɔtrɔ sia nava
míaƒe agbenɔnɔ me, eya ta wòtsɔ Gbɔgbɔ Kɔkɔe la de mía me abe kpeɖodzinu ene.
Azɔ la, míele mɔ kpɔm kple dzideƒo na dziƒoŋutilã yeye sia xɔxɔ. Míenyae be zi
ale si míegale anyigbadziŋutilã me le afi sia la, míeɖo Aƒetɔ la gbɔ le dziƒo
haɖe o. Míenya be esiawo katã le eme vavã to xɔse me, ke menye to nukpɔkpɔ kple
ŋkume o. Ke dzideƒo blibo le mía si, eye wòdzroa mí gɔ̃ hã be míadzo le
anyigbadziŋutilã sia me aɖanɔ Aƒetɔ la gbɔ le eƒe ŋutikɔkɔe ƒe mavɔ la me. Ke
míaƒe didi vevie nye be ne míele agbe le anyigbadziŋutilã sia me alo míele egbɔ
le dziƒo la, míawɔ eƒe lɔlɔ̃nu le nu sia nu me. Elabena mí katã míava tsi tsitre
ɖe Kristo ŋkume gbe ɖeka, be wòadrɔ̃ ʋɔnu mí, eye wòadzro míaƒe agbenɔɣinuwɔnawo
me tsitotsito. Eye wòaxe fe na ame sia ame pɛpɛpɛ ɖe ale si wònɔ agbe le anyigba
dzii la nu. Ne èwɔ nu nyui la, àxɔ fetu nyui eye ne èwɔ vɔ̃ la, àxɔ fetu vɔ̃.
Mawuvɔvɔ̃ si le mía me tae míeɖea gbeƒã, eye míeƒoa dzimetɔtrɔ ƒe nya la ɖe
amewo katã nu be woava Aƒetɔ la gbɔ. Mawu ŋutɔ nya be míele dɔ sia wɔm kple
dzimekɔkɔ, eye mexɔe se be miawo hã mienyae le miaƒe dzi me nenema tututu. Menye
mía ɖokui kafum míele alo menye mía ɖokui dom míele ɖe dzi o, ɖeko míedi be
miada ɖe mía dzi abe ame siwo nye Aƒetɔ la ƒe ame dɔdɔ vavãwo ene. Eye miate ŋu
atsɔ mí aƒo adegbee alo aɖo nya ŋu na nufiala alakpatɔ siwo le mia dome, ame
siwo ƒe susu koe nye be yewoƒe dzedzeme nanya kpɔ nyuie le amewo gbɔ ko, ke woƒe
dziwo me do viviti tsiɖitsiɖi. Ne nya siawo sese ɖi le miaƒe towo me abe ɖe
míaƒe susuwo da ene la, ekema le Mawu ƒe ŋutikɔkɔe la tae. Ke ne miedze sii be
míaƒe nyawo meɖi ame siwo ƒe tagbɔ tɔtɔ tɔ o la, ekema aɖe vi geɖe na mi. Menye
mía ŋutɔwo ƒe viɖekpɔkpɔ ta míele nu sia nu si wɔm míele la wɔm ɖo o; míele
ewɔm, elabena Kristo ƒe lɔlɔ̃ le mía kplɔm. Esi míexɔe se be Aƒetɔ Yesu Kristo
ku ɖe mí katã ta la, ele be míawo hã míaxɔe se be míeku na agbe xoxo siwo
míenɔna tsã la. Nu vevitɔ si ta Kristo ku ɖe amewo katã ta lae nye be mí ame
siwo le agbe fifia eye míekpɔ gome le Mawu ƒe amenuveve ƒe nunana si nye agbe
mavɔ la me la, míaganɔ agbe na mía ɖokuiwo alo awɔ nu si dze mía ŋu o. Ele be
míanɔ agbe na Kristo ɖeka ko, ame si ku, ke Fofo la fɔe ɖe tsitre la eye míawɔ
nu si nye eƒe lɔlɔ̃nu ko. Eya ta tso fifia dzi heyina la, migadrɔ̃ ʋɔnu ame
aɖeke le ŋutilã nu be ame sia nye amegã alo bubume alo be nɔvi kristotɔ aɖe nye
nu vɔ̃ wɔla o. Ŋku ma ƒomevie míetsɔ kpɔ Kristoe tsã be enye vɔ̃wɔla, gake fifia
la, meganye nenemae míegale ekpɔm o. Eya ta ne ame aɖe xɔ Kristo la, enye nuwɔwɔ
yeye; nu xoxowo nu va yi, “kpɔ ɖa!” nuwo katã zu yeye. Nu siawo katã tso Mawu,
ame si wɔ mí etɔwoe to Kristo dzi la gbɔ. Mawu ŋutɔ tsɔ dɔ nyui sia de asi na mí
be míakplɔ ame bubuwo hã va ye gbɔe ne yeakpɔ nublanui na wo, eye woawɔ ɖeka
kple ye. Gbeƒã si ko ɖem míele fifia lae nye be Mawu to Kristo dzi le xexea me
katã kpem va eɖokui gbɔe. Magaɖo ŋku amewo ƒe nu vɔ̃wo dzi azɔ o, ke boŋ atsɔ wo
ake wo eye wòatutu wo ɖa keŋ. Nukunya siae wòde asi na mí be míagblɔ na amewo
katã. Eya ta míawo la, Kristo ƒe ame dɔdɔwoe míenye, eye Mawu le nu ƒom na mi to
mía dzi. Míeto Kristo dzi hele kuku ɖem na mi be ame sia ame nadzudzɔ nu vɔ̃
wɔwɔ, eye wòaxɔ Mawu ƒe lɔlɔ̃ si wòna be ne wòawɔ ɖeka kplii. Elabena Kristo
mewɔ nu vɔ̃ aɖeke o, gake be míawo míakpɔ agbe ta la, Mawu tsɔ míaƒe nu vɔ̃wo ƒe
agba dro ɖe eya amea dzi. Eye wòtsɔ eƒe dzɔdzɔenyenye ɖo eteƒe na mí katã. |
|
Esi mí katã míenye Mawu ƒe hadɔwɔlawo ta la, míele kuku ɖem na mi be migaxɔ Mawu
ƒe amenuveve la dzodzro o. Elabena Mawu gblɔ be, “Meɖo to wò le nye amenuveɣi
la, eye mekpe ɖe ŋuwò le xɔxɔgbe la.” Mele egblɔm na wò be, fifiae nye
amenuveɣi, kpɔ ɖa fifiae nye xɔxɔgbe! Míedi be ame aɖeke nakpɔ vodada le dɔ si
wɔm míele na Aƒetɔ la ŋu o, esia ta míena nuɖiɖia aɖeke le naneke me o. Ke boŋ
le xaxawo, hiãkamewo kple yometiti geɖewo me hã la, míedoa dzi eye míeɖea mía
ɖokui fiana abe Mawu ƒe subɔla vavãwo ene. Woƒo mí, eye wode mí gaxɔ me. Ame
siwo lɔ veve helĩhelĩ ɖe dzi me la tso ɖe mía ŋu kpɔ. Míewɔ dɔ sesĩe, eye ɖeɖi
te mía ŋu kpɔ; míetsia zãdomadɔlɔ̃e, eye dɔ wua mí. Le nu sia nu me la, míenɔa
anyi le dzadzɛnyenye me. Míegbɔa dzi ɖi, eye míenyoa dɔ me na ame sia ame. Ale
si míedze si Aƒetɔ la ŋu míezɔna ɖo. Mawu ƒe Gbɔgbɔ Kɔkɔe la yɔ mí fũu eye
míezɔna le eme kple lɔlɔ̃ si me alakpa mele o. Míezɔna le Mawu ƒe nyateƒe kple
eƒe ŋusẽ me, eye ame dzɔdzɔewo ƒe aʋawɔnu siwo le nuɖusime kple miame la le mía
si. Nenye be amewo de bubu mía ŋu alo do ŋukpe mí, nenye be wodzu mí alo kafu
mí, eye wose nyateƒe si gblɔm míele, gake wogbe be yewomaxɔe o, eye wobu mí abe
alakpatɔwo ene hã la, Aƒetɔ la ko míanɔ agbe na. Xexea me tɔwo mebua mí ɖe
naneke me o, gake Mawu ya nya mí nyuie. Míele kudo nu ɣe sia ɣi, gake kpɔ ɖa,
míele agbe wu nu sia nu. Wode abi mía ŋu, gake míeku o. Míaƒe dziwo sea veve
ŋutɔ, eye míeléa blanui, gake Aƒetɔ la tsɔa eƒe dzidzɔ dea mía me. Míele abe ame
siwo nye ame dahewo ene, gake míena ame geɖewo zu kesinɔtɔwo. Míedzena abe ame
siwo si naneke mele o la ene, gake nu sia nu le mía si. Nɔvi Korinto hametɔ
lɔlɔ̃awo, meʋu nye dzi me faa gblɔ nu siwo le eme la na mi. Míelɔ̃a mi ŋutɔ, eya
ta míeɣla naneke ɖe mi o, ke boŋ míelɔ̃ mi tso dzi blibo me, gake ewɔ nuku ŋutɔ
be mieʋu miaƒe dziwo me ɖe mía ŋu abe ale si míawo míewɔe na mi ene o. Azɔ la,
medi be maƒo nu na mi abe vinye ŋutɔŋutɔwo ene. Mina be miaƒe dɔ me nakɔ ɖe mía
ŋu, eye mialɔ̃ mí tso dzi blibo me abe ale si míelɔ̃ mie ene. Migawɔ ɖeka kple
ame siwo melɔ̃a Aƒetɔ la o. Ƒomedodo kae le xɔsetɔwo kple dzimaxɔsetɔwo dome?
Eye aleke kekeli kple viviti ate ŋu anɔ teƒe ɖekae le ɣeyiɣi ɖeka me? Aleke
Kristo si nye dzɔdzɔetɔwo ƒe fia kple Abosam si nye nu vɔ̃ wɔlawo ƒe fia la ate
ŋu awɔ ɖekae? Eye aleke kristotɔ hã ate ŋu awɔ ɖeka kple dzimaxɔsetɔ? Nenema ke
mele be ɖekawɔwɔ aɖeke nanɔ gbedoxɔ kple trɔ̃xɔ dome o. Míawoe nye Mawu gbagbe
la ƒe gbedoxɔ, afi si wònɔna. Mawu ŋutɔ gblɔ be, “Manɔ ame siwo nye tɔnyewo la
dome, mazɔ le wo dome. Manye woƒe Mawu, eye woawo hã woanye nye dukɔ.” Esia ta,
Yehowa gblɔ be, “Mido go le wo dome, eye miaɖe vovo tso wo gbɔ le nu sia nu me.
Migade asi woƒe nu siwo ŋuti mekɔ o la ŋuti o, ekema maxɔ mi abe tɔnyewo ene.”
Ke, “Manye mia Fofo, eye miawo hã mianye, vinyeŋutsuwo kple vinyenyɔnuwo.” |
|
Ke azɔ nɔvinye lɔlɔ̃tɔwo, esi Mawu do ŋugbe gã siawo na mí ta la, mina míadzudzɔ
nu gbegblẽ wɔwɔ, eye míate ɖa xaa tso nu siwo ƒoa ɖi míaƒe ŋutilã kple gbɔgbɔ la
gbɔ, eye míanɔ agbe kɔkɔewo to Aƒetɔ la vɔvɔ̃ me, alé eƒe nyawo me ɖe asi sesĩe.
Le míaƒe dɔwɔwɔ me kpli mi la, míekplɔ ame aɖeke to mɔtatra aɖeke dzi o, míeba
ame aɖeke alo gblẽ ame aɖeke ƒe naneke o, eya ta miʋu miaƒe dziwo ƒe ʋɔtruwo ne
miaxɔ mí ɖe wo me. Nyemele esiawo gblɔm be matsɔ fɔbubu aɖeke ada ɖe mia dzi o,
elabena megblɔ va yi xoxo be mena teƒe mi le nye dzi me tegbee be manɔ agbe kpli
mi, eye maku hã kpli mi. Meɖoa dzi ɖe mia ŋu ŋutɔ, eye medana ɖe mia dzi hã
ŋutɔ, eye togbɔ be nuxaxa kple vevesese geɖe le dzinye hã la, ne meɖo ŋku mia
dzi ko la, dzideƒo ɖoa asinye eye dzidzɔ yɔa menye taŋtaŋtaŋ. Míekpɔ ŋutifafa
aɖeke esi míeva ɖo Makedonia o, fukpekpewo sɔŋ koe ƒo xlã mí. Amewo do dzre na
mí to mɔ ɖe sia ɖe dzi, eye vɔvɔ̃ kple ŋɔdzi yɔ mía me fũu ŋutɔ. Ke Mawu, ame si
ŋutɔ dea dzi ƒo na ame siwo ƒo dzi ɖe le la de dzi ƒo na míawo hã esi Tito va ɖo
mía gbɔ. Menye esi wòva ɖo mía gbɔ dedie la ɖeɖe koe na be míekpɔ dzidzɔ o, ke
boŋ nya siwo keŋ wògagblɔ nam tso mia ŋuti tae; ale si miexɔe nyuie, ale si
wònye miaƒe didi be yewoakpɔm, eye ale si wòve mi ŋutɔ be mele fu geɖe kpem kple
ale si miele klalo be yewoalé nu siwo mefia mi la ko me ɖe asi la na megli kple
dzidzɔ. Fifia la, megavem be meŋlɔ agbalẽ sesẽ ma ɖo ɖe mi o, togbɔ be mexa nu
geɖe le eŋu le gɔmedzedzea me hã la, menya be miawo hã miexa nu ɣeyiɣi kpui aɖe
ko. Azɔ la, mekpɔ dzidzɔ manyagblɔ aɖe be meɖo agbalẽ ma ɖe mi. Nyemele dzidzɔ
kpɔm be miexa nu o, ke boŋ be agbalẽ la na miedzudzɔ agbe vlowo nɔnɔ, eye mieva
Aƒetɔ la gbɔ. Mawu ŋutɔe to dzinye ŋlɔ agbalẽ ma na mi be miadzudzɔ nu vɔ̃ wɔwɔ,
eya ta menye míawoe na miexa nu o. Elabena ɣe aɖewo ɣi la, Mawu nana míexaa nu
be míadze si míaƒe nu vɔ̃wo eye míadzudzɔ nu vɔ̃ɖi wɔwɔ, eye míadi agbe mavɔ la.
Ke ne ame aɖe xa nu vevie le eya ŋutɔ ƒe agbe vlo nɔnɔ ta, gake metrɔ dzi me o
la, ahe ku vɛ. Miawo ŋutɔ mikpɔ ɖa, nenem nuxaxa sia si miexa ɖe Mawu ƒe didi nu
la he vevidodo geɖe vɛ na mi. Ena mieku kutri, eye mietsi dzimaɖi be yewoatsri
nu vɔ̃ si ŋu meƒo nu le na mi la wɔwɔ. Vɔvɔ̃ ɖo mi le nuwɔna ma ta eye miedi gɔ̃
hã be mava kpe ɖe yewo ŋuti le nya sia me. Miehe to na ame siwo wɔ nu gbegblẽ
sia hã vevie, eye mieɖe mia ɖokui fia be miede nu si wowɔ la dzi o. Eya ta ɖe
meŋlɔ agbalẽ la koŋ be Mawu naɖe ale si melɔ̃a mi la afia, ke menye ɖe ame si wɔ
vɔ̃ sia alo ame si ŋuti wowɔ vɔ̃ sia ɖo la ta o, ke boŋ be miaƒe veviedodo nu ɖe
mía ta nadze ƒãa le mia dome le Mawu ƒe ŋkume. Hekpe ɖe dzideƒo si miena mí to
lɔlɔ̃ si mieɖe fia mí la ŋu la, míegakpɔ dzidzɔ geɖe hã le ale si miexɔ Tito
kple nu nyui siwo katã miewɔ nɛ be eƒe dzi dze eme la ta. Hafi Tito nadzo le
gbɔnye la, metsɔ mi ƒo adegbe nɛ, eye meɖi ɖase nyui le mia ŋuti nɛ, eye vavã
miewɔ nu siwo megblɔ nɛ tso mia ŋuti la hã nɛ. Abe ale si metoa nyateƒe na mi le
nu sia nu me ene la, nenema ke megblɔ nyateƒe tso mia ŋuti na Tito hã. Azɔ ne
Tito hã ɖo ŋku ale si mieɖo toe le nu si wòfia mi me, ale si mieɖe lɔlɔ̃ fiae
kple ale si miexɔe kple dzi blibo dzi la, enana be eya hã ƒe lɔlɔ̃ na mi gadzina
ɖe edzi. Ke esi menya be ɖekawɔwɔ kple lɔlɔ̃ gaɖo mía dome azɔ la, ena be nye hã
mekpɔ dzidzɔ blibo, eye megaɖo ŋu ɖe mia ŋu le nu sia nu me. |
|
Azɔ la, nɔviwo, medi be magblɔ nu siwo wɔm Mawu le, le Makedonia hamewo me to
eƒe amenuveve me la na mi. Togbɔ be wole fu geɖe kpem, eye wonye ame dahewo hã
la, wokɔ dɔ me faa, eye wodzɔa nu kple dzidzɔ. Mele ɖase ɖim le hame siawo ŋuti
be wodzea agbagba dzɔa nu ŋutɔ, eye wowɔnɛ wòwua ale si woate ŋui gɔ̃ hã kple
dzi faa, ke menye ɖe metee ɖe wo dzi be woawɔe o. Woɖe kuku na mí be míaxɔ yewo
hã ƒe nunana ale be yewo hã yewoakpɔ dzidzɔ be yewona kpekpeɖeŋu Mawu ƒe ame
siwo le Yerusalem. Esi ƒo wo katã ta, eye wòwɔ nuku na mí lae nye be wotsɔ wo
ɖokuiwo na Aƒetɔ la kple míawo hã to Mawu ƒe amenuveve me, eye wolɔ̃ be yewoaɖo
to nya sia nya si míegblɔ na yewo la. Esia ta míebia tso Tito, ame si de dzi ƒo
na mi le yayra si le nunanadɔ si gɔme miedze me la si be wòayi edzi ade dzi ƒo
na mi be miawu amenuvedɔ sia nu le mia dome. Ale si miede ŋgɔ le xɔse, nufiafia,
nunya, veviedodo nu kple lɔlɔ̃ si mietsɔ na mí me la, nenema ke medi be mianye
ame gbãtɔwo le lɔlɔ̃nunanadɔ sia hã me. Menye ɖe mele se dem na mi alo le mia
dzi zim be miawɔ nunana kokoko o, ke boŋ ale si wònye hame bubuwo ƒe didi vevie
be yewoawɔ nunana alea tae medi be miawo hã miaɖe miaƒe lɔlɔ̃ afia abe hame
bubuwo ene. Miawo ŋutɔ mienya Aƒetɔ Yesu Kristo ƒe amenuveve be kesinɔtɔ wònye
hafi, ke mia ŋuti wòva de ahe ɖo be miawo la, miato eƒe ahedada la me azu
kesinɔtɔwo. Medi be maɖo aɖaŋu na mi be miado vevi nu le nunana sia me, awu nu
si gɔme miedze le ƒe si va yi me la nu, elabena miawoe nye ame gbãtɔ siwo do
susu sia ɖa, eye mieɖee fia be miele klalo ɖe ewɔwɔ ŋuti hã. Azɔ esi miedze ʋua
ƒoƒo gɔme dzidzɔtɔe alea la, miaƒoe nenema va se ɖe nuwuwu. Mina nu si miate ŋui
la tso nu si le mia si la me. Ne enye miaƒe didi be yewoana nu mí la, migatsi
dzi le ga home si le mia si la ŋu o. Mawu ƒe didie nye be nàna nu si nàte ŋui,
ke menye wu esi le asiwò o. Menye míaƒe didie wònye be miamia ŋku, ana ga fũu be
ame siwo miele nua dzɔm na la nazu kesinɔtɔwo atsɔ miaƒe ga anɔ agbe vivi ɖum o,
ke boŋ ɖe míedi be miama nu siwo le mia si la kple wo. Fifia la, nu geɖe le mia
si, eya ta mikpe ɖe wo ŋu, ale be ne emegbe nu megava le mia si o, ke wòle woawo
si la, woawo hã nakpe ɖe mia ŋu. To esia me la, ame sia ame akpɔ etɔ sinua. Abe
ale si wòle Ŋɔŋlɔ Kɔkɔe la mee ene be, “Ame si ƒoa ƒu nuwo fũu hã mekpɔa ɖeke ɖe
edzi o, ke ame si ƒo ƒu sue aɖe hã la, naneke mehiãnɛ o.” Míeda akpe na Mawu,
ame si tsɔ nenem veviedodo nu le mia ŋuti sia de Tito ƒe dzi me be wòakpe ɖe mia
ŋu, axlɔ̃ nu mi abe nye ke ene. Tito kpɔ dzidzɔ ŋutɔ esi míegblɔ nɛ be wòagava
kpɔ mi ɖa. Eya ŋutɔ hã di vevie be yeava hafi míegblɔe gɔ̃ hã. Mele nɔvi nyanyɛ
bubu aɖe hã ɖom ɖa kpe ɖe Tito ŋuti le mɔzɔzɔ sia me. Hame geɖewo ɖi ɖase le ale
si nɔvi sia hã kpɔ gome le Mawu ƒe amenuveve la me be wòagblɔ Aƒetɔ la ƒe
nyanyui la kple dzideƒo la ŋuti. Le nyateƒe me la, hameawo tia nɔvi sia hã be
eya hã nanɔ mí ame siwo le miaƒe nunanawo tsɔ ge ayi Yerusalem la dome. Míele dɔ
sia wɔm be míatsɔ ade bubu Aƒetɔ la ŋuti eye míaɖe ale si wònye míaƒe didi vevie
be míakpe ɖe mía nɔewo ŋuti la hã afia. Míewɔ esia elabena míedi be ame aɖeke
nagaka mo na mí le nudzɔdzɔ gã sia, si míena wodzɔ la ŋuti o. Mawu ŋutɔ nya be
nuteƒewɔlawo míenye, gake míedi be amewo hã nanya esia. Míegale nɔvi bubu hã ɖom
ɖe mi kpe ɖe wo ŋuti, ame sia hã nye hadɔwɔla vevi ɖeka. Eya hã di vevie be
yeakpe ɖe mia ŋu, esi megblɔ míaƒe vevidodo nu nɛ. Ɖewohĩ ne ame aɖe bia mi be
ame kae nye Tito hã la, migblɔ be enye nye dɔwɔhati, eye wònye tenyeƒenɔla le
mia gbɔ. Eye ne wobia nu tso nɔvi eve bubuawo hã ŋu la, migblɔ ko be ame dɔdɔwo
wonye tso hame bubuawo me, eye wonye subɔla vavãwo kple bubu na Kristo. Meɖe
kuku mitsɔ lɔlɔ̃ si le mia me ɖe ŋunye la na ame siawo hã, ale be woakpɔe be ale
si meƒoa adegbe tso mia ŋuti la le eme vavã, eye miɖee fia le hameawo ƒe ŋkume. |
|
Mikpɔe be megahiã kokoko bena magaŋlɔ agbalẽ na mi le ale si wòhiã be miana nu
Mawu ƒe ame siwo le Yerusalem o, elabena menya ale si wònye miaƒe didi vevie be
yewoawɔ lɔlɔ̃nununana sia, eye metsɔ esia ƒo adegbe na Makedonia hamewo be mi
Akayatɔwo miele klalo kple miaƒe nunanawo abe ƒe ɖekae nye esia ene. Le nyateƒe
me la, esia de dzo tɔxɛ aɖe woawo hã me be wodze ƒuƒoƒo nunanawo gɔme. Ke mele
nɔvi siawo dɔm kple miaƒe nunanawo elabena míetsɔ mi ƒo adegbe na amewo ŋutɔ eye
nyemedi be míaƒe adegbe sia natrɔ zu alakpa o. Eye anye ŋukpe nam ŋutɔ, eye
wòanye ŋukpe na miawo hã ne nɔvi siwo tso Makedonia va kplim ko wòava dzɔ be
miele klalo abe ale si megblɔ na wo ene o. Esia ta mele nɔvi siawo dɔm ɖo ɖe
mia gbɔ be woakpɔ egbɔ be nu siwo ŋugbe miedo la nasɔ gbe hafi nye ŋutɔ mava.
Ale be wòanye nu si miena faa tso dzi me, eye menye tso dzizizi me o. Ke medi be
esia nanɔ nyanya me na mi be, ame si ana nu sue aɖe la, nu si wòakpɔ ɖe eteƒe
anɔ sue. Agbledela si ƒã nuku sue aɖe ko la, xaa nuku sue aɖe ko le nuxaɣi, gake
nenye be wòƒã nuku sɔgbɔ la, axa nuku fũu le nuxaɣi. Ale si sinu ame aɖe di be
yeana ko la nenae; migazi ame aɖeke dzi be nena wu ale si wòate ŋui o, elabena
Mawu lɔ̃a ame siwo naa nu kple dzi faa la. Seɖoƒe aɖeke meli na Mawu ƒe nunana
si wònaa mi gbe sia gbe o. Eya ŋutɔ naa nu siwo hiãa mi la mi, eye wònanɛ le
agbɔsɔsɔ blibo me be ne miewɔ wo ŋuti dɔ ʋuu hã la, agatsi anyi zã be miana ame
bubuwo atsɔ afia dɔ nyui wɔwɔ. Ele Ŋɔŋlɔ Kɔkɔe la me be: “Ema eƒe nuwo na ame
dahewo yi didiƒewo ke, eya ta eƒe dzɔdzɔenyenye anɔ anyi tegbetegbe.” Ke Mawu,
ame si naa nuku agbledela wòƒãna, eye emegbe la, wòyrana ɖe edzi be wòakpɔ
nuɖuɖu gbe sia gbe la ana nuku geɖewo mi be miaƒã, eye wòana woatsi aʋã nyuie
ale gbegbe, be miakpɔ nuku geɖe le nuxaɣi, be miatsɔ ɖewo ana ame bubuwo hã.
Mawu ŋutɔ ana be miazu kesinɔtɔwo ale be miate ŋu ana nu ame dahewo ɣe sia ɣi,
ale be ne míetsɔ wo yii na wo la, woada akpe geɖe na Mawu le ale si miekpe ɖe wo
ŋu ta. Ale miakpɔe be lɔlɔ̃nunana si nam miele la na ame kɔkɔe siwo le nu hiãm
la kpɔ nu siwo le wo hiãm, eye woatsɔ akpedada blibo na Mawu. Nɔvi siwo katã ŋu
miele kpekpem ɖo la makpɔ dzidzɔ le miaƒe nunana nyuiwo ɖeɖe ko ŋuti o, ke boŋ
woakafu Mawu hã le miaƒe toɖoɖo Kristo ƒe nyanyui la ta. Eye miaƒe nunana hã nye
kpeɖodzi be Kristo le mia me vavã. Nɔvi siawo ado gbe ɖa ɖe mia ta vevie, ada
akpe gã aɖe na Mawu le amenuvedɔ gã siwo wòwɔ na wo to mia dzi la ta. Akpedada
woatsɔ ana Mawu le eƒe nunana manyagblɔ la ta. |
|
Azɔ la, nye Paulo ŋutɔ mele nu xlɔ̃m mi kple dzigbɔɖi kple tufafa abe ale si
Kristo ŋutɔ awɔ ene. Ke mia dometɔ aɖewo le gbɔgblɔm be, ne mele adzɔge la, nye
nya dzi “sesẽna”, gake ne meva yewo gbɔ ko la, menɔa anyi abe “vɔvɔ̃nɔtɔ” ene.
Mele kuku ɖem na mi be migana makplɔ mi kple asi sesẽ ne meva mia gbɔ o. Menya
be ŋusẽ le asinye mazã ɖe ame siwo buna le mia dome be amegbetɔ ƒe nunya kple
ŋusẽ ko metsɔ le dɔ wɔmii la dzi, gake nyemedi be mawɔ alea o. Enye nyateƒe be
míele ŋutilã me zɔm gake, míewɔa aʋa le ŋutilã nu o. Menye amegbetɔwo ƒe
aʋawɔnuwo míezãna o, ke boŋ Mawu ƒe ŋusẽ si tri akɔ wu nu sia nu lae míetsɔna
ɖua Abosam ƒe ŋusẽwo katã dzi. Míetsɔa Mawu ƒe ŋusẽ sia ɖua nya vlo siwo katã
amegbetɔwo gblɔna ɖe Mawu ŋuti la dzi, eye eyae míetsɔna gbãa nugɔmemasemase ƒe
gli si wòtu ƒo xlã amewo be woagadze si Mawu o. Eye to ŋusẽ sia me la, míeléa
ame si dze aglã ɖe Mawu ŋuti la kluvii be wòatrɔ gbɔ va Mawu gbɔ, eye míetrɔa
eƒe susuwo be wòaɖo to Kristo. Eye míele dzadzraɖo me be ne miaƒe toɖoɖo made
blibo o la, ekema míahe to na ame siwo me aglãdzegbɔgbɔ gale la. Nu si le fu ɖem
na mi lae nye be mietsɔ ameŋkumekpɔkpɔ ɖo dɔe, eye miele nye hã kpɔm be ŋusẽ
aɖeke mele ŋunye o. Ke medi be miase egɔme be ne ame aɖe ate ŋu agblɔ be Kristo
ƒe ŋusẽ le ye si tututu la, míawo hã míate ŋu agblɔ esia. Ɖewohĩ la, awɔ na mi
abe ɖe mele adegbe ƒom akpa le Aƒetɔ la ƒe ŋusẽ si wònam la ta ene, gake nye la,
menye ŋukpe nam o, elabena ɖe wòna ŋusẽ siam be matsɔ tu mi ɖe edzi, menye be
matsɔ agblẽ nu le mia ŋu o. Nyemedi be miabu be ɖeko mele vɔvɔ̃ dom na mi kple
nye agbalẽwo o. Mia dometɔ aɖewo gblɔ be, “Ne ele adzɔge la, eyae wòŋlɔa agbalẽ
nɔa ŋɔdzi kple vɔvɔ̃ dom na ame, gake ne eya ŋutɔ va la, megatea ŋu gblɔa nya
mawo dometɔ aɖeke o, ke boŋ eƒoa nu abe ɖevi ene.” Ke medi be ame siwo le nya
mawo gblɔm la, nadzra ɖo ɖi, elabena ne míeva la, ŋusẽ si míetsɔ ŋlɔ agbalẽawo
la, míele eɖe ge afia wo. Míedi be míawɔ abe ale si mia dometɔ aɖewo wɔna nɔa wo
ɖokuiwo kafum eye wonɔa nya ʋlim le wo ɖokuiwo dome be ame kae nye gãtɔ hã o. Nu
siawo katã nye movidzɔdzɔ be miadi be yewoakpɔ be, ame kae nye gãtɔ wu le yewo
dome hã? Ke míawo la, míaƒo adegbe le nu si le mía si la ko ŋu; míaƒo adegbe le
dɔ si Mawu de mía si be míawɔ, eye esi míewɔ le mia dome la koe nye míaƒe
taɖodzinu. Míedze agɔ ne míegblɔ be ŋusẽ le mía si ɖe mia dzi o, elabena míawoe
nye ame gbãtɔ siwo tsɔ Kristo ƒe nyanyui la vɛ na mi. Eye menye ɖe míele didim
be míaƒo adegbe le ame bubu ƒe dɔ si wòwɔ le mia dome la ta o, ke míaƒe didi
vevie nye be miaƒe xɔse natsi ɖe edzi be míate ŋu awɔ dɔ gãwo le mia dome le
ɖoɖo si wona mí la nu. Le esia megbe la, miate ŋu akpɔ mɔ atsɔ Kristo ƒe nyanyui
la ayii na dukɔ siwo le adzɔge le mia gbɔ afi si ame aɖeke mede haɖe o, be woawo
hã nadze si Kristo. Ale be ame aɖeke magagblɔ be yee nye ame gbãtɔ si tsɔ
nyanyui la yi du ma me hafi míeva o. Mawunya gblɔe be, “Ame sia ame si di be
yeaƒo adegbe la naƒoe le nu si Aƒetɔ la wɔ la ko ŋu.” Elabena ame si ƒoa adegbe
le eya ŋutɔ ƒe dɔwo ŋuti la medzea Aƒetɔ la ŋu o, ke ame si ƒe dɔwɔwɔ ŋu Aƒetɔ
la kpɔ ŋudzedze nyui le lae nye dɔwɔla nyuitɔ. |
|
Mexɔ se be miagbɔ dzi ɖi ase nye movinya siwo gblɔm mele na mi. Miɖo to ne
magblɔ nye dzimenyawo na mi. Metsɔ Mawu ƒe ŋuʋaʋã le ŋu ʋãm le mia ŋu; elabena
medo mia ŋugbe na ŋutsu ɖeka, si nye Kristo be mianye eya ɖeka ko tɔ, abe ale si
ɖetugbi dzadzɛ tsɔa eƒe lɔlɔ̃ naa ŋutsu si ƒe ŋugbe wodo nɛ la ene. Gake mele
vɔvɔ̃m ɖe mia nu be ɖewohĩ la, ame aɖe ava ble mi, eye wòatrɔ miaƒe susu ɖa tso
dzimekɔkɔ si mietsɔ na Kristo gbɔ, abe ale si da dzeaye ma ble Eva ene. Nu si ta
mele esiawo gblɔm lae nye be edze nam be mia beble le bɔbɔe, eye ne ame aɖe va
mia gbɔ va ɖe gbeƒã Yesu bubu si to vovo tso esi ŋuti míefia nu mi le la gbɔ alo
wòfia nu bubu sãa mi alo ƒo nu tso gbɔgbɔ bubu aɖe si mesɔ kple Gbɔgbɔ Kɔkɔe si
miexɔ o ŋuti la, miexɔa ame ma dzi sena bɔbɔe. Ke nye Paulo mexɔe se be ame siwo
nɔa wo ɖokuiwo yɔm be Mawu ƒe ame dɔdɔwo yewonye la menyo wum le mɔ aɖeke nu o.
Ne nyemeɖea ami ɖe nye nuƒo abe ale si woawo wɔnɛ ene o hã la, menya nu si
tututu gblɔm mele elabena Aƒetɔ la ƒe ŋusẽ me meƒoa nu le abe ale si miawo ŋutɔ
mienya ene. Azɔ esi meva mia gbɔ, eye meɖe gbeƒã Mawu ƒe nyanyui la na mi le
ɖokuibɔbɔɖeanyi blibo me, eye nyemexɔ naneke le mia si o la, eyae nye nu vɔ̃ si
mewɔ ɖe mia ŋu eya ta miebum ɖe naneke me oa? Le ɣeyiɣi si me menɔ gbeƒã ɖem le
mia gbɔ la, hame bubuwoe nɔ dzinye kpɔm. Ale be wòva zu be mexɔ nu siwo hame
bubuwo nam la hetsɔ wɔ dɔe le mia gbɔ. Esi menɔ mia gbɔ, eye nanewo va hiãm la,
nyemebia mi o, ke boŋ kristotɔ siwo tso Makedonia va gbɔnye lae tsɔ nu siawo nu
vɛ nam. Meɖoe be nyemanye agba na mi o, eya tae nyemebia pesewa ɖeka hã va se ɖe
fifia o, eye nyemabia mi hã gbeɖegbeɖe o. Abe ale si Kristo ƒe nyateƒe la le
menye ene la, ame aɖeke mate ŋu atrɔ nye susu sia o, eye mana nɔvi siwo katã le
Akaya nutowo me la hã nanya nu le esia ŋuti. Ame aɖe agblɔ be ɖe nyemelɔ̃ mi
Kristotɔwo o, eya ta megblɔ esia ɖo, gake mele eme nenema o, elabena Mawu ŋutɔ
gɔ̃ hã nya be melɔ̃ mi vevie. Ke mawɔ nu si meɖo la dzi be matsɔ ɖe ke le miaƒe
apostolo siwo le adegbe ƒom be yewo hã Mawu ƒe dɔ ko wɔm yewole abe míawo ke ene
la te. Nenɔ nyanya me na mi be menye Mawue dɔ aʋatsopostolo mawo o. Alakpatɔwo
wonye, eye wodze agbagba ble mi be Kristo ƒe apostolowo yewonye. Esia mewɔ nuku
nam o, elabena Satana ŋutɔ hã tea ŋu trɔa eɖokui ɣe aɖewo ɣi abe Mawudɔla ene.
Eya ta menye nu wɔnuku aɖeke wònye kura be Satana ƒe dɔlawo trɔ wo ɖokuiwo abe
Kristo ƒe dɔlawo ene o, gake le nuwuwu la, woahe to na wo ɖe woƒe nuwɔnawo ta.
Megale kuku ɖem na mi be migabu be ɖe nyemenya ale si maƒo nu abe ame mawo ene
o, eye nenye be nyemenya ale si maƒo nu abe woawo ene o hã la, miɖe mɔ nam be
maƒo nu abe abunɛtɔ ene, eye nye hã maƒo adegbe vie abe woawo ene. Adegbe sia
ƒoƒo kple kakaɖedzi menye nu si Aƒetɔ la di tso asinye be mawɔ o, gake mele eƒo
ge abe ale si ame tagbɔmanɔsitɔ ƒoa nue ene. Abe ale si ame geɖewo ƒoa adegbe be
yewonye ame tɔxɛwo le xexea me ene la, nenema ke nye hã mele wɔwɔ ge fifi laa.
Miebe nunyalawoe yewonye, gake mieɖoa to bometsinyawo dzidzɔtɔe. Mielɔ̃ wotsɔ mi
wɔ kluviwoe, woɖoa nu siwo menyo o la na mi miewɔna, wona miekpɔ wo dzi, wowɔa
wo ɖokuiwo glodzoo eye wokaa mo na mi ɖe madzɔmadzɔ dzi gake miekea nu o. Enye
ŋukpe nam be magblɔ be dzideƒo kple ŋusẽ mele asinye be maƒo nu nenema o, ke nu
sia nu si ŋu woaƒo adegbe le la nye hã mate ŋu aƒo adegbe le nenem nu ma ŋu, eye
enye dada nam be megale nu ƒom abe bometsila ene. Woƒoa adegbe be Hebritɔwo
yewonye, nye hã Hebritɔ menye. Wobe Israelviwo yewonye, nye hã Israelvi menye,
eye wobe Abraham ƒe dzidzimeviwoe yewonye, nye hã Abraham ƒe dzidzimevie menye.
(Megale nu ƒom dadatɔe abe ame si ƒe tagbɔ da ene.) Wobe Kristo ƒe subɔlawo
yewonyea? Gake mesubɔa Kristo wu wo katã, eye mewɔ dɔ wu wo elabena le Kristo ta
wodem gaxɔ me zi geɖe, woƒom kutɔkutɔe, eye ɣe aɖewo ɣi gɔ̃ hã la, medea tsiẽƒe
gagbɔna. Yudatɔwo ƒom zi atɔ̃ sɔŋ eye le ƒoƒo ɖe sia ɖe me la, woƒom zi
blaetɔ̃-vɔ-asiekɛ. Romatɔwo hã ƒom zi etɔ̃ kple gakawo, eye woƒu kpem zi ɖeka.
Menɔ tɔdziʋu me wògbã zi etɔ̃ sɔŋ; ɣe aɖe ɣi gɔ̃ hã la, mege dze atsiaƒu me, eye
menɔ atsiaƒu gbana la me zã ɖeka kple ŋkeke ɖeka. Mezɔ mɔ didi teɖeɖiameŋu
geɖewo, eye nye agbe ɖo xaxa me le tɔɖɔɖɔ, fiafitɔwo, Yudatɔwo kple ame siwo
menye Yudatɔwo ta. Le nyateƒe me la, meto dzɔgbevɔ̃ewo me le afi sia afi si mede
la, le du gãwo me, gbedzi kple ƒu dzi siaa. Nenema ke ame siwo be yewonye nɔviwo
le Kristo me, evɔ mele eme nenema o hã do ŋɔdzi na nye agbe. Le dɔwɔwɔ fũu ta
la, ɖeɖi tea ŋunye, eye metsi zãdomadɔlɔ̃e zi geɖe. Dɔ kple tsikɔ wuam zi geɖe.
Dɔƒe hã menɔa asinye o, eye le zã me la, vuvɔ wɔam, elabena avɔ titri menɔ
asinye o. Hekpe ɖe nu siawo ŋuti la, metsina dzodzodzoe enuenu tso hamewo ƒe
tsitsi ɖe edzi ŋuti. Ne ame aɖe le hame aɖe me si gbɔdzɔ la, etena ɖe dzinye,
eye nye hã megbɔdzɔna enumake eye ne hamevi aɖe wɔ nu vɔ̃ eye wòdze anyi la,
enana be nuxaxa yɔa nye dzi me. Azɔ ne medi be maƒo adegbe la, ɖeko maƒoe le nu
siwo nana be ŋusẽ mele ŋunye o la ŋu. Mawu, ame si nye Aƒetɔ Yesu Kristo Fofo,
eye wòdze kafukafu tso mavɔ me yi mavɔ me la hã nya be nyateƒe gblɔm mele. Esi
menɔ Damasko la, fia Areta ɖo asrafowo dua ƒe agbowo nu be woalém, gake nɔvi
siwo le afi ma la de ka kusi ŋu, eye wokɔm da ɖe kusi la me hetsɔ to fesre si le
glia me la me, eye mesi dzo le egbɔ. |
|
Adegbe siwo katã ƒom mele la mehiã o. Movinyawo sɔŋ ko wonye, gake mele edzi yi
ge. Mina maƒo nu le Aƒetɔ la ƒe ŋutegawo kple ɖeɖefiawo ŋu. Menya ŋutsu aɖe le
Kristo me. Anɔ abe ƒe wuienee nye esia ene la, eɖanɔ ŋutilã me o, nyemenyae o,
alo menɔ ŋutilã me o, nyemenyae o; Mawue nyae. Wokɔ nenem me sia yi dziƒo
etɔ̃lia. Migabiam be ŋutilã mee wònɔ alo gbɔgbɔ mee wònɔ hafi yi afi ma hã o,
elabena nyemenya o. Mawu ɖeka koe nya, gake menya be wokɔe yi Paradiso la me
vavã. Le afi ma la, wose nya siwo wɔ nuku ale gbegbe be wogbɔ amegbetɔwo ƒe susu
kple gɔmesese ŋu yi, eye womeɖe mɔ be woagblɔ wo na ame aɖeke o. Nu si teƒe
wòkpɔ la nye nu xɔasi aɖe si ŋu mate ŋu aƒo adegbe le, gake nyemedi be mawɔ
nenema o. Ke boŋ maƒo adegbe le ale si megbɔdzɔe, gake Mawu wɔ dɔ le ŋutinye
hena eya ŋutɔ ƒe ŋutikɔkɔe la ŋuti. Nu geɖewo ŋutɔ li siwo ŋu maƒo adegbe le,
eye ne mewɔ esia la, mawɔm movitɔe o; elabena wonye nyateƒe. Ke nyemawɔe o, be
amewo nabum amegãe wu ame si ŋutɔ menye o, ke boŋ be woakpɔ nu si wòdze be
woakpɔ le nye agbenɔnɔ kple gbeƒã si ɖem mele la me. Mawu ƒe gãnyenye kple
nukunu siwo teƒe mekpɔ la, menye nu bɔbɔe o, eye be nyemagado ɖokuinye ɖe dzi o
la tae Mawu na be dɔléle aɖe ge ɖe nye ŋutilã me si zu ŋu nɔa fu ɖem nam. Esia
nye Satana ƒe dɔla ƒe nuwɔna. Medo gbe ɖa na Aƒetɔ la zi etɔ̃ sɔŋ kple kukuɖeɖe
be wòaɖe dɔléle sia ɖa le menye. Ke ɣe sia ɣi la, Aƒetɔ la gblɔna nam be, “Nye
amenuveve sɔ gbɔ na wò, elabena meɖea nye ŋusẽ fiana to ame siwo gbɔdzɔ le
ŋutilã me la dzi.” Eya ta enye dzidzɔ nam be maƒo adegbe le nye gbɔdzɔgbɔdzɔ
ŋuti boŋ, ale be Kristo ƒe ŋusẽ blibo la katã nadze le menye. Esi menya be
Kristo ŋutɔ ƒe lɔlɔ̃nu wònye be nu sia nadzɔ ɖe dzinye ta la, mekpɔa dzidzɔ be
“ŋu” sia le nye ŋutilã me. Mekpɔa dzidzɔ hã be amewo dzuam, tia nye agbe yome,
eye meɖoa xaxa kple hiã geɖe me, elabena mekpɔa ŋusẽ to gbɔdzɔgbɔdzɔ me, eye zi
ale si megbɔdzɔ la, zi nenema ke mesẽa ŋue. Miaƒe nuwɔnae na be meƒo nu, do
ɖokuinye ɖe dzi abe bometsila ene. Evɔ la, miawoe wòle be miakafum, ke menye nye
ŋutɔ wòle be makafu ɖokuinye hafi o, eye togbɔ be nyemele naneke me o hã la,
naneke mele miaƒe apostolo mawo si si mele asinye o. Esi mele mia gbɔ la, nye
dɔwɔwɔ ɖe sia ɖe ɖo kpe edzi be Aƒetɔ lae tiam abe apostolo ene, eye wòdɔm be
mava gblɔ nyanyui la na mi, eye metsɔ dzigbɔɖi wɔ dzesiwo, nukunuwo kple ŋusẽdɔ
geɖewo hã le mia dome. Nu ka me gɔ̃ mietsi megbe le le hame susɔeawo ŋu? Nu si
ko nyemewɔ le mia gbɔ o, evɔ mewɔe le hame bubuwo me lae nye be nyemenye agba na
mi o. Mitsɔ nu madzɔmadzɔ sia kem! Azɔ la, zi etɔ̃liae nye esia megbɔna mia gbɔ,
eye le nye vava me hã la, nyematsɔ dzinyekpɔkpɔ ƒe agba aɖo mia dzi o, elabena
nyemele miaƒe ga dim o, ke boŋ miawo ŋutɔ dim mele. Vinyewo mienye, eye menye
viwoe wòle be woadi nuɖuɖu na wo dzilawo o. Dzilawoe wòle be wòakpɔ wo viwo dzi.
Enye dzidzɔ nam be matsɔ ɖokuinye kple nu siwo le asinye la na mi be miatsi ɖe
edzi le gbɔgbɔ me, gake zi ale si mele mia lɔ̃m ɖe edzi la, zi nenema ke miaƒe
lɔlɔ̃ nam hã dzi le ɖeɖem kpɔtɔ. Ame aɖewo le mia dome le gbɔgblɔm be, “Enye
nyateƒe be ne eɖi tsa va kpɔ mí la, míegblẽa ga aɖeke ɖe eŋuti o, gake Paulo sia
ayetɔe wònye le mía blem. Le nyateƒe me la, anya to mɔ aɖe dzi kokoko wɔ ga le
mía ŋuti.” Enye nyateƒea? Ɖe ame siwo medɔ ɖo ɖe mi la ƒe ɖe va xɔ nane le mia
sia? Alo ɖe Tito kple nɔvi si medɔ ɖo ɖe mia gbɔ la va ba mia? Gbeɖe, elabena
menya nyuie be mí katã la, Gbɔgbɔ Kɔkɔe ma ɖeka koe le mía me, eye nu ɖeka tɔgbi
mí katã míewɔna. Ɖewohĩ la, mianɔ bubum be ɖe mele esiawo katã gblɔm be maʋli
mía ɖokuiwo ta le mia gbɔ, ale be miagalɔ̃m. Esia mele eme nenema o. Nɔvi
lɔlɔ̃wo, abe Kristotɔwo ene la, mele nya sia gblɔm na mi le Mawu ƒe ŋkɔ me, be
matu mi ɖo le gbɔgbɔ me. Nu si vɔ̃m mele lae nye be ne meva mia gbɔ la, miaƒe
agbenɔnɔ ava tɔ ŋku nam, eye esia ana be nye nuwɔna manɔ abe ale si miadi be
wòanɔ ene o. Mele vɔvɔ̃m be ne meva la, mava kpɔ dzrewɔwɔ, ŋuʋaʋã, dɔmedzoedodo,
ameŋuzɔzɔ, sakplisasa, ɖokuidodoɖedzi kple mama le mia dome. Mele vɔvɔ̃m hã be
nenye be meva la, Mawu abɔbɔm ɖe anyi le miaƒe ŋkume, eye mafa konyi le ame geɖe
siwo wɔ nu vɔ̃ tsã, eye wometrɔ le woƒe dzi me le makɔmakɔnyenye, ahasiwɔwɔ kple
hadzedze siwo wowɔ la ŋuti la ta. |
|
Esia anye zi etɔ̃lia mava mia gbɔ. Azɔ abe ale si woŋlɔe ɖe mawunya me ene la,
“Woaxɔ nya si ame aɖe tsɔ ɖe nɔvia ŋu la to ɖasefo eve alo etɔ̃ ƒe kpeɖodzi me.”
Mexlɔ̃ nu mi xoxo esi meva mia gbɔ zi evelia va yi. Azɔ la, megale egblɔm, esi
nyemele mia gbɔ o. Ke ne metrɔ va la, nyematsɔe ake ame siwo wɔ nu vɔ̃ do ŋgɔ
alo ame bubu siwo wɔe kplɔ wo ɖo o, elabena miele nane dim be wòaɖo kpe edzi na
mi be Kristoe le nu ƒom to dzinye. Kristo megbɔdzɔ le tohehe na mi me o, ke esẽ
ŋu le mia dome. Be woaka ɖe edzi na mi la, woklãe ɖe ati ŋu le gbɔdzɔgbɔdzɔ me,
ke hã la, ele agbe to Mawu ƒe ŋusẽ me. Nenema ke míegbɔdzɔ le eya amea me, gake
to Mawu ƒe ŋusẽ me la, míele agbe be míasubɔ mi. Mido mia ɖokuiwo kpɔ be miele
xɔse me vavã mahã? Nenema ke midzro mia ɖokuiwo me. Ɖe miekpɔ dze sii be Kristo
Yesu le mia me oa? Negbe ɖe mieto xɔse ƒe dodokpɔ la me o. Mexɔe se be mi katã
mialɔ̃ ɖe edzi kplim be mieto dodokpɔ la me. Míaƒe gbedodoɖa na Mawue nye be
miagawɔ nu vɔ̃ aɖeke o. Menye be miatso afia be míefia nu nyui mi o. Gbeɖe,
nenye be woɖe vodada na mí hã la, ele be miawo ya miawɔ nu nyui. Elabena míate
ŋu awɔ naneke ɖe nyateƒe la ŋuti o; ke nyateƒe la boŋ ye míate ŋu awɔ nane na.
Enye dzidzɔ na mí ne míawo míegbɔdzɔ, eye miawo miesẽ ŋu la, míekpɔa dzidzɔ, eye
esia ŋuti míele kuku ɖem ɖo le miaƒe blibodede ŋuti. Mele nu sia ŋlɔm na mi kple
mɔkpɔkpɔ be ne meva ɖo la, magahiã be mahe nya ɖe mia ŋu alo ahe to na ame aɖeke
o, elabena nye didie nye be mawɔ ŋusẽ si Aƒetɔ la nam la ŋuti dɔ atsɔ atu mi ɖo
le xɔse me. Ke menye be matsɔe aɖiɖi mi ɖe anyi o. Mlɔeba la, nɔviwo, midze
agba be mianɔ agbe nyuie. Miɖo to nya siwo katã megblɔ na mi. Minɔ anyi le
ɖekawɔwɔ kple ŋutifafa me, eye ŋutifafa kple lɔlɔ̃ ƒe Mawu la nanɔ anyi kpli mi.
Mido gbe na mia nɔewo le Kristo me. Ame kɔkɔe siwo katã le gbɔnye afi sia la do
gbe na mi nyuie. Aƒetɔ Yesu Kristo ƒe amenuveve kple Mawu ƒe lɔlɔ̃ kple Gbɔgbɔ
Kɔkɔe la ƒe hamenɔnɔ nanɔ anyi kple mi katã. |
|
Yesu Kristo, si nye Mawu ƒe Vi la, ƒe nyanyui la ƒe gɔmedzedzee nye esi. Abe ale
si woŋlɔe ɖi le Nyagblɔɖila Yesaya ƒe agbalẽ me ene be, “Madɔ nye dɔla ɖe ŋgɔwò
be wòadzra wò mɔ la ɖo, ame si ƒe gbe le ɖiɖim le gbea dzi be, ‘Midzra Yehowa ƒe
mɔ ɖo, miwɔ eƒe mɔtatawo woanɔ dzɔdzɔe nɛ.’ ” Yohanes Mawutsidetanamelae nye
dɔla sia. Enɔ gbedzi, eye wònɔ mawunya gblɔm be amewo nede tsi ta; ne wòafia be
wotrɔ dzi me, ale be wòatsɔ woƒe nu vɔ̃wo ake wo. Ame geɖe ŋutɔ tso Yerusalem
kple Yudea nutowo me yi gbea dzi be yewoakpɔ Yohanes, eye yewoase gbedeasi si
wòtsɔ vɛ la. Esi ame siawo ʋu woƒe nu vɔ̃wo me nɛ vɔ la, ede mawutsi ta na wo le
Yɔdan tɔsisi la me. Wotɔ awu si Yohanes do la kple kposɔfu, eye wòtsɔ
lãgbalẽlidziblaka bla awua dzii. Eƒe nuɖuɖu koe nye ʋetsuviwo kple gbemenyitsi.
Egblɔ na eƒe nyaselawo be, “Ame aɖe gbɔna kpuie, si de ŋgɔ wum sãa, nyemedze be
mabɔbɔ atu eƒe atokotaŋuka gɔ̃ hã o. Nye la, tsi ko metsɔ de mawutsi ta na mi,
gake eya adee na mi kple Gbɔgbɔ Kɔkɔe la!” Ɣe ma ɣi la, Yesu tso Nazaret le
Galilea va Yohanes gbɔ, eye Yohanes de mawutsi ta nɛ le Yɔdan tɔsisi la me. Esi
Yesu nɔ dodom tso tsia me la, ekpɔ be dziƒowo nu ʋu, eye Gbɔgbɔ Kɔkɔe si nɔ
akpakpa ƒe nɔnɔme me la nɔ ɖiɖim ɖe edzi. Gbe aɖe hã ɖi tso dziƒo be, “Wòe nye
vinye si gbɔ nyemelɔ̃a nu le o, wò me mekpɔa ŋudzedze le.” Enumake Gbɔgbɔ
Kɔkɔe la do dui wòyi gbedzi. Enɔ gbea dzi ŋkeke blaene, eye Satan va tee kpɔ.
Enɔ lã wɔadãwo dome, eye mawudɔlawo va do ŋusẽe to subɔsubɔ me. Esi Fia Herod
lé Yohanes de gaxɔ me vɔ megbe la, Yesu yi Galilea be yeagblɔ Mawu ƒe nyanyui
la. Eɖe gbeƒã be, “Ɣeyiɣi la de azɔ! mawufiaɖuƒe la gogo! Mitrɔ dzi me ne mianɔ
agbe ɖe nyanyui la ƒe ɖoɖowo nu.” Gbe ɖeka esi Yesu ɖi tsa to Galilea ƒuta va
yina la, ekpɔ Simɔn kple nɔvia Andrea wonɔ asabu dam ɖe ƒua me, elabena
ɖɔkplɔlawo wonye. Yesu yɔ wo hegblɔ na wo be, “Miva dze yonyeme ne mawɔ mi miazu
amewo ɖelawo.” Enumake wogblẽ woƒe asabu ɖi hedze eyome. Esi wozɔ ƒuta la yina
sẽe la, Yesu gakpɔ Zebedeo ƒe viŋutsuwo, Yakobo kple nɔvia Yohanes hã wonɔ ʋu me
nɔ woƒe ɖɔwo sam. Eyɔ woawo hã be woadze ye yome, ale wogblẽ wo fofo Zebedeo
kple ɖɔkplɔlawo ɖe ʋua me hedze Yesu yome enumake. Yesu kple ame siwo nɔ eŋu
la va ɖo Kapernaum, eye woyi Yudatɔwo ƒe ƒuƒoƒe la le Dzudzɔgbe ŋkeke la dzi.
Yesu fia nu amewo le afi ma. Ame siwo nɔ ƒuƒoƒea la ƒe mo wɔ yaa le Yesu ƒe
nufiafia ŋuti, elabena efia nu wo kple kakaɖedzi blibo. Le nyateƒe me la, ale si
wòfia nui la to vovo sãa tso ale si woƒe agbalẽfialawo fianɛ la gbɔ. Ŋutsu aɖe
si me gbɔgbɔ vɔ̃ nɔ la hã nɔ ƒuƒoƒe la gbe ma gbe. Ame sia de asi ɣlidodo me be,
“Yesu Nazaretitɔ, nu ka ta nèle fu ɖem na mí ɖo? Ɖe nèva be yeatsrɔ̃ mía? Menya
ame si nènye, wòe nye Mawu ƒe Vi Kɔkɔetɔ la.” Yesu blu ɖe eta gblɔ be, “Zi
ɖoɖoe, eye nàdo go le eme.” Le Yesu ƒe gbeɖeɖea nu la, gbɔgbɔ vɔ̃ la do ɣli
sesĩe, tsɔ amea xlã ɖe anyi ŋɔdzitɔe, eye wòdo go le eme. Nuwɔna sia wɔ nuku na
eteƒekpɔlawo ŋutɔ, eye woƒo nu le eŋu. Wobia wo nɔewo bena, nufiafia yeye kae
nye esia? Etsɔ ŋusẽ dea se na gbɔgbɔ vɔ̃wo eye woɖoa toe. Nu si Yesu wɔ la na be
eƒe ŋkɔ ɖi hoo le Galilea nutowo katã me le ɣeyiɣi kpui aɖe megbe. Yesu kple
eŋutimeawo do go le ƒuƒoƒe la, Yakobo kple Yohanes kpe ɖe wo ŋu eye woyi Simɔn
kple Andrea ƒe aƒe me, Ŋudza lé Simɔn lɔ̃xo, eye wònɔ dɔba dzi hafi wode, ale
wogblɔe na Yesu. Yesu yi dɔnɔ la ƒe aba gbɔ, elé eƒe alɔnu, eye wònɔ alinu.
Dzoxɔxɔ sesẽ si nɔ nyɔnu la ƒe lãme la nu bɔbɔ enumake eye eƒe lãme sẽ. Ale
wòtso yi ɖaɖa nu va ɖo wo kɔme. Esi ɣe nɔ to ɖom la, wokplɔ dɔléla vovovowo kple
ame siwo me gbɔgbɔ vɔ̃wo le la va egbɔ le aƒe si me wònɔ la be wòada gbe le wo
ŋu. Kapernaum du blibo la katã kloe va ƒo ƒu ɖe ʋɔtrua nu be yewoakpɔ nu. Yesu
da gbe le dɔléla geɖewo ŋu, eye wònya gbɔgbɔ vɔ̃wo do goe le ame aɖewo me fiẽ
ma. Meɖe mɔ na gbɔgbɔ vɔ̃awo be woaƒo nu o, elabena wonya ame si wònye. Le
fɔŋli la, Yesu ɖeka do go, eye wòɖe eɖokui ɖe aga be yeado gbe ɖa. Le ɣeyiɣi aɖe
megbe la, Simɔn kple ame bubuawo do go yi ɖadii. Esi wokpɔe la, wogblɔ nɛ be,
“Aƒetɔ, ameha la le diwòm.” Yesu ɖo eŋu na wo be, “Ele be míayi du bubuwo hã me
be magblɔ nyanyui la na woawo hã, elabena esia ta meva ɖo.” Ale wòzɔ mɔ tsa le
Galilea nutowo katã me, henɔ mawunya gblɔm le woƒe ƒuƒoƒewo, eye wònɔ ga ɖem ame
siwo gbɔgbɔ vɔ̃wo de gae la hã. Gbe ɖeka la, anyidzela aɖe va dze klo ɖe Yesu
ƒe akɔme, eye wòɖe kuku nɛ vevie be wòada gbe le ye ŋu. Egblɔ na Yesu be, “Ne
èlɔ̃ la, na ŋutinye nakɔ.” Anyidzela la ƒe nu wɔ nublanui na Yesu ŋutɔ, eya ta
wòka asi eŋu hegblɔ nɛ be, “Mèlɔ̃, ŋutiwò nekɔ.” Enumake anyidzela la ƒe lãme
sẽ. Yesu dɔe enumake kple sedede vevi sia be, “Kpɔ egbɔ be mègblɔ nu sia na ame
aɖeke o, ke boŋ yi nàtsɔ ɖokuiwò afia nunɔla la, eye nàna vɔsanu siwo Mose ɖo ɖi
na ameŋukɔkɔ abe ɖaseɖiɖi na wo ene.” Gake esi ŋutsu la dzo yina la, eɖe gbeƒã
eƒe lãmesẽkpɔkpɔ la na amewo le mɔa dzi. Le esia ta ameha gã aɖe nye zi ɖe Yesu
dzi, ale be megate ŋu yi du aɖeke me o, ke boŋ etsi gbea dzi. Ke le afi sia hã
la, amewo tso teƒeteƒewo va egbɔ. |
|
Le ŋkeke aɖewo megbe la, Yesu gatrɔ yi Kapernaum. Esi wòɖo afi ma la, eƒe ŋkɔ ɖi
hoo le du blibo la me le ɣeyiɣi kpui aɖe ko me. Medidi kura hafi aƒe si me wònɔ
la yɔ fũu kple amewo o. Aƒea me yɔ ale gbegbe be nɔƒe aɖeke meganɔ ʋɔtrua nu hã
o. Yesu de asi mawunyagbɔgblɔ me na ameha la. Sẽe la, ŋutsu ene aɖewo kɔ
lãmetututɔ aɖe ɖe aba dzi gbɔna Yesu gbɔe. Ke le amewo ƒe agbɔsɔsɔ ta la, womete
ŋu ɖo egbɔ o. Le esia ta woyi ɖaɖe do ɖe xɔ si me Yesu nɔ la tame, heɖiɖi dɔnɔ
la kple eƒe aba ɖe ekɔme. Yesu kpɔ be ŋutsu eneawo xɔe se vevie be yeate ŋu ayɔ
dɔ wo nɔvi la, eya ta egblɔ na dɔnɔ la be, “Vinye, wotsɔ wò nu vɔ̃wo ke wò!” Ke
Yudatɔwo ƒe agbalẽfiala siwo nɔ afi ma la gblɔ le woƒe dzi me be, “Nu ka! Ame
sia gblɔ busunya! Ɖe wòbu be Mawue yenyea? Menya be Mawu ɖeka hɔ̃ɔ koe ate ŋu
atsɔ nu vɔ̃wo ake oa?” Yesu nya nu si bum ameawo nɔ, eya ta egblɔ na wo enumake
be, “Aleke wɔ nuwɔna sia ɖe fu na miaƒe susuwo alea? Kae bɔbɔ wu, be woagblɔ na
lãmetututɔ la be, ‘Wotsɔ wò nu vɔ̃wo ke wò loo alo woagblɔ nɛ be, “Tso, kɔ wò
aba ne nàzɔ azɔli?” ’ Be miadze sii be wona ŋusẽ Amegbetɔ Vi la be wòatsɔ nu vɔ̃
ake le anyigba dzi.” Egblɔ na lãmetututɔ la be, “Mele egblɔm na wò be tsi tre!
Ŋlɔ wò aba nàyi aƒe me!” Ŋutsu la tso enumake, kɔ eƒe aba, eye wòzɔ to ameawo
dome dzo. Ameawo katã ƒe nu ku. Wokafu Mawu, eye wogblɔ be, “Míekpɔ naneke teƒe
alea kpɔ o!” Yesu gado go yi ƒuta, eye wòfia nu ameha si kplɔe ɖo la. Esi wòzɔ
yina la, eva ke ɖe Levi, Alfeo ƒe vi ŋu wònɔ anyi ɖe dugadzɔƒe. Yesu gblɔ nɛ be,
“Va dze yonyeme.” Levi tso enumake, eye wòdze Yesu yome. Le fiẽ me la, Levi kpe
Yesu kple eƒe nusrɔ̃lawo be woava ɖu nu le yeƒe aƒe me. Dugadzɔlawo kple nu vɔ̃
wɔla geɖewo hã nɔ ame siwo wòkpe la dome, elabena ame siawo ƒomevi hã nɔ Yesu
yome. Agbalẽfiala siwo tso Farisitɔwo dome la kpɔ Yesu wònɔ nu ɖum kple
dugadzɔlawo kple nu vɔ̃ wɔlawo, ale wobia eƒe nusrɔ̃lawo fewuɖutɔe be, “Nu ka ta
miaƒe Aƒetɔ le nu ɖum kple nu vɔ̃ wɔla kple dugadzɔla siawo ɖo?” Yesu se nya
siwo gblɔm wonɔ la, ale wògblɔ na wo be, “Menye lãmesesẽtɔwoe hiã gbedala o, ke
boŋ dɔnɔwoe. Menye ame dzɔdzɔewo ta meva ɖo o, ke boŋ nu vɔ̃ wɔlawo ta, be
woadzudzɔ nu vɔ̃ wɔwɔ.” Yohanes ƒe nusrɔ̃lawo kple Farisitɔwo tsia nu dɔna ɣe
aɖewo ɣi. Gbe ɖeka esi wogatsi nu dɔ alea la, ame aɖewo va Yesu gbɔ va bia nu si
ta eya ƒe nusrɔ̃lawo metsia nu dɔna o ɖo. Yesu ɖo eŋu na wo be, “Ɖe wòle be
ŋugbetɔsrɔ̃ xɔlɔ̃wo natsi nu adɔ, agbe nuɖuɖu le eƒe srɔ̃ɖekplɔ̃ ŋua? Gbeɖe, zi
ale si ŋugbetɔsrɔ̃ la le wo gbɔ ko la, womatsi nu adɔ o Gake ŋkeke aɖe li gbɔna,
esi wole ŋugbetɔsrɔ̃ la kplɔ ge le wo gbɔ, ale woatsi nu adɔ. “Menyo be woatsɔ
avɔnuɖeɖi yeye aka avɔ vuvu o, elabena ne wowɔe alea la, avɔ yeye la aho ɖa le
teƒe la, eye teƒe si vuvu la alolo ɖe edzi wu. Womekɔa aha yeye hã ɖe
lãgbalẽgolo xoxo me o, elabena ne wowɔ esia la, aha yeye la ƒe ŋusẽ ana be
lãgbalẽgolo la nawó, eye aha la kple lãgbalẽgolo la katã dome agblẽ. Lãgbalẽgolo
yeye mee wòle be woakɔ aha yeye ɖo.” Gbe ɖeka le Dzudzɔgbe dzi esi Yesu kple
eƒe nusrɔ̃lawo zɔ to bligble aɖe me yina la, nusrɔ̃lawo ŋe bli aɖewo heɖu.
Farisitɔ aɖewo kpɔ wo, eye wobia Yesu be, “Nu ka ta wole nu si mele se nu o la
wɔm le Dzudzɔgbe ŋkeke dzi ɖo?” Eɖo eŋu na wo be, “Ɖe miexlẽ nu si David kple
eŋumewo wɔ, esi dɔ wu wo, eye woɖo xaxa me kpɔ oa? Esi Abiata nye nunɔlagã la,
David yi ɖe Mawu ƒe aƒe la me eye wòtsɔ abolo tɔxɛ si wotsɔ ɖo Mawu ŋkume la,
eye eya kple etɔwo mae heɖu, togbɔ be mele se nu be ame aɖeke naɖu abolo sia o,
negbe nunɔlawo ko.” Egblɔ yi edzi be, “Dzudzɔgbe ŋkekea la, ɖe woɖoe anyi be
wòaɖe vi na ame, menye be ame nazu kluvi na Dzudzɔgbe ŋkeke la o. Gawu la, ŋusẽ
le Amegbetɔ Vi la si ɖe Dzudzɔgbe ŋkeke la dzi.” |
|
Yesu gayi Yudatɔwo ƒe ƒuƒoƒe le Kapernaum, eye wòkpɔ ame aɖe si tsitsi lé asi na
la le afi ma. Esi wònye Dzudzɔgbe ŋkeke ta la, Yesu ƒe futɔwo nɔ ŋku lém ɖe eŋu
tsitotsito be ada gbe le amea ŋu mahã, ne wòwɔe la, yewoatsɔ nya ɖe eŋu. Yesu yɔ
amea be neva tsi tsitre ɖe ameha la ŋkume. Etrɔ ɖe wo gbɔ hebia wo be, “Enyo be
woawɔ dɔmenyo le Dzudzɔgbe ŋkekewo dzia? Alo enye ŋkeke si dzi woawɔ nu nyui loo
alo vɔ̃?” Ameawo katã zi kpi, eye womeɖo biabia siawo ƒe ɖeke ŋu nɛ o. Yesu tsa
ŋku le ameawo dzi dzikutɔe, elabena eɖe fu na eƒe susu ŋutɔ be, womesea veve ɖe
wo nɔewo ti o. Azɔ egblɔ na amea be, “Dzɔ wò asi.” Amea wɔe, eye enumake eƒe asi
gaɖɔ ɖo. Esi Farisitɔwo kpɔ esia la, wotso enumake ɖawɔ ɖoɖo kple Herod
dunyaheha, si de Roma dziɖuɖu dzi la le ale si woawɔ awu Yesu la ŋuti. Yesu
kple eƒe nusrɔ̃lawo ɖe wo ɖokui ɖe aga heyi ƒua ta, eye ameha gã aɖe dze wo yome
tso Galilea. Esi wose nu siwo katã Yesu nɔ wɔwɔm ta la, ame geɖe siwo tso Yudea,
Yerusalem, Idumea kple nuto siwo le Yɔdan tɔsisi la ƒe go kemɛ kple Tiro kple
Sidon nutowo me hã va. Yesu vɔ̃ be ameawo ava mimi ye ɖo, eya ta ebia tso eƒe
nusrɔ̃lawo si be woadi ʋu sue aɖe ada ɖi, ale be ne ameawo mimi ye ɖo fũu akpa
la, yeage ɖe eme ado le wo dome, elabena eda gbe le dɔnɔ geɖewo ŋu gbe ma gbe
ale gbegbe be dɔnɔ bubuwo ƒo zi ɖe eŋu fũu henɔ didim be yewoaka asi eŋu ko.
Nenye be ame siwo me gbɔgbɔ vɔ̃wo le la kpɔ Yesu la, wodzea anyi ɖe eƒe akɔme
hedoa ɣli be, “Wòe nye Mawu ƒe Vi la,” gake Yesu dea se na wo vevie be womegana
amewo nanya ame si yenye o. Le nu siawo megbe la, Yesu yi to aɖe dzi, eye
wòbia tso ame siwo wòtia la si be woava do go ye le afi ma, eye woyi. Azɔ la,
etia ame wuieve be woanye apostolowo, ame siwo anɔ eŋuti gbeawo tsyo gbe, eye
wòadɔ wo woayi aɖagblɔ mawunya na amewo, eye wòna ŋusẽ wo be woanya gbɔgbɔ vɔ̃wo
do goe le amewo me. Ame wuieve siwo wòtia la ƒe ŋkɔwoe nye: Simɔn (ame si wòna
ŋkɔe be Petro), Yakobo kple nɔvia Yohanes, Zebedeo ƒe vi (siwo Yesu na ŋkɔe be,
“dziɖegbe ƒe viwo”); Andrea, Filipo, Bartolomeo, Mateo, Toma, Yakobo, Alfeo ƒe
vi, Tadeo, Simɔn, ame si nye Zelote dunyahehamenɔla, kple Yuda Iskariɔt, ame si
va dee asi. Esi Yesu trɔ yi aƒe si me wòdze la, amehawo gade asi ƒuƒoƒo me
ake, eye eteƒe medidi o la, aƒea me yɔ kple amewo. Ameawo sɔ gbɔ ale gbegbe be
mekpɔ ɣeyiɣi ne wòaɖu nu gɔ̃ hã o. Esi eƒe ƒometɔwo se nya sia la, wova be
yewoakplɔe ayi yewo gbɔe, elabena wobu be eƒe tagbɔe da. Gake Yudatɔwo ƒe
agbalẽfiala siwo tso Yerusalem va afi ma la gblɔ be, “Belzebul, gbɔgbɔ vɔ̃wo ƒe
fia si le eme lae le fu ɖem nɛ. Esia hã tae gbɔgbɔ vɔ̃wo ɖoa toe ɖo.” Yesu yɔ
ɖeklemiɖela siawo, hedo lo sia na wo be, “Aleke Satana agate ŋu atsi tsitre ɖe
Satana ŋuti? Fiaɖuƒe si ma ɖe eve la, mate ŋu anɔ te o, agbã godoo. Aƒe si me
mama kple dzrewɔwɔ le la hã mate ŋu anɔ te o. Ne Satana tsi tsitre ɖe eya ŋutɔ
ɖokui ŋu la, ekema mate ŋu anɔ te o, ke boŋ atsrɔ̃. Le nyateƒe me la, ame aɖeke
mate ŋu age ɖe ŋusẽtɔ ƒe aƒe me, alɔ eƒe nunɔamesiwo adzoe o, negbe ɖeko wòabla
ŋusẽtɔ ma gbã, ekema ate ŋu aha eƒe aƒemenuwo. Mele nyateƒe la gblɔm na mi be
woatsɔ amewo ƒe nu vɔ̃wo kple woƒe busunyawo katã ake wo, ke ame sia ame si
agblɔ busunya ɖe Gbɔgbɔ Kɔkɔe la ŋu la, womatsɔe akee gbeɖe o. Ame sia wɔ nu vɔ̃
mavɔ.” Yesu gblɔ nya sia, elabena ameawo nɔ gbɔgblɔm be gbɔgbɔ vɔ̃ le eme. Azɔ
Yesu dada kple nɔviawo va aƒe si me wònɔ la godo, wodɔ ame aɖe be wòayɔe na wo.
Ameha gã aɖe nɔ anyi ɖe egbɔ ƒo xlãe, eye wogblɔ nɛ be, “Dawò kple nɔviwò
ŋutsuwo di be yewoakpɔ wò le aƒea godo.” Yesu biae be, “Ame kae nye danye? Ame
kawoe nye nɔvinye ŋutsuwo?” Etsa ŋku le ame siwo ƒo xlãe la dome godoo, eye
wògblɔ be, “Ame siawoe nye danye kple nɔvinye ŋutsuwo! Ame sia ame si wɔa Mawu
ƒe lɔlɔ̃nu la, enye nɔvinye ŋutsu, nɔvinye nyɔnu alo danye.” |
|
Eva eme be ame geɖewo gava ƒo ƒu ɖe Yesu ŋu esime wònɔ nu fiam le ƒuta. Le
ameawo ƒe agbɔsɔsɔ ta la, ege ɖe ʋu aɖe me hafi nɔ nua fiam. Efia nu geɖe amewo
to lododowo me. Egblɔ na wo be, “Miɖo to miasee! Agbledela aɖe yi nuku wu ge ɖe
eƒe agble me. Nuku siwo wòwu la ƒe ɖewo ge ɖe mɔto, eye xeviwo va fɔ wo mi. Ɖewo
hã ge ɖe kpenyigba dzi, afi si ke sue aɖe ko nɔ; nuku siawo tsi vlɔvlɔvlɔ, gake
esi ŋdɔ ʋu ɖe wo dzi la, woyrɔ, eye woku, elabena woƒe kewo mede to o. Nuku
bubuwo ge ɖe ŋuwo me, eye esi wonɔ tsitsim la, ŋuawo vu tsyɔ wo dzi ale be
womete ŋu tse ku aɖeke o. Ke nuku aɖewo ya ge ɖe anyigba nyui dzi, eye wotse ku
blaetɔ̃, eye ɖewo tse blaade, eye ɖewo hã tse alafa.” Azɔ Yesu gblɔ na wo be,
“Ame si to senu li na la nesee.” Le esia megbe la, esi Yesu kple eƒe nusrɔ̃la
wuieveawo kpakple nusrɔ̃la bubuwo susɔ la, nusrɔ̃lawo biae be, “Lododo sia gɔme
ɖe?” Yesu ɖo eŋu na wo be, “Miawo la, wona mɔ mi be mianya mawufiaɖuƒe la ƒe nu
ɣaɣlawo, ke woɣla esiawo ɖe ame siwo le fiaɖuƒe la godo to lododo me. Miɖo ŋku
edzi be, “Togbɔ be wokpɔa nu, eye wosea nu hã la, womele nu gɔme se ge alo atrɔ
ɖe Mawu gbɔ; be wòatsɔ woƒe nu vɔ̃wo ake wo o.” Ale Yesu gblɔ na wo bena, “Ke
nenye be miawo hã miete ŋu se lododo sia gɔme o ɖe, aleke miawɔ ase esiwo mava
do emegbe la gɔme? Agbledela si ŋu meƒo nu tsoe lae nye ame si gblɔa mawunya na
amewo. Mɔto, afi si nuku aɖewo kaka ɖo lae nye ame siwo ƒe dziwo ku atri. Ne
wose mawunya la, Satana va te wo kpɔ ko la, woŋlɔa nya la be enumake. Kpenyigba
si dzi nuku aɖewo ge ɖo lae nye ame siwo sea mawunya la, eye woxɔnɛ kple dzidzɔ,
gake abe nuku siwo miena ɖe anyigba ma ƒomevi dzi ene la, woƒe kewo medea to o,
eye togbɔ be wotsina vlɔvlɔvlɔ hã la, ne yometiti va ko la, wogbɔdzɔna. Ŋunyigba
si dzi nuku aɖewo ge ɖo lae nye ame siwo sea nyanyui la, woxɔnɛ ɖe woƒe dziwo
me, gake xexe sia me ƒe dzitsitsi ɖe kesinɔnuwo ŋu, hloloetsotso na
dzidzedzekpɔkpɔ kple xexea me ƒe nudzroame geɖewo zua ŋu vuna tsyɔa Mawu ƒe Nya
si wose la dzi, metsea ku aɖeke o. Azɔ anyigba nyui lae nye ame siwo xɔa Mawu ƒe
Nya la le nyateƒe me, eye wòtsea ku geɖe na Mawu, blaetɔ̃, blaade alo alafa ɖeka
gɔ̃ hã.” Yesu yi edzi bia nusrɔ̃lawo be, “Nenye be ame aɖe si akaɖi ɖe, ɖe
wòtsɔa nu tsyɔa edzi alo danɛ ɖe abati te mahã? Alo menye akaɖiti dzie wodanɛ ɖo
be wòaklẽ na amewo o mahã? Nu siwo katã le ɣaɣla fifia la, ava dze le gaglãgbe
gbe ɖeka. Ne to senu li na mi la, misee! Mikpɔ egbɔ be miewɔ ɖe nu siwo miese la
dzi, elabena ne miele esia wɔm la, ekema miase nu siwo katã mefia mi la gɔme.
Ame si si nu le la, eyae woana nui, eye ame si si nu mele o la, woaxɔ sue si le
esi la gɔ̃ hã le esi.” “Lododo bubu si fia ale si mawufiaɖuƒe la le lae nye
esi: ‘Agbledela aɖe ƒã nuku ɖe eƒe abɔ me, eye wòdzo, ke le ŋkeke aɖewo megbe
la, nuku la ŋutɔ tsi le eɖokui si, eye agbledela la mewɔ dɔ aɖeke o, elabena
anyigba la ŋutɔ nyo xoxo. Gbã la, aŋgba fɛ̃wo do tso anyigba ƒe tu me, emegbe
la, nuku la ƒo se, eye mlɔeba la, etse ku. Ke esi kutsetse la ɖi la, agbledela
la yi agble la me kple eƒe nuxahɛ, eye wòxa nuku la.’ ” Yesu yi edzi bia wo
be, “Aleke gɔ̃ maɖe ale si mawufiaɖuƒe la le la afia mie. Lododo ka tututu matsɔ
asɔ kplii? Mawufiaɖuƒe la le abe atiku suetɔ kekeake ene le anyigba dzi. Togbɔ
be ele alea hã la, ne woƒãe la, etsina zua ati dzɔatsu le abɔmetiwo katã dome,
eye wòɖea alɔ legbe siwo me xeviwo wɔa atɔ ɖo hekpɔa gbɔɖeme le wo me.” Yesu
wɔ lododo vovovowo ŋu dɔ tsɔ fia nu amewo. Ewɔ esiwo gɔme amewo ate ŋu ase la ŋu
dɔ. Le nyateƒe me la, ne Yesu le nu fiam le dutoƒo la, lododo sɔŋ ko ŋu dɔ
wòwɔna, ke emegbe ne eya kple eƒe nusrɔ̃lawo ɖe aga la, eɖea wo gɔme na wo.
Esi ɣe nɔ to ɖom la, Yesu gblɔ na eƒe nusrɔ̃lawo be, “Mina míatso ƒu la ayi eƒe
go evelia dzi.” Eya kple eƒe nusrɔ̃lawo ge ɖe ʋu aɖe me, eye wodze mɔ, hegble
ameha la ɖe ƒua ta, ke ʋu bubuwo hã dze wo yome. Esi wozɔ yina sẽe la, ahom sesẽ
aɖe de asi tutu me. Esia na be ƒutsotsoewo ŋe dze ʋu la me ale gbegbe be esusɔ
vie ko ʋu la nanyrɔ. Togbɔ be esiawo katã nɔ edzi yim hã la, Yesu ya ziɔ suɖui
le ʋua ta henɔ alɔ̃ dɔm dziɖeɖitɔe. Nusrɔ̃lawo ʋuʋui sesĩe wònyɔ. Wobiae
vɔvɔ̃tɔe be, “Nufiala, mètsɔ ɖeke le eme be míele nyɔnyrɔm oa?” Yesu blu ɖe ya
la ta enumake, eye wòɖe gbe na ƒu la hã be, “Zi ɖoɖoe!” Ya sesẽ la tɔ enumake,
eye ƒu la zi ɖoɖoe toŋtoŋtoŋ. Azɔ etrɔ ɖe nusrɔ̃lawo ŋu bia wo be, “Nu ka ta
mievɔ̃ alea gbegbe ɖo? Ekema va se ɖe fifia hã la, miexɔ dzinye se oa?” Vɔvɔ̃ ɖo
nusrɔ̃lawo ŋutɔ. Woƒe mo wɔ yaa, eye wogblɔ na wo nɔewo be, “Ame ka gɔ̃e nye
esia, be yawo kple ƒutsotsoewo hã ɖoa toe?” |
|
Wotso ƒu la, eye woge ɖe Gadaratɔwo ƒe nutowo me. Esi Yesu do go tso ʋua me la,
ŋutsu aɖe si me gbɔgbɔ vɔ̃ le la do go tso yɔdoawo me va kpee. Ame sia ƒe nɔƒee
nye ameɖibɔ me, eye ame aɖeke magate ŋu ablae alo ade gakɔsɔkɔsɔ gɔ̃ hãe o,
elabena zi geɖe wodea gakɔsɔkɔsɔ eƒe asiwo kple afɔwo, ke etsoa wo keŋkeŋ. Ame
aɖeke mesesẽ wui, alée wòanɔ anyi kpoo o. Le ŋkeke kple zã me siaa la, enɔa
tsatsam le yɔdowo dome kple togbɛwo dzi, nɔa ɣli dom henɔa eɖokui sim kple kpe
ɖaɖɛwo. Ame sia kpɔ Yesu xoxoxo esi wònɔ ƒua dzi gbɔna, eya ta esi wòɖi go ko
la, eƒu du va tui hedze klo ɖe eƒe akɔme. Edo ɣli sesĩe be, “Nya kae le nye kple
wò dome, wò Yesu, Mawu Dziƒoʋĩtɔ la ƒe Vi? Le Mawu ta mègawɔ funyafunya aɖekem
o!” Elabena Yesu nɔ gbɔgblɔm nɛ be, “Do go le ŋutsu sia me, wò gbɔgbɔ vɔ̃.” Yesu
bia gbɔgbɔ vɔ̃ la be, “Ŋkɔwò ɖe?” Eye wòɖo eŋu nɛ be, “Ŋkɔnyee nye Legio,
elabena míesɔ gbɔ ɖe ame sia me.” Azɔ gbɔgbɔ vɔ̃awo ɖe kuku na Yesu vevie be
meganya yewo ɖo ɖe du didi aɖeke me o. Eva eme be aƒehawo ƒe ha gã aɖe nɔ nu ɖum
le togbɛ si te ɖe toa ŋu la dzi. Gbɔgbɔ vɔ̃awo gblɔ na Yesu be, “Míeɖe kuku, nya
mí ɖo ɖe ha mawo me.” Yesu na mɔ wo be woayi, eye gbɔgbɔ vɔ̃wo do go le ame la
me enumake yi ɖage ɖe haawo me. Haawo ƒe habɔbɔ si anɔ abe akpe eve (2,000) ene
la katã ƒu du sesĩe ɖanyrɔ wo ɖokuiwo ɖe ƒu la me doo heno tsi ku. Hakplɔlawo lé
du tsɔ sesĩe eye esi wonɔ yiyim la, wokaka nya la ɖe duwo kple kɔƒewo me. Esia
wɔe be ame sia ame yi be yeakpɔ nu si dzɔ la. Le esia ta, eteƒe medidi o ko
ameha gã aɖe va ƒo zi ɖe afi si Yesu le, gake esi wokpɔ ŋutsu si me legio gbɔgbɔ
vɔ̃awo nɔ tsã la wòdo awu nyuie, nɔ anyi kpoo la, vɔvɔ̃ ɖo wo katã. Ame siwo va
kpɔ nu si dzɔ ɖe gbɔgbɔ vɔ̃ tɔ la kple haawo dzi la hã yi ɖagblɔe na ame bubuwo,
ale amewo gava fũu, eye woɖe kuku na Yesu be wòadzo le yewoƒe nuto la me ne
yewoakpɔ vovo. Esia ta Yesu gbugbɔ ge ɖe ʋu la me be yeadzo. Tete ŋutsu si me
wònya gbɔgbɔ vɔ̃wo le la ɖe kuku nɛ be yeayi kplii, gake egblɔ nɛ be, “Yi aƒe me
le nɔviwòwo gbɔ, eye nàgblɔ nu gã siwo Mawu wɔ na wò kple ale si wòkpɔ nublanui
na wò la na wo.” Ŋutsu la dze mɔ, eye wòtsa le du ewo siwo le nutoa me la me
henɔ gbeƒã ɖem nu gã siwo Yesu wɔ nɛ la na ame sia ame, eye eƒe nya la wɔ nuku
na ameawo ŋutɔ. Esi Yesu va ɖi go kple ʋua ɖe ƒua ƒe go evelia dzi la, ameha
gã aɖe ƒo zi ɖe eŋu. Yudatɔwo ƒe ƒuƒoƒedzikpɔla aɖe si ŋkɔe nye Yairo la va dze
klo ɖe ekɔme, eye wòɖe kuku nɛ vevie be wòava da gbe le ye vinyɔnuvi sue si dze
dɔ la ŋu na ye. Egblɔ na Yesu be, “Vinye la ɖo kudo nu vɔ, eya ta meɖe kuku va
da asi ɖe edzi be wòagbɔ agbe.” Yesu tso kpla dze eyome, eye ameha gã aɖe kplɔ
wo ɖo. Nyɔnu aɖe nɔ ameawo dome si nɔ ʋusisidɔ lém ƒe wuieve sɔŋ. Nyɔnu sia kpe
fu, tsa le atikewɔla geɖewo dzi ƒe geɖewo, eye wògblẽ ga geɖe hã be woada dɔa na
ye, gake mekpɔ dɔyɔyɔ o, dɔléle la ɖeko wòganyra ɖe edzi nɛ boŋ. Ese nukunu geɖe
siwo Yesu wɔ, eya ta eʋli eɖokui, to ameha la dome hezɔ va Yesu megbe, eye wòka
asi eƒe awu ŋu, elabena exɔe se, eye wògblɔ le eɖokui me be, “Nenye be mete ŋu
ka asi eƒe awu ŋu teti ko la, nye lãme asẽ.” Vavã esi wòka asi Yesu ƒe awu ŋu
teti ko la, ʋu si nɔ dodom le eŋu la tɔ enumake, eye wòse le eɖokui me hã be
yehaya. Yesu se le eɖokui me enumake be dɔyɔyɔ ƒe ŋusẽ aɖe do le ye me, eya ta
etrɔ kɔ hebia be, “Ame kae ka asi nye awu ŋu?” Eƒe nusrɔ̃lawo ɖo eŋu nɛ be, “Esi
ame gbogbo siawo ƒo zi ɖe ŋuwò ɖe, aleke wɔ nègale biabiam be ame kae ka asi
ŋuwò?” Gake Yesu ganɔ ŋku tsam kokoko be yeakpɔ ame si wɔ nenem nu sia. Kasia
nyɔnu la do le ameawo dome kple vɔvɔ̃ kple dzodzo nyanyanya va dze klo ɖe Yesu
ƒe afɔ nu hegblɔ nu si wòwɔ la nɛ. Yesu gblɔ nɛ be, “Vinyenyɔnu, wò xɔse da gbe
le ŋuwò, heyi le ŋutifafa me, wò dɔléle la vɔ keŋkeŋ.” Le esime Yesu nɔ nu ƒom
na nyɔnu la la, ame dɔdɔwo tso ƒuƒoƒemegã Yairo ƒe aƒe me va do kple nya sia be
via nyɔnuvi sue la ku. Ame dɔdɔa gblɔ na Yairo be, “Viwo la ku xoxo, eye megahiã
be nàɖe fu na Nufiala la o.” Yesu se nya si wova gblɔ na Yairo, ale wòde dzi ƒo
nɛ gblɔ be, “Mègavɔ̃ o, xɔ dzinye se ko.” Azɔ Yesu tia Petro, Yakobo kple nɔvia
Yohanes ko be woakplɔ ye ɖo ayi ɖe aƒea me. Esi wòva ɖo ƒuƒoƒemegã ƒe agbonu la,
Yesu kpɔ be zitɔtɔ gã aɖe nɔ teƒe la, elabena amewo nɔ avi fam henɔ ɣli dom hoo.
Ege ɖe aƒea me, eye wòƒo nu na ameawo gblɔ be, “Nu ka ƒe avifafa kple hoowɔwɔe
nye esia? Ɖevi la meku o, ke boŋ alɔ̃ wòdɔ!” Ameawo koe ʋuu le nya si wògblɔ la
ta. Ke Yesu nya wo do goe le aƒea me. Azɔ ekplɔ ɖevi la fofo, dadaa kple
nusrɔ̃la etɔ̃awo ɖe asi, eye woge ɖe xɔ si me wotsɔ ɖevi la mlɔ la me. Yesu lé
ɖevi la ƒe alɔnu, eye wòdo ɣli gblɔ nɛ be “Talita kumi! ” (si gɔmee nye be,
“Nyɔnuvi sue, mele egblɔm na wò be fɔ!”). Nyɔnuvi la ti kpo tso aba la dzi, eye
wòzɔ azɔli (nyɔnuvi la xɔ ƒe wuieve). Le nyateƒe me la, gbɔgblɔ bu ɖe edzilawo.
Ke Yesu de se na wo vevie ŋutɔ be womegagblɔ nu si dzɔ la na ame aɖeke o. Azɔ
ebia tso wo si be woadi nane na ɖevi la wòaɖu. |
|
Le esia megbe la, Yesu kple eƒe nusrɔ̃lawo dzo le nuto ma me yi Nazaret si nye
ededu me. Le Dzudzɔgbe ŋkeke dzi la, eyi ƒuƒoƒe la ɖafia nu, eye ame geɖe siwo
se eƒe nufiafia la ƒe nu ku. Wobia be, “Afi ka ame sia xɔ nu siawo tsoe? Nunya
ka tɔgbi wonae be wòte ŋu le nukunu siawo wɔm! Alo menye ame siae nye atikpala
la oa? Menye Maria ƒe viŋutsu si nɔviwoe nye Yakobo, Yosef, Yuda kple Simɔn,
siwo le mía dome, eye nɔvia nyɔnuwo hã le mía dome oa?” Esia na eƒe nu ve dɔme
na wo ŋutɔ. Yesu gblɔ na wo be, “Bubu menɔa nyagblɔɖila aɖeke ŋu le eya ŋutɔ ƒe
dedu me, amewo dome kple eya ŋutɔ ƒe aƒe me o.” Le ameawo ƒe dzimaxɔse ta la,
mete ŋu wɔ nukunu gãwo le wo dome o, asi ko wòda ɖe dɔléla ʋɛ aɖewo dzi heyɔ dɔ
wo. Ewɔ nuku na Yesu ŋutɔ be wo detɔwo mexɔ edzi se o, ale wòdzo ɖatsa le kɔƒewo
me nɔ nu fiam amewo. Yesu yɔ eƒe nusrɔ̃la wuieveawo, eye wòdɔ wo eveve hena
ŋusẽ wo be woanya gbɔgbɔ vɔ̃wo do goe le amewo me. Egblɔ na wo be, “Migatsɔ
naneke ɖe asi hena mɔzɔzɔ o, negbe atizɔti ko. Migatsɔ nuɖuɖu, mɔzɔkotoku alo ga
hã ɖe asi o. Migatsɔ afɔkpa eve alo awu eve teti hã o. Midze aƒe ɖeka ko me le
kɔƒe ɖe sia ɖe me; miganɔ tsatsam tso aƒe me yi aƒe me o. Nenye be kɔƒe aɖe me
tɔwo mexɔ mi alo ɖo to mi o la, miʋuʋu ke si lé ɖe afɔƒome na mi la ɖi, eye
miadzo. Esia nye ɖase be miegblẽ teƒe la ɖi be nu sia nu si adzɔ ɖe edzi la
nadzɔ faa.” Nusrɔ̃lawo dze mɔ henɔ nu xlɔ̃m ame sia ame si wodo goe le mɔa dzi
la be wòatrɔ dzime. Wonya gbɔgbɔ vɔ̃wo le amewo me, eye wosi ami na dɔnɔwo heda
gbe le wo ŋu. Fia Herod se Yesu ŋkɔ, elabena ame sia ame nɔ nu ƒom tso nukunu
siwo katã wɔm wònɔ la ŋu. Fia la bu be Yohanes Mawutsidetanamelae gagbɔ agbe,
elabena amewo le gbɔgblɔm be, “Yohanes Mawutsidetanamelae fɔ, eya ta wòte ŋu le
nukunu siawo wɔm ɖo.” Ame aɖewo hã bu be Yesue nye Eliya, Mawu ƒe Nyagblɔɖila
xoxoawo dometɔ ɖeka, si gava dzɔ, eye ɖewo hã bu be Yesue nye Mawu ƒe Gbeƒãɖela
yeye si si ŋusẽ le abe esiwo nɔ anyi va yi la ene. Ke Herod ya gblɔ kple
kakaɖedzi be, “Yohanes, ame si nu metso ta le la kokokoe fɔ tso yɔ me.” Herod
sia nye ame si dɔ asrafowo be woalé Yohanes de gaxɔ me. Ewɔ esia le Herod, nɔvia
Filipo srɔ̃ si wòxɔ la ta, elabena Yohanes gblɔ na Herod be, “Se meɖe mɔ be nàxɔ
nɔviwò srɔ̃ aɖe o.” Le esia ta Herod di vevie be woawu Yohanes, gake fia la meda
asi ɖe ɖoɖo sia dzi o, elabena Herod tsɔ bubu geɖe na Yohanes le eƒe ame ɖɔʋu
kple ame kɔkɔenyenye ta, eya ta etsɔe de eya ŋutɔ ƒe dzikpɔkpɔ te. Nenye be
Herod kple Yohanes wole dze ɖom la, nya siwo Yohanes gblɔna la ɖea fu na Herod
ƒe susu ŋutɔ, gake zi geɖe la, edina kokoko be yeaɖo dze kplii. Mlɔeba la, Herod
va kpɔ mɔnu aɖe si dzi wòato awu Yohanes. Herod ƒe dzigbezã ɖo, eye wòɖo kplɔ̃
na eƒe kpeɖeŋutɔwo, ame siwo nye asrafowo ƒe amegãwo kple ame ŋkuta, siwo tso
Galilea la le fiasã la me. Eva dzɔ be Herod ƒe vinyɔnu va ɖu ɣe na ame
kpekpeawo. Eƒe ɣeɖuɖu do dzidzɔ na ame sia ame ŋutɔ. Le esia ta fia la gblɔ na
nyɔnuvi la be, “Bia nu sia nu si nèdi tso asinye la, mana wò.” Eka atam nɛ be,
“Nu sia nu si nàbia la, matsɔe na wò; nenye nye fiaɖuƒe la ƒe afã nèbia hã la,
mana wò.” Nyɔnuvi la yi dadaa gbɔ ɖagblɔ nya la nɛ. Dadaa gblɔ nɛ be, “Yi nàbia
Yohanes Mawutsidetanamela ƒe ta.” Nyɔnuvi la gaɖe abla va fia la gbɔ va gblɔ nɛ
be, “Mele Yohanes Mawutsidetanamela ƒe ta dim fifi laa, nenɔ agba me woatsɔ vɛ
nam.” Nya sia ve fia la ŋutɔ, gake anye ŋukpe be wòada le atam si wòka la dzi le
eƒe ame kpekpeawo ŋkume, eya ta eɖo asrafo si le eŋu dzɔm la ɖa be wòayi aɖatso
ta le Yohanes nu atsɔ vɛ na ye. Asrafo la yi ɖatso ta le Yohanes nu le gaxɔ la
me hetsɔ de agba me vɛ na nyɔnuvi la, eye wòtsɔe yi na dadaa. Esi Yohanes ƒe
nusrɔ̃lawo se nu si dzɔ la, woyi ɖaxɔ eƒe kukua ɖaɖi. Yesu ƒe nusrɔ̃lawo trɔ
tso woƒe mɔzɔzɔ la gbɔ, eye wogblɔ nu siwo katã wowɔ, nya siwo katã wogblɔ kple
teƒe siwo katã wode la nɛ. Yesu se nya siawo keŋ, eye wòɖo aɖaŋu na wo be, “Mina
míadzo le amehawo dome vie aɖadi teƒe aɖe anɔ adzudzɔ sẽe.” Elabena ame geɖewo
ŋutɔ nɔ wo gbɔ vam henɔ dzodzom, ale be ɣeyiɣi meli woaɖu nu o. Ale wodzo le
teƒe sia kple ʋu heyi teƒe aɖe si zi ɖoɖoe wu, gake ame geɖewo gakpɔ wo xoxo,
wonya afi si yim wonɔ, eya ta woƒu du dze ŋgɔ na wo, zɔ ƒua nu yi ɖakpe wo esi
woɖi le ʋu la me teti ko. Abe ale si wònɔna ɖaa ene la, ameha gã aɖe gava kpe
Yesu le afi sia. Ameawo ƒe nu wɔ nublanui nɛ ŋutɔ, elabena wole abe alẽha si
kplɔla meli na o la ene. Efia nu geɖe siwo wòle be woanya la wo. Le ɣetrɔ me la,
eƒe nusrɔ̃lawo va gblɔ nɛ be, “Teƒe sia tso abo, evɔ zã hã le dodom, eya ta gblɔ
na ameawo be woayi kɔƒe kple agble siwo te ɖe afi sia ŋu la me aɖadi nuɖuɖu na
wo ɖokuiwo.” Gake Yesu gblɔ na wo be, “Miawo mina nuɖuɖu wo.” Nusrɔ̃lawo biae
be, “Nu ka míana wo? Hafi woate ŋu ana nuɖuɖu ameha sia la, ehiã ga home gã
aɖe.” Yesu bia wo be, “Nuɖuɖu agbɔsɔsɔ ka sinue le mia si? Miyi miakpɔe ɖa.”
Woyi gbɔ va gblɔ nɛ be, “Abolo atɔ̃ kple tɔmelã meme eve koe li.” Yesu gblɔ na
wo be woana ameawo nanɔ anyi ɖe ƒuƒoƒowo me le gbe dama la dzi. Ale ameawo nɔ
anyi ɖe hatsotso alafawo kple blaatɔ̃wo me. Azɔ Yesu tsɔ abolo atɔ̃ la kple
tɔmelã meme eve la, eye wòwu mo dzi, heda akpe ɖe wo ta. Eŋe aboloawo me, eye
wòtsɔ wo kple tɔmelãwo na nusrɔ̃la ɖe sia ɖe be wòaɖo ameawo ƒe akɔme. Ameawo ɖu
nu la ale gbegbe be woɖi ƒo wu ale si hiã, eye esi nusrɔ̃lawo ƒo ƒu abolo kple
tɔmelã kakɛ siwo susɔ la, woyɔ kusi wuieve. Ke ŋutsu siwo ɖu nua la ƒe xexlẽme
anɔ akpe atɔ̃ (5,000). Le nuɖuɖu la nana ameawo vɔ megbe teti ko la, Yesu gblɔ
na eƒe nusrɔ̃lawo be woage ɖe ʋu la me, akui atso ƒu la ayi Betsaida afi si
yeava tu wo le emegbe. Ebe ye ŋutɔ yeado megbe ado mɔ ameha la woayi aƒe me. Le
esia megbe la, Yesu yi togbɛ aɖe dzi be yeado gbe ɖa. Le zã me esi tɔdziʋua ɖo
ƒu la ƒe titina la, eya ɖeka susɔ ɖe gota. Yesu ɖeka nɔ godzi kpɔ wo ɖa. Ekpɔ be
ya sesẽ si nɔ ƒoƒom la nɔ fu ɖem na wo ale gbegbe be ʋua kuku sesẽ na wo ŋutɔ.
Anɔ abe fɔŋli ga etɔ̃ me ene la, Yesu zɔ ƒu la dzi ɖo ta wo gbɔ. Ewɔ abe ɖe wòbe
yeazɔ to wo ŋu ene, gake wo katã wokpɔe wònɔ zɔzɔm le ƒu la dzi, eya ta wodo
vɔvɔ̃ɣli, elabena wobu be ŋɔlie. Gake eƒo nu gblɔ na wo enumake be, “Miaƒe dzi
nedze eme. Nyee, migavɔ̃ o.” Azɔ ege ɖe ʋu la me, eye yaƒoƒo la tɔ. Nusrɔ̃lawo
katã ƒe nu ku ŋutɔ, elabena va se ɖe fifia la, womese Yesu ƒe wɔnawo gɔme o.
Gawu la, womese nukunu gã si wòwɔ le ɣetrɔ ma hã gɔme o, elabena woƒe dzi me sẽ.
Wotso ƒu la va ɖi go ɖe Genesaretnyigba dzi, eye wotɔ ʋu la. Ke esi wodo go le
eme la, ame siwo nɔ afi ma la kpɔ Yesu dze sii enumake, eya ta woƒu du ɖagblɔe
na ame siwo katã le nuto la me be Yesu va ɖo. Ale amewo kɔ dɔnɔwo ɖe abawo dzi
va egbɔ. Afi sia afi si Yesu yi le kɔƒewo, duwo kple agbletawo la, wokɔa dɔnɔwo
vaa asiwo kple mɔwo toe, eye woɖea kuku nɛ be woaka asi eƒe awu pɛ ko ŋu. Le
nyateƒe me la, ame siwo katã ka asi eŋu ko la ƒe lãme sẽna. |
|
Gbe ɖeka la, Farisitɔwo kple Agbalẽfiala aɖewo tso Yerusalem va Yesu gbɔ. Ame
siawo de dzesii be Yesu ƒe nusrɔ̃la aɖewo meklɔa asi le Yudatɔwo ƒe kɔnu nu hafi
ɖua nu o. (Elabena Yudatɔwo, vevietɔ Farisitɔwo ɖe woklɔa asi kple abɔ va se ɖe
abɔkugluinu ke abe ale si wo tɔgbuiwo wɔnɛ hafi ɖua nu ene. Ne wotso asi me gbɔ
la, ele be woawɔ kɔnu sia godoo hafi ade asi nuɖuɖu ŋu. Esia nye se siwo dzi
wowɔna pɛpɛpɛ ƒe alafa nanewo la ƒe kpɔɖeŋu ɖeka. Kɔnu bubu si me wogalé ɖe asi
lae nye nuɖazewo, ganuwo kple gagbawo kɔklɔ.) Ale Farisitɔwo kple agbalẽfiala
siawo va bia Yesu be, “Nu ka ta wò nusrɔ̃lawo megawɔa míaƒe blemakɔnu o ɖo?
Womeklɔa asi ɖe kɔnua nu hafi ɖua nu o.” Yesu ɖo eŋu na wo be, “Nyateƒe ŋutɔe
Yesaya to esi wògblɔ nya ɖi tso mi alakpatɔ siawo ŋuti; abe ale si woŋlɔe ɖi ene
be, “ ‘Ame siawo le kafuyem kple woƒe nuyiwo, ke woƒe dzi te ɖa xaa tso gbɔnye.
Woƒe subɔsubɔ nye dzodzro, elabena woƒe nufiafiawo nye amewo ƒe sededewo ko.’
Elabena miegbe nu le Mawu ƒe ɖoɖo vavãwo gbɔ hewɔa mia ŋutɔwo ƒe kɔnyinyiwo dzi.
Ɖe mieɖoe koŋ le nu gbem le Mawu ƒe sewo gbɔ, eye mietu afɔ wo dzi le miawo ŋutɔ
ƒe kɔnyinyiwo ta. “Le kpɔɖeŋu me, Mose de se si tso Mawu gbɔ la na mi be, ‘Bu
fofowò kple dawò.’ Egblɔ kpe ɖe eŋu be, ‘Ame si agblɔ nya vlo ɖe fofoa alo dadaa
ŋu la dze na ku,’ gake miawo la, miegblɔ be ame ate ŋu agblɔ na fofoa alo dadaa
si hiã nane la be, nu si wòle be matsɔ na wò la nye kɔban (esi gɔmee nye, metsɔe
na Mawu). Mieɖea mɔ nɛ be wòawɔ nu si dze be wòawɔ la na fofoa alo dadaa o. Ale
miegbe Mawu ƒe nya, eye miewɔna ɖe miaƒe kɔnyinyi, siwo mieɖo anyi la dzi. Miaƒe
wɔna geɖewo le alea.” Azɔ Yesu yɔ ameha la be woava ɖo to ye. Egblɔ na wo be,
“Mi katã miɖo to nyuie, ne miase nya siawo gɔme. Naneke meli si tsoa gota gena
ɖe ame me, si ate ŋu aƒo ɖi amea o, ke boŋ nu siwo doa go tso amea me la, woawoe
nye nu siwo ƒoa ɖii. [ Ame si to senu li na la nesee.]” Azɔ Yesu ge ɖe aƒe aɖe
me be yeadzo le ameha la gbɔ vie. Eƒe nusrɔ̃lawo va biae le afi sia be wòaɖe lo
si wòdo la gɔme na yewo. Yesu bia wo be, “Ekema miawo hã miese nya siawo gɔme
oa? Miate ŋu ade dzesii be nu siwo mieɖuna la megblẽa nu le mia ŋu o? Ne ame ɖu
nu la, meyina eƒe dzi me o, ke boŋ etoa eƒe dɔkaviwo me hezua nugodo.” (Egblɔ
nya sia be yeafia be nuɖuɖu ɖe sia ɖe ŋuti kɔ.) Egagblɔ be, “Nya vlo doa go tso
egblɔla ƒe dzi me, eye wòƒoa ɖi ame, elabena ame ƒe dzi mee susu baɖa doa go
tsona. Nu baɖawo abe, fieŋuifieŋui alo matrewɔwɔ, fififi, amewuwu, ahasiwɔwɔ
ŋubiabiã, ŋutasesẽ, amebeble, makɔmakɔnyenye, ŋuʋaʋã, ameŋugbegblẽ, dada kple
movinuwɔna bubuwo. Nu vɔ̃ɖi siawo katã doa go tso miaƒe dziwo me, eye woawoe nye
nu siwo ƒoa ɖi mi ale be miedze be miado ɖe Mawu ŋkume o.” Yesu dzo le Galilea
heyi Tiro kple Sidon nutowo me. Edze agbagba be yeaɣla ye ɖokui ɖe aƒe aɖe me,
gake mete ŋui o. Mekpɔ ɖo hafi eƒe vava ɖi hoo abe ale si wònɔna ɖaa ene o.
Nyɔnu aɖe si ƒe vi gbɔgbɔ vɔ̃ nɔ fu ɖem na la va egbɔ enumake. Nyɔnu sia se Yesu
ŋkɔ, eva dze klo ɖe eƒe afɔ nu heɖe kuku nɛ be wòanya gbɔgbɔ vɔ̃ la do goe le ye
vi la me. Nyɔnu la nye Sirofoiniketɔ. Yesu gblɔ nɛ be, “Ele be ɖeviwo naɖi ƒo
gbã; gawu la, menyo be woatsɔ ɖeviwo ƒe nuɖuɖu ana avuwo o.” Nyɔnu la ɖo eŋu nɛ
be, “Aƒetɔ, esia nye nyateƒe, gake wotsɔa ɖeviwo ƒe nuɖuɖu wuwlui si susɔ la naa
avuvi siwo le kplɔ̃ te.” Yesu gblɔ nɛ be, “Le nya sia ta la, heyi, gbɔgbɔ vɔ̃ la
do go le viwò nyɔnuvi la me.” Esi nyɔnu sia va ɖo aƒe me la, ekpɔ via nyɔnuvi la
wòmlɔ anyi ɖe aba dzi kpoo, elabena gbɔgbɔ vɔ̃ la do go le eme. Azɔ Yesu tso
Tiro yi Sidon to Dekapoli alo Du Ewoawo me gatrɔ yi Galilea ƒua nu. Wokplɔ
tokunɔ aɖe si menya nuƒoƒo nyuie o la vɛ nɛ, eye amewo ɖe kuku nɛ be wòayɔ dɔe.
Yesu kplɔ tokunɔ la dzoe le ameawo dome yi adzɔge, eye wòƒo eƒe asibidɛwo ɖe eƒe
towo me. Azɔ eɖe ta hesi ɖe eƒe aɖe dzi. Ewu mo dzi kpɔ dziƒo, eye wògbɔ fũu
heɖe gbe be, “Hefata!” (si gɔmee nye “Ʋu!”). Enumake ame la ƒe towo ʋu, eye wòde
asi nusese kple nuƒoƒo me nyuie. Yesu de se na ameha la be womegana amewo nanya
nu si yewɔ la o. Ke zi ale si wòde se sia na wo la, nenema kee wokakaa nya la.
Elabena nuwɔna la wɔ nuku na wo. Ale amewo nɔ gbɔgblɔm ɖaa be, “Nu sia nu si
wòwɔna la nye nukunu. Ewɔnɛ be tokunɔ sea nu, eye aɖetututɔ hã ƒoa nu eme kɔna!” |
|
Ameha gã aɖe gaƒo ƒu ɖe Yesu ŋu le teƒe aɖe gbe ɖeka, eye nuɖuɖu menɔ wo si
woaɖu o. Yesu yɔ eƒe nusrɔ̃lawo, eye wògblɔ na wo be, “Ame siawo ƒe nu wɔ
nublanui nam ŋutɔ, elabena ŋkeke etɔ̃e nye esi wole afi sia, naneke mele wo si
woaɖu o. Ne meɖo wo ɖe aƒe me dɔmeɣii la, ŋuzi atsɔ wo le mɔa dzi, elabena wo
dometɔ aɖewo tso didiƒe ke.” Nusrɔ̃lawo biae be, “Afi ka míakpɔ nuɖuɖu le na
ameha gã sia le gbedzi afi sia?” Ke Yesu hã bia wo be, “Abolo nenie le mia si?”
Woɖo eŋu be, “Abolo adre.” Azɔ Yesu gblɔ na ameawo be woanɔ anyi ɖe gbea dzi.
Etsɔ abolo adreawo, da akpe na Mawu ɖe wo ta, ŋe wo me kakɛkakɛ hetsɔ wo na
nusrɔ̃lawo, eye wotsɔ wo ɖo ameawo ƒe akɔme. Lã meme ʋe aɖewo hã nɔ wo si, eye
Yesu da akpe ɖe woawo hã ta, eye wòna be nusrɔ̃lawo ma wo na ameawo. Ameawo ɖu
nu, ɖi ƒodo nyuie. Emegbe la, nusrɔ̃lawo ƒo abolo kakɛ siwo susɔ la nu ƒu, woyɔ
kusi adre. Ame siwo ɖu nua la ƒe xexlẽme anɔ akpe ene (4,000). Yesu do mɔ wo le
nua ɖuɖu vɔ megbe. Le nu siawo megbe la, Yesu ge ɖe ʋu la me enumake kple eƒe
nusrɔ̃lawo, wova ɖi go ɖe Dalmanuta nuto me. Farisitɔ siwo nɔ afi ma la se be
Yesu va ɖo teƒea ale woyi be yewoahe nya kplii. Wova gblɔ nɛ be, “Wɔ dzesi aɖe
tso dziƒo fifia míakpɔ, ekema míaxɔ dziwò se.” Yesu ɖe hũu le eƒe gbɔgbɔ la me
hegblɔ na wo be, “Nyemawɔ naneke o. Vavã mele egblɔm na mi bena womele dzesi
ɖeka na ge dzidzime sia o.” Yesu dzo le wo gbɔ, hetrɔ ge ɖe ʋu la me, eye wòtso
ƒu la heyi ɖe go kemɛ dzi. Hafi woadzo la, nusrɔ̃lawo ŋlɔ be wometsɔ nuɖuɖu ɖe
asi o, evɔ abolo ɖeka koe susɔ ɖe wo si. Esi wonɔ ƒua dzi yina la, Yesu xlɔ̃ nu
wo be, “Mikpɔ nyuie le Herod kple Farisitɔwo ƒe amɔʋãnu la ŋu.” Nusrɔ̃lawo bia
wo nɔewo be, “Nya sia gɔme ɖe?” Mlɔeba la, eva dze na wo abe nuɖuɖu si woŋlɔ be
la ŋuti Yesu nɔ nu ƒom le ene. Yesu nya nya si gblɔm wonɔ, ale wògblɔ na wo be,
“Gbeɖe, menye nu si bum miele la gblɔm mele o! Nu ka ta mietea ŋu sea nu gɔme o
ɖo? Ɖe miaƒe dziwo ku atri nenema gbegbe be miate ŋu ase nu gɔme oa? Miaƒe ŋkuwo
la, nu wobe miakpɔ kpli wo, ke nu ka ta miekpɔa nu o? Nu ka ta miate ŋu aʋu
miaƒe towo ase nu o ɖo? Mieɖo ŋku naneke dzi kura oa? “Mieɖo ŋku edzi be menyi
ame akpe atɔ̃ (5,000) oa? Nuɖuɖu wuwlui kusi neni miefɔ emegbe?” Woɖo eŋu nɛ be
“Wuieve sɔŋ.” Egabia wo be, “Esi menyi ame akpe ene (4,000) kple abolo adre ɖe,
abolo kusi nenie susɔ?” Woɖo eŋu nɛ be, “Kusi adre.” Azɔ egblɔ na wo be, “Ɖe
miaƒe dziwo ku atri nenema gbegbe be miate ŋu ase nu gɔme oa?” Azɔ esi wova ɖo
Betsaida la, ame aɖewo kplɔ ŋkunɔ aɖe vɛ nɛ, eye woɖe kuku nɛ be wòayɔ dɔe. Yesu
lé ŋkunɔ la ƒe alɔnu, eye wòkplɔe do goe le dua me. Eɖe ta ɖe eƒe ŋkuwo dzi, eye
wòda asi ɖe wo dzi. Azɔ ebia ŋkunɔ la be, “Ète ŋu le nu kpɔma?” Ame la tsa ŋku
godoo, eye wòɖo eŋu be, “Ɛ̃, mele amewo kpɔm, gake nyemele wo kpɔm nyuie o,
wodze abe atiwoe le zɔzɔm ene!” Yesu gaɖo asi ame la ƒe ŋkuwo dzi ake, ke fifia
la, eƒe ŋkuawo ʋu nyuie, eye wònɔ nu kpɔm nyuie. Yesu ɖoe ɖe eƒe ƒometɔwo gbɔ,
eye wòde se nɛ be, “Mègato kɔƒea me hafi nàyi o.” Yesu kple eƒe nusrɔ̃lawo dzo
le Galilea heyi Kaisarea Filipi kɔƒewo me. Esi wozɔ yina la, Yesu bia nusrɔ̃lawo
be, “Ame ka amewo bu be menye? Aleke wole gbɔgblɔm tso ŋunye?” Nusrɔ̃lawo ɖo eŋu
nɛ be, “Ame aɖewo bu be Yohanes Mawutsidetanamelae nènye, eye bubuwo gblɔ be
Eliya alo Mawu ƒe Nyagblɔɖila xoxoawo dometɔ ɖekae nènye gava dzɔ.” Ke ebia
woawo ŋutɔ be, “Ame ka miawo ya miebu be menye?” Petro ɖo eŋu nɛ be, “Wòe nye
Kristo la!” Ke Yesu de se na wo be womegana ame aɖeke nanya esia o! Azɔ Yesu
de asi nufiafia wo me be edze be Amegbetɔ Vi la nakpe fu geɖewo. Egblɔ na wo be
dumegãwo kple nunɔlagãwo agbe nu le ye gbɔ. Sefialawo hã agbe ye, eye woawu ye,
gake yeagafɔ le ŋkeke etɔ̃ megbe. Yesu ƒo nu na wo faa le nya siawo ŋu, meɣla
naneke ɖe wo o, eya ta Petro yɔe ɖe kpɔe heka mo nɛ be, “Mele be nànɔ nya sia
ƒomevi gblɔm o.” Yesu trɔ kɔ kpɔ eƒe nusrɔ̃lawo, eye wògblɔ na Petro adãtɔe be,
“Wò Satana, te ɖa le gbɔnye elabena èle nu siawo kpɔm le amegbetɔ ƒe susu nu, ke
menye le Mawu tɔ nu o.” Azɔ eyɔ nusrɔ̃lawo kple amehawo ƒo ƒu be woaɖo to ye.
Egblɔ na wo be, “Ne mia dometɔ aɖe di be yeadze yonyeme la, ele be wòaɖe asi le
nu siwo katã doa dzidzɔ nɛ la ŋu, wòakɔ eƒe atitsoga akplɔm ɖo. Ne miedi kokoko
be miaɖe miaƒe agbe la, miabui boŋ. Ame siwo tsɔ woƒe agbe ɖo anyi le nye
nyanyui la ta la, atsi agbe boŋ. “Viɖe ka wòanye na ame be xexea me katã nazu
etɔ, gake wòabu eƒe agbe to xexemenuwo didi me? Nane gaxɔ asi wu eya ŋutɔ ƒe
luʋɔ le xexe sia mea? Le ŋkeke siawo me, esi dzimaxɔse kple nu vɔ̃ bɔ alea la,
ame si nye kple nye nyawo akpe ŋu na la, Amegbetɔ Vi la akpe ŋu eya hã nenye be
etrɔ va le Fofoa ƒe ŋutikɔkɔe la me kple eƒe mawudɔla kɔkɔeawo.” |
|
Yesu yi edzi gblɔ na eƒe nusrɔ̃lawo be, “Nyateƒe gblɔm mele na mi be, mia dometɔ
aɖewo, siwo le afi sia la anɔ agbe va se ɖe esime mawufiaɖuƒe la nava le ŋusẽ gã
aɖe me.” Le ŋkeke ade megbe la, Yesu kplɔ Petro, Yakobo kple Yohanes woyi to
kɔkɔ aɖe tame. Ame aɖeke menɔ teƒe sia o. Esi woɖo afi ma teti ko la, Yesu ƒe mo
de asi keklẽ me kple ŋutikɔkɔe, eye eƒe awu si wòdo la trɔ fu tititi. Awu la fu
ale gbegbe be, naneke mele xexea me ate ŋu awɔe wòafu nenema o. Azɔ Eliya kple
Mose wova do ɖe Yesu gbɔ, wode asi dzeɖoɖo me kplii. Petro gblɔ na Yesu be,
“Nufiala, enyo na mí be míanɔ afi sia. Mína míatu agbadɔ etɔ̃, ɖeka na wò, ɖeka
na Mose, eye ɖeka na Eliya.” (Egblɔ esia, elabena menya nu si wòagblɔ o, wovɔ̃
ŋutɔ.) Esi Petro nɔ nya siawo gblɔm la, lilikpo aɖe va tsyɔ wo dzi, hexe ɣe la
ŋkume. Gbe aɖe ɖi tso lilikpo la me be, “Esia nye vinye lɔlɔ̃a. Miɖo toe.”
Kasia, nusrɔ̃la etɔ̃awo megakpɔ ame aɖeke le wo gbɔ o, negbe Yesu ɖeka ko,
elabena Mose kple Eliya wodzo. Esi wonɔ ɖiɖim tso toa dzi gbɔna la, Yesu de se
na nusrɔ̃lawo vevie be womegagblɔ nu si teƒe wokpɔ la na ame aɖeke o, negbe le
Amegbetɔ Vi la ƒe tsitretsitsi tso ame kukuwo dome megbe ko. Ale nusrɔ̃lawo ɣla
nya siawo ɖe woƒe dziwo me, gake zi geɖe la, woƒoa nu le eŋu, eye wobua ta me
vevie le nu si tututu Yesu gblɔna be, “Tsitretsitsi tso ame kukuwo dome” la ŋu.
Wobiae be, “Nu ka ta agbalẽfialawo nɔa gbɔgblɔm be ele be Eliya nava gbã ɖo?”
Yesu ɖo eŋu be, “Le nyateƒe me la, Eliya va xoxo, eye wòɖɔ nuwo katã ɖo. Azɔ nu
ka ta woŋlɔe ɖi le Amegbetɔ Vi la ŋu be, akpe fu geɖe, eye woagbe nu le egbɔ ɖo?
Ke mele egblɔm na mi be, Eliya va, wowɔ nu sia nu si wodi be yewoawɔe la abe ale
si woŋlɔe ɖi la ene.” Esi wova ɖo toa te la, wokpɔ be ameha gã aɖe ƒo xlã
nusrɔ̃la mamlɛawo, eye Yudatɔwo ƒe agbalẽfialawo nɔ nya hem kpli wo. Esi ameha
la kpɔ Yesu la, vɔvɔ̃ ɖo wo, ke woƒu du yi egbɔ be yewoado gbe nɛ. Yesu bia wo
be, “Nya ka tututu hem miele?” Ame ɖeka le ameawo dome do ɣli gblɔ be, “Nufiala
meɖe kuku, vinyee mekplɔ vɛ na wò be nàda gbe le eŋu nam. Gbɔgbɔ vɔ̃ aɖe le eme
si wɔe be mete ŋu ƒoa nu o. Nyateƒe ne gbɔgbɔ baɖa sia dze edzi la, ekɔnɛ xlãna
ɖe anyi ŋɔdzitɔe, eye futukpɔ dona le enu, eɖua aɖukli, eye eƒe lãme liana
kakoo. Meɖe kuku na wò nusrɔ̃lawo be woanya gbɔgbɔ vɔ̃ la le eme, gake womete
ŋui o.” Yesu trɔ ɖe nusrɔ̃lawo ŋu hegblɔ na wo be, “O! Mi xɔse ʋɛtɔ siawo, ŋkeke
neni wòle be manɔ anyi kpli mi hafi miaxɔ dzinye ase? Aleke gbegbe magbɔ dzi ɖi
na mi? Mikplɔ ɖevi la vɛ nam.” Ale wokplɔ ɖevi la yi na Yesu, gake kaka wòakpɔ
Yesu ko la, gbɔgbɔ vɔ̃ la xlãe ɖe anyigba sesĩe; eƒo dablibɛ le anyigba, eye
futukpɔ hã nɔ dodom le enu. Yesu bia ɖevia fofo be, “Tso ɣe ka ɣi ke wòle dɔ sia
lém?” Fofoa ɖo eŋu be, “Tso keke eƒe ɖevime ke. Gbɔgbɔ vɔ̃ sia nana wòdzea dzo
me alo tsi me, eye wòdi kokoko be yeawui. Ao! Meɖe kuku kpɔ míaƒe nublanui, ne
àte ŋui la, nàwɔ nane tso eŋuti na mí.” Yesu gabiae be, “Ɖe nègblɔ be ne mate
ŋuia? Nu sia nu wɔwɔ le bɔbɔe ne èxɔe se ko.” Fofoa ɖo eŋu enumake be, “Xɔse le
asinye. Ao, ve nunye be nye xɔse sia nadzi ɖe edzi!” Yesu kpɔ be ameha la nɔ
agbɔ sɔm ɖe edzi, eya ta eɖe gbe na gbɔgbɔ vɔ̃ la be, “Gbɔgbɔ maƒonu, tokunɔ
gbɔgbɔ, meɖe gbe na wò be, nàdo go le ɖevi sia me fifi laa, mèkpɔ mɔ agage ɖe
eme azɔ o.” Gbɔgbɔ vɔ̃ la do ɣli sesĩe, ganyama ɖevi la nublanuitɔe, hedo go le
eme. Azɔ ɖevi la fa miamiamia ɖe anyigba, heli kpoo abe ɖe wòku ene. Ale ameawo
katã gblɔ be eku. Ke Yesu lé eƒe alɔnu, na wòtsi tsitre, eye nukutɔe la, eƒe
lãme sẽ. Azɔ esi Yesu kple eƒe nusrɔ̃lawo ɖeɖe wonɔ aƒe si me wodze la,
nusrɔ̃lawo biae be, “Nu ka ta míawo míete ŋu nya gbɔgbɔ vɔ̃ la do goe o ɖo?”
Yesu ɖo eŋu na wo be, “Nu siawo ƒomevi wɔwɔ hiã gbedodoɖa kple nutsitsidɔ.”
Yesu kple eƒe nusrɔ̃lawo dzo le afi ma, eye woɖo ta Galilea nuto me. Yesu dze
agbagba vevie be amewo nagakpɔ ye o, edi be yeakpɔ ɣeyiɣi geɖe afia nu yeƒe
nusrɔ̃lawo. Zi geɖe ne ele nu fiam wo la, egblɔna na wo be, “Woade Amegbetɔ Vi
la asi, woawui, gake le ŋkeke etɔ̃ megbe la, magatsi tsitre tso ame kukuwo
dome.” Nusrɔ̃lawo mete ŋu se nya siawo gɔme o, gake ale si woawɔ abiae la hã zu
dɔ; wonɔ vɔvɔ̃m. Yesu kple eƒe nusrɔ̃lawo va ɖo Kapernaum. Esi wova ɖo aƒe si
me wodze me la, Yesu bia nusrɔ̃lawo be, “Esi míenɔ mɔa dzi gbɔna ɖe, nya ka ʋlim
mienɔ?” Nyateƒe, nya sia ŋu ɖoɖo sesẽ na nusrɔ̃lawo, elabena nya si hem wonɔ la
ku ɖe ame si nye wo katã ƒe amegã la ŋu. Yesu nɔ anyi, yɔ eƒe nusrɔ̃la wuieveawo
ƒo ƒu, eye wògblɔ na wo be, “Ame si di be yeanye mi katã ƒe amegã la, ele nɛ be
wòanye suetɔ kekeake gbã, ɛ̃, ele be wòanye mi katã ƒe subɔla!” Azɔ ekplɔ ɖevi
sue aɖe va wo titinae, kɔe ɖe eƒe abɔwo dome, eye wògblɔ na wo be, “Ame si axɔ
ɖevi sue aɖe abe esia ene le nye ŋkɔ me la, nyee nye ema wòxɔ, eye ame si axɔm
la, menye nyee wòxɔ o, ke boŋ Fofonye si dɔm lae wòxɔ!” Yesu ƒe nusrɔ̃lawo
dometɔ ɖeka si woyɔna be Yohanes la gblɔ nɛ be, “Nufiala, míekpɔ ame aɖe si tsɔ
wò ŋkɔ nɔ gbɔgbɔ vɔ̃wo nyamee le amewo me. Ale míegbe nɛ be megawɔe o, elabena
menye mía dometɔ ɖeka wònye o.” Yesu gblɔ nɛ be, “Migagbe nɛ o, elabena ame si
le nukunu aɖe wɔm le nye ŋkɔ dzi la, mate ŋu anye nye futɔ o. Ame si metsi
tsitre ɖe mía ŋu o la, ele míaƒe akpa dzi. Yesu yi edzi be, ‘Vavã mele egblɔm na
mi bena, ne ame aɖe na tsi kplu ɖeka mi be miano elabena mienye Kristo tɔ la,
ame sia mabu fetu si wòaxɔ la o.’ “Gake ne ame aɖe awɔe be ɖevi sue siawo
dometɔ ɖeka nabu xɔse si le esi ɖe ŋunye la, ne wotsi kpe gã aɖe ɖe kɔ nɛ hekɔe
ƒu gbe ɖe atsiaƒu me la, anyo nɛ wu sãa. Ne wò asi nana be nèwɔa nu vɔ̃ la, lãe
ɖa. Enyo na wò be nàge ɖe mawufiaɖuƒe la me kple asikpo wu be asi eve nanɔ ŋuwò
nàyi dzomavɔʋe me, afi si dzo metsina le o. [ Afi si, “ ‘woƒe nye mekuna le o,
eye dzo la hã metsina le o.]’ Ne wò afɔ nana be nèwɔa nu vɔ̃ la, lãe ɖa. Enyo na
wò be nàge ɖe agbe la me kple afɔkpo wu esi afɔ eve nanɔ asiwò, woakɔ wò aƒu gbe
ɖe dzomavɔʋe la me. [ Afi si, “ ‘woƒe nye mekuna le o, eye dzo la hã metsina le
o.]’ Nenye be wò ŋkue nana be nèwɔa nu vɔ̃ la, hoe le etome. Enyo na wò be nàyi
mawufiaɖuƒe la me kple ŋku ɖeka wu be nàyi dzomavɔʋe la me kple ŋku eve, afi si,
“ ‘woƒe nyẽ mekuna le o, eye dzo la hã metsina le o.’ Eye woatsɔ dzo bibi ade
dze ame sia ame wòatee.” Yesu wu eƒe nuƒo la nu be, “Dze nye nu vevi aɖe, gake
nenye be dze bu eƒe vivi la, womagate ŋu atsɔe ade naneke o; meganyo na naneke
o, migabu vivi si le mia me la o! Minɔ anyi kple amewo katã le ŋutifafa me.” |
|
Yesu kple eƒe nusrɔ̃lawo dzo le Kapernaum, eye woyi anyigbeme lɔƒo le Yudea
nutowo me kple nuto si le Yɔdan ƒe ɣedzeƒe lɔƒo la me. Abe ale si wònɔna ɖaa ene
la, amehawo va ƒo zi ɖe Yesu ŋu, eye wòfia nu wo abe ale si wòwɔnɛ ene. Farisitɔ
aɖewo va egbɔ le afi sia be yewoadoe kpɔ ne yewoalée le nya aɖe me. Wobiae be,
“Woɖe mɔ na ŋutsu be wòagbe srɔ̃a?” Yesu trɔ bia wo be, “Aleke Mose gblɔ tso
srɔ̃gbegbe ŋuti?” Ameawo ɖo eŋu nɛ be, “Mose ɖe mɔ be srɔ̃ŋutsu naŋlɔ agbalẽ na
srɔ̃nyɔnu be yegbee.” Yesu ɖo eŋu be, “Miaƒe dzimesesẽ tae Mose de se sia na mi
ɖo. Ke tso nuwɔwɔ ƒe gɔmedzedze me ke la, Mawu wɔ ŋutsu kple nyɔnu. Le esia ta
ŋutsu agble fofoa kple dadaa ɖi, eye wòalé ɖe srɔ̃nyɔnu la ŋuti eye wo kple eve
la woazu ŋutilã ɖeka. Eya ta womeganye ame eve o, ke boŋ wozu ɖeka. Esia ta nu
si ke Mawu bla la, ame aɖeke megama eme o.” Le esia megbe la, esi Yesu kple eƒe
nusrɔ̃lawo ɖeɖe wonɔ aƒe me la, nusrɔ̃lawo gado srɔ̃gbenya la ɖa. Yesu gblɔ na
wo be, “Nenye be ŋutsu aɖe gbe srɔ̃a be yeaɖe bubu la, ewɔ ahasi ɖe nyɔnu la ŋu.
Nenema ke ne nyɔnu aɖe hã gbe srɔ̃a, eye wòɖaɖe ŋutsu bubu la, eya hã wɔ ahasi.”
Gbe ɖeka la, ame aɖewo kplɔ wo viwo va Yesu gbɔ be wòayra wo. Ke nusrɔ̃lawo nya
wo be womegaɖe fu na Aƒetɔ la o. Yesu kpɔ nu si nusrɔ̃lawo wɔ la, medzɔ dzi nɛ
kura o. Egblɔ na nusrɔ̃lawo be, “Mina ɖeviwo nava gbɔnye, eye migaxe mɔ na wo o,
elabena ame siawo ƒomevi tɔe nye mawufiaɖuƒe la! Le nyateƒe me, mele gblɔm na mi
be ame si maxɔ mawufiaɖuƒe la abe ɖevi sue ene o la mage ɖe eme gbeɖe o.” Azɔ
exɔ ɖeviawo ɖe eƒe abɔwo dome, eye wòda asi ɖe wo dzi heyra wo. Esi Yesu kple
eƒe nusrɔ̃lawo dzra ɖo vɔ be yewoayi teƒe aɖe la, ɖekakpui aɖe ƒu du va dze klo
ɖe eƒe akɔme, eye wòbiae be, “Nufiala nyui, nu ka tututu wòle be mawɔ hafi ate
ŋu anyi agbe mavɔ dome?” Yesu biae be, “Nu ka ta nèyɔm be ame nyui ɖo? Ame aɖeke
menyo o, negbe Mawu ɖeka ko. Azɔ le wò biabia la ŋuti la, ènya seawo xoxo.
Woawoe nye: mègawu ame o, mègawɔ ahasi o, mègafi fi o, mègada alakpa o, mègaba
ame o, bu fofowò kple dawò.” Ɖekakpui la gblɔ na Yesu be, “Nufiala, mewɔ se
siawo katã dzi tso nye ɖevime ke.” Yesu kpɔe dũ eye wòlɔ̃e, gblɔ nɛ be, “Nu vevi
ɖeka susɔ si mèwɔ o. Yi nàdzra wò nuwo katã, eye nàtsɔ ga la ana ame dahewo bena
kesinɔnuwo nanɔ asiwò le dziƒo. Le esia megbe la, va, nàdze yonyeme.” Ɖekakpui
la yrɔ esi wòse nya siawo; eƒe mo trɔ zi ɖeka eye wòdzo nublanuitɔe, elabena
enye kesinɔtɔ gã aɖe. Esi wòdzo yina la, Yesu kpɔ eyome dũu eye wòtrɔ ɖe eƒe
nusrɔ̃lawo ŋu gblɔ na wo be, “Asesẽ na kesinɔtɔwo ŋutɔ hafi woage ɖe mawufiaɖuƒe
la me!” Nya siawo wɔ nuku na nusrɔ̃lawo ŋutɔ. Yesu gagblɔ be, “Vinyewo, asesẽ na
ame siwo ɖoa ŋu ɖe woƒe kesinɔnuwo ŋu be woayi ɖe mawufiaɖuƒe la me! Le nyateƒe
me la, anɔ bɔbɔe na kposɔ be wòato tɔnui ƒe do me ado go tsɔ wu be kesinɔtɔ nage
ɖe mawufiaɖuƒe la me.” Nya siawo gawɔ nuku na nusrɔ̃lawo ŋutɔ. Ale wobiae be,
“Ame kae akpɔ ɖeɖe?” Yesu kpɔ wo dũu, eye wògblɔ na wo be, “Esia sesẽ na
amegbetɔwo, gake ele bɔbɔe na Mawu ya, elabena naneke mesesẽ na Mawu o.” Petro
gblɔ na Yesu be, “Míegblẽ nu sia nu ɖi hedze yowòme.” Yesu gblɔ na wo be,
“Nyateƒe gblɔm mele na mi be ame siwo katã gblẽ woƒe aƒewo, nɔviŋutsuwo kple
nɔvinyɔnuwo, fofowo kple dadawo, viwo kple anyigbawo katã ɖi le lɔlɔ̃ si wotsɔ
nam ta, eye be yewoakaka mawunya ta la, woakpɔ woƒe aƒewo, nɔviŋutsuwo,
nɔvinyɔnuwo, fofowo kple dadawo, viwo kple anyigbawo katã ɖe eteƒe zi geɖe kple
yometiti le agbe sia me. Gake le agbe si gbɔna me la, woakpɔ agbe mavɔ. Ke ame
siwo nye gbãtɔwo la, woazu mamlɛtɔwo eye ame siwo nye mamlɛtɔwo la woazu
gbãtɔwo.” Esi wodze mɔ yina Yerusalem la, Yesu do ŋgɔ na eƒe nusrɔ̃lawo.
Nusrɔ̃lawo ƒe mo wɔ yaa, eye vɔvɔ̃ ɖo ame siwo hã nɔ eyome. Yesu yɔ eƒe
nusrɔ̃lawo ɖe kpɔe, eye wògagblɔ nu siwo katã ava dzɔ ɖe edzi ne woɖo Yerusalem
la na wo: Egblɔ na wo be, “Ne míeɖo afi ma la, woalé Amegbetɔ Vi la akplɔ ayi na
nunɔlagãwo kple agbalẽfialawo. Ame siawo atso kufia nɛ, akplɔe ade asi na ame
siwo menye Yudatɔwo o la be woawu. Woaɖu fewu le eŋu vevie, aɖe ta ɖe eŋu
vlodotɔe, aƒoe kple atam eye woawui, gake le ŋkeke etɔ̃a gbe la, atsi tsitre tso
ame kukuwo dome.” Azɔ Yakobo kple Yohanes, Zebedeo ƒe viwo va egbɔ, va do dalĩ
nɛ be, “Aƒetɔ, míedi be nàwɔ nane na mí.” Yesu bia wo be, “Nu ka dim miele?”
Woɖo eŋu nɛ be, “Míedi be míanɔ wò nuɖusime kple wò miame le wò fiaɖuƒe la me.
Ame ɖeka nanɔ wò ɖusime eye ame evelia nanɔ wò miame.” Yesu ɖo eŋu na wo be,
“Mienya nu si biam miele o. Miate ŋu ano nu tso fukpekpe ƒe kplu veve si no ge
mala la me, eye miate ŋu anɔ te ɖe fukpekpe ƒe tsideta si de ge wole ta nam la
hã nua?” Woɖo eŋu nɛ be, “Ɛ̃, míate ŋui.” Yesu gblɔ na wo be, “Anɔ eme be miate
ŋu ano nu tso kplu veve si me mele nu no ge le la me, eye miate ŋu axɔ tsideta
veve si xɔ ge mala, gake ŋusẽ mele asinye be maɖo mi zikpuiwo dzi le nye
nuɖusime kple nye miame o, elabena wodzra wo ɖo ɖi na ame siwo wotia da ɖi la
ko.” Nusrɔ̃la ewo mamlɛawo se nya si Yakobo kple Yohanes ɖabia Yesu, ale wodo
dɔmedzoe ɖe wo ŋu vevie. Le esia ta Yesu yɔ wo va eɖokui gbɔe hegblɔ na wo be,
“Abe ale si mienya ene la, dukɔwo ƒe kplɔlawo ɖua aƒetɔ ɖe wo dzi, eye woƒe
amegãwo kpɔa ŋusẽ ɖe wo dzi, gake meganɔ nenema le miawo ya dome o. Ame si di be
yeanye amegã le mia dome la, ele nɛ be wòanye mi katã ƒe subɔla, eye ame si di
be yeanye amewo katã ƒe tatɔ la, ele nɛ be wòanye woƒe kluvi, elabena Amegbetɔ
Vi la meva be ame aɖeke nasubɔ ye o. Ke boŋ be wòasubɔ amewo, eye be yeatsɔ yeƒe
agbe ana ɖe ame geɖewo ƒe ɖeɖekpɔkpɔ ta.” Azɔ wova ɖo Yeriko. Emegbe la, esi
woto dua me yina la, amewo nye zi bibibi kplɔ wo ɖo. Ŋkunɔ nubiala aɖe si ŋkɔe
nye Bartimeo (Timeo ƒe vi la), nɔ anyi ɖe mɔto. Esi Bartimeo se be Yesu
Nazaretitɔ la va yina la, edo ɣli sesĩe be, “Yesu David ƒe Vi, kpɔ nublanui
nam!” Ame siwo kplɔ Yesu ɖo la dometɔ aɖewo blu ɖe eta sesĩe be, “Ɖo to kaba!”
Gake egado ɣli sesĩe wu tsã be, “Ao, David ƒe Vi, kpɔ nublanui nam.” Esi Yesu se
eŋkɔ la, etɔ ɖe mɔƒoa me hegblɔ be, “Migblɔ nɛ be neva.” Ale wogblɔ nɛ be, “Wò
dzi nedze eme. Yesu le yɔwòm, tso va.” Eɖe eƒe awu ƒu gbe, eye wòɖe abla
dzidzɔtɔe va do ɖe Yesu gbɔ. Yesu biae be, “Nu ka nèdi be mawɔ na ye?” Ŋkuagbãtɔ
la ɖo eŋu nɛ be, “Nufiala, medi be makpɔ nu.” Yesu gblɔ nɛ be, “Enyo, ava eme na
wò. Wò xɔse da gbe le ŋuwò.” Ŋkunɔ la ƒe ŋkuwo ʋu enumake, eye wòde asi nukpɔkpɔ
me. Ale wòdze Yesu yome kple dzidzɔ manyagblɔ aɖe. |
|
Esi wogogo Betfage kple Betania le Yerusalem gbɔ, eye wova ɖo Amito la gbɔ la,
Yesu dɔ eƒe nusrɔ̃la eve be woado ŋgɔ na yewo. Egblɔ na wo be, “Miyi kɔƒe si le
mia ŋgɔ la me. Ne miege ɖe eme teti ko la, miakpɔ tedzivi si womedo kpɔ o la le
ka me. Mitui ne miakplɔe vɛ. Ne ame aɖe bia mi be nu ka ta miele ka ɖemee hã la,
migblɔ nɛ ko be, ‘Aƒetɔ lae le ehiãm, eye aɖoe ɖa enumake.’ ” Nusrɔ̃la eveawo
dze mɔ, eye wokpɔ tedzivi la le ka me le aƒe aɖe godo. Esi wonɔ ka tumee la, ame
siwo nɔ tsitre ɖe afi ma la bia wo be, “Nu ka ta miele ka tum tedzivi la ɖo?”
Wogblɔ nya siwo Yesu be woagblɔ la na wo. Ale wokplɔ tedzivi la vɛ na Yesu eye
nusrɔ̃lawo ɖe woƒe awuwo ɖo ɖe edzi be wòadoe. Ame geɖewo ɖo woƒe avɔwo ɖe mɔa
dzi le eŋgɔ be wòazɔ wo dzi, eye ɖewo hã ŋe atilɔwo ɖo ɖe mɔa dzi nɛ fũu. Eya
ŋutɔ nɔ titina, ame aɖewo nɔ eŋgɔ, eye ɖewo hã nɔ eyome, eye wo katã wonɔ ɣli
dom dzidzɔtɔe be, “Hosana!” “Woyra ame si gbɔna le Aƒetɔ la ƒe ŋkɔ me.”
“Woakafu Mawu be wòtrɔ Mía Fofo David ƒe fiaɖuƒe la vɛ na mí!” “Hosana le dziƒo
ʋĩi.” Ale wòge ɖe Yerusalem dua me, eye woyi gbedoxɔ la me. Etsa ŋku godoo le
teƒea, lé ŋku ɖe nu sia nu ŋu tsitotsito, eye wòtrɔ dzo yi Betania kple nusrɔ̃la
wuieveawo elabena zã nɔ dodom. Esi ŋu ke ŋdi, eye wotrɔ tso Betania gbɔna la, dɔ
wu Yesu le mɔa dzi. Ekpɔ gboti aɖe si da ama ŋutɔ, ale wòte ɖe eŋu be yeakpɔ
kutsetse aɖe le edzi hã, gake aŋgbawo koe nɔ ati la dzi, elabena eƒe kutseɣi
meɖo o. Yesu ƒo fi de ati la be, “Ame aɖeke magaɖu wò kutsetse aɖeke kpɔ gbeɖe
o.” Nusrɔ̃lawo hã se nya si wògblɔ la. Esi wova ɖo Yerusalem la, egayi
gbedoxɔa ƒe xɔxɔnu, eye wòde asi nudzralawo kple nuƒlelawo nyanya do goe me. Emu
gaɖɔlilawo ƒe kplɔ̃wo ƒu anyi, ekaka akpakpadzralawo ƒe zikpuiwo, eye meɖe mɔ be
ame aɖeke natsɔ naneke ato gbedoxɔ la me o. Egay eƒe nufiafia dzi hegblɔ na
ameawo be, “Ɖe womeŋlɔe ɖi be, ‘Nye gbedoxɔ anye gbedoɖaƒe na dukɔwo katã oa’?
Gake miawo mietsɔe wɔ ‘fiafitɔwo ƒe nɔƒee.’ ” Esi nunɔlagãwo kple sefialawo se
nu si Yesu wɔ la, wode aɖaŋu le ale si woawɔ awui la ŋuti. Ke wonɔ vɔvɔ̃m,
elabena ame geɖewo kpɔ dzidzɔ le Yesu ƒe nufiafia ŋuti. Abe ale si wowɔna ɖaa
ene la, Yesu kple eƒe nusrɔ̃lawo do go le dua me le fiẽ me lɔƒo. Esi ŋu ke ŋdi
la, wova to gboti si Yesu ƒo fi de la ŋuti, eye wokpɔ be, ati la yrɔ sũu. Kasia
Petro ɖo ŋku nya si Yesu gblɔ na ati la dzi, eye wògblɔ be, “Kpɔ ɖa, Nufiala!
Ati si nèƒo fi de la yrɔ!” Yesu ɖo eŋu be, “Mixɔ Mawu dzi se. Nyateƒenya wònye
be ne ame aɖe agblɔ na to sia be, ‘Yi, nàtsɔ ɖokuiwò ƒu gbe ɖe atsiaƒu me’ eye
ɖikeke mele eƒe dzi me o la, ava eme nɛ. Eya ta mele egblɔm na mi be nu sia nu
si miabia to gbedodoɖa me la, mixɔe se be miaxɔe, eye wòaka mia si hã. Gake ne
miebe yewoado gbe ɖa la, mitsɔ ame siwo ƒe nyawo le dɔ me na mi la ke wo gbã be
mia Fofo si le dziƒo hã natsɔ miaƒe nu vɔ̃wo ake mi. [ Ke ne mietsɔ ke amewo o
la, mia Fofo hã matsɔ miaƒe nu vɔ̃wo ake mi o.]” Wogava ɖo Yerusalem, eye esi
wònɔ tsa ɖim le gbedoxɔ la me la, nunɔlagãwo kple agbalẽfialawo kpakple Yudatɔwo
ƒe amegã bubuwo va tui hebiae be, “Ŋusẽ kae nètsɔ le nu siawo wɔm, eye ame kae
na ŋusẽ sia wò?” Yesu ɖo eŋu na wo be, “Hafi maɖo nya sia ŋu na mi la, miawo hã
miɖo nye biabia sia ŋu nam. Yohanes ƒe mawutsidede ta na ame ɖe, Dziƒo wòtso loo
alo amewo gbɔ wòtsoa? Miɖo eŋu nam!” Wodzro nya sia me le wo ɖokuiwo dome, eye
wogblɔ be, “Ne míegblɔ be, ‘Etso dziƒo’ la, abia mí be, ‘Ekema nu ka ŋutie miexɔ
edzi se o?’ Gake ne míegblɔ be, ‘Amewo gbɔ wòtso la’ …” (Wovɔ̃ be ʋunyaʋunya
adzɔ, elabena amewo katã xɔe se be Yohanes nye nyagblɔɖila.) Esia ta wogblɔ nɛ
be, “Míenya o.” Yesu hã gblɔ na wo be, “Ekema nye hã nyemagblɔ ŋusẽ si metsɔ le
nu siawo wɔm la na mi o.” |
|
Yesu ƒo nu na wo le lododowo me be, “Ame aɖe de waingble gã aɖe, eye wòɖo gli ƒo
xlãe. Etu wainfiaƒe hã. Hekpe ɖe esia ŋu la, etu gbetakpɔxɔ aɖe, afi si ame anɔ,
adzɔ agble la ŋu ɣe sia ɣi. Azɔ etsɔ agble la de agbledzinɔla aɖewo ƒe asi me be
woakpɔ edzi, ale wòdzo yi du didi aɖe me. Le nuŋeɣi la, agbletɔ la dɔ eƒe subɔla
ɖeka ɖa be wòaxɔ agblemenuku la ƒe akpa si nye ye tɔ gome la vɛ na ye, gake
agblea dzi nɔlawo ƒo ame dɔdɔ la, henyae ɖo ɖa asi ƒuƒlu. “Agbletɔ la gaɖo dɔla
bubu ɖa, gake woƒo eya hã, de abi eƒe ta ŋu, hedo ŋukpee. Ame si wògaɖo ɖa la,
wowu eya gɔ̃. Tso esia dzi la, woƒo ame dɔdɔ siwo katã wòɖo ɖa la
nublanuimakpɔmakpɔtɔe, eye wowu ɖewo gɔ̃ hã. Wonɔ esia dzi ʋuu va se ɖe esime
wòsusɔ ame ɖeka pɛ ko, eyae nye via ɖeka hɔ̃ɔ si wòlɔ̃ vevie la. Mlɔeba la, eɖo
eya hã ɖa, kple susu be woade bubu eŋu. “Gake esi agblea dzi kpɔlawo kpɔe
wògbɔna ko la, wogblɔ be, Ame siae anyi agble sia ƒe dome le fofoa ƒe ku megbe.
Mina míawui kaba, be agble gã sia nazu mía tɔ!” Ale wolée hewui, eye wotsɔ eƒe
kukua ƒu gbe ɖe agble la godo. “Nu ka miebu be agbleatɔ awɔ ne ese nya sia? Ava
kple dɔmedzoe, ava wu ame vɔ̃ɖi siawo katã, eye wòatsɔ agble la ade ame bubuwo
ƒe dzikpɔkpɔ te. Mieɖo ŋku edzi be miexlẽ le mawunya me kpɔ be, “ ‘Kpe si
xɔtulawo gbe la, eyae va zua dzogoedzikpe oa? Aƒetɔ lae wɔ nu sia, eye wònye
nukunu le mía ŋkume.’ ” Yudatɔwo ƒe kplɔlawo nɔ didim vevie be yewoalée le afi
ma kokoko, elabena wonya be yewo ŋue wòdo lo sia ɖo. Ke womete ŋui enumake o,
elabena wovɔ̃ na ameha la. Ale wodzo le egbɔ. Emegbe la, wodɔ Farisitɔwo kple
Herod dunyahela aɖewo be woalée le eƒe nuƒo me. Ameawo va gblɔ na Yesu
amenubletɔe be, “Nufiala, míenya be ègblɔa nyateƒe la vɔvɔ̃manɔmee! Amewo ƒe
susuwo kple didiwo meblea nuwò o, ke boŋ èfiaa Mawu ƒe mɔwo amewo le nyateƒe me.
Azɔ gblɔ nu si nèbu la na mí.” Enyo be woadzɔ ga na Kaisaro loo alo menyo o? Ɖe
míadzɔe loo alo ɖe míadzɔe oa? Ke Yesu dze si woƒe alakpanuwɔwɔ, eye wòbia wo
be, “Nu ka ta miele teyem kpɔ? Mitsɔ ga si Romatɔwo ɖuna la ƒe ɖeka nam makpɔ.”
Tete wotsɔ ga la nɛ eye wòbia wo be, “Ame ka ƒe nɔnɔmetata kple nuŋɔŋlɔe le
edzi?” Woɖo eŋu nɛ be, “Kaisaro tɔe.” Yesu yi edzi be, “Nu si nye Kaisaro tɔ la,
mitsɔe na Kaisaro. Nu si nye Mawu tɔ la, mitsɔe na Mawu!” Nyaŋuɖoɖo sia na
ameawo tɔtɔ, eye womeganya nya si woagblɔ o. Eteƒe medidi o la, Zadukitɔwo hã
va do. Ame siawo nye habɔbɔ aɖe, siwo mexɔ ame kukuwo ƒe tsitretsitsi dzi se o.
Wobia Yesu be, “Nufiala, ele Mose ƒe sewo me be ne ŋutsu aɖe ku vimadzimadzii
la, nɔvia ŋutsu naɖe eƒe ahosi la, adzi viwo ɖe foa si ku la ƒe ŋkɔ me. Azɔ
nɔviŋutsu adre aɖewo nɔ anyi. Tsitsitɔ ɖe srɔ̃, eye wòku vimadzii. Ale ame si
dzɔ ɖe ameyinugbe la yome la ɖe ahosi la. Eya hã ku vimadzii. Nɔvia si kplɔe ɖo
la ɖe ahosi la, gake eya hã medzi vi aɖeke kplii hafi ku o. Ale nɔviŋutsu
adreawo ku vi aɖeke madzimadzi, eye nyɔnu la hã va ku. Fifia la, nu si míedi be
míanya lae nye be, le tsitretsitsiŋkeke la dzi ɖe, wo dometɔ kae anye nyɔnu sia
srɔ̃a, elabena wo ame adrea katã ɖee kpɔ.” Yesu ɖo eŋu na wo be, “Nu si le fu
ɖem na mi lae nye be mienya mawunya alo Mawu ƒe ŋusẽ o, elabena ne ame kukuwo fɔ
ɖe tsitre la, womagaɖe srɔ̃ o, srɔ̃ɖeɖe maganɔ anyi o. Woanɔ ko abe mawudɔla
siwo le dziƒo ene. Ne mieƒo nu tso ame kukuwo ƒe tsitretsitsi ŋuti la, miɖo ŋku
nu si miexlẽ le Mose ƒe Agbalẽ me tso ale si Mose kpɔ ŋuve bibi la dzi. Mawu
gblɔ na Mose le afi ma be, ‘Nyee nye Abraham ƒe Mawu, Isak ƒe Mawu kple Yakob ƒe
Mawu.’ Menye ame kukuwo ƒe Mawu wònye o, ke boŋ ame gbagbewo ƒe Mawue! Miewɔ
vodada gã ŋutɔ.” Agbalẽfialawo dometɔ ɖeka si nɔ tsitre ɖe afi ma, nɔ to ɖom
nya si ʋlim wonɔ la do dzesii be, Yesu ɖo nya la ŋu nyuie, eya ta ebiae be, “Se
kae nye vevitɔ wu le seawo katã dome?” Yesu ɖo eŋu nɛ be, “Se siae nye esi gblɔ
be, ‘Israel see! Aƒetɔ mía Mawu la, Aƒetɔ ɖeka hɔ̃ɔ ko wònye. Eya ta lɔ̃ Aƒetɔ,
wò Mawu la kple wò dzi blibo, wò luʋɔ blibo kple wò tamesusu blibo kpakple wò
ŋusẽ katã.’ Se eveliae nye, ‘Lɔ̃ hawòvi abe ale si nèlɔ̃a ɖokuiwòe ene.’ Le
nyateƒe me la, Se bubu aɖeke megali si le vevie wu esiawo o.” Agbalẽfiala la
gblɔ nɛ be, “Aƒetɔ, èto nyateƒe esi nègblɔ be Mawu ɖeka koe li, bubu aɖeke
megali o, eye ele vevie be ame nalɔ̃ eya ɖeka kple eƒe dzi, gɔmesese kple ŋusẽ
katã. Ele be woalɔ̃ amehavi wu be woasa vɔwo, numevɔwo kple vɔsa bubuwo.” Esi
Yesu kpɔ be eɖo nya la ŋu nunyatɔe la, egblɔ nɛ be, “Wò la, mèle adzɔge tso
mawufiaɖuƒe la gbɔ o.” Le esia megbe la, ame aɖeke megate ŋu bia nya aɖekee o.
Emegbe la, esi Yesu nɔ nu fiam le gbedoxɔ me la, ebia ameawo be, “Nu ka ta miaƒe
agbalẽfialawo gblɔna be Kristo la nye Fia David ƒe vi ɖo? Elabena David ŋutɔ
gblɔ le Gbɔgbɔ Kɔkɔe la ƒe ŋusẽ me be, “ ‘Aƒetɔ la gblɔ na nye Aƒetɔ be, “Nɔ
anyi ɖe nye ɖusime va se ɖe esime matsɔ wò ketɔwo ade wò afɔ te.” ’ Esi David
ŋutɔ yɔe be ‘Aƒetɔ’ ɖe, aleke wòaganye via?” Nyameɖeɖe sia do dzidzɔ na eselawo
ŋutɔ, ale wogbugbɔ ke to ɖe Yesu ƒe nufifia ŋu henɔ to ɖom kple dzidzɔ. Yesu
yi edzi gblɔ na ameawo be, “Mikpɔ nyuie le sefialawo ŋuti, elabena wolɔ̃a awu
ʋlayawo dodo, eye wodina be amewo nado gbe na yewo ne yewole zɔzɔm le ablɔwo
dzi. Ame siawo lɔ̃a teƒe kɔkɔwo nɔnɔ le ƒuƒoƒewo, eye wodia kplɔ̃tanɔnɔ vevie le
nuɖukplɔ̃ɖoƒewo. Woxɔa ahosiwo ƒe aƒewo le wo si, eye wodoa kpɔkpɔ wo ɖokuiwo to
gbe didiwo dodo ɖa me. Ame siawo tɔgbi axɔ tohehe sesẽtɔ.” Yesu bɔbɔ nɔ anyi
dze ŋgɔ nudzɔɖaka la. Ame siwo nye kesinɔtɔwo la va da ga home gãwo ɖe nudzɔɖaka
la me dadatɔe. Ahosi dahe aɖe hã va, eye wòda pesewa eve ɖe nudzɔɖaka la me.
Yesu yɔ eƒe nusrɔ̃lawo va eɖokui gbɔe, eye wògblɔ na wo be, “Enye nyateƒe be
ahosi dahe sia ƒe nu si wòda ɖe nudzɔɖaka me la xɔ asi wu nu si ame bubuawo katã
wona, elabena ame siawo na nu si wozã wosusɔ la, ke ahosi dahe sia ya na nu si
ŋu wòle be wòanɔ agbe ɖo la.” |
|
Esime Yesu kple eƒe nusrɔ̃lawo nɔ go dom tso gbedoxɔ la me la, eƒe nusrɔ̃lawo
dometɔ ɖeka gblɔ nɛ be, “Nufiala, kpɔ ale si xɔ siawo nya kpɔe la ɖa. Kpɔ ale si
wotsɔ kpe gã vovovowo ɖo gliawoe la ɖa.” Yesu ɖo eŋu nɛ be, “Èkpɔ xɔ gã siawoa?
Mele egblɔm na mi be wole wo gbã ge gudugudu, eye kpe ɖeka pɛ hã masusɔ ɖe nɔvia
dzi o.” Azɔ eɖanɔ anyi ɖe Amito la dzi afi si dze ŋgɔ gbedoxɔ la. Petro,
Yakobo, Yohanes kple Andrea koe nɔ egbɔ le afi sia. Wobiae be, “Ɣe ka ɣie nu
siawo le dzɔdzɔ ge? Míakpɔ dzesi aɖe do ŋgɔ si ana míanya be nu siawo le dzɔdzɔ
gea?” Yesu gblɔ na wo be, “Migana ame aɖeke nable mi ne miatra mɔ o. Ame geɖewo
ava agblɔ na mi be yewoe nye Kristo la, eye woakplɔ ame geɖewo atra mɔe. Ne
miese aʋawɔwɔwo kple aʋaɣliwo la, ŋɔ megadzi mi o. Ele be nu siawo tɔgbi nava
eme, gake nuwuwu la meɖo haɖe o. Dukɔ atsi tsitre ɖe dukɔ ŋu, eye fiaɖuƒe atsi
tsitre ɖe fiaɖuƒe ŋu, anyigba aʋuʋu le teƒe geɖewo, gawu la, dɔ ato le teƒe
aɖewo, gake esiawo katã anye nu siwo do ŋɔ na fukpekpe gã siwo le vava ge la
ko.” Yesu yi edzi be, “Miawo minɔ ŋudzɔ vevie, elabena woahe mi ayi
ʋɔnudrɔ̃ƒewo, eye woaƒo mi le ƒuƒoƒewo. Woahe mi ayi dukplɔlawo kple fiawo gbɔe
le nye ŋkɔ la ta, be miegblɔ nyanyui la na wo. Ke ele be dukɔ ɖe sia ɖe nase
nyanyui la hafi nuwuwuŋkeke la naɖo. Nenye be wolé mi yi ʋɔnui la, migatsi dzi
le nya siwo miatsɔ aʋli mia ɖokuiwo tae la ŋu o. Migblɔ nya sia nya si Mawu de
nu na mi la ko, elabena menye mia ŋutɔwoe le nu ƒo ge o, ke boŋ Gbɔgbɔ Kɔkɔe
lae.” Yesu yi edzi be, “Le ɣeyiɣi siawo me la, nɔvi ŋutɔ ahe nɔvia ade ku me.
Fofowo ade woawo ŋutɔ ƒe viwo asi eye viwo hã ade woawo ŋutɔ fofowo asi be
woawu. Ke miawo la, ame sia ame alé fu mi elabena mienye tɔnyewo, gake meka ɖe
edzi na mi be, ame siwo katã ado dzi va se ɖe nuwuwu la akpɔ ɖeɖe. “Nenye be
miekpɔ ŋunyɔnu si gbãa aƒe wòle tsitre ɖe afi si mele be wòanɔ o la, nɔvi
nuxlẽla, se egɔme ekema ame siwo le Yudea la nasi ayi towo dzi. Ame si le eƒe
xɔta la megaɖi va anyigba alo age ɖe eƒe xɔ me be yeatsɔ naneke o. Ame si le
agble me la megatrɔ va tsɔ eƒe awu o. “Baba na nyɔnu siwo fɔ fu le ŋkeke mawo me
kple nyɔnu siwo si vi nonowo le. Mido gbe ɖa vevie be miaƒe sisiɣi meganye
vuvɔŋɔli me o, elabena ŋkeke mawo anye ŋkeke siwo ƒomevi meva kpɔ tso keke
ɣeyiɣi si me Mawu wɔ xexea me va se ɖe fifia o. Eye ŋkeke siawo ƒomevi hã mava
ɣe aɖeke ɣi le esia megbe o. Nenye Mawu ɖe meto ŋkeke vɔ̃ɖi siawo ɖe eme o la,
anye ne ame ɖeka pɛ teti hã masusɔ ɖe anyigba dzi o. Gake le eya ŋutɔ ƒe ame
tiatiawo ta la, eto ŋkekeawo ɖe eme. “Nenye be ame aɖe gblɔ na mi be, ‘Kristo
lae nye esi alo eyae nye ekemɛ la,’ migake nu dee o elabena aʋatsokristotɔwo
kple aʋatsonyagblɔɖilawo ava do, eye woawɔ nukunu gã siwo dzi Mawu ƒe ame
tiatiawo gɔ̃ hã ate ŋu axɔ ase. Eya ta mikpɔ nyuie! Megblɔe na mi do ŋgɔ! “Le
fukpekpe gã ma megbe la, “ ‘Ɣe ado viviti, eye ɣleti hã magaɖi o. Ɣletiviwo age
tso dziƒo, eye ŋusẽ siwo le dziƒo la aʋuʋu.’ “Le ɣe ma ɣi me la, amewo akpɔ
Amegbetɔ Vi la wòava le lilikpowo me kple ŋusẽ gã kple ŋutikɔkɔe. Adɔ mawudɔlawo
be woaƒo ame siwo katã nye etɔwo le xexe bliboa me la nu ƒu tso keke anyigba ƒe
dzogoe eneawo dzi va se ɖe dziƒo ƒe nuwuwu ke. “Mitsɔ gboti abe kpɔɖeŋu ene.
Nenye be tsi ɖo eƒe alɔwo me eye aŋgba fɛ̃wo ke, eye aŋgbawo ŋutɔ de asi dodo me
la; ekema mienya enumake be dzomeŋɔli ɖo. Eya ta ne miekpɔ be nu siwo katã
megblɔ la le dzɔdzɔm la, minyae be nye vava zi evelia gogo eye nye afɔ le miaƒe
agbowo nu.” Vavã mele egblɔm na mi be, dzidzime sia nu mele yiyi ge, va se ɖe
esime nu siawo katã nava eme o. Dziƒo kple anyigba nu ava yi, gake nye nyawo nu
mele yiyi ge akpɔ o. “Ke hã la, ame aɖeke menya ŋkeke alo gaƒoƒo si tututu nu
siawo ava eme o. Mawudɔla siwo le dziƒo hã menya o, Nye, Vi la gɔ̃ hã nyemenya
o, negbe Fofo la ko. Mikpɔ nyuie, minɔ ŋudzɔ, elabena mienya ɣeyiɣi si me nu
siawo ava eme o. “Nye vava zi evelia anɔ abe ame aɖe si yi nugbe le anyigba didi
aɖe dzi ene. Hafi wòadzo le aƒe ayi la, ede dɔ asi na eƒe dɔwɔla ɖe sia ɖe eye
wògblɔ na eƒe agbonudzɔla be wòanɔ ŋudzɔ na yeƒe tɔtrɔ gbɔ.” Eya ta minɔ ŋudzɔ
elabena mienya ɣeyiɣi si aƒea tɔ atrɔ agbɔ o, eɖanye fiẽ alo zãtitina alo koklo
ƒe atɔkuɣi alo ŋdi kanyaa o. Ale be ne eva kpata la, makpɔ mi mianɔ alɔ̃ dɔm o.
Nu si megblɔ na mi la, eya ke mele gbɔgblɔm na ame sia ame be, “Minɔ ŋudzɔ!” |
|
Azɔ esusɔ ŋkeke eve pɛ ko ne Ŋutitoto kple Abolo Maʋamaʋã ƒe Ŋkekenyui la naɖo,
eye nunɔlagãwo kple agbalẽfialawo ganɔ ayemɔ si dzi woato alé Yesu, awui le
bebeme la dim. Ke wogblɔ be, “Míate ŋu awui le ŋkekenyui la dzi o, ne míewɔe la,
ʋunyaʋunya adzɔ.” Le ɣeyiɣi sia me la, Yesu le Betania, le Simɔn ame si lé
kpodɔ kpɔ la ƒe aƒe me. Esi wonɔ fiẽnu ɖum la, nyɔnu aɖe tsɔ amiʋeʋĩ xɔasi aɖe,
si le goe nyui aɖe me la vɛ. Eʋu nu le amiʋeʋĩ la nu, eye wòtrɔ wo katã kɔ ɖe
Yesu ƒe tame. Ame siwo nɔ kplɔa ŋu la dometɔ aɖewo bia wo nɔewo kple dziku be,
“Nu ka ŋuti wògblẽ ami xɔasi sia ɖo? Woate ŋu adzrae wòaxɔ asi wu klosaloga
alafa etɔ̃ eye woatsɔ ga la ama na ame dahewo.” Ale woka mo na nyɔnu la vevie.
Yesu gblɔ na wo be, “Miɖe asi le eŋu. Nu ka ŋuti miele fu ɖem nɛ? Nu nyui aɖe
wònye wòwɔ nam. Ame dahewo le mia dome ɣe sia ɣe eye miate ŋu ana kpekpeɖeŋu wo
ɣe sia ɣi si mielɔ̃, ke nye la, nyemanɔ mia dome ɖaa o. “Nyɔnu sia wɔ nu si
wòate ŋui la nam. Esi ami na nye ŋutilã, si ɖi ge wole le ŋkeke kpui aɖewo megbe
la do ŋgɔ. Vavã mele egblɔm na mi be dɔ nyui si nyɔnu sia wɔ la mabu akpɔ o, afi
sia afi si woagblɔ mawunya le, le xexe sia me godoo la, woagblɔ nu nyui si wòwɔ
eye woakafui.” Le ɣeyiɣi sia me la, Yuda Iskariɔt, ame si nye Yesu ƒe
nusrɔ̃lawo dometɔ ɖeka la do go dzaa yi nunɔlagãwo gbɔ be yeawɔ babla kpli wo le
ale si wòade Yesu asi na wo be woawu la ŋu. Esi nunɔlagãwo se nu si ta wòva wo
gbɔ ɖo la, wokpɔ dzidzɔ ŋutɔ ale wodo ga home aɖe ŋugbe nɛ. Le esia ta Yuda
Iskariɔt de asi teƒe kple gaƒoƒo nyuitɔ si me wòade Yesu asi la didi me. Le
Ŋutitotoŋkekenyui la ƒe ŋkeke gbãtɔ si dzi woawu alẽviwo le la, Yesu ƒe
nusrɔ̃lawo va egbɔ eye wobiae be, “Afi ka míele Ŋutitotoŋkekenyui la ɖu ge le?”
Edɔ nusrɔ̃la eve ɖo ɖe Yerusalem be woawɔ dzadzraɖo ɖe ŋkeke la ɖuɖu ŋu. Egblɔ
na wo be, “Ne miege ɖe dua me le yiyim la, miado go ŋutsu aɖe si lé tsize ɖe ta.
Mikplɔ ame sia ɖo eye miage ɖe aƒe si me wòage ɖo la me. Migblɔ na aƒea tɔ be,
‘Míaƒe Aƒetɔe dɔ mí be míava kpɔ xɔ si me nèdzra ɖo ɖi na mí be míaɖu
Ŋutitotoŋkekenyui la le!’ Aƒetɔ la akplɔ mi ayi dziƒoxɔ dzi eye wòafia xɔ gã aɖe
si me wòdzra ɖo la mi. Miɖo kplɔ̃ ɖe afi ma hena míaƒe Ŋutitotoŋkeke la ɖuɖu.”
Nusrɔ̃la eveawo yi dua me eye wokpɔ be nu sia nu si Yesu gblɔ na wo la va eme
tututu, ale wowɔ Ŋutitotoŋkeke la ƒe nuɖuɖu ɖoɖo da ɖi. Le fiẽ me la, Yesu va ɖo
kple nusrɔ̃la wuieveawo. Esime wonɔ anyi ɖe kplɔ̃a ŋu nɔ nua ɖum la, Yesu gblɔ
na nusrɔ̃lawo be, “Vavã mele egblɔm na mi be mia dometɔ ɖeka si le nu ɖum kplim
fifia la adem asi.” Wo katã woxa nu, eye wo dometɔ ɖe sia ɖe bia Yesu ɖekaɖekae
be, “Nyee nye ame si ade wò asia?” Yesu ɖo eŋu na wo be, “Mi ame wuieve siwo ƒe
asi le agba me le nu ɖum kplim fifia la dometɔ ɖekae le nu sia wɔ ge. Amegbetɔ
Vi la aku abe ale si Mawu ƒe gbeƒãɖelawo gblɔe da ɖi xoxoxo la ene, gake baba na
ame si adem asi la. Le nyateƒe me la, ɖe womegaxa dzii o la anyo nɛ wu.” Esi
wonɔ nua ɖum la, Yesu tsɔ abolo ɖe asi, da akpe ɖe eta eye wòŋe eme hetsɔe na
nusrɔ̃lawo gblɔ be, “Mixɔe ɖu, esiae nye nye ŋutilã.” Etsɔ wainkplu la heda akpe
ɖe eta, eye wòtsɔe na wo eye wo katã wonoe le enu. Egblɔ na wo be, “Esiae nye
nye ʋu, si wotsɔ tre nubabla yeye la nui. Esi wokɔ ɖe anyi ɖe ame geɖewo ta.
Mele egblɔm na mi le nyateƒe me be, nyemagano naneke tso wain ƒe kutsetse me o,
va se ɖe gbe ma gbe, esime manoe yeyee le mawufiaɖuƒe la me.” Le esia megbe la,
wodzi ha, da akpe na Mawu eye wodo go yi Amito la dzi. Yesu gblɔ na wo be, “Mi
katã miele nu gbe ge le gbɔnye, elabena Mawu gblɔ to eƒe gbeƒãɖelawo dzi be,
“ ‘Mele alẽkplɔla la ƒo ge, eye alẽawo akaka gbẽe.’ Gake ne mefɔ ɖe tsitre tso
ame kukuwo dome la, madze mia ŋgɔ ayi Galilea, afi si mado go mi le.” Petro gblɔ
nɛ be, “Ne ame sia ame gblẽ wò ɖi hã la, nye ya nyemagblẽ wò ɖi gbeɖe o!” Yesu
gblɔ nɛ be, “Petro, nyateƒe gblɔm mele na wò be, hafi koklo naku atɔ zi eve etsɔ
fɔŋli la, àgbe nu le gbɔnye zi etɔ̃.” Petro gblɔ kple kakaɖedzi be, “Gbeɖe,
nyemagblẽ wò ɖi akpɔ o. Ne ehiã be maku kpli wò kura gɔ̃ hã la, malɔ̃ aku faa.”
Nusrɔ̃la mamlɛawo hã ɖe adzɔgbe nenema ke. Azɔ wova ɖo teƒe si woyɔna be
Getsemanebɔ la me. Yesu gblɔ na eƒe nusrɔ̃lawo be, “Minɔ afi sia ne mayi aɖado
gbe ɖa.” Ekplɔ Petro, Yakobo kple Yohanes ɖe asi. Le gaƒoƒo sia me la, vevesese
helĩhelĩ kple nuxaxa yɔ eme. Egblɔ na nusrɔ̃la etɔ̃awo be, “Nuxaxa te ɖe nye
luʋɔ dzi ale gbegbe be ɖeko wòwɔ abe ɖe mele kukum ene. Minɔ afi sia mianɔ ŋudzɔ
kplim.” Azɔ la, ezɔ yi ŋgɔ vie ɖatsyɔ mo anyi eye wòdo gbe ɖa bia be ne ele
bɔbɔe la, gaƒoƒo la nato ye ŋu ayi. Egblɔ be, “Aba, Fofo, nu sia nu wɔwɔ le
bɔbɔe na wò. Na kplu sia nato nunye ayi, ke menye nu si nye ŋutɔ medi o, ke boŋ
wò lɔlɔ̃nu nava eme.” Le esia megbe la, etrɔ yi nusrɔ̃la etɔ̃awo gbɔ eye wòva ke
ɖe wo ŋu wonɔ alɔ̃ dɔm. Yesu yɔ Petro gblɔ be, “Simɔn, alɔ̃ dɔm mielea? Ekema
miate ŋu anɔ ŋudzɔ kplim gaƒoƒo ɖeka pɛ teti hã oa? Minɔ ŋudzɔ, eye miado gbe ɖa
be miage ɖe tetekpɔ me o. Gbɔgbɔ la le klalo, gake ŋutilã ya gbɔdzɔ.” Yesu gatrɔ
yi teƒe la, eye wògado gbe ɖa vevie, hegbugbɔ nu siwo wòbia tsã la bia. Esi
wògatrɔ va la, ekpɔ nusrɔ̃lawo woganɔ alɔ̃ dɔm ko, elabena alɔ̃ bla woƒe ŋkuwo.
Womenya nya si woagblɔ nɛ esi wòva kpɔ wo o. Etrɔ gbɔ va wo gbɔ zi etɔ̃lia eye
wògblɔ na wo be, “Miegale alɔ̃dɔdɔ dzi le ɖiɖim ɖe emea? Esɔ gbɔ azɔ! Gaƒoƒo la
de. Kpɔ ɖa, wode Amegbetɔ Vi la asi na nu vɔ̃ wɔlawo. Mitso mídzo! Mikpɔ ɖa, ame
si le denye ge asi lae nye ema gbɔna!” Esi Yesu ganɔ nu ƒom la, eƒe nusrɔ̃la
wuieveawo dometɔ ɖeka si woyɔna be, Yuda Iskariɔt kple ameha gã aɖe, siwo lé
yiwo kple kpowo ɖe asi henɔ nyanyram ŋutɔ la va do. Ame siawoe nunɔlagãwo kple
agbalẽfialawo kple Yudatɔwo ƒe amegã bubuwo dɔ be woalé Yesu vɛ. Hafi woava ɖo
teƒea la, Yuda Iskariɔt gblɔ na wo do ŋgɔ be, “Ame si ŋu mate ɖo agbugbɔ nu na
la, eyae, milée, ne miakplɔe ayii.” Esi ameha la va ɖo teƒea teti ko la, Yuda
Iskariɔt zɔ ɖe Yesu dzi hedo ɣli yɔe be, “Nufiala” eye wògbugbɔ nu nɛ. Ameha la
dze Yesu dzi helée sesĩe. Gake ame aɖe he eƒe yi ɖe go eye wòkpa nunɔlagã la ƒe
dɔla ƒe to ɖeka wòge va dze anyigba. Yesu bia elélawo be, “Adzodala vɔ̃ɖi aɖee
menye hafi mietsɔ yiwo kple kpowo ɖe asi va be yewoaléma? Menɔ gbedoxɔ la ƒe
xɔxɔnu gbe sia gbe nɔ nu fiam. Ke esia va eme be woawu Ŋɔŋlɔ Kɔkɔe la nu.” Le
esime nya siawo katã nɔ dzɔdzɔm la, eƒe nusrɔ̃lawo katã si dzo. Ɖekakpui aɖe si
ta aklala biɖibiɖi ko la nɔ Yesu yome. Esi amelélawo te kpɔ be yewoalée la, esi
amama hegblẽ eƒe avɔ la ɖi. Wokplɔ Yesu yi nunɔlagã ƒe aƒe me, afi si
nunɔlagãwo kple Yudatɔwo ƒe amegã bubuwo kple agbalẽfialawo va ɖi anyi ɖo le
ɣeyiɣi kpui aɖe ko me. Petro nɔ adzɔge ʋĩi le Yesu yome. Esi wòva ɖo nunɔlagã la
ƒe aƒe me la, eto nu xa dzaa ge ɖe aƒea me eye wòyi ɖanɔ anyi ɖe subɔla gbɔ nɔ
dzo ƒum. Nunɔlagãwo kple Yudatɔwo ƒe ʋɔnudrɔ̃la gãwo nɔ nutsotso aɖewo dim le
Yesu ŋu be yewoatsɔ abu fɔe, eye yewoatso kufia nɛ, gake womete ŋu kpɔ nutsotso
aɖeke o. Ame geɖewo va ɖi alakpaɖasewo, gake nya siwo katã wogblɔ la mesɔ o. Ame
sia ame ƒe ɖaseɖiɖi to vovo tso nɔvia tɔ gbɔ. Mlɔeba la, ame aɖewo da alakpa ɖe
esi be, “Míese wògblɔ be, ‘Magbã gbedoxɔ sia, si amegbetɔwo tu la eye matu bubu
si manye amegbetɔwo ƒe asinudɔwɔwɔ o la le ŋkeke etɔ̃ megbe.’ ” Togbɔ be wogblɔ
alea hã la, amewo ƒe nutsotsowo gato vovo. Mlɔeba la, nunɔlagã la tso, bia Yesu
le ʋɔnua ŋkume be, “Ɖe nèle gbegbem be yemaɖo nutsotso gbogbo siwo wotsɔ ɖe ŋuwò
la ƒe ɖeke ŋu oa? Nya aɖeke mele asiwò nàtsɔ aʋli ɖokuiwò tae oa?” Yesu meke nu
o, ke boŋ ezi kpi kpoo. Nunɔlagã la gabiae be, “Wòe nye Kristo, si nye Yayratɔ
la ƒe Via?” Yesu ɖo eŋu nɛ be, “Nyee, tso azɔ dzi miakpɔ Amegbetɔ Vi la wòanɔ
anyi ɖe Ŋusẽkatãtɔ la ƒe nuɖusime, eye wòanɔ lilikpowo dzi atso dziƒo ava.”
Ŋuɖoɖo sia do dziku na nunɔlagã la ale gbegbe be wòdze eƒe awu si wòdo la hegblɔ
be, “Ɖe wòhiã be míagadi ɖasefowo ɖe eŋua? Gbeɖe, míekpɔ afiatsotso xoxo elabena
miawo ŋutɔ miese busunya si wògblɔ.” Azɔ nu kae nye miaƒe afiatsotso? Wo katã
wobu fɔe be, “Edze na ku.” Azɔ ame aɖewo tu ta ɖe mo nɛ ƒia, ɖewo tsɔ nu bla mo
nɛ, eye ɖewo hã tu kɔe sesĩe hegblɔ be, “Gblɔe na mí. Ame kae ƒo wò?” Eŋudzɔlawo
hã ƒoe. Le ɣeyiɣi sia me la, Petro nɔ aƒea ƒe gbadzaƒe. Ɖetugbivi aɖe si nye
nunɔlagã la ƒe subɔla ɖeka la kpɔ Petro dze sii esime wònɔ dzo ƒum. Ɖetugbivi la
te ɖe Petro ŋu, eye wòlé ŋku ɖe eŋu nyuie. Ke edo ɣli be, “Wò hã Yesu si tso
Nazaret la yomedzelawo dometɔ ɖeka nènye.” Ke Petro sẽ nu gblɔ be, “Nyemenya alo
se nu si gblɔm nèle la gɔme o.” Ale wòtso ɖanɔ agbo la ƒe mɔnu. Subɔla la ƒe ŋku
ganɔ Petro ŋu kokoko. Ekpɔ afi si wòɖanɔ eye wòyɔ ame bubuwo hegblɔ na wo be,
“Mebe ame sia la, Yesu yomenɔlawo dometɔ ɖeka wònye.” Petro gasẽ nu be yemenya
Yesu o! Ke ame siwo tsi tsitre ɖe dzoa gbɔ la hã de asi gbɔgblɔ me na Petro be,
“Vavã, wò hã wo dometɔ ɖekae nènye elabena Galilea nètso!” Petro ta nu gblɔ be,
“Le nyateƒe me la, nyemenya ame si ŋuti miele nu ƒom le la gɔ̃ hã o.” Kasia
koklo ku atɔ zi evelia. Enumake Petro ɖo ŋku Yesu ƒe nya siawo dzi be, “Hafi
koklo naku atɔ zi eve la, àgbe nu le gbɔnye zi etɔ̃.” Esia na be eƒe dzi gbã eye
wòfa avi hehehe. |
|
Esi ŋu ke ŋdi kanya la, nunɔlagãwo, dumegãwo, agbalẽfialawo kple ʋɔnudrɔ̃lawo
kpe ta be yewoade ŋugble le nu si yewoawɔ la ŋu. Woɖoe be yewoabla Yesu, aɖoe ɖe
Pilato, ame si nye Romatɔwo ƒe mɔmefia, si nɔ Yudea dzi ɖum le ɣe ma ɣi me la
gbɔ. Esi Yesu va ɖo Pilato gbɔ la, Pilato biae be, “Wòe nye Yudatɔwo ƒe fia la?”
Yesu ɖo eŋu nɛ be, “Ɛ̃, abe ale si miegblɔe ene.” Nunɔlagãwo tso enu be ewɔ nu
vɔ̃ geɖewo. Pilato gabiae be, “Nu ka ta mèdi be yeaɖo nya aɖeke ŋu o? Nya gbogbo
siwo katã wotsɔ ɖe ŋuwò la nye nyateƒea?” Gake Yesu meke nu o. Esia wɔ nuku na
Pilato ŋutɔ. Azɔ nu ɖeka aɖe si Pilato wɔna ɖaa le Ŋutitotoŋkeke la dzi lae
nye be eɖea asi le Yudatɔ gamenɔla ɖeka si ŋu amewo lɔ̃ be wòaɖe asi le la ŋuti.
Gamenɔla siawo dometɔ ɖekae nye Barabas, ame si kple ame bubuwo wu amewo le
hoowɔwɔ gã aɖe si wowɔ va yi la me. Azɔ amewo ƒo ƒu eye wobia tso Pilato si be
wòaɖe asi le gamenɔlawo dometɔ ɖeka ŋu na yewo abe ale si wòwɔna ɖaa ene. Pilato
bia wo be, “Miedi be maɖe asi le Yudatɔwo ƒe fia la ŋu na mia?” Le esime wònya
nyuie be ŋuʋaʋã ta koe nunɔlagãwo tsɔ Yesu de asi nɛ ɖo. Ke nunɔlagãwo ƒoe ɖe
ameawo nu be woabia be wòaɖe asi le Barabas boŋ ŋu, ke menye Yesu o. Pilato bia
wo be, “Esi miebe maɖe asi le Barabas ŋu ɖe, nu ka miebe mawɔ kple ame si
mieyɔna be Yudatɔwo ƒe Fia?” Ameawo katã do ɣli be, “Klãe ɖe ati ŋu!” Pilato bia
wo be, “Nu vɔ̃ ka wòwɔ?” Ke ameawo gado ɣli sesĩe wu tsã be, “Klãe ɖe ati ŋu!”
Azɔ Pilato vɔ̃ be ameha la ava wɔ ʋunyaʋunya eye be wòadze wo ŋu ta la, eɖe asi
le Barabas ŋu na wo. Ke eɖe gbe be woaƒo Yesu kple atam. Le esia megbe la,
ekplɔe de asi na ameawo be woaɖaklãe ɖe ati ŋu le woƒe didi nu. Asrafoawo kplɔ
Yesu yi woƒe nɔƒe le fiasã la me, eye woyɔ asrafo siwo katã dzɔa fiasã la ŋu la
ƒo ƒu. Wodo awu dzĩ nɛ, eye wotsɔ ŋu wɔ kuku heɖɔ nɛ. Azɔ wode asi fewuɖuɖu le
eŋu me. Wodo gbe nɛ gblɔ be, “Yudatɔwo ƒe fia nenɔ agbe tegbee!” Amewo tsɔ
ameƒoti ƒo tame nɛ. Ɖewo ɖe ta ɖe mo nɛ, eye ɖewo bua dze klo be yewole esubɔm.
Esi wowɔ funyafunyae ʋuu wòti wo la, woɖe awu dzĩ la le eŋu hetsɔ eya ŋutɔ ƒe
awuwo do nɛ eye wokplɔe dzoe be yewoaɖaklãe ɖe ati ŋu. Le mɔa dzi la, wodo go
Simɔn Kirenetɔ wògbɔna dua me, eye wozi edzi be wòakpe ɖe Yesu ŋu, akɔ eƒe
atitsoga la. Simɔn siae nye Aleksandro kple Rufus fofo. Ale wokplɔ Yesu va teƒe
aɖe si woyɔna be Golgata (si gɔmee nye “Ametakoliƒe”). Le afi sia la, wotsɔ gbe
siwo vena la tsaka wain tsitsi aɖe hekpe nɛ, gake menoe o. Woklãe ɖe atitsoga
ŋu. Woda akɔ ɖe eƒe awuwo dzi be woakpɔ esi ame sia ame axɔ. Anɔ abe ŋdi ga
asiekɛ me ene esi woklãe ɖe atitsoga ŋu. Woŋlɔ nutsotso si wotsɔ ɖe eŋu esi ta
woklãe ɖe atia ŋu la ɖe ʋuƒo kakɛ aɖe dzi klã ɖe atitsoga la tame. Nu si woŋlɔ
ɖe ʋuƒoa dzi enye: Yudatɔwo ƒe Fia. Woklã adzodala eve aɖewo hã ɖe eƒe axa
eveawo dzi. [ Ale wowu ale si mawunya gblɔ da ɖi la nu be, “Wobui ɖe ame vɔ̃ɖiwo
dome.]” Ame siwo va nɔ eŋu tom la ɖea alɔme le eŋu, eye woʋuʋua ta hekonɛ. Ɖewo
hã doa ɣli gblɔna nɛ fewuɖutɔe be, “Ɛhɛ̃! Kpɔ ale si wòva zu na wò ɖa! Wòe be
yeate ŋu agbã gbedoxɔ la, agbugbɔ atui le ŋkeke etɔ̃ megbe. Nenye be ŋusẽ le
asiwò nàte ŋu awɔ nukunu gã siawo la, ɖe ɖokuiwò le atitsoga la ŋue!” Nunɔlagãwo
kple agbalẽfiala siwo nɔ tsitre ɖe teƒea hã nɔ alɔme ɖem le Yesu ŋu. Wogblɔ be,
“Ame sia te ŋu xɔ na ame bubuwo, gake mate ŋu xɔ na eya ŋutɔ ɖokui o! “Wò Kristo
la! Wò Israel ƒe Fia! Ɖi le atitsoga la ŋu, ekema mí katã míaxɔ dziwò ase!”
Adzodala eve siwo woklã ɖe atitsogawo ŋu kpli gɔ̃ hã dzui. Le ŋdɔ ga wuieve me
lɔƒo la, zãdokeli do ɖe anyigba blibo la dzi va se ɖe keke ɣetrɔ ga etɔ̃ me. Le
ɣeyiɣi sia me la, Yesu do ɣli sesĩe be, “Eloi, Eloi, lama sabaktani?” (si gɔmee
nye “Nye Mawu, Nye Mawu, nu ka ta nègblẽm ɖi?”). Esi ame siwo nɔ tsitre ɖe afi
ma se esia la, wogblɔ be, “Kpɔ ɖa, ele Eliya yɔm.” Le esia ta wo dometɔ ɖeka ƒu
du yi ɖaku wain tsitsi eye wòkɔe ɖe ƒumekutsa me, tɔe ɖe ati nu hetsɔ ɖo nu na
Yesu be wòano hegblɔ kpe ɖe eŋu be, “Miɖe asi le eŋu azɔ ne míakpɔe ɖa be Eliya
ava ɖee le atia ŋuti hã.” Yesu gado ɣli sesĩe, eye wòmia nu. Le gaƒoƒo sia me
tututu la, xɔmetsovɔ, si wotsɔ xe Kɔkɔeƒewo ƒe Kɔkɔeƒe la ŋkume le gbedoxɔ la me
la ma ɖe eve tso dzi va se ɖe anyime ke. Esi Romasrafo si nɔ Yesu ŋu dzɔm kpɔ
ale si Yesu kue la, egblɔ kple seselelãme geɖe be, “Ame sia la, Mawu ƒe Vi wònye
vavã!” Nyɔnu aɖewo hã nɔ adzɔge nɔ nu siwo nɔ dzɔdzɔm la kpɔm. Ame siawo nye
Maria Magdalatɔ, Maria, si nye Yakobo suetɔ kple Yose dada kple Salome. Ame
siawo kple Galilea nyɔnu bubu siwo nye eyomenɔlawo, ame siwo subɔnɛ ne eva
Galilea la hã dze eyome va Yerusalem. Nu siawo katã dzɔ ŋkeke ɖeka do ŋgɔ na
Dzudzɔgbe ŋkeke la. Le ɣetrɔ me lɔƒo la, Yosef si tso Arimatia, ame si nye
Yudatɔwo ƒe ʋɔnudrɔ̃la gãwo dometɔ ɖeka, si ŋu bubu le la va Yerusalem. Ame sia
hã nɔ mɔ kpɔm na mawufiaɖuƒe la ƒe vava. Eyi Pilato gbɔ kple dzideƒo hebia be
wòaɖe asi le Yesu ƒe kukua ŋu na ye. Pilato mexɔe se be Yesu ku le ɣeyiɣi kpui
aɖe ko megbe o, eyɔ Romasrafowo ƒe amegã si ƒe dzikpɔkpɔ te nyawo nɔ la, eye
wòbiae be Yesu ku vavã hã? Asrafomegã la ɖo kpe edzi na Pilato be eku. Ale
Pilato ɖe mɔ na Yosef be wòaxɔ ame kukua aɖaɖi. Yosef ƒle aklala biɖibiɖi gã
aɖe, eye woɖe Yesu ƒe ŋutilã kuku la le atitsoga la ŋu. Exatsa aklala la ɖe eŋu
eye wòkɔe ɖamlɔ yɔdo, si woɖe ɖe agakpe me la me, hemli kpe gã aɖe ɖo yɔdo la
nu. Maria Magdalatɔ kple Maria Yose dada hã nɔ afi ma kpɔ afi si wòɖi Yesu ɖo. |
|
Le fiẽ me, esi Dzudzɔgbe ŋkeke la wu enu la, Maria Magdalatɔ, Salome kple Maria
Yakobo dada woyi ɖaƒle ami ʋeʋĩ si wosina na ame kuku be magblẽ kaba o la da ɖi.
Le Kɔsiɖa ƒe ŋkeke gbãtɔ, le ŋdi kanya la, wofɔ, tsɔ amiawo ɖe asi dze mɔ ɖo ta
Yesu ƒe yɔdo to. Esi wole mɔa dzi yina la, wobia wo nɔewo be, “Ame kae amli kpe
gã si le yɔdo la nu la ɖa na mí?” Gake nukutɔe la, esi wova ɖo teƒea la, wokpɔ
be womli kpe si wotsɔ tu yɔdo la nu la da ɖe adzɔge eye yɔdoa le ʋuʋu. Woge ɖe
yɔdo la me eye wokpɔ ɖekakpui aɖe wònɔ awu ɣi tititi me, nɔ anyi ɖe yɔdo la ƒe
ɖusime. Le nyateƒe me la, vɔvɔ̃ ɖo nyɔnuawo ale gbegbe be dzidzi ƒo wo. Gake
mawudɔla la gblɔ na wo be, “Migavɔ̃ o. Menye Yesu Nazaretitɔ, si woklã ɖe ati ŋu
la dim miele oa? Mele afi sia o, etsi tsitre. Mikpɔ afi si wokɔ eƒe ŋutilã mlɔe
ɖa. Azɔ miyi ɖagblɔ nya sia na Petro kple nusrɔ̃la bubuawo be: ‘Yesu dze mia ŋgɔ
yina ɖe Galilea. Miakpɔe le afi ma abe ale si wògblɔe na mi hafi ku ene.’ ”
Nyɔnuawo si do go le yɔdo la me kple vɔvɔ̃ gã aɖe. Wovɔ̃ ale gbegbe be womagate
ŋu aƒo nu gɔ̃ hã o. [ Kɔsiɖagbe ƒe ŋdi kanyae Yesu fɔ tso ame kukuwo dome eye
ame gbãtɔ si kpɔe lae nye Maria Magdalatɔ, ame si me wònya gbɔgbɔ vɔ̃ adre do
goe le. Eɖake ɖe nusrɔ̃lawo ŋu, woƒo ƒu ɖe teƒe ɖeka henɔ konyi fam, henɔ avi
fam. Egblɔ na wo be yekpɔ Yesu wòle agbe, gake nusrɔ̃lawo mexɔ nya sia dzi se o.
Esia megbe la, Yesu ɖe eɖokui fia ŋutsu eve siwo nɔ mɔ zɔm yina teƒe aɖe si tso
abo, ke womekpɔe dze sii gbã o. Esi wova kpɔe dze sii mlɔeba be Yesue la, wotrɔ
yi ɖagblɔe na wo tɔwo gake womexɔe se o. Emegbe la, Yesu ɖe eɖokui fia nusrɔ̃la
wuiɖekɛawo esime wonɔ teƒe ɖeka nɔ nu ɖum. Ehe nya ɖe wo ŋu vevie le woƒe
dzimaxɔse kple tosesẽ ta, elabena wogbe be yewomaxɔ ame siwo kpɔe le eƒe
tsitretsitsi megbe la ƒe nya dzi ase o. Azɔ egblɔ na wo be, “Fifia la, miyi ɖe
xexe blibo la me eye miagblɔ nyanyui la na ame sia ame le afi sia afi. Ame siwo
axɔ nyanyui la, eye woade mawutsi ta na wo la akpɔ ɖeɖe, ke ame siwo asẽ to,
agbe nyanyui la xɔxɔ la, woabu fɔ wo. Dzesi siawo akplɔ ame siwo axɔe se la ɖo:
le nye ŋkɔ me woanya gbɔgbɔ vɔ̃wo ado goe. Woaƒo nu kple aɖe yeyewo. Woalé dawo
kple woƒe asiwo, eye ne wono aɖi vɔ̃ɖi hã la, masi wo o. Woada woƒe asiwo ɖe
dɔnɔwo dzi eye woƒe lãme asẽ.” Esi Aƒetɔ Yesu wu nya siawo nu la, wokɔe dzoe yi
dziƒo eye wòɖanɔ anyi ɖe Mawu ƒe nuɖusime. Nusrɔ̃lawo ɖo gbe henɔ mawunya gblɔm
na amewo tso teƒe yi teƒe, Aƒetɔ la nɔ kpli wo eye wòɖo kpe eƒe nya la dzi to
dzesi siwo kplɔ eƒe nyawo ɖo la me.] |
|
Esiae nye Elkana, ŋutsu aɖe si nye Efraimtɔ eye wònɔ Ramataim Zofim le Efraim ƒe to la dzi ƒe ŋutinya. Fofoae nye Yeroham, ame si fofoe nye Elihu, ame si fofoe nye Tohu eye Tohu fofoe nye Zuf ame siwo nye Efraimtɔwo. Srɔ̃ eve nɔ Elkana si, ame siwo nye Hana kple Penina. Viwo nɔ Penina si ke Hana ya medzi vi o.
Elkana kple srɔ̃awo kple wo viwo zɔa mɔ ƒe sia ƒe yia Yehowa ƒe agbadɔ la me le Silo be woasubɔ Yehowa, ŋusẽkatãtɔ la, eye woasa vɔ nɛ. Yehowa ƒe nunɔla siwo nɔ subɔsubɔdɔwo wɔm ɣe ma ɣi woe nye Eli kple via eveawo; Hofni kple Finehas. Ne ɣeyiɣi de be Elkana nasa vɔ la, aka vɔsalã la ƒe ɖe na srɔ̃a Penina kple via ŋutsuwo kple via nyɔnuwo katã. Ke enaa lã la ƒe akpa eve Hana ya elabena togbɔ be elɔ̃e hã la Yehowa tu eƒe vidzidɔ. Esi wònye be Yehowa tu eƒe vidzidɔ ta la, atsusia nɔa dzigbãnyawo gblɔm ɖe eŋu be ne wòado dziku. Esia yia dzi ƒe sia ƒe. Nenye be Hana yi ɖe Yehowa ƒe aƒe me la, atsusia gblɔa nya doa dziku nɛ va se ɖe esime wòwoa avi eye wògbea nuɖuɖu. Srɔ̃a Elkana bianɛ be, “Hana, nya kae na nèle avi fam? Nu ka ŋuti nègbe nuɖuɖu? Nu ka ŋuti nèle nu xam ale? Ɖe nyamewu viŋutsu ewo na wò oa?”
Gbe ɖeka le Silo, esi woɖu nu, no nu vɔ la, Hana yi Agbadɔ la me, nunɔla Eli nɔ anyi ɖe eƒe teƒe le Yehowa ƒe Agbadɔ la ƒe mɔnu. Hana nɔ nu xam vevie, nɔ avi fam le esime wònɔ gbe dom ɖa na Yehowa eye wòɖe adzɔgbe na Yehowa be, “O Yehowa Ŋusẽkatãtɔ, ne àkpɔ wò dɔla ƒe nublanuitɔnyenye dzi ɖa, aɖo ŋku dzinye eye màŋlɔ wò dɔla be o, ke boŋ nànae viŋutsu la, ekema matsɔe na Yehowa le eƒe agbemeŋkekewo katã me eye talũhɛ maka eƒe ta ŋu o.”
Esime Hana nɔ gbe dom ɖa na Yehowa la, Eli nɔ ŋku lém ɖe eƒe nuyiwo ŋu. Hana do gbea ɖa le eƒe dzi me, eƒe nuyiwo nɔ ʋaʋãm butubutu gake eƒe gbe meɖi wose o, eya ta Eli bu be ahae wòmu. Ale Eli biae be, “Va se ɖe ɣe ka ɣi nàmu aha? Na wain la nakɔ le mo na wò.”
Hana ɖo eŋu gblɔ be, “Ao, nye aƒetɔ, nyɔnu si ƒe dzi le nu xam lae menye. Nyemenoa wain alo aha sesẽ o; ke boŋ nye dzimenuxaxa ko ɖem mele ɖe Yehowa ŋkume. Mègabu wò dɔlanyɔnu vɔ̃ɖi o. Nye xaxawo tae mele gbe dom ɖa le afi sia le nuxaxa blibo me.”
Eli gblɔ be, “Heyi le ŋutifafa me eye Israel ƒe Mawu la nana nu si nèbiae la wò!”
Hana gblɔ be, “Na wò dɔla nakpɔ amenuveve le gbɔwò.” Ale wòlé eƒe mɔ tsɔ eye wòdi nane ɖu, ale be megato mo azɔ o.
Ƒome blibo la fɔ ŋdi kanya heyi ɖasubɔ Yehowa le Agbadɔ la me eye wotrɔ yi woƒe aƒe me le Rama. Elkana dɔ srɔ̃a Hana gbɔ eye Yehowa ɖo ŋku Hana dzi. Ale le ɣeyiɣi aɖe megbe la, Hana fɔ fu, dzi viŋutsu eye wòna ŋkɔe be Samuel elabena egblɔ be, “Yehowa si mee mebiae le.”
Esi ƒe trɔ la, Elkana kple eƒe ƒometɔwo katã gawɔ mɔzɔzɔ si wowɔna ƒe sia ƒe heyi ɖe Yehowa ƒe Agbadɔ la me be wòaxe eƒe adzɔgbeɖefe. Ke Hana meyi o. Egblɔ na srɔ̃a be, “Malala va se ɖe esime ɖevi la dzudzɔ nonono ekema makplɔe ayi na Yehowa eye wòanɔ afi ma ɖaa.”
Elkana lɔ̃ ɖe edzi hegblɔ be, “Enyo; wɔ nu sia nu si nèkpɔ be edze. Woawɔ Yehowa ƒe lɔlɔ̃nu.”
Ale Hana nɔ aƒe me va se ɖe esime Samuel dzudzɔ nonono. Esi wòtso no na ɖevia la, ekplɔ ɖevi la, togbɔ be metsi o hã la, etsɔ nyitsu si xɔ ƒe etɔ̃, wɔ lita blaeve-vɔ-eve kple wainlãgbalẽgolo ɖeka kpe ɖe eŋuti eye wòkplɔe va Yehowa ƒe aƒe me le Silo. Le vɔsa la megbe la, wokplɔ ɖevi la yi Eli gbɔ. Hana bia Eli be, “Nye aƒetɔ, èɖo ŋku dzinyea? Nyee nye nyɔnu si tsi tsitre ɖe afi sia ɣe aɖe ɣi henɔ gbe dom ɖa na Yehowa. Meɖe kuku nɛ be wòana ɖevi siam eye wòna nu si mebiae lam. Eya ta mele ɖevi la tsɔm na Yehowa azɔ le eƒe agbemeŋkekewo katã me.” Ale Hana gblẽ ɖevia ɖe afi ma le Agbadɔ la me na Yehowa. |
|
Hana do gbe ɖa be,
“Nye dzi le aseye tsom le Yehowa me;
le Yehowa me nye dzo de dzi bobobo.
Nye nu ʋu ɖe nye futɔwo ŋu
eye medzɔ dzi le wò ɖeɖe la me.
“Ame aɖeke mele kɔkɔe abe Yehowa ene o!
Bubu aɖeke megali o kpe ɖe ŋutiwò o.
Eye Agakpe aɖeke meli abe míaƒe Mawu ene o.
“Mèganɔ nu ƒom dadatɔe nenema o,
elabena Yehowae nye Mawu si nya nu sia nu
eye wòdaa miaƒe nuwɔnawo kpɔna.
“Woŋe ŋusẽtɔwo ƒe aŋutrɔwo
ke ame beliwo la, etsɔ ŋusẽ bla ali dzi na wo.
Ame siwo ɖi ƒo tsã la, tsɔ wo ɖokui ɖo awɔbae na nuɖuɖu,
ke ame siwo dɔ wu tsã la, dɔ megale wo wum o.
Ame si tsi ko tsã la dzi vi adre azɔ,
ke ame si si vi adre nɔ la ƒe vidzidɔ lé ayi.
“Yehowa wua ame gagbɔa agbe ame;
enana woyia yɔ me eye wògafɔa ame tso yɔ me.
Yehowa ɖoa ahedada ɖa
eye eya kee gaɖoa hokpɔkpɔ ɖa;
eyae bɔbɔa ame ɖe anyi eye
eya kee gadoa ame ɖe dzi.
Eyae ɖea ame dahe tso ke me
eye wòfɔa hiãtɔ tso afi me
enaa zikpui wo ɖe dziɖulawo xa
eye wònaa wonyia dome kple bubu ƒe fiazikpui.
“Elabena Yehowa tɔe nye anyigba ƒe gɔmeɖokpe;
eya dzie wòɖo xexea me gɔme anyi ɖo.
Adzɔ eƒe ame kɔkɔewo ƒe afɔ ŋu,
ke ɖoɖoe azi le ame vɔ̃ɖiwo nu le viviti me.
“Menye kalẽ me ame tona ɖua dzi o;
ame siwo tso ɖe Yehowa ŋu la, woakaka wo.
Dziƒoʋĩtɔ la aɖe gbe ɖe wo dzi tso dziƒo;
Yehowa adrɔ̃ ʋɔnu Anyigba ƒe mlɔenu ke hã.
“Ana ŋusẽ eƒe fia la
eye wòakɔ eƒe amesiamina la ƒe dzo ɖe dzi.”
Ale Elkana yi aƒe me le Rama, ke ɖevi la subɔ le Yehowa ŋkume le nunɔla Eli ƒe kpɔkplɔ te.
Azɔ Eli viŋutsuwo nye nu tovo wɔlawo, ame siwo mevɔ̃a Yehowa loo alo dea bubu nunɔlawo ƒe dɔdeasiwo na dukɔ la ŋu o. Ne ame aɖe va sa vɔ la, nunɔla la ƒe dɔla la vana léa gaflo nuetɔ̃ ɖe asi esime vɔsalã la le dzo dzi. Dɔla la tsɔa gaflo la ƒona ɖe gaze, kutu, agba alo nuɖaze si me wole lã la ɖam le la me eye nu sia nu si ke gaflo la tɔ la etsɔnɛ doa goe na nunɔla. Aleae wowɔna le Silo ɖe Israelvi ɖe sia ɖe si vaa afi ma la ŋuti. Gawu la, hafi woatɔ dzo lãmia la nunɔla la ƒe dɔla vana gblɔna na ame si le vɔ la sam la be, “Tsɔ lã la ƒe ɖe na nunɔlaa be wòame elabena maxɔ lã ɖaɖa le asiwò o negbe mumua ko.”
Ne ame si le vɔ la sam gblɔ be, “Àte ŋu atsɔ lã si dze ŋuwò, gake ele be woatɔ dzo lãmi la gbã abe ale si woɖoe da ɖi ene” la, subɔla la gblɔna be, “Ao, ne mèɖe asi le eŋu nam fifi laa o la, matsɔe sesẽtɔe!”
Ale ɖekakpui siawo ƒe nu vɔ̃ tri akɔ le Yehowa ƒe ŋkume elabena wodoa vlo ameawo ƒe vɔ siwo wosana na Yehowa.
Ke Samuel ya subɔna le Yehowa ŋkume, enye ɖevi si doa aklala biɖibiɖi ƒe kɔmewu. Dadaa tɔa awu ʋlaya sue aɖe nɛ ƒe sia ƒe ne eya kple srɔ̃a gbɔna vɔsaƒe. Eli yraa Elkana kple srɔ̃a Hana gblɔna be, “Yehowa nana nyɔnu sia nadzi viwo na wò ne woaxɔ ɖe esi wòdo gbe ɖa bia gagbugbɔ tsɔ na Yehowa la teƒe.” Ale wodzona yina ɖe wo de. Yehowa ve Hana nu wòdzi viŋutsu etɔ̃ kple vinyɔnu eve ɖe Samuel yome. Ale Samuel tsi ɖe edzi le Yehowa ƒe ŋkume.
Eli zu amegãɖeɖi aɖe azɔ gake enya nu siwo katã viawo nɔa wɔwɔm ɖe Israel blibo la ŋu. Le kpɔɖeŋu me, enya be ye viŋutsuwo nɔ ahasi wɔm kple ɖetugbi siwo wɔa subɔsubɔdɔwo le Agbadɔ la me. Egblɔ na viawo be, “Nu ka ta miele nu vɔ̃ɖi sia wɔm? Ame sia ame le nu ƒom le miaƒe agbe vlo nɔnɔ ŋu nam. Nya siwo sem mele tso mia ŋu la, menya sena kura o. Miele Yehowa ƒe amewo kplɔm de nu vɔ̃ me. Ne ame aɖe wɔ nu vɔ̃ ɖe nɔvia amegbetɔ ŋu la, Mawu adrɔ̃ ʋɔnui. Ke ne ame aɖe wɔ nu vɔ̃ ɖe Yehowa ŋu la, ame kae aɖe kuku ɖe enu?” Togbɔ be wo fofo gbe nya na wo alea hã la, womeɖo toe o elabena Yehowa ɖo be yeawu wo.
Samuel, ɖevi sue la, nɔ tsitsim ɖe edzi, enye ame sia ame ƒe lɔlɔ̃tɔ eye eƒe nu nyo Yehowa hã ŋu.
Gbe ɖeka la, Mawu ƒe ame aɖe va Eli gbɔ eye wògblɔ nya siawo, siwo tso Yehowa gbɔ la nɛ. “Ɖe nyemeɖe nye ŋusẽ fia esi Israelviwo nye kluviwo le Egiptenyigba dzi oa? Ɖe nyemetia mia tɔgbi Levi tso Israel towo katã dome be wòanye nunɔla nam, be wòasa vɔ le nye vɔsamlekpui dzi, wòatsɔ nu ʋeʋĩ ado dzudzɔ nam eye wòado nunɔlawo ƒe awu ne ele subɔyem oa? Eye ɖe nyemetsɔa vɔsanuwo naa mi nunɔlawo oa? Ekema nu ka ta miele ŋu klẽm ale ɖe vɔsanu bubu siwo ameawo tsɔna vanɛ nam la ŋu? Nu ka ta nède bubu viwòwo ŋu wu ŋunye? Nu nyui siwo Israel, nye amewo tsɔna vanɛ la na be wò kple woawo siaa mieda ami!
“Eya ta Yehowa, Israel ƒe Mawu la gblɔ be, ‘Medo ŋugbe be wò kple fofowò ƒe aƒe asubɔ le ŋkunye me tegbee.’ Ke azɔ la Yehowa be, ‘Esia nete ɖa xaa tso gbɔnye! Ame siwo de bubu ŋutinye la, made bubu wo ŋu, ke ame siwo do vlom la, woaɖu ŋukpe. Ɣeyiɣi la gbɔna esi maɖe wò kple fofowò ƒe aƒe ƒe ŋusẽ dzi akpɔtɔ ale be amegãɖeɖi aɖeke manɔ wò ƒomea me o, eye àkpɔ xaxa le nye nɔƒe la me. Togbɔ be woawɔ nyui na Israel hã la, ke wò ƒome me ya la, amegãɖeɖi manɔ anyi akpɔ gbeɖe o. Mia dometɔ ɖe sia ɖe si nyemeɖe ɖa le nye vɔsamlekpui ŋgɔ o la atsi agbe, gake woana aɖatsi natsyɔ wò ŋkuwo dzi eye woahe dzigbagbã vɛ na wò. Ale wò dzidzimeviwo katã aku le woƒe ɖekakpui dzodzoe me.
“ ‘Azɔ nu si ava dzɔ ɖe viwò ŋutsu eveawo, siwo nye Hofni kple Finehas dzi anye dzesi na wò; wo ame evea katã woaku le ŋkeke ɖeka dzi. Maɖo nunɔla nuteƒewɔla na ɖokuinye ame si awɔ ɖe nu si meɖo ɖe nye dzi me kple ta me la dzi. Mali ke eƒe aƒe la sesĩe eye wòasubɔ le nye amesiamina la ƒe ŋkume ɖaa. Ekema ame sia ame si susɔ ɖe wò ƒome la me ava de ta agu ɖe eŋkume abia klosaloga ɖeka alo abolo kakɛ aɖe kple kukuɖeɖe be, “De nunɔla ƒe dɔ aɖe asi nam ale be mate ŋu akpɔ nu vi aɖe aɖu.” ’ ” |
|
Samuel, ɖevi sue la, nɔ Yehowa subɔm to kpekpe ɖe Eli ŋu me. Le ɣe ma ɣi me la, ƒãa hafi Yehowa naƒo nu na amegbetɔ eye ŋutegakpɔkpɔ hã mebɔ o.
Fifia, Eli zu amegãɖeɖi eye eƒe ŋkuwo megakpɔa nu tututu o. Emlɔ eƒe xɔ me le zã me gbe ɖeka eye Samuel hã mlɔ gbedoxɔ la me le afi si nubablaɖaka la nɔ. Ke esi wòsusɔ vie woatsi xɔmekaɖiwo la, Yehowa yɔe be, “Samuel! Samuel!”
Samuel tɔ be, “Papaa!” Efɔ eye wòƒu du yi Eli gbɔ hegblɔ be, “Nyee nye esi, nu ka mawɔ na wò?”
Eli gblɔ nɛ be, “Vinye, nyemeyɔ wò o, yi ɖamlɔ anyi.” Ale wòtrɔ yi ɖamlɔ anyi.
Yehowa gayɔe ake be, “Samuel! Samuel!” Samuel gafɔ eye wògaƒu du yi Eli gbɔ. Egagblɔ be, “Nye aƒetɔ, nu ka mawɔ na wò?”
Eli gblɔ be, “Vinye, nyemeyɔ wò o, yi nàmlɔ anyi.”
Samuel medze si Yehowa haɖe o eye Yehowa meƒo nu nɛ kpɔ haɖe hã o.
Yehowa gayɔ Samuel zi etɔ̃lia. Samuel gaƒu du yi Eli gbɔ eye wògagblɔ nɛ be, “Nye aƒetɔ, nu ka mawɔ na wò?”
Azɔ Eli dze sii be Yehowae nɔ nu ƒom na ɖevia eya ta wògblɔ na Samuel be, “Gayi ɖamlɔ anyi; ne egayɔ wò la, nàgblɔ nɛ be, ‘Yehowa ƒo nu, wò dɔla le to ɖom.’ ” Samuel gayi ɖamlɔ anyi.
Yehowa gayɔe abe tsã ene be, “Samuel! Samuel!”
Samuel ɖo eŋu be, “Aƒetɔ, meɖe kuku, ƒo nu, wò dɔla le to ɖom.”
Yehowa gblɔ na Samuel be, “Mele nu dziŋɔ aɖe wɔ ge le Israel. Mawɔ nu dziŋɔ siwo katã ŋu meƒo nu tsoe na Eli. Metsɔ tohehe do ŋgɔ na Eli kple eƒe ƒome blibo la elabena viawo le busunuwo wɔm ɖe Mawu ŋu eye Eli megbe na wo o. Eya ta meka atam be vɔsawo kple nunanawo mate ŋu ana woatsɔ Eli kple viawo ƒe nu vɔ̃wo ake akpɔ o.”
Samuel nɔ anyimlɔƒe va se ɖe ŋdi. Eʋu gbedoxɔ la ƒe ʋɔtru abe ale si wòwɔna ɖaa ene, ke enɔ vɔvɔ̃m be yeagblɔ nya si Yehowa gblɔ nɛ la na Eli. Ke Eli yɔe be, “Vinye Samuel.”
Samuel ɖo eŋu be, “Nyee nye esi.”
Eli biae be, “Nya kae Yehowa gblɔ na wò? Gblɔ nya sia nya nam; Mawu nehe to na wò vevie ne ètsɔ nya aɖe ɣlam!” Ale Samuel gblɔ nya sia nya si Yehowa gblɔ nɛ la na Eli eye Eli ɖo eŋu be, “Yehowa ƒe lɔlɔ̃nue; eya ŋutɔ nena nu si tututu wòkpɔ be eyae nye nyuitɔ la nava eme.”
Esi Samuel nɔ tsitsim la, Yehowa nɔ kplii eye wòna be nya sia nya si Samuel gblɔ la vaa eme. Eya ta Israel blibo la, tso Dan yi Beerseba nya be Yehowa ɖo Samuel nyagblɔɖilae. Yehowa gaɖea eɖokui fiana le Silo. Eɖe eɖokui fia Samuel eye wòƒo nu nɛ le afi ma. Ne Samuel ƒo nu la, Israel blibo la ɖoa toe. |
|
Eye Samuel ƒe nya de Israel blibo gbɔ.
Le ɣeyiɣi ma me la, aʋa dzɔ ɖe Israelviwo kple Filistitɔwo dome. Israel ƒu asaɖa anyi ɖe Ebenezer gbɔ eye Filistitɔwo ƒe aʋakɔ nɔ Afek. Filistitɔwo ɖu Israelviwo dzi; wowu Israelvi akpe ene. Esi aʋa la ke la, Israelviwo trɔ yi woƒe asaɖa me eye woƒe kplɔlawo de ŋugble tso nu si ta Yehowa na Filisitɔwo ɖu wo dzi la ŋu. Wogblɔ be, “Mina míatsɔ Yehowa ƒe nubablaɖaka la tso Silo ava afi sia. Ne míetsɔe yi aʋagbedzi kpli mí la, Yehowa anɔ mía dome eye wòaɖe mí tso míaƒe futɔwo si me kokoko.”
Ale wona woyi ɖatsɔ Yehowa, Dziƒoʋakɔwo ƒe Aƒetɔ la ƒe nubablaɖaka vɛ, Yehowa nɔ anyi ɖe nubablaɖaka sia ƒe Kerubiwo tame. Hofni kple Finehas, Eli viŋutsu eveawo, kplɔ Mawu ƒe nubablaɖaka la ɖo yi aʋagbedzi.
Esi Israelviwo kpɔ be wotsɔ Yehowa ƒe nubablaɖaka la gbɔnae la, woƒe dzidzɔɣli de dzi bobobo ale gbegbe be ena anyigba ʋuʋu kloe! Filistitɔwo bia be, “Nya kae le dzɔdzɔm? Nu ka ɣlie le ɖiɖim bobobo nenema le Hebritɔwo ƒe asaɖa me?”
Esi wogblɔ na wo be Yehowa ƒe nubablaɖaka lae va ɖo tae la, dzidzi ƒo wo. Wodo ɣli be, “Mawu va ɖo woƒe asaɖa me, babaa na mí elabena míedo go nu sia tɔgbi kpɔ o! Ame kae ate ŋu aɖe mí tso Mawu ŋusẽtɔ si me? Mawu siawo kee tsrɔ̃ Egiptetɔwo kple dɔ vɔ̃wo esime Israel nɔ gbedzi. Oo, Filistitɔwo, miwɔ aʋa kple ŋusẽ abe ale si miewɔ kpɔ o ene, ne menye nenema o la, míazu woƒe kluviwo abe ale si wonye míaƒe kluviwo egbe ene.”
Ale Filistitɔwo wɔ aʋa kple ŋusẽ eye wogaɖu Israelviwo dzi. Wowu Israelvi akpe blaetɔ̃ gbe ma gbe eye agbetsiawo si yi woƒe agbadɔwo me. Filistitɔwo xɔ Mawu ƒe nubablaɖaka la eye wowu Hofni kple Finehas gbe ma gbe.
Ŋutsu aɖe si tso Benyamin ƒe to la me la, ƒu du tso aʋagbedzi eye wòɖo Silo gbe ma gbe ke. Eƒe awuwo vuvu eye ʋuʋudedi nɔ tame nɛ. Nɔnɔme sia fia konyifafa le ɣe ma ɣi me. Eli nɔ lalam le mɔto be yease nya aɖe tso aʋa la ŋu elabena etsi dzimaɖeɖi ɖe Mawu ƒe nubablaɖaka la ƒe dedinɔnɔ ŋu. Esime ame dɔdɔ la tso aʋagbedzi va gblɔ nya si dzɔ la, ameawo fa avi hoo le du blibo la me.
Eli bia be, “Nu kae na amewo le avi fam hoo alea?”
Ame dɔdɔ la te ɖe Eli ŋu enumake eye wòka nya la ta nɛ. Azɔ Eli xɔ ƒe blaasiekɛ-vɔ-enyi eye eƒe ŋkuwo megale nu kpɔm nyuie o. Ame dɔdɔ la gblɔ na Eli be, “Mede aʋagbe la dzi egbe, fifi laa koe mesi trɔ gbɔ.”
Eli biae be, “Nu kae dzɔ, Vinye ɖe?”
Ame dɔdɔ la ɖo eŋu be, “Woɖu Israelviwo dzi eye wowu Israelvi geɖewo, wowu viwò eveawo, Hofni kple Finehas hã eye woxɔ Mawu ƒe nubablaɖaka la hã.”
Esi ame dɔdɔ la gblɔ nya si dzɔ ɖe Mawu ƒe nubablaɖaka la dzi ko la, Eli mu le eƒe zikpui dzi, dze anyi ɖe megbe le eƒe agbo la nu. Etɔ kɔ anyi eye wòku elabena etsi eye wònye ame lolo hã. Edrɔ̃ ʋɔnu na Israel ƒe blaene hafi ku.
Esi Eli ƒe toyɔvi, Finehas srɔ̃, ame si nye funɔ la se be woxɔ Mawu ƒe nubablaɖaka la eye ye srɔ̃, Finehas kple ye to, Eli ku la, fu de asi eɖuɖu me enumake. Aɖabaƒoƒo ʋɛ aɖewo do ŋgɔ na eƒe ku la, nyɔnu siwo nɔ egbɔ la gblɔ nɛ be edzi viŋutsuvi, ke womegblɔ nya boo aɖeke o.
Ena ŋkɔ ŋutsuvi la be, “Ikabod” si gɔmee nye “Israel ƒe ŋutikɔkɔe nu tso.” Elabena woxɔ Mawu ƒe nubablaɖaka la eye srɔ̃a kple toa siaa ku. Egblɔ be, “Israel ƒe ŋutikɔkɔe nu tso elabena woxɔ Mawu ƒe nubablaɖaka la.” |
|
Filistitɔwo tsɔ Mawu ƒe nubablaɖaka la tso aʋagbe la dzi le Ebenezer yi woƒe mawu Dagon, ƒe gbedoxɔ me le Asdod eye wodae ɖe Dagon gbɔ. Esi ame aɖewo yi be yewoakpɔe ɖa le ŋdi la, wokpɔ be Dagon dze anyi eye wòtsyɔ mo anyi ɖe Yehowa ƒe nubablaɖaka la ŋkume! Wofɔe da ɖe eteƒe ke esi ŋu gake la, egadzɔ nenema tututu: legba la gadze anyi ɖe Yehowa ƒe nubablaɖaka la ŋgɔ. Ke azɔ ya la, eƒe asiwo kple eƒe ta lã ɖa le eŋu eye wònɔ mɔnu. Ale legba la tsi anyi kponogo. Le esia ta, va se ɖe egbe la, Dagon nunɔlawo kple esubɔlawo megaɖoa afɔ Dagon ƒe kpui nu le Asdod o.
Yehowa ƒe asi sẽ ɖe Asdodtɔwo kple kɔƒe siwo ƒo xlã wo la me tɔwo dzi, ehe gbegblẽ va wo dzii eye wòna ƒoƒoe vɔ̃ te wo. Esi ameawo dze si nu si de asi dzɔdzɔ ɖe wo dzi la, wodo ɣli be, “Míagate ŋu ana Israel ƒe Mawu ƒe nubablaɖaka la naganɔ afi sia o, elabena eƒe asi sẽ ɖe míawo ŋutɔ kple míaƒe mawu Dagon siaa dzi.” Ale woyɔ takpekpe na Filistitɔwo ƒe dziɖulawo katã, eye wobia wo be, “Nu ka míawɔ kple Israel ƒe Mawu la ƒe nubablaɖaka?”
Woɖo eŋu be, “Mitsɔ Israel ƒe Mawu la ƒe nubablaɖaka yi ɖada ɖe Gat.” Ale woɖe Israel ƒe Mawu la ƒe nubablaɖaka la ɖa.
Ke esi wotsɔe yi afi mae ko la Yehowa ƒe asi va Gat du la dzi, eye ŋɔdzi kple dzodzonyanya lé ameawo. Eƒo dua me nɔlawo, ɖeviawo kple tsitsiawo siaa kple ƒoƒoe. Ale wotsɔ Mawu ƒe nubablaɖaka la ɖo ta Ekron.
Ke esi Ekrontɔwo kpɔe wògbɔna wo gbɔ ko la, wodo ɣli be, “Wotsɔ Israel ƒe Mawu la ƒe nubablaɖaka la gbɔna afi sia be wòawu mí kple míaƒe amewo.” Ale wogayɔ du atɔ̃awo kplɔlawo ƒo ƒui eye woɖe kuku na wo be woaɖo Mawu ƒe nubablaɖaka la ɖe eƒe dukɔ Israel ale be dua me tɔwo katã mava ku o. Dɔ la de asi amewo léle me ale vɔvɔ̃ ɖo ame sia ame le dua me. Ame siwo meku haɖe o la nɔ dɔ lém kutɔkutɔe, ale du la ƒe avifafa de dzi. |
|
Yehowa ƒe nubablaɖaka la nɔ Filistitɔwo ƒe anyigba dzi ɣleti adre. Filistitɔwo yɔ woƒe nunɔlawo kple afakalawo ƒo ƒui eye wobia wo be, “Nu ka tututu míawɔ tso Yehowa ƒe nubablaɖaka la ŋu? Nunana ka ƒomevi míatsɔ akpe ɖe eŋu ne míegbugbɔe yi Israelviwo ƒe anyigba dzi?”
Woɖo eŋu be, “Ne miebe yewoatrɔ Israel ƒe Mawu la ƒe nubablaɖaka la ayi la, migaɖoe ɖa asi ƒuƒlui o, ke boŋ godoo la, mitsɔ fɔɖivɔsa kpe ɖe eŋuti. Ekema miakpɔ dɔyɔyɔ eye miakpɔe ɖa be eƒe asi madzo le mia dzi o mahã?”
Filistitɔwo bia be, “Fɔɖivɔsanu kae míatsɔ aɖo ɖa?”
Woɖo eŋu be, “Sikaƒoƒoe atɔ̃ kple afi si wowɔ kple sika la atɔ̃, ɖe Filistitɔwo ƒe amegãwo ƒe xexlẽme nu elabena dɔvɔ̃ ɖeka ƒomevie va dze mi kple mia dziɖulawo siaa dzi. Miwɔ nuƒoƒoeawo kple afi siwo le miaƒe anyigba gblẽm la ƒe nɔnɔmewo eye miade bubu Israel ƒe Mawu la ŋu. Ɖewohĩ aɖe eƒe dɔmedzoe si wòda ɖe miawo ŋutɔ kple miaƒe mawuawo kple miaƒe anyigba dzi la ɖa. Nu ka ŋuti miesẽ miaƒe dzi me abe ale si Egiptetɔwo kple Farao wɔ ene? Esi wòwɔ fu wo la ɖe womeɖo Israelviwo ɖa be woadzo oa?
“Miwɔ tasiaɖam yeye eye miatsii ɖe nyinɔ eve siwo dzi vi le ŋkeke siawo me eye wometsi keke ɖe wo ŋu kpɔ haɖe o la ŋuti. Milé wo viwo de kpo me. Mitsɔ Yehowa ƒe nubablaɖaka la eye midae ɖe tasiaɖam la dzi, mitsɔ aɖaka si me avulénu siwo wowɔ kple sika, siwo ɖom miele ɖa abe avulénu ene la da ɖe exa. Miɖoe ɖe mɔ dzi, gake miaƒe ŋku nanɔ eŋuti. Nenye be eyi ɖe eya ŋutɔ ƒe anyigba dzi ɖo ta Bet Semes la, ekema Yehowae he dɔvɔ̃ sia va mía dzii. Gake ne mewɔe nenema o la, ekema míanyae be menye eƒe asie ƒo mí o, ke boŋ nane koe wònye va dzɔ ɖe mía dzi.”
Ale wowɔ nu si wogblɔ na wo. Wotsi nyinɔ eve ɖe tasiaɖam la ŋu eye wotu wo viwo ɖe kpo me. Wotsɔ Yehowa ƒe nubablaɖaka la kple aɖaka si me sikafiwo kple sikaƒoƒoeawo nɔ la da ɖe tasiaɖam la dzi. Enumake nyinɔawo dze mɔ tẽe ɖo ta Bet Semes henɔ xɔxlɔ̃m sesĩe le mɔa dzi, womedze ɖe ɖusime alo miame o. Filistitɔwo ƒe amegãwo dze wo yome va se ɖe Bet Semes ƒe liƒo dzi.
Bet Semestɔwo nɔ lu xam le balime le ɣe ma ɣi eye esi wofɔ mo dzi kpɔ nubablaɖaka la, wogli kple dzidzɔ! Keke la ge ɖe ŋutsu aɖe si ŋkɔe nye Yosua, ame si tso Bet Semes la ƒe agble me eye wòtɔ ɖe agakpe gã aɖe gbɔ. Ameawo fli tasiaɖam la ƒe atiwo hedo dzo eye wowu nyiawo hesa numevɔ na Yehowa. Ame aɖewo tso Levi ƒe to la me ɖe nubablaɖaka la kple aɖaka si me sikalegeliawo kple sikaƒoƒoeawo nɔ la le keke la dzi eye woda wo ɖe agakpe la dzi. Bet Semestɔwo sa numevɔ kple akpedavɔ na Yehowa, Dziƒoʋakɔwo ƒe Aƒetɔ, gbe ma gbe. Esi Filistitɔwo lé ŋku ɖe nuwo ƒe yiyi ŋu sẽe la, wotrɔ yi Ekron gbe ma gbe ke.
Sikaƒoƒoe atɔ̃ siwo Filistitɔwo ɖo ɖa abe fɔɖivɔsanu ene la nye nunana tso Asdod, Gaza, Askelon, Gat kple Ekron ƒe amegãwo gbɔ. Woɖo sikafiawo ɖa abe avulévɔsanu ene na Yehowa ɖe Filistitɔwo ƒe du bubuwo ta, ɖe du gã siwo woglã kple kɔƒe siwo nɔ amegã atɔ̃awo ƒe dzikpɔkpɔ te la siaa nu. Agakpe gã si dzi woda nubablaɖaka la ɖo le Bet Semes la gale Yosua ƒe agble la me va se ɖe egbe.
Ke Yehowa wu Bet Semestɔ blaadre elabena wokpɔ nubablaɖaka la me. Dukɔ la fa konyi le ame geɖe siwo Yehowa wu la ta. Ameawo bia be, “Ame kae ate ŋu atsi tsitre ɖe Yehowa, Mawu kɔkɔe sia, ƒe ŋkume? Afi ka miatsɔ nubablaɖaka la ayi?”
Ale woɖo du ɖe Kiriat Yearimtɔwo kple kukuɖeɖe be, “Filistitɔwo tsɔ Yehowa ƒe nubablaɖaka la vɛ eya ta miva ne miakɔe yi mia gbɔe.” |
|
Ale Kiriat Yearimtɔwo va tsɔ Yehowa ƒe nubablaɖaka la yi ɖada ɖe Abinadab ƒe aƒe si le to dzi la me. Wokɔ via, Eleazar, ŋuti be wòakpɔ Yehowa ƒe nubablaɖaka la dzi. Nubablaɖaka la nɔ Kiriat Yearim ƒe blaeve.
Israelviwo xa nu to ƒe siawo me elabena edze na wo abe ɖe Yehowa gblẽ wo ɖi ene. Samuel gblɔ na Israel ƒe aƒe blibo la be, “Ne mieɖo ta me kplikpaa be yewoatrɔ ayi Yehowa gbɔ la, ekema miɖe asi le miaƒe dzromawuwo kple Astarɔtwo ŋu. Miɖo ta me kplikpaa azɔ be miaɖo to Yehowa ɖeɖe ko ekema aɖe mi tso Filistitɔwo si me.” Ale woɖe asi le Baal kple Astarɔtwo ŋuti eye wosubɔ Yehowa ɖeɖe ko.
Samuel gblɔ na wo be, “Mi katã miva Mizpa eye mado gbe ɖa na Yehowa ɖe mia ta.” Wova kpe ta ɖe Mizpa, woku tsi tso vudo aɖe me kɔ ɖe anyigba le Yehowa ŋkume eye wotsi nu dɔ ŋkeke blibo ɖeka abe nuxaxa ɖe woƒe nu vɔ̃wo ta ene. Ale Samuel zu Israel ƒe ʋɔnudrɔ̃la le Mizpa.
Esi Filistitɔwo ƒe amegãwo se nya tso takpekpe gã si wowɔ le Mizpa ŋu la, woƒo woƒe aʋawɔlawo nu ƒu eye wolũ ɖe Israelviwo dzi. Vɔvɔ̃ ɖo Israelviwo ŋutɔ esi wose be Filistitɔwo gogo yewo. Wogblɔ na Samuel be, “Mègadzudzɔ kokoƒoƒo na Yehowa, míaƒe Mawu la ɖe mía ta o, ale be wòaɖe mí tso Filistitɔwo ƒe asi me.” Ale Samuel tsɔ alẽvi aɖe sa numevɔ na Yehowa eye wòɖe kuku nɛ be wòave Israel nu. Edo ɣli na Yehowa ɖe Israel nu eye Yehowa se eƒe gbedodoɖa.
Esi Samuel nɔ numevɔ sam ko la, Filistitɔwo ƒo ɖe Israelviwo dzi bibibi hena aʋawɔwɔ. Ke Yehowa ɖe gbe kple dziɖegbe ƒe gbe ɖe Filistitɔwo dzi, ŋɔdzi lé wo eye wotɔtɔ. Israelviwo dze wo dzi, fiti wo. Israel ŋutsuwo do go tso Mizpa heti Filistitɔwo yome kple du eye wonɔ wo wum le mɔ dzi va se ɖe Bet Kar ƒe anyigbe ke.
Samuel tsɔ kpe aɖe da ɖe Mizpa kple Sen dome eye wòna ŋkɔe be, “Ebenezer” si gɔme nye “Amenuvekpe” elabena egblɔ be, “Afi siae Yehowa ve mía nu va se ɖo!”
Ale wobɔbɔ Filistitɔwo ɖe anyi eye womegaho aʋa ɖe Israelviwo ŋu kpɔ o elabena Yehowa tsi tsitre ɖe wo ŋu le Samuel ƒe agbemeŋkeke mamlɛawo katã me. Israelviwo gbugbɔ woƒe du siwo nɔ Ekron kple Gat dome eye wonɔ Filistitɔwo si me la xɔ. Israel ɖe nuto siwo ƒo xlã wo la hã tso Filistitɔwo ƒe asi me. Ale ŋutifafa nɔ Israel kple Amoritɔwo dome.
Samuel yi eƒe dɔ dzi abe Israel ƒe ʋɔnudrɔ̃la ene le eƒe agbemeŋkekewo katã me. Etsana ƒe sia ƒe drɔ̃a ʋɔnu gbã le Betel, emegbe le Gilgal eye le eya yome la, le Mizpa. Ale wòdrɔ̃a ʋɔnu na Israel le teƒe siawo katã. Egatrɔna vaa Rama elabena afi mae nye eƒe nɔƒe eye wògadrɔ̃a ʋɔnu le afi sia hã. Eɖi vɔsamlekpui na Yehowa ɖe Rama. |
|
Esi Samuel tsi la, eɖo via ŋutsuwo ʋɔnudrɔ̃lawoe na Israel Via ŋutsu gbãtɔ ŋkɔe nye Yoel eye evelia ŋkɔe nye Abiya ame siwo drɔ̃ ʋɔnu le Beerseba. Via ŋutsuwo meto wo fofo ƒe afɔtoƒe o. Woɖe asi le mɔ dzɔdzɔe ŋu, heti viɖe ƒoɖi yome, woxɔa zãnu eye wotsoa afia ŋkunɔ.
Ale Israel ƒe kplɔlawo katã kpe ta heva Samuel gbɔ le Rama Wogblɔ nɛ be, “Azɔ la ètsi eye viwò ŋutsuwo meto wò afɔtoƒe o, eya ta tia fia na mí be wòakplɔ mí abe ale si wòle le dukɔ bubuwo dome ene.”
Ke esi wogblɔ be, “Tia fia na mí be wòakplɔ mí” la, esia medze Samuel ŋu o; eya ta wòdo gbe ɖa na Yehowa. Yehowa gblɔ na Samuel be, “Wɔ nu si wobia tso asiwò la na wo elabena menye wòe wogbe o, ke boŋ nyee wogbe abe woƒe fia ene. Tso esime mekplɔ wo dzoe le Egipte la, wogbea nu le gbɔnye enuenu eye wodzea mawu bubuwo yome. Azɔ la, wole nu ma ke wɔm ɖe ŋuwò. Azɔ la, ɖo to wo, gake xlɔ̃ nu wo vevie eye nàna woanya nu si fia si ava ɖu wo dzi la awɔ.”
Ale Samuel gblɔ nya siwo katã Yehowa gblɔ la na ame siwo le ebiam be wòana fia yewo. Egblɔ na wo be, “Esia nye nu si fia si aɖu mia dzi la awɔ; atsɔ mia viŋutsuwo be woanye yeƒe tasiaɖamkulawo kple sɔdolawo eye wòana woasi du le eƒe tasiaɖamwo ŋgɔ. Atsɔ wo dometɔ aɖewo aɖo ame akpewo nu eye wo dometɔ aɖewo anɔ ame blaatɔ̃ aɖewo nu. Ɖewo aŋlɔ eƒe agblewo, axa nukuwo nɛ, nenema ke ɖewo hã anye eƒe aʋawɔnuwo wɔlawo kple tasiaɖamŋutinuwo wɔlawo. Axɔ mía vinyɔnuwo be woanye yeƒe amiʋeʋẽwɔlawo, nuɖalawo kple aboloƒolawo. Axɔ miaƒe agbledenyigba nyuitɔwo, waingblewo kple amitive nyuitɔwo le mia si atsɔ na eƒe dɔlawo. Axɔ miaƒe agblemenukuwo kple miaƒe wain tsetsewo ƒe ewolia eye wòatsɔ wo ana eƒe dɔnunɔlawo kple eƒe subɔlawo. Axɔ miaƒe dɔlaŋutsuwo, dɔlanyɔnuwo kple nyi damiwo le miaƒe nyiha me kple miaƒe tedziwo na eya ŋutɔ ɖokui. Axɔ miaƒe lãhawo ƒe ewolia eye miawo ŋutɔ miazu eƒe kluviwo. Ne ŋkeke ma va ɖo la, miafa avi be woana gbɔdzɔe mi tso fia si mietia la si me eye Yehowa matɔ na mi le ŋkeke ma dzi o.”
Ke ameawo gbe toɖoɖo Samuel. Wogblɔ nɛ be, “Ao! Míedi fia be wòaɖu mía dzi. Ekema míanɔ abe dukɔ bubuawo katã ene eye fia anɔ mía si, ame si akplɔ mí eye wòado anɔ ŋgɔ na mí, awɔ aʋawo na mí.”
Esi Samuel se nya siawo katã si ameawo gblɔ la, egbugbɔ wo gblɔ na Yehowa. Yehowa ɖo eŋu nɛ be, “Ɖo to wo eye nàna fia wo.” Tete Samuel gblɔ na Israel ŋutsuawo be, “Ame sia ame netrɔ yi eƒe du me.”
Samuel lɔ̃ eye wòɖo ame sia ame ɖe eƒe du me. |
|
Kis nye kesinɔtɔ kple bubume aɖe tso Benyamin ƒe to la me. Fofoae nye Abiel, ame si nye Zeror vi, ame si nye Bekorat vi, ame si hã nye Afia vi. Saul nye Kis ƒe viŋutsu eye wònye ɖekakpui dzeɖekɛtɔ le Israel. Ekɔ wu ame sia ame le anyigba la dzi ale be ame kɔkɔtɔ siwo kplɔe ɖo la se abɔta ko nɛ.
Gbe ɖeka Kis ƒe tedziwo bu eya ta wòɖo Saul kple subɔla aɖe ɖa be woayi aɖadi wo vɛ. Wotsa le afi sia afi le Efraim ƒe tonyigba la dzi kple Salisa nyigba kple Salim nuto me kple Benyamin ƒe anyigba blibo la dzi gake womete ŋu kpɔ wo o. Esi wogadi wo le Zuf nyigba la hã dzi la, Saul gblɔ na subɔla la be, “Na míayi aƒe me elabena fifia la, fofonye atsi dzi ɖe míawo ŋu wu tedziawo ŋu!”
Ke subɔla la gblɔ nɛ be, “Meɖo ŋku nane dzi! Nyagblɔɖila aɖe le du sia me, ame sia ame bunɛ eye woxɔa edzi sena elabena nya sia nya si wògblɔna la vaa eme. Na míayi aɖadii, ɖewohĩ afia afi si tedziawo le la mí.”
Saul ɖo eŋu be, “Naneke mele mía si míatsɔ axe fe nɛ o, nuɖuɖu gɔ̃ hã vɔ le mía si eye naneke kura meli míatsɔ nɛ o.”
Subɔla la gblɔ be, “Klosaloga si ƒe kpekpeme nye gram etɔ̃ la le asinye. Míatsɔe na Mawu ƒe ame la, ale be wòagblɔ mɔ si míato la na mí.”
Tsã ne woyina nu bia ge Mawu le Israel la, wogblɔna be, “Mina míayi nukpɔla gbɔ,” elabena ame si woyɔna fifia be nyagblɔɖila, eyae woyɔna tsã be nukpɔla. Esi wonɔ togbɛ aɖe liam ɖo ta dua me la, wodo go ɖetugbi aɖewo woyina tsi du ge. Wobia ɖetugbiawo be wonya ne nyagblɔɖila la le dua me hã. Le ŋkeke mawo me la, woyɔa nyagblɔɖilawo be nukpɔlawo eya ta amewo gblɔna, be “Mina míayi aɖabia nukpɔla la” eye menye “Mina míayi aɖabia nyagblɔɖila la” abe ale si míegblɔna egbe ene o.
Woɖo eŋu be, “Ɛ̃, ele afi sia. Edze mia ŋgɔ. Afɔ netsɔ na mi. Eva míaƒe dua me egbea elabena dukɔ la le vɔ sa ge le to dzi egbea. Ne mieɖo dua me teti ko la, miakpɔe hafi wòava ayi nuɖuƒe le toa dzi; elabena ameawo alala wòava ayra vɔsanuawo hafi ame siwo wokpe la naɖui. Eya ta miyi fifia, miakpɔe godoo le ɣeyiɣi sia me.”
Ale woyi dua me eye esi woɖo agboa nu tututu ko la, wokpɔ Samuel, wòyina ɖe toa dzi. Do ŋgɔ la, Yehowa gblɔ na Samuel be, “Le etsɔ si gbɔna ƒe ɣe aleawo ɣi la, maɖo ame aɖe ɖe wò tso Benyamin ƒe anyigba dzi. Si ami nɛ ne wòazu Israelviwo ƒe kplɔla. Eyae aɖe wo tso Filistitɔwo si me elabena mekpɔ nublanui na wo eye mese woƒe ɣlidodo.”
Esi Samuel kpɔ Saul ko la, Yehowa gblɔ nɛ be, “Ame siae nye ame si ƒe nya megblɔ na wò, eyae aɖu fia ɖe Israelviwo dzi.”
Saul te ɖe Samuel ŋu eye wòbiae be, “Meɖe kuku, nukpɔla ƒe aƒe me ɖe?”
Enumake Samuel ɖo eŋu be, “Nyee nye nukpɔla la! Dze ŋgɔ nàyi toa dzi eye míaɖu nu ɖekae le afi ma. Etsɔ ŋdi la, magblɔ nu si nèdi be yeanya la na wò eye mado mɔ wò. Mègatsi dzi le tedzi siwo bu ŋkeke etɔ̃e nye esi la ŋu kura o elabena wokpɔ wo xoxo. Ke Israel ƒe kesinɔnuwo katã zu tɔwò azɔ!”
Saul ɖo eŋu be, “Amegã, nya ka gblɔm nèle? Benyamin ƒe to si nye to suetɔ kekeake le Israel la mee metso eye nye ƒome hãe nye ƒome gblɔetɔ kekeake le to la me! Ame bubue nàgblɔ nya siawo na hafi!”
Samuel kple Saul kple subɔla la yi xɔ gã la me eye wòna nɔƒe wo ɖe kplɔ̃ ta. Wode bubu wo ŋu wu ame blaetɔ̃ bubu siwo wokpe. Samuel gblɔ na nuɖuɖudzikpɔla la be, “Tsɔ lãkɔ damitɔ si mede asi na wò be nadzra ɖo nam la vɛ nam.”
Ale nuɖuɖudzikpɔla la tsɔe va da ɖe Saul ƒe akɔme. Samuel gblɔ na Saul be, “Ɖu nu nam elabena wò tututue medzra nuɖuɖu sia ɖo na hafi mekpe ame bubuawo gɔ̃ hã!” Ale Saul ɖu nu kple Samuel.
Esi wotrɔ va dua me le nuɖuɖua megbe la, Samuel kplɔ Saul yi eƒe xɔta ƒe gbadzaƒe eye woɖo dze le afi ma. Le ŋufɔke ƒe ŋdi kanya la, Samuel yɔ Saul le xɔta eye wògblɔ nɛ be, “Dzra ɖo na mɔzɔzɔ.” Esi Saul dzra ɖo vɔ la, eya kple Samuel dze mɔ. Esi woɖo dua ƒe gbɔto la, Samuel gblɔ na Saul be, “Gblɔ na subɔla la be wòado ŋgɔ” eye subɔla la wɔ nenema. “Gake wò la, lala ne magblɔ gbedeasi si tso Mawu gbɔ la na wò.” |
|
Tete Samuel tsɔ amigoe eye wòkɔ amia ɖe Saul ƒe tame, hegbugbɔ nu nɛ eye wògblɔ be, “Ɖe Yehowa mesi ami na wò be nàɖu fia ɖe eƒe domenyinu dzi oa? Ne èdzo le gbɔnye egbea la, àkpɔ ŋutsu eve aɖewo le Rahel ƒe yɔdo gbɔ le Zelza le Benyamin ƒe to la ƒe liƒo dzi. Woagblɔ na wò be, ‘Wofɔ tedzi siwo nèle didim. Fofowò megatsi dzi ɖe tedziawo ŋuti o ke boŋ etsi dzi ɖe ŋutiwò. Ele biabiam be, “Nu ka mawɔ tso vinye ŋuti?” ’
“Hafi nàdo ɖe Tabɔr ƒe logoti gbɔ la, ŋutsu etɔ̃ ava do go wò, ame siwo yina Mawu subɔ ge le Betel. Gbɔ̃vi etɔ̃ anɔ ɖeka si, abolo etɔ̃ anɔ evelia si eye wain go ɖeka anɔ etɔ̃lia si. Woado gbe na wò eye woana abolo eve wò. Xɔ aboloawo.
“Le esia megbe la, àva ɖo Mawu ƒe Gibea, afi si Filistitɔwo ƒe dzɔlawo le. Ne èɖo ta dua me la, àdo go Nyagblɔɖilawo ƒe ha siwo ɖiɖi tso kɔkɔƒe la gbɔna eye kasaŋkuwo, asiʋuiwo, kpẽwo kple gakasaŋkuwo anɔ ɖiɖim le wo ŋgɔ eye wole nya gblɔm ɖi. Yehowa ƒe gbɔgbɔ adze dziwò kple ŋusẽ, àgblɔ nya ɖi kpli wo, eye woatrɔ wò nàzu ame bubu sãa. Zi ale si dzesi siawo va eme la, wɔ nu sia nu si tsɔ asi gbɔ na wò elabena Mawu li kpli wò. Dze ŋgɔ nam nàyi Gilgal. Mava gbɔwò le afi ma ava sa numevɔ kple akpedavɔ. Gake ele be nàlalam ŋkeke adre va se ɖe esime mava be magblɔ nu si nàwɔ la na wò.”
Esi Saul trɔ be yeadzo le Samuel gbɔ la, Mawu trɔ Saul ƒe dzi eye dzesi siawo katã va eme gbe ma gbe. Esi Saul kple subɔla la ɖo Gibea la, wodo go Nyagblɔɖilawo ƒe ha wogbɔna go do ge wo. Mawu ƒe Gbɔgbɔ dze Saul dzi kple ŋusẽ eye eya hã de asi nyagbɔgblɔɖi me kpli wo.
Esi ame siwo nya Saul tsã kpɔe wònɔ nya gblɔm ɖi kple nyagblɔɖilawo la, wobia wo nɔewo be, “Nu kae nye esi dzɔ ɖe Kis ƒe vi la dzĩ? Saul hãe le nyagblɔɖilawo domea?”
Ŋutsu aɖe si nɔ ameawo dome la ɖo eŋu be, “Eye ame kae nye wo fofo?” Ale nya sia zu lodonya be, “Saul hãe le nyagblɔɖilawo domea?” Esi Saul wu nyagblɔɖi la nu la, eyi ɖe to la dzi.
Azɔ la, Saul fofoa nɔvi ɖeka bia eya kple dɔla la be “Afi ka tututu mietso?”
Saul ɖo eŋu be, “Míetso tedziawo di ge; míete ŋu kpɔ wo o, eya ta míeyi Nyagblɔɖila Samuel gbɔ be míabia afi si wole.”
Gblɔ nu si Samuel gblɔ na wò la nam.
Saul ɖo eŋu be, “Eka ɖe edzi nam be, wokpɔ tedziawo.” Gake megblɔ nu si Samuel gblɔ tso fiaɖuɖu la ŋuti ya na fofoa nɔvia o.
Azɔ la, Samuel na Israelviwo katã va kpe ta ɖe Yehowa ŋkume le Mizpa, eye wògblɔ na wo be ale Yehowa, Israel ƒe Mawu la gblɔe nye esi: “Mekplɔ mi tso Egiptenyigba dzi eye meɖe mi tso Egiptetɔwo kple dukɔ siwo katã nɔ fu wɔm mi la ƒe ŋusẽ me. Ke, azɔ la, miegbe nu le miaƒe Mawu si ɖe mi tso dzɔgbevɔ̃ewo kple xaxawo katã me gbɔ hegblɔ be, ‘Ɖo fia na mí!’ Eya ta mido ɖe Yehowa ŋkume le miaƒe towo kple hlɔ̃wo me.”
Ale Samuel ƒo ƒu Israel ƒe toawo ƒe kplɔlawo ɖe Yehowa ŋkume eye wotia Benyamin ƒe to la. Samuel yɔ Benyamin ƒe to la ƒe ƒomewo va Yehowa ŋkume eye nudzidze la dze Matri ƒe ƒome la dzi. Mlɔeba la, nudzidze la dze Saul, Kis ƒe vi la dzi. Ke esi wotsa ŋku la, wokpɔ be Saul bu le ameawo dome. Ale wogabia Yehowa be, “Amea le mía dome fifia?”
Yehowa ɖo eŋu be, “Ɛ̃, eɣla eɖokui ɖe agbawo dome.”
Woƒu du yi ɖakplɔe vɛ tso afi ma eye esi wòtsi tsitre ɖe ameawo dome la, ekɔ eye ameawo se eƒe abɔta. Azɔ Samuel gblɔ na ameawo katã be, “Miele ame si Yehowa tia na mí la kpɔma? Ame aɖeke mesɔ kplii le Israel blibo la o!”
Eye ameha la do ɣli be, “Fia la nenɔ agbe tegbee!”
Le esia megbe la, Samuel tɔ asi nu siwo anye fia la ƒe gome kple eƒe dɔdeasiwo la dzi na ameha la. Eŋlɔ nu siawo ɖe lãgbalẽ dzi eye wòtsɔe ɖo Yehowa ŋkume. Samuel ɖe asi le dukɔ la ŋu eye ame sia ame yi eƒe du me.
Esi Saul trɔ va eƒe aƒe me le Gibea la, kalẽtɔ siwo ƒe dzi Mawu ʋã la yi kplii. Gake ame vlo aɖewo gblɔ be, “Aleke ame sia tɔgbi ate ŋu aɖe mí?” Ale wodo vloe eye wometsɔ nunana ɖeke vɛ nɛ o, gake Saul megblɔ nya aɖeke o. |
|
Le ɣeyiɣi sia me la, Nahas kplɔ Amonitɔwo ƒe aʋakɔ eye woho aʋa ɖe Israelviwo ƒe du Yabes Gilead ŋu. Yabestɔwo bia ŋutifafa heɖe kuku be, “Migawɔ aʋa kpli mí o; míelɔ̃ be míazu miaƒe subɔlawo boŋ.”
Nahas ɖo eŋu be, “Ekema mawɔ nu ɖeka; maho mia dometɔ ɖe sia ɖe ƒe ɖusimeŋku abe gbɔ̃ɖiɖi Israel dukɔ blibo la ene!”
Yabes ƒe ametsitsiwo ɖo eŋu be, “Na ŋkeke adre mí ne míadɔ ame aɖo ɖe Israelnyigba blibo la dzi. Ne mía nɔviwo mava kpe ɖe mía ŋu o la, ekama míalɔ̃ ɖe wò tameɖoɖo la dzi.”
Esi dɔla aɖe va Gibea, Saul ƒe du me eye wògblɔ Yabestɔwo ƒe xaxa la ŋu nya na wo la, ame sia ame de asi avifafa me. Saul kplɔ eƒe nyiwo tso agble gbɔna va aƒe me eye wòbia be, “Nya kae dzɔ? Nu ka ta ame sia ame la avi fam?”
Wogblɔ nya si wose tso Yabes la nɛ. Mawu ƒe Gbɔgbɔ ɖiɖi ɖe Saul dzi enumake eye wòdo dɔmedzoe vevie. Ewu nyitsu eve, fli woƒe lã eye wòɖo lãkɔawo ɖe Israelnyigba ƒe akpa ɖe sia ɖe. Eɖe gbeƒã be, “Aleae woawɔ ame sia ame si madze Saul kple Samuel yome ayi aʋa o la ƒe nyitsue nye esi!” Yehowa na ameawo vɔ̃ Saul ƒe dɔmedzoe ale wo katã ƒo ƒu va Saul gbɔ. Saul xlẽ wo le Bezek eye Israelviwo le ame akpe alafa etɔ̃ kpe ɖe ame akpe blaetɔ̃ siwo tso Yuda la ŋu.
Saul ɖo du ɖe Yabes Gileadtɔwo be, “Míaɖe mi tso miaƒe futɔwo si me hafi etsɔ ɣetrɔ naɖo!” Dua me tɔwo tso aseye esi wose nya sia.
Ale Yabestɔwo gblɔ na woƒe futɔwo be, “Míava mia gbɔ etsɔ eye miawɔ nu sia nu si dze mia ŋu la mí.”
Saul va do ŋdi kanya kple eƒe aʋakɔ si wòma ɖe aʋalɔgo etɔ̃ me. Edze Amonitɔwo dzi kpata eye wòwu wo tso ŋdi ma va se ɖe ŋdɔ. Ame siwo tsi agbe la kaka ale gbegbe be wo dometɔ eve aɖeke menɔ teƒe ɖeka o.
Ameawo bia Samuel kple ɣli be, “Afi ka ame siwo be Saul manyo na mí o la le? Mikplɔ wo va afi sia ne míawu wo!”
Ke Saul gblɔ be, “Womawu ame aɖeke egbe o elabena Yehowa ɖe Israel egbe!”
Samuel gblɔ na ameawo be, “Mina mí katã míayi Gilgal eye míada asi ɖe Saul dzi abe míaƒe fia ene.” Ale woyi Gilgal eye woɖo Saul fiae le Yehowa ŋkume. Wosa akpedavɔ na Yehowa eye Saul kple Israelviwo katã kpɔ dzidzɔ ŋutɔŋutɔ. |
|
Samuel gaƒo nu na Israelviwo be, “Kpɔ ɖa, mewɔ nu si miebia la na mi. Meɖo fia na mi. Ame si anɔ mia ŋgɔ. Fifia metsi, nye ta ƒo wɔ eye vinyewo le mia dome; mekpɔ mia dzi tso keke nye ɖekakpuime ke. Fifia, esi metsi tsitre ɖe Yehowa kple eƒe amesiamina la ƒe ŋkume la, medi be mabia mi be ame ka ƒe nyitsu alo tedzi mefi kpɔ? Meba ame aɖe kpɔa? Mexɔ zãnu le ame aɖe si kpɔa? Mete ame aɖe ɖe anyi kpɔa? Migblɔe nam eye maɖo nu si mexɔ alo nu vɔ̃ si mewɔ la teƒe.”
Ameawo ɖo eŋu be, “Mèba mí alo te mí ɖe anyi kpɔ le mɔ aɖeke nu o eye mèxɔ zãnu zi ɖeka pɛ gɔ̃ hã kpɔ o.”
Samuel yi edzi be, “Yehowa kple eƒe amesiamina la nye nye ɖasefo be miate ŋu atsɔ nya ɖe ŋunye be meda adzo yewo o.”
Ameawo ɖo eŋu be, “Ɛ̃, nyateƒee.”
Samuel yi edzi be, “Yehowa tia Mose kple Aron, eyae kplɔ mía tɔgbuiwo dzoe le Egipte. Azɔ la, mitsi tsitre ɖe afi sia kpoo le Yehowa ŋkume ne maɖo ŋku nu nyui siwo katã wòwɔ na mi kple mia tɔgbuiwo la dzi na mi.
“Esime Israelviwo nɔ Egipte eye wodo ɣli ɖe kuku na Yehowa la, Yehowa ɖo Mose kple Aron ɖa be woakplɔ wo va anyigba sia dzi.
“Ke woŋlɔ Yehowa, woƒe Mawu la be kaba eya ta Yehowa tsɔ wo de asi na Sisera, Fia Hazor ƒe aʋafia kple Filistitɔwo ƒe fia kple Moab fia. Wogado ɣli ɖe kuku na Yehowa eye woʋu eme be yewowɔ nu vɔ̃ esi yewotrɔ le Yehowa yome hesubɔ Baal kple Astarɔtwo. Woɖe kuku be, ‘Míasubɔ wò, míaƒe Mawu, ɖeɖe ko ne àɖe mí tso míaƒe futɔwo si me ko’ Yehowa ɖo Yerubaal, Barak, Yefta kple Samuel ɖa eye wòɖe mi tso miaƒe futɔwo ƒe asime eye mienɔ anyi le ŋutifafa me.
“Ke esi mienɔ vɔvɔ̃m na Nahas, Amonitɔwo ƒe fia ta la, mieva gblɔ nam be maɖo fia na yewo wòaɖu yewo dzi, le esime Yehowa, mia Mawu la nye miaƒe Fia xoxo elabena eyae nye miaƒe Fia ɣeawo katã ɣi. Fia si mietia lae nye esi, milé ŋku ɖe eŋu nyuie. Miawoe bia eye Mawu tsɔe na mi. Azɔ, ne miavɔ̃ eye miasubɔ Yehowa, ahawɔ eƒe sewo dzi, miagadze aglã ɖe eŋu o eye ne miawo kple miaƒe fia la siaa miadze Yehowa, mia Mawu, yome la, ekema nu sia nu adze edzi na mi nyuie. Ke ne miatsi tsitre ɖe Yehowa ƒe sewo ŋu eye miagbe toɖoɖoe la, ekema eƒe asi asẽ ɖe mia dzi abe ale si wòsẽ ɖe mia tɔgbuiwo dzi ene.
“Azɔ minɔ klalo miakpɔ Yehowa ƒe nukunuwɔwɔ ɖa. Mienya be tsi medzana le ƒea ƒe ɣeyiɣi sia me, le luxaɣi o gake mado gbe ɖa na Yehowa be wòaɖo dziɖegbe kple tsidzadza ɖa egbe ale be miadze si miaƒe vɔɖivɔ̃ɖi ƒe todede le ale si miebia be woaɖo fia na yewo la ta!”
Ale Samuel yɔ Yehowa eye wòɖo dziɖegbe kple tsidzadza ɖa gbe ma gbe. Ameawo vɔ̃ Yehowa kple Samuel ŋutɔŋutɔ.
Woɖe kuku na Samuel be, “Do gbe ɖa na Yehowa wò Mawu ɖe mía ta ne míagaku o elabena míetsɔ nu vɔ̃ si míewɔ to biabia be woaɖo fia na mí me la kpe ɖe míaƒe nu vɔ̃ bubuwo ŋuti.”
Samuel de dzi ƒo na wo be, “Migavɔ̃ o, eme kɔ ƒãa be miewɔ nu vɔ̃, gake mikpɔ egbɔ azɔ be miasubɔ Yehowa nyateƒetɔe eye miagatrɔ le eyome le mɔ aɖeke nu o. Mawu bubuawo mate ŋu akpe ɖe mia ŋu o. Yehowa magblẽ eƒe ame tiatiawo ɖi o elabena ne ewɔ nenema la, aklo bubu le eya ŋutɔ ƒe ŋkɔ gã la ŋu. Ewɔ mi mienye dukɔ tɔxɛ nɛ le ale si wòdi be yeawɔ mi nenema ko la ta! Nye ya la, nete ɖa xaa tso gbɔnye be madzudzɔ gbedodoɖa ɖe mia ta eye mato eme awɔ nu vɔ̃ ɖe Yehowa ŋu. Mayi nu siwo nyo kple nu siwo dze la fiafia mi dzi. Mixɔ Yehowa dzi se eye miasubɔe le nyateƒe me. Mibu nu gã siwo katã wòwɔ na mi kpɔ la ŋu. Ke ne mieyi nu vɔ̃ wɔwɔ dzi la, woatsrɔ̃ mi kple miaƒe fia la siaa.” |
|
Saul xɔ ƒe blaetɔ̃ esi wòzu fia eye wòɖu fia ƒe blaene-vɔ-eve, ɖe Israel dzi; etia aʋawɔla tɔxɛ akpe etɔ̃ (3,000) tso Israel. Ekplɔ wo dometɔ akpe eve ɖe eɖokui ŋuti yi Mikmas kple Betel to la dzi eye wògblẽ akpe ɖeka mamlɛa ɖe Yonatan, Saul ƒe vi gbɔ le Benyamin ƒe anyigba dzi. Eɖo asrafo bubuawo ɖe aƒe me.
Yonatan si Filistitɔwo ƒe dzɔlawo le Geba eye nya sia ɖi le Filistitɔwo ƒe anyigba blibo la dzi. Eye Saul ku aʋakpẽ le Israelnyigba blibo la dzi eye wòɖe gbeƒã be “Hebritɔwo katã nesee.” Ale Israel dukɔ la se nyadzɔdzɔ la be: Saul tsrɔ̃ Filistitɔwo ƒe dzɔlawo eye Israel zu nuɖianu na Filistitɔwo. Ale woyɔ Israel ƒe aʋakɔ blibo la ƒo ƒu ɖe Saul ŋu le Gilgal. Filistitɔwo ƒo ƒu aʋakɔ gã aɖe si me tasiaɖam akpe etɔ̃ (3,000) kple sɔdola akpe ade (6,000) kple afɔzɔla siwo sɔ gbɔ abe ƒutake ene la nɔ be woawɔ aʋa kple Israel. Woƒu asaɖa anyi ɖe Mikmas, le Bet Aven ƒe ɣedzeƒe gome.
Esi Israel ŋutsuwo kpɔ xaxa gã si me wonɔ kple ale si womimi woƒe aʋakɔ la ɖoe la, wosi yi ɖaɣla ɖe agadowo, avekɔewo, kpewo tome kple ʋewo me kple vudo siwo me tsi menɔ o la me. Hebritɔ aɖewo gɔ̃ la tso Yɔdan tɔsisi la eye wosi yi Gad kple Gileadnyigbawo gɔ̃ hã dzi. Saul ya tsi Gilgal eye aʋakɔ siwo nɔ eŋu la dzo nyanyanya le vɔvɔ̃ ta. Elala ŋkeke adre abe ale si Samuel ɖoe nɛ ene, gake Samuel meva Gilgal o eye Saul ƒe asrafowo de asi kaka le eŋu me. Ale wògblɔ be, “Mitsɔ numevɔsa kple akpedavɔsa vɛ nam.” Ale Saul sa numevɔ la. Esi wòwu vɔsawo nu vɔ tetee ko la, Samuel va do. Saul yi be yeakpee ado gbe nɛ.
Samuel biae be, “Nu kae nye esi nèwɔ?”
Saul ɖo eŋu be, “Esi mekpɔ be nye aʋawɔlawo le kakam le ŋunye, evɔ mèva ɖo le ɣeyiɣi si nèɖo nam la dzi o, gawu la Filistitɔwo ƒu asaɖa anyi ɖe Mikmas. Eya ta mesusui be azɔ la, Filistitɔwo ava dze dzinye le Gilgal evɔ nyemebia amenuveve tso Yehowa gbɔ o! Esia zi dzinye eye mewɔ numevɔsa la.”
Samuel gblɔ be, “Èwɔ bometsinu, mèlé Yehowa, wò Mawu la ƒe se si wòde na wò la me ɖe asi o. Nenye ɖe nèlé eme ɖe asi la, anye ne aɖo wò fiaɖuƒe la anyi le Israel hena ɣeyiɣiawo katã. Ke azɔ la, wò fiaɖuƒe mali ke o. Yehowa di ame si eƒe dzi di la na eɖokui eye wòɖoe eƒe dukɔ la ƒe kplɔlae elabena mèlé Yehowa ƒe sedede me ɖe asi o.”
Tete Samuel dzo le Gilgal yi Gibea le Benyaminviwo ƒe anyigba dzi.
Esi Saul xlẽ eƒe aʋawɔlawo la, ekpɔ be ame alafa ade koe susɔ!
Saul kple Yonatan kple ame alafa ade siawo ƒu asaɖa anyi ɖe Gibea le Benyaminviwo ƒe anyigba dzi le esime Filistitɔwo ganɔ Mikmas. Filistitɔwo ƒe aʋalɔgo etɔ̃ ho tso woƒe asaɖa me be yewoayi aɖaha nuwo. Aʋalɔgo ɖeka ɖo ta Ofra le Sual nyigba dzi; aʋalɔgo evelia yi Bet Horon eye etɔ̃lia ɖo ta liƒo si le Zeboim ƒe balime te ɖe gbegbe la ŋu la dzi.
Gbede aɖeke menɔ Israelnyigba blibo la dzi le ŋkeke mawo me o elabena Filistitɔwo gblɔ bena, ne menye nenema o la, Hebritɔwo ava tu yiwo alo akplɔwo! Eya ta ɣe sia ɣi si Israelviwo di be yewoanyre yewoƒe agbleŋlɔnuwo, fiawo kple nuxanuwo la, wotsɔa wo yia Filistitɔwo ƒe gbedewo gbɔ. Nenye be wonyre agbleŋlɔnuawo la, woxea klosaloga gram enyi, nenema kee nye fi hã, ke woxea klosaloga gram ene ɖe gaflu kple fiawo hekpe ɖe nuŋɔnuwo nyenyre ŋuti.
Ale yi alo akplɔ aɖeke menɔ Israel ƒe aʋakɔ blibo la si gbe ma gbe o negbe ɖekaɖeka siwo nɔ Saul kple Yonatan si ko.
Azɔ Filistitɔwo ɖe asrafo aɖewo woyi ɖaxɔ mɔ si ɖo ta Mikmas. |
|
Gbe ɖeka la, Fiavi Yonatan gblɔ na ɖekakpui si nye eƒe adekplɔvi la be, “Na míato balime la ayi Filistitɔwo ƒe dzɔlawo gbɔ.” Ke megblɔe na fofoa be yeyina o.
Saul kple eƒe aʋawɔla alafa adeawo (600) ƒo ƒu ɖe yevuboɖati la gbɔ le Migron. Nunɔla Ahiya si do akɔtawui hã nɔ ameawo dome. Ahiya nye Ahitub, Ikabod nɔvi ƒe vi, eganye Finehas ƒe tɔgbuiyɔvi eye Finehas fofoe nye Eli, Yehowa ƒe nunɔla le Silo. Ke ame aɖeke menya be Yonatan yi o.
Hafi Yonatan naɖo Filistitɔwo ƒe dzɔlawo gbɔ la, ele nɛ be wòato mɔ xaxɛ aɖe si to agakpe eve dome la dzi. Woyɔa agakpe ɖeka be Bozez eye woyɔa evelia be Sene. Agakpe anyiehetɔ nɔ Mikmas ŋgɔ eye dziehetɔ nɔ Geba ŋgɔ.
Yonatan gblɔ na eƒe adekplɔvi be, “Na míayi aʋamatsomatsoetɔ mawo gbɔ, ɖewohĩ Yehowa awɔ nukunu aɖe na mí elabena amewo ƒe agbɔsɔsɔ menye naneke le Yehowa gbɔ o!”
Adekplɔvi la gblɔ be, “Yoo, wɔ nu si nyo na wò; mele yowòme sesĩe.”
Yonatan gblɔ nɛ be, “Enyo, nu si míawɔ enye ne futɔwo kpɔ mí eye wogblɔ be, ‘Mitɔ ɖe afi ma ne menye nenema o la, míawu mi’ la, ekema míatɔ alala wo. Ke ne wogblɔ be, ‘Milia toa miava wɔ aʋa kpli mí’ la, ekema míawɔ nenema tutututu elabena eyae anye dzesi be Yehowa tsɔ wo de asi na mí.”
Esi Filistitɔwo kpɔ wo wogbɔna la, wodo ɣli be, “Mikpɔ ɖa, Israelviwo le dodom le woƒe dowo me!” Wodo ɣli na Yonatan be, “Lia toa nàva kpɔ nane ɖa.”
Yonatan gblɔ na eƒe adekplɔvi be, “Lia toa eye nànɔ yonyeme tututu elabena Yehowa akpe ɖe mía ŋu míaɖu wo dzi!”
Ale wota le asi kple klo dzi yi wo gbɔ, kasia Filistitɔwo de asi sisi me esi Yonatan kple eƒe adekplɔvi la de asi wo wuwu me. Wowu wo dometɔ blaeve eye ame kukuawo kaka ɖe teƒe si de agbleka afã. Nu sia na Filistitɔwo ƒe aʋawɔlawo kple nuhalawo sia vɔ̃ eye wotɔtɔ. Hekpe ɖe esia ŋu la anyigba ʋuʋu sesĩe eye vɔvɔ̃ gaɖo futɔwo wu tsã elabena ŋɔdzi la tso Mawu gbɔ.
Saul ƒe gbetakpɔlawo le Benyamin ƒe Gibea kpɔ nu wɔnuku aɖe: wokpɔ Filistitɔwo ƒe aʋawɔlawo nɔ sisim tso afii yi afi mɛ.
Saul gblɔ na eƒe amewo be, “Mikpɔe ɖa be ame kae mele afi sia o.” Esi woxlẽ ameawo la, wokpɔ be Yonatan kple eƒe adekplɔvi menɔ wo dome o. Saul do ɣli gblɔ na Ahiya be, “Mitsɔ Mawu ƒe nubablaɖaka la vɛ!” nubablaɖaka la nɔ Israelviwo dome ɣe ma ɣi. Ke esi Saul nɔ nu ƒom na nunɔlaa la, Filistitɔwo ƒe ɣlidodo kple ʋunyaʋunyawɔwɔ le woƒe asaɖa me nɔ dzi dem ɖe edzi. Saul gblɔ be, “Netsɔ! Nya kae Yehowa gblɔ?”
Saul kple eƒe ame alafa adeawo zɔ ɖe Filistitɔwo dzi. Wokpɔ be wonɔ wo nɔewo wum ko nyamanyama. Hebritɔ siwo nɔ Filistitɔwo ƒe aʋakɔ me tsã la, dze aglã eye wodzo va de Israelvi siwo le Saul kple Yonatan ŋu la dzi. Mlɔeba la, esi Israelvi siwo ɣla wo ɖokuiwo ɖe Efraim toawo dzi la kpɔ be Filistitɔwo nɔ sisim la, woawo hã va kpe ɖe wo nɔviwo ŋu wonya Filistitɔwo ɖe du nu. Ale Yehowa ɖe Israel gbe ma gbe eye wowɔ aʋa la dze le Bet Aven ŋu.
Ale Israelviwo ɖo xaxa gã aɖe me gbe ma gbe elabena Saul bla ameawo kple atam be, “Fiƒode ava ame si aɖu nu hafi fiẽ naɖo la dzi eye ame aɖeke mekpɔ mɔ aɖu nu o, va se ɖe esime mabia hlɔ̃ nye futɔwo!” Ale ame aɖeke meɖu nu la aʋakɔ me gbe ma gbe o. Aʋakɔ blibo la ge ɖe ave la me eye wokpɔ anyitsi le anyigba. Esi wole avea me la, wokpɔ anyitsi wole dzidzim gake ame aɖeke mede asi eme ɖuɖɔ o, elabena wovɔ̃ Saul ƒe atam si wòka la. Ke Yonatan ya mese se si fofoa de o eya ta wòtsɔ eƒe atikplɔ tɔ anyitsia me heno eye ŋusẽ gaɖo eŋu. Ke ame aɖe gblɔ nɛ be fofoa, Saul, ƒo fi de ame sia ame si aɖu nane gbe ma gbe la, evɔ dɔwuame na ame sia ame gbɔdzɔ hafi.
Yonatan gblɔ be, “Se sesẽ kae nye esi fofonye de na ameawo? Se sia agblẽ nu le mía ŋu boŋ. Mikpɔ ale si ŋusẽ ɖo menye esi meno anyitsi sue sia ɖa! Nenye ɖe woɖe mɔ be ameawo naɖu nu si wokpɔ le futɔwo dome la, anye ne míagate ŋu awu futɔ gbogbo aɖewo wu esia gɔ̃ hã.” Ke wotsɔ dɔwuame nya Filistitɔwo eye wowu wo tso Mikmas yi Aiyalon ke, le esime woƒe ɖeɖiteameŋu nu ganɔ sesẽm ɖe edzi. Gbe ma gbe fiẽ la, wowu alẽ, nyi kple nyivi siwo woha le aʋa la me eye woɖu woƒe lã kple ʋua katã nenema. Ame aɖe gblɔ nya si dzɔ la na Saul be ameawo nɔ nu vɔ̃ wɔm ɖe Yehowa ŋu to nuɖuɖu me.
Saul gblɔ be, “Nu sia mesɔ kura o! Mimli kpe gã aɖe vɛ nam eye miagblɔ na ameawo be woahe nyiawo kple alẽwo ava wu le afi sia eye woatsyɔ ʋu le wo me ale be womawɔ nu vɔ̃ ɖe Yehowa ŋu to ʋuɖuɖu me o.”
Ale ame ɖe sia ɖe kplɔ eƒe nyi ɖe asi yi le zã ma me eye wowu wo le afi ma. Saul ɖi eƒe vɔsamlekpui gbãtɔ na Yehowa.
Le esia megbe la, Saul gblɔ be, “Mina míanya Filistitɔwo to zã blibo la me eye míawu ame siwo susɔ la dometɔ ɖe sia ɖe.”
Ameawo lɔ̃ ɖe edzi be, “Enyo; wɔ nu sia nu si dze ŋuwò.”
Ke nunɔla la gblɔ be, “Mina míabia Mawu gbã.”
Ale Saul bia Mawu be, “Ɖe míayi Filistitɔwo nyanya dzia? Ɖe nàkpe ɖe mía ŋu míaɖu wo dzia?” Ke Yehowa meɖo nya aɖeke ŋu le zã blibo la me o.
Ale Saul gblɔ na kplɔlawo be, “Ame aɖe wɔ nu vɔ̃ ɖe Mawu ŋu, ele be míadze si nu vɔ̃ si míewɔ egbe. Mele atam kam na Mawu ame si ɖe Israel dukɔ la be, nenye nye ŋutɔ vinye, Yonatan kurae wɔ nu vɔ̃ sia hã la aku kokoko.” Ke womekpɔ ame si wɔ nu vɔ̃ la o.
Tete Saul gblɔ na Israelviwo katã be, “Mitsi tsitre ɖe afi ma ke nye kple vinye Yonatan míatsi tsitre ɖe afii.”
Ameawo ɖo eŋu nɛ be, “Wɔ nu sia nu si ke nyo na wo.”
Ale Saul do gbe ɖa na Yehowa, Israel ƒe Mawu la be. “Nu ka ŋuti mètɔ na wò dɔla egbea o? Ne vodada la le menye alo vinye, Yonatan me la, ekema ɖo eŋu na mí to Urim dzi, gake nenye Israelviwo mee agɔdzedze la le la, tɔ na mí to Tumim dzi.” Ale wodzidze nu ɖe Yonatan kple Saul dzi eye wòdze wo dzi ale womebu fɔ ameawo o. Azɔ Saul gblɔ be, “Midzidze nu ɖe nye kple Yonatan dzi.” Esi woagadzidze nua la, edze Yonatan dzi.
Saul gblɔ na Yonatan be, “Vinye, nu kae nèwɔ?”
Yonatan gblɔ be, “Meɖɔ anyitsi sue aɖe kpɔ, sue aɖe si nɔ nye atikplɔ ŋu koe meɖuɖɔ, ke azɔ la medze na ku.”
Saul gblɔ be, “Ɛ̃, Yonatan, ele be nàku, Mawu neƒom ƒu anyi maku ne womewu wò ɖe nu sia ta o.”
Ke aʋawɔlawo ɖo eŋu be, “Yonatan, ame si ɖe Israel egbea nakua? Gbeɖe! Míeka atam kple Mawu ƒe agbe be ame aɖeke maka asi Yonatan ƒe taɖa ɖeka pɛ gɔ̃ hã ŋu o elabena Mawu wɔ eŋu dɔ hewɔ nukunu triakɔ aɖe egbe.” Ale ameawo xɔ na Yonatan.
Saul na aʋawɔlawo gbugbɔ eye Filistitɔwo trɔ yi aƒe.
Esi Saul zu fia ɖe Israel dzi la, ewɔ aʋa kple woƒe futɔwo le akpa sia akpa dzi: Moabtɔwo, Amonitɔwo, Edomtɔwo, Zoba fiawo kple Filistitɔwo siaa. Afi sia afi si ke wotrɔ ɖo la, eɖua wo dzi vevie. Ewɔ aʋa kalẽtɔe, ɖu Amalekitɔwo dzi eye wòɖe Israel tso ame siwo katã ha wo la si me.
Viŋutsu etɔ̃, Yonatan, Isvi kple Malki Sua kple vinyɔnu eve, Merab kple Mixal nɔ Saul si. Saul srɔ̃e nye Ahinoam, Ahimaaz vinyɔnu. Eƒe aʋafiae nye Abner, etɔɖia Ner viŋutsu Saul fofo, Kis kple Abner fofo, Ner wonye Abiel viŋutsuwo.
Israel wɔ aʋa kple Filistitɔwo edziedzi le Saul ƒe agbenɔɣi. Ne Saul kpɔ ɖekakpui sesẽ kalẽtɔ aɖe ko la, ehenɛ dea eƒe aʋakɔ la me. |
|
Gbe ɖeka la, Samuel gblɔ na Saul be, “Meɖo wò fiae ɖe Israel dzi elabena Yehowa gblɔ nam be maɖo wò Israel Fiae. Azɔ la, ele be nàɖo toe. Se si wòde na wò lae nye: ‘Meɖo ta me be mabia hlɔ̃ Amalekitɔwo le ale si womeɖe mɔ na nye dukɔ be wòato woƒe anyigba dzi esime Israelviwo tso Egipte o la ta. Eya ta yi nàtsrɔ̃ Amalek dukɔ blibo la, ŋutsuwo, nyɔnuwo, vidzĩwo, ɖeviwo, nyiwo, alẽwo, kposɔwo kple tedziwo!’ ”
Ale Saul ƒo ƒu eƒe aʋakɔ nu ɖe Telaim. Aʋawɔlawo de ame akpe alafa eve (200,000) kpe ɖe ame akpe ewo (10,000) siwo tso Yuda la ŋu, eye Saul kple eƒe amewo de xa ɖe balime ɖe Amalekitɔwo ŋu. Saul ɖo du ɖe Kenitɔwo be woado le Amalekitɔwo dome, ne menye nenema o la, woaku kple Amalekitɔwo. Eɖe nya me na wo be, “Elabena mieve Israel nu esime wògbɔna tso Egiptenyigba dzi.” Ale Kenitɔwo dzo le Amalekitɔwo dome.
Saul si Amalekitɔwo tso Havila yi keke Sur le Egipte ƒe ɣedzeƒe lɔƒo. Elé Agag, Amalekitɔwo ƒe fia eye wòwu ame mamlɛawo katã. Saul kple eƒe amewo ɖe Agag ƒe agbe eye wotsɔ alẽ kple nyi gãtɔwo, alẽvi damitɔwo kple nu sia nu si nyo na wo la na wo ɖokui. Nu siwo ŋu asixɔxɔ boo mele o la, koe wotsrɔ̃.
Nu sia na Yehowa gblɔ na Samuel be, “Evem ŋutɔ be meɖo Saul fiae elabena egagbe toɖoɖom.” Nya siawo wɔ dɔ ɖe Samuel dzi ŋutɔ eya ta wòfa avi na Yehowa to zã blibo la me.
Le ŋdi kanya la, eyi ɖadi Saul; ame aɖe gblɔ nɛ be, “Saul yi Karmel to dzi afi si wòtu ŋkuɖodzikpe aɖe ɖo na eɖokui eye wòtso eme yi Gilgal.”
Esi Samuel va kpɔ Saul la, Saul do gbe nɛ dzidzɔtɔe hegblɔ nɛ ne, “Mewɔ nu siwo katã Yehowa ɖo nam!”
Ke Samuel biae be, “Ekema nu kae nye alẽ kple nyi siwo ƒe xɔxlɔ̃ sem mele?”
Saul ʋu eme be, “Nyateƒe, nye aʋawɔlawo mewu alẽ kple nyi damiawo o, ke wotsɔ wo gbɔe be yewoasa vɔe na Yehowa, wò Mawu la ke míetsrɔ̃ nu bubu ɖe sia ɖe.”
Samuel gblɔ na Saul be, “Ɖo to nàse nu si Yehowa gblɔ nam zã si va yi la me!”
Saul bia be, “Nya kae wògblɔ?”
Samuel gblɔ nɛ be, “Togbɔ be mèbu ɖokuiwò amegãe o hã la, Mawu ɖo wò fiae ɖe Israel dzi. Ede dɔ aɖe asi na wò eye wògblɔ na wò be, ‘Yi, nàtsrɔ̃ Amalekitɔwo, nu vɔ̃ wɔlawo, keŋkeŋ.’ Ekema nu ka ta mèwɔ Yehowa ƒe ɖoɖo dzi o? Nu ka ta nèha nuwo eye nèwɔ nu si tututu Yehowa de se na wò be mègawɔ o?”
Saul gasẽ nu be, “Mewɔ Yehowa ƒe gbe dzi, mewɔ nu si Yehowa ɖo nam be mawɔ, melé Fia Agag vɛ, gake mewu ame mamlɛawo katã. Nye aʋawɔlawo bia mɔm eye meɖe mɔ na wo be woatsɔ alẽwo, nyiwo kple nu siwo dze wo ŋu la hena vɔsasa na Yehowa wò Mawu la le Gilgal.”
Samuel ɖo eŋu be,
“Ɖe wò numevɔsawo
kple vɔsawo dzea Yehowa ŋu wu
toɖoɖo Yehowa ƒe gbea?
Toɖoɖo nyo wu vɔsa
eye nusese nyo wu agbowo ƒe ami.
Elabena aglãdzedze le abe afakaka ƒe nu vɔ̃ ene
eye ɖokuiŋudzedze sɔ
kple trɔ̃subɔsubɔ ƒe nu vɔ̃ɖi nyenye.
Esi nègbe Yehowa ƒe nya ta la,
eya hã gbe wò; mèganye fia o.”
Saul lɔ̃ mlɔeba be, “Mewɔ nu vɔ̃, ɛ̃, megbe toɖoɖo wò eye nyemewɔ Yehowa ƒe ɖoɖowo dzi o elabena mevɔ̃ ameawo eye mewɔ nu si wobia. Oo, meɖe kuku, tsɔ nye nu vɔ̃ kem azɔ eye nàkplɔm yi, maɖasubɔ Yehowa.”
Ke Samuel ɖo eŋu be, “Viɖe aɖeke mele eme o, esi nègbe Yehowa ƒe ɖoɖowo ta la, eya hã gbe wò; màganye Israel Fia o!”
Esi Samuel trɔ be yeadzo la, Saul lé Samuel ƒe awu ʋlaya toga eye awu la vuvu piã! Samuel gblɔ na Saul be, “Èkpɔea? Yehowa vuvu Israel fiaɖuƒe la le asiwò me egbe eye wòtsɔe na hawòvi aɖe si ɖɔ ʋu wu wò. Ame si nye Israel ƒe ŋutikɔkɔe la, mele alakpa dam o, eye matrɔ ta me o, elabena menye amegbetɔe wònye o!”
Saul gaɖe kuku be, “Mewɔ nu vɔ̃ gake de bubu ŋunye le kplɔlawo kple Israel ŋkume ko eye nàkplɔm mayi aɖasubɔ Yehowa, wò Mawu la.” Ale Samuel gbugbɔ yi kple Saul eye Saul subɔ Yehowa.
Samuel gblɔ be, “Kplɔ Amalekitɔwo ƒe fia Agag vɛ nam.”
Agag va do kple alɔgbɔnukoko elabena egblɔ be, “Meka ɖe edzi be woana matsi agbe azɔ!”
Ke Samuel gblɔ nɛ be,
“Abe ale si wò yi wu ame geɖewo eye wo dadawo zu konɔwo ene la
nenema kee dawò hã azu konɔ le nyɔnuwo dome.”
Ale Samuel fli Agag kakɛkakɛe le Yehowa ŋkume le Gilgal.
Samuel trɔ yi aƒe le Rama eye Saul hã trɔ yi Gibea. Samuel megakpɔ Saul kpɔ gbeɖe o, ke exaa nu ɖe eta ɣe sia ɣi, eye wòve Yehowa be yeɖo Saul fiae na Israel. |
|
Yehowa gblɔ na Samuel be “Va se ɖe ɣekaɣia nàfa konyi ɖe Saul ta esi megbee be magaɖu fia ɖe Israel dzi o? Azɔ la, de ami wò lãdzo la me eye nàdze mɔ. Mele dɔwòm ɖe Yese gbɔ le Betlehem; metia via ŋutsuwo dometɔ ɖeka be wòaɖu fia.”
Samuel gblɔ be, “Aleke mayie? Saul ase nya sia eye wòawum.”
Yehowa ɖo eŋu nɛ be, “Kplɔ nyivi ɖeka ɖe asi eye nàgblɔ be, ‘Meva vɔ sa ge na Yehowa.’ Ekema kpe Yese va vɔ la saƒe eye mafia nu si nàwɔ la wò. Àsi ami na ame si dzi matɔ asi la na wò.”
Samuel wɔ ɖe Yehowa ƒe ɖoɖo sia dzi. Esi wòɖo Betlehem la, dua ƒe ametsitsiwo va kpee kple dzodzo nyanyanya hebiae be, “Ŋutifafa dzie nèva ɖoa?”
Samuel ɖo eŋu be, “Ɛ̃, ŋutifafa dzie meva ɖo; meva vɔ sa ge na Yehowa. Mikɔ mia ɖokui ŋuti eye miava vɔsaƒea kplim.” Tete wòkɔ Yese kple via ŋutsuwo ŋu eye wòkpe wo va vɔsaƒe lae.
Esi wova ɖo teƒea la, Samuel kpɔ Eliab eye wòsusu be, “Vavãe, Yehowa ƒe amesiamina lae nye esi le tsitre ɖe Yehowa ŋkume.”
Ke Yehowa gblɔ na Samuel be, “Mègakpɔ eƒe dzedzeme alo eƒe atsudzɔdzɔ o elabena megbee. Yehowa mekpɔa nu si amewo kpɔna la o. Amegbetɔ kpɔa nuwo ƒe gota ƒe dzedzeme, ke Yehowa ya kpɔa ame ƒe dzime.”
Yese gblɔ na via Abinadab be wòado ɖe ŋgɔ eye wòazɔ le Samuel ŋkume. Ke Samuel gablɔ be “Yehowa metia ame sia hã o.” Emegbe Yese yɔ Sama, ke Samuel gblɔ be, “Esia hã Yehowa metiae o.” Yese na Via ŋutsuvi adreawo to Samuel ŋkume yi gake Samuel gblɔ be; “Yehowa metia wo dometɔ aɖeke o.” Ale wòbia Yese be, “Viŋutsuvi siawo koe le asiwòa?”
Yese ɖo eŋu be, “Ɖevitɔ li gake ele alẽwo kplɔm le gbedzi.”
Samuel gblɔ be, “Dɔ ame ɖo ɖee elabena míanɔ anyi o, va se ɖe esime wòava.”
Ale Yese dɔ woɖakplɔe vɛ. Enye ɖekakpui, le kpokploe eye wòdze ɖeka.
Tete Yehowa gblɔ na Samuel be, “Tsi tre, nàsi ami nɛ elabena eyae nye amea.”
Ale Samuel tsɔ lãdzo si me ami la le, hesi ami nɛ le nɔviawo ŋkume eye tso gbe ma gbe dzi la Yehowa ƒe Gbɔgbɔ dze David dzi kple ŋusẽ. Ale Samuel gbugbɔ yi Rama.
Ke Yehowa ƒe Gbɔgbɔ dzo le Saul dzi. Yehowa na be gbɔgbɔ vɔ̃ aɖe dzea Saul dzi heɖea fu nɛ.
Saul ƒe subɔlawo gblɔ nɛ be, “Kpɔ ɖa, gbɔgbɔ vɔ̃ aɖe tso Mawu gbɔ le fu ɖem na wò. Míaƒe aƒetɔ neɖe gbe na eƒe dɔlawo woayi aɖadi ame aɖe si nya kasaŋkuƒoƒo nyuie la vɛ, ame si aƒo kasaŋku ne gbɔgbɔ vɔ̃ tso Mawu gbɔ va dziwò eye awɔe be nàkpɔ gbɔdzɔe.”
Saul lɔ̃ ɖe edzi be, “Enyo, midi kasaŋkuƒola nyui aɖe miakplɔ vɛ nam.”
Subɔlawo dometɔ ɖeka gblɔ be yenya ɖekakpui aɖe tso Betlehem, enye ŋutsu aɖe si woyɔna be Yese la ƒe vi. Ɖekakpui sia menye kasaŋkuƒola nyui ɖeɖe ko o, ke boŋ enye ɖekakpui dzeɖekɛ, kalẽtɔ sesẽ kple ame ɖɔʋu aɖe hã. Gawu la, Yehowa li kplii.
Saul ɖo dɔlawo ɖe Yese hebiae be wòaɖo via David, ame si nye alẽkplɔla la ɖe ye. Yese meɖo David ɖa asi ƒuƒlu o, ke boŋ eɖo gbɔ̃vi ɖeka hã ɖa kpe ɖe tedzi aɖe si tsɔ nuɖuɖu kple wain hã ŋu. Tso esi Saul kpɔ David ko la, David ƒe nu nyo eŋu, elɔ̃e eye wòna wòzu eƒe adekplɔvi.
Saul ɖo ame ɖe Yese be, “Meɖe kuku, na David nazu ŋunyemewo dometɔ ɖeka elabena eƒe nu nyo ŋunye ŋutɔ.” Eye ne Mawu ƒe gbɔgbɔ la dze Saul dzi la, David tsɔa eƒe asi ƒoa kasaŋku eye edzi kana ɖena na Saul eye gbɔgbɔ vɔ̃ la dzona le edzi. |
|
Azɔ la, Filistitɔwo ƒo woƒe aʋakɔ nu ƒu hena aʋawɔwɔ eye wova ƒo ƒu ɖe Soko le Yuda. Woƒu asaɖa anyi ɖe Efes Damim le Soko kple Azeka dome. Saul kple Israelviwo hã ƒo ƒu, woƒu asaɖa anyi ɖe Ela balime eye wodze aʋalɔgowo ɖe Filistitɔwo ŋu. Ale Filistitɔwo kple Israelviwo nɔ to eve dzi dze ŋgɔ wo nɔewo eye balime la tso wo dome.
Aʋakalẽtɔ aɖe si ŋkɔe nye Goliat, ame si tso Gat do go tso Filistitɔwo ƒe asaɖa me. Ŋutsu sia ƒe kɔkɔme anɔ mita etɔ̃. Eɖɔ akɔbligakuku eye wòkpla akpoxɔnu si wowɔ kple akɔbli si ƒe kpekpeme nye kilogram blaatɔ̃-vɔ-adre. Edo akpoxɔnu si wowɔ kple akɔbli la ɖe afɔ eye wòlé akɔbli ƒe akplɔ didi aɖe ɖe abɔta. Eƒe akplɔti le abe abaladoti ene eye wowɔ akplɔ si le enu la kple gayibɔ si ƒe kpekpeme anye kilogram adre. Eƒe akpoxɔnutsɔla nɔ eŋgɔ.
Goliat tsi tsitre eye wòdo ɣli ɖo ɖe Israelviwo ƒe aʋalɔgowo be, “Nu ka ŋutie miedo go va ɖo fli hena aʋawɔwɔ? Ɖe menye Filistitɔe menye eye miawo hã míenye Saul ƒe dɔlawo oa? Mitia ŋutsu ɖeka eye miana wòava do gom le balia me Ne ete ŋu wɔ aʋa kplim eye wòwum la, míanye miaƒe subɔlawo, gake ne meɖu edzi eye mewui la, ekema miawo hã miazu míaƒe subɔlawo.” Tete Filistitɔ la yi edzi be, “Egbe meɖe alɔme le Israel ƒe aʋalɔgoawo ŋu! Miɖe ŋutsu ɖeka nam ne nye kplii míawɔ aʋa.” Esi Saul kple Israel blibo la se nya siwo Filistitɔ la gblɔ la, dzi ɖe le wo ƒo eye vɔvɔ̃ ɖo wo ŋutɔ.
Azɔ la, David nye Efraimtɔ, Yese ƒe viŋutsu, ame si tso Betlehem le Yuda. Viŋutsu enyi nɔ Yese si eye Saul ƒe fiaɖuɣi me la, enye ametsitsi si xɔ ƒe geɖe. Yese viŋutsu tsitsitɔ etɔ̃ kplɔ Saul ɖo yi aʋa. Gbãtɔ ŋkɔe nye Eliab, evelia ŋkɔe nye Abinadab eye etɔ̃lia ŋkɔe nye Sama. David nye viŋutsuvi suetɔ. Esime nɔvia tsitsitɔ etɔ̃awo nɔ Saul ƒe aʋakɔ la me la, David dzona le Saul gbɔ enuenu heyina Betlehem ɖakpɔa fofoa ƒe alẽwo dzi. Goliat, Filistitɔwo ƒe ame dzɔatsu la tsia tsitre ɖe Israelʋakɔ la ŋkume geditɔe ŋdi kple fiẽ ŋkeke blaene sɔŋ.
Azɔ la, Yese gblɔ na Via ŋutsu David be, “Tsɔ bli tɔtɔe agba ɖeka sia, si de kilogram wuiade kple abolo ewo siawo eye nàɖe abla atsɔ wo ayi na nɔviwòwo le woƒe asaɖa la me. Tsɔ notsi babla lalã ewo yi na woƒe aʋalɔgoa ƒe amegã, bia nɔviwòwo ƒe agbe ta se eye nàxɔ gbe tso wo gbɔ vɛ nam. Wole Saul kple Israel ŋutsuwo dome le Ela balime me le aʋa wɔm kple Filistitɔwo.”
David fɔ ŋdi kanya, tsɔ alẽawo de asi na alẽkplɔvi ɖeka. Edo agba eye wòdze mɔ abe ale si Yese ɖo nɛ ene. Eɖo asaɖa la me esi asrafoawo bɔ asaɖa le aʋaɣli dom yina ɖe woƒe nɔƒewo. Israelviwo kple Filistitɔwo nɔ woƒe aʋalɔgowo me hedze ŋgɔ wo nɔewo. David gblẽ eƒe nuwo ɖe aʋawɔnuwo dzikpɔla gbɔ heƒu du yi ɖe aʋaŋgɔ eye wòdo gbe na nɔviawo. Esi wònɔ nu ƒom kple nɔviawo la, Goliat, Filistitɔwo ƒe aʋakalẽ si tso Gat la do go ɖe ŋgɔgbe le eƒe aʋakɔwo ŋgɔ eye wòdo ɣli gblɔ alɔmeɖenya ma ke. David see. Esi Israelviwo kpɔe ko la, vɔvɔ̃ ɖo wo eye wode asi sisi me.
Azɔ la, Israelviwo nɔ gbɔgblɔm be, “Miekpɔ ale si ŋutsu sia le dodom ɖe ŋgɔ edziedzia? Edona be yeaɖe alɔme le Israel ŋu. Fia la ana kesinɔnu gã aɖe ame si awui, woatsɔ via nyɔnuvi hã nɛ wòaɖe eye woana be fofoa ƒe ƒometɔwo magaxe duga le Israel o.”
David bia ŋutsu siwo nɔ tsitre ɖe egbɔ la be, “Nu kae woawɔ na ŋutsu si awu Filistitɔ sia ahaɖe ŋukpe sia ɖa le Israel ŋu? Ame kae nye Filistitɔ, bolotɔ sia, be wòanɔ alɔme ɖem le Mawu gbagbe la ƒe aʋalɔgowo ŋu?”
Woawo hã gagblɔ nya siwo wogblɔ tsã va yi. Wogblɔ nɛ be, “Nu siae woawɔ na ame si awui.”
Esi Eliab, David nɔviŋutsu tsitsitɔ see wònɔ nu ƒom kple ŋutsuawo la, etrɔ ɖe eŋu kple dziku hebiae be, “Nu ka tae nèva afi sia ɖo? Eye ame ka gbɔe nègblẽ alẽ ʋɛawo ɖo le gbea dzi? Menya dada si le mewò kple dzi vɔ̃ɖi si le mewò. Ɖe ko nèva afi sia be yeava kpɔ aʋa la teƒe.”
David biae be, “Azɔ la agɔ kae medze? Nyemekpɔ mɔ aƒo nu tete oa?” David zɔ yi ame bubu gbɔ, bia nya ma kee eye wòna ŋuɖoɖo ma kee abe tsãtɔ ene. Wose nya si David gblɔ eye woyi ɖagblɔe na Saul. Tete Saul dɔ ame ɖa woɖayɔe va egbɔe.
David gblɔ na Saul be, “Dzi megaɖe le ame aɖeke ƒo le Filistitɔ sia ta o. Wò dɔla ayi aɖawɔ aʋa kplii.”
Saul ɖo eŋu nɛ be, “Màte ŋu ayi ado go kple Filistitɔ sia, awɔ aʋa kplii o. Wò la ɖevi ko nènye ke eya le aʋa wɔm tso eƒe ɖekakpuime ke.”
Gake David gblɔ na Saul be, “Wò dɔla nɔ fofoa ƒe alẽwo kplɔm. Ne dzata alo sisiblisi va eye wòlé alẽ le alẽha la me la, metia eyome ƒonɛ ƒua anyi heɖea alẽ la le eƒe nu me. Ke ne etrɔ ɖe ŋutinye la, meléa eƒe kɔdza ƒonɛ kple kpo hewunɛ. Wò dɔla wu dzata kple sisiblisi eya ta anɔ na Filistitɔ bolotɔ sia hã abe woawo ke ene elabena eɖe alɔme le Mawu gbagbe la ƒe aʋalɔgowo ŋu. Yehowa, ame si ɖeam tso dzata kple sisiblisi ƒe fewo kple aɖuwo me la, kee aɖem tso Filistitɔ sia hã si me!”
Ale Saul tsɔ eya ŋutɔ ƒe aʋawɔwu si ŋu akpoxɔnuwo le la do nɛ eye wòtsɔ kuku si wowɔ kple akɔbli la ɖɔ ɖe ta nɛ. David do gawu la, ɖɔ akɔblikuku la eye wòta yi ɖe gawu la dzi. Eɖe afɔ ɖeka, eve be yeate zɔzɔ le awuawo me kpɔ elabena medo wo kpɔ o. Egblɔ na Saul be, “Nyemate ŋu ayi kple nu siawo o elabena wo dodo memam o.” Ale David ɖe nuawo da ɖi eye wòdze mɔ. Tete wòtsɔ eƒe atizɔti ɖe asi eye wotia kpe zɔzrɔ̃e atɔ̃ tso tɔʋu la me hetsɔ wo de alẽkplɔlawo ƒe akplo me eye wòtsɔ eƒe aŋetu ɖe asi hezɔ ɖe Filistitɔ la dzi.
Goliat, Filistitɔ la zɔ ɖo ta David gbɔ, eƒe akpoxɔnutsɔla nɔ ŋgɔ nɛ. Ekpɔ David ɖa eye wòkpɔ be ɖevi dzaa aɖe ko wònye, ele kpokploe eye wòdze ɖeka, eya ta wòdo vloe. Goliat do ɣli bia David be, “Avue menye hafi nètsɔ kpo ɖe ŋunyea?” Eyɔ woƒe mawuwo ƒe ŋkɔwo tsɔ ƒo fi de David. Eyi edzi gblɔ be. “Te va afi sia eye matsɔ wò lã ana dziƒoxeviwo kple gbemelãwo!”
David do ɣli gblɔ na Filistitɔ la be, “Wò la, ègbɔna gbɔnye kple yi, akplɔ nuevee kple akplɔ nuɖekɛ, gake nye la, megbɔna gbɔwò le Yehowa, Dziƒoʋakɔwo ƒe Aƒetɔ, Israel ƒe Aʋakɔwo ƒe Mawu la ame si ŋu nèɖe alɔme le la ƒe ŋkɔ me. Egbe la, Yehowa atsɔ wò ade asi nam, maƒo wò aƒu anyi, atso ta le nuwò. Egbe la, matsɔ Filistitɔwo ƒe aʋakɔwo ƒe kukua ana dziƒoxeviwo kple anyigbadzilãwo, ekema xexea me katã anyae be Mawu aɖe le Israel. Ale ame siwo katã ƒo ƒu ɖe afi sia la woanyae be menye yi alo akplɔ Yehowa tsɔna ɖea ame o, elabena aʋa la nye Yehowa tɔ eye wòatsɔ mi katã ade mía si me.”
Esi Filistitɔ la gbɔna be yeadze David dzi la, David zɔ kaba yi be yeakpe aʋa kplii. Eƒo asi ɖe eƒe alẽkplɔgolo la me, tsɔ kpe ɖeka de eƒe aŋetu la me eye wòdae. Kpe la dze Goliat, Filistitɔ la ƒe ŋgonu sesĩe eye wòŋɔe ge ɖe eme. Goliat mu dze anyi gbloo hetsyɔ mo anyi.
Ale David ɖu Filistitɔ la dzi kple aŋetu kple kpe ɖeka, yi menɔ esi o gake ekpe le Filistitɔ la dzi eye wòwui.
David ƒu du yi ɖe Filistitɔ la gbɔ, eɖe Goliat ŋutɔ ƒe yi le aku me eye wòwui hetso ta le enu.
Esi Filistitɔwo kpɔ be yewoƒe kalẽtɔ la ku la, wotrɔ megbe eye wosi dzo. Tete Israel kple Yuda ŋutsuwo lũ ɖe eme kple ɣli eye woti Filistitɔwo yome va se ɖe Gat kple Ekron ƒe agbowo nu. Filistitɔwo ƒe kukuawo kaka ɖe Saaraim kple Gat mɔ dzi va se ɖe Ekron ke. Israelviwo trɔ le Filistitɔwo yome eye wova ha nuwo le woƒe asaɖa me.
David tsɔ Filistitɔ la ƒe ta eye wòtsɔe yi Yerusalem ke etsɔ Filistitɔ la ƒe aʋawɔnuwo da ɖe eya ŋutɔ ƒe agbadɔ me.
Esi Saul kpɔ David wòyina aʋa wɔ ge kple Goliat la, ebia Abner, eƒe aʋafia be, “Abner, ame kae nye ɖekakpui sia fofo?”
Abner ɖo eŋu be, “O fia, meta wò agbe. Nyemenya o.”
Fia Saul gblɔ nɛ be, “Bia ame si ɖekakpui sia fofo nye la ta nam.”
Esi David trɔ tso Filistitɔ la wuƒe gbɔ teti ko la Abner kplɔe va Fia Saul gbɔe le esime Filistitɔ la ƒe ta ganɔ David si ko.
Saul bia David be, “Ɖekakpui, ame ka vie nenye?”
David ɖo eŋu be, “Wò dɔla, Yese, si tso Betlehem la vie menye.” |
|
Esi Fia Saul wu eƒe nuƒoƒo kple David nu la, Yonatan kpɔ David eye eƒe nu nyo eŋu ale gbegbe be wòlɔ̃e abe eya ŋutɔ nɔvia ene. Saul na David tsi egbɔ tso gbe ma gbe eye megana wòtrɔ yi aƒe me o. Yonatan ka atam na David be yewoanye xɔlɔ̃wo ɖaa elabena elɔ̃e abe eya ŋutɔ ɖokui ene. Etsɔ awu ʋlaya si wòdo, eƒe aʋawu, yi kple dati hekpe ɖe alidziblanu ŋu nɛ.
Fia Saul na David tsi Yerusalem eye megaɖe mɔ nɛ be wòatrɔ ayi wo de o. David zu Saul ƒe kpeɖeŋutɔ tɔxɛ eye wòwɔa dɔ sia dɔ si wòde asi nɛ la nyuie. Saul tsɔe ɖo aʋafiae ɖe eƒe aʋakɔwo nu eye nu sia dze asrafoawo kple ame bubuawo siaa ŋu. Esi ŋutsuawo trɔ gbɔna va aƒe le David ƒe Filistitɔ la wuwu vɔ megbe la, nyɔnuwo tso Israel ƒe duwo katã me be woado go Fia Saul. Wonɔ ha dzim, nɔ ɣe ɖum. Wodzi aseyetsohawo ɖe asiʋuiwo kple gakogoewo ŋu. Esi wonɔ ɣea ɖum la wodzi ha be,
“Saul wu eƒe akpewo ke
David wu eƒe akpe ewowo.”
Saul do dɔmedzoe vevie elabena hagbe la mevivi enu o. Egblɔ le eɖokui me be, “Wotsɔ akpe ewowo na David, ke nye ya akpewo koe wotsɔ nam. Nu kae gasusɔ nɛ wòaxɔ wu fiaɖuƒe la?”
Tso gbe ma gbe dzi la, Saul de asi David kpɔkpɔ me kple ŋuʋaʋã ƒe ŋku. Esi ŋu ke la, gbɔgbɔ vɔ̃ aɖe tso Mawu gbɔ ɖe fu na Saul eye wòde asi nuwɔwɔ me abe tsukunɔ ene. David faa akɔ nɛ to kasaŋkuƒoƒo nɛ me, abe ale si wòwɔna ne gbɔgbɔ vɔ̃ la mena eƒe mo dze anyi o la ene. Ke, le ɣeyiɣi sia me la, Saul lé akplɔ ɖe asi. Saul gblɔ le eɖokui me be, “Matɔ akplɔe, amimii ɖe gli ŋu.” Eda akplɔ lae zi eve ke David ƒo asa nɛ zi eveawo katã.
Saul ʋã ŋu David elabena Yehowa li kple David hegblẽ eya Saul ɖi. Ale Saul megaɖe mɔ be David nado ɖe yeƒe ŋkume o. Eɖiɖii, meganye aʋafia o, ke boŋ etsɔe ɖo asrafo akpe ɖeka nu. Ke nuwɔna sia boŋ gana amewo gakpɔa ŋudzedze le David ŋu wu. Ke nu sia nu si wòwɔna la dzea edzi nɛ elabena Yehowa li kplii. Saul de dzesi David ƒe dzidzedzekpɔkpɔ, nu sia na be wògavɔ̃na na David wu tsã, ke Israel kple Yuda blibo la lɔ̃e elabena enɔ ŋgɔ na wo le woƒe aʋawɔwɔ me.
Gbe ɖeka la, Saul gblɔ na David be, “Mele klalo be matsɔ vinyenyɔnu tsitsitɔ, Merab, na wò, wòazu srɔ̃wò. Ke gbã la, ele be nàfia ɖokuiwò abe aʋawɔla nyui aɖe ene to Yehowa ƒe aʋawo wɔwɔ me.” Saul gblɔ alea elabena ebu le eɖokui me be, “Maɖoe ɖa wòawɔ aʋa kple Filistitɔwo eye mana woawui; esia anyo wu be nye ŋutɔ mawui.”
David gblɔ le eɖokui me be, “Ame kae nye kple nye ƒome kpakple hlɔ̃ nye le Israel be maɖe fiavi? Fofonye ƒe ƒome mele ɖeke me o!” Esi azã la su na srɔ̃ɖeɖea la, Saul tsɔ via nyɔnu la na Adriel ame si tso Meholat la boŋ wòɖe.
Le ɣeyiɣi sia me la, Saul vinyɔnu, Mixal, lɔ̃ David eye esi Saul se nya sia la, edzɔ dzi nɛ. Saul gagblɔ le eɖokui me be, “Esia nye mɔnukpɔkpɔ bubu nam be mana Filistitɔwo nawui.” Ke egblɔ na David be, “Àte ŋu anye nye toyɔvi faa elabena matsɔ vinyenyɔnu suetɔ na wò.”
Saul bla nu kple eƒe amewo be woable David be fia la kple yewo siaa yewolɔ̃e ŋutɔ eye yewobu be anyo be wòalɔ̃ ɖe susu si fia la do ɖa la dzi eye wòazu fia la ƒe toyɔvi.
Ke David ɖo eŋu be, “Aleke ame dahe abe nye ene, ame si tso ƒome gblɔe aɖe ko me la ate ŋu akpɔ srɔ̃ɖenuwo ana ɖe fiavinyɔnu ta?”
Esi Saul ŋumewo gblɔ nya si David gblɔ la, Saul gblɔ na wo be, “Migblɔ na David be srɔ̃ɖenu si medi tso esi koe nye Filistitɔ alafa ɖeka ƒe aʋanuyiwo: hlɔ̃biabia nye futɔwo koe nye nu si mehiã.” Ke ta me si Saul ɖo lae nye be woawu David le aʋa la me!
Nya sia trɔ na David eya ta hafi ŋkekea naɖo na srɔ̃ɖeɖea la, David kple eƒe amewo yi ɖawu Filistitɔ alafa eve (200) eye wòtsɔ woƒe aʋanuyiwo yi na Fia Saul. Ale Fia Saul tsɔ via nyɔnuvi, Mixal, na David wòɖe.
Esi Saul kpɔ ale si Yehowa nɔ kple David kple ale si ameawo katã lɔ̃e hã la, egavɔ̃ David wu tsã eye eƒe fulélee nu ganɔ sesẽm ɖe edzi wu gbe sia gbe.
Ɣe sia ɣi si Filistitɔwo ho aʋa ɖe Israelviwo ŋu la, David ƒe aʋakɔwo ɖua Filistitɔwo dzi wu Saul ƒe aʋakplɔla mamlɛawo tɔwo. Ale David ƒe ŋkɔ ɖi hoo le anyigba blibo la dzi. |
|
Azɔ la, Saul gblɔ na eŋumewo kple via Yonatan be woato mɔ aɖe nu awu David. Ke le lɔlɔ̃ deto si nɔ Yonatan kple David dome ta la, Yonatan gblɔ ɖoɖo si fofoa wɔ ɖe eŋu la nɛ. Egblɔ nɛ be, “Etsɔ ŋdi la, ele be nàdi teƒe aɖe si nàbe ɖo le gbedzi. Mana be nye kple fofonye míava afi ma eye maƒo nu nɛ tso ŋuwò. Ekema magblɔ nya sia nya si mase tso egbɔ la na wò.”
Le ŋufɔke ƒe ŋdi esi Yonatan nɔ dze ɖom kple fofoa la, ekafu David nɛ eye wòɖe kuku nɛ be wòadzudzɔ ta me vɔ̃ ɖoɖo ɖe eŋu. Yonatan ɖe kuku na fofoa be, “David mewɔ nu vɔ̃ aɖeke ɖe ŋuwò kpɔ o; ekpena ɖe ŋuwò ɣe sia ɣi le mɔ sia mɔ si wòate ŋui la dzi. Ɖe nèŋlɔ ɣeyiɣi si wòtsɔ eƒe agbe ke, hewu Goliat kple ale si Yehowa to nu sia me he dziɖuɖu gã aɖe vɛ na Israel la bea? Èkpɔ dzidzɔ le nyadzɔdzɔ sia ŋu ɣe ma ɣi me, nu ka ta nàwui azɔ le esime mewɔ nu vɔ̃ aɖeke o? Naneke meli si ta nàwui ɖo o.”
Mlɔeba la, Saul lɔ̃ ɖe Yonatan ƒe nya siawo dzi eye wòka atam be, “Zi ale si Yehowa li la, nyemawu David o.”
Yonatan yɔ David emegbe eye wòka nya si dzɔ la ta nɛ. Ekplɔ David yi Saul gbɔ eye wo dome ganɔ abe tsã ene. Le ɣeyiɣi kpui aɖe megbe la, aʋa gadzɔ ɖe Israelviwo kple Filistitɔwo dome. David nɔ eƒe aʋakɔ la nu, wowu Filistitɔ geɖewo eye aʋakɔ blibo la si le wo nu.
Ke gbɔgbɔ vɔ̃ aɖe tso Yehowa gbɔ va Saul dzi, esime wònɔ eƒe aƒe me eye eƒe akplɔ nɔ esi. Esime David nɔ kasaŋku ƒom la. Saul di be yeatsɔ yeƒe akplɔ amimii ɖe gli ŋu, ke David de axa nɛ esime Saul da akplɔ la wòyi gli la me. Le zã ma me la, David si dzo. Saul ɖo asrafowo ɖa be woadzɔ David ƒe aƒe ŋu ne edo go tso eƒe xɔ me ŋdi ko la, woawui. Ke Mixal gblɔ na srɔ̃a David be “Ne mèsi dzo le zã sia me o la, àzu nu kuku etsɔ ŋdi.”
Ale Mixal kpe ɖe srɔ̃a ŋu wòɖi to fesre to hesi. Mixal tsɔ ametikpakpɛ aɖe da ɖe David ƒe aba dzi, eƒe ta nɔ suɖui si wowɔ kple gbɔ̃fu la dzi eye wòtsyɔ abadzivɔwo nɛ. Esi asrafoawo va be woalé David ayi na Saul la, Mixal gblɔ na wo be David dze dɔ eye mate ŋu afɔ o. Saul gblɔ ɖo ɖa be woakɔ David kple eƒe abati la vɛ ale be yeate ŋu awui. Ke esi wova be woakɔe kple abatia la, wokpɔ be ametikpakpɛ koe nɔ abatia dzi eye gbɔ̃fuvɔ le eƒe tagbe.
Saul bia via Mixal be, “Nu ka ta nèblem eye nèna nye futɔ si?”
Mixal ɖo eŋu be, “Ɖe kokoko wòle nam be mable wò elabena srɔ̃nye gblɔ nam be ne nyemekpe ɖe ye ŋu o la, yeawum.”
Ale David si yi Rama ɖakpɔ Samuel eye wògblɔ nu siwo katã Saul wɔ ɖe eŋu la nɛ eye Samuel kplɔ David yi Nayɔt. Esi Saul se be David nɔ Nayɔt le Rama la, eɖo asrafowo ɖa be woalée vɛ. Ke esi woɖo afi ma eye wokpɔ Samuel kple nyagblɔɖila bubuwo nɔ nya gblɔm ɖi la, Mawu ƒe Gbɔgbɔ va wo dzi eye woawo hã de asi nyagbɔgblɔɖi me. Esi Saul se nya si dzɔ la, eɖo asrafo bubuwo ɖa, ke woawo hã gblɔ nya ɖi! Nu ma ke dzɔ zi etɔ̃lia hã. Azɔ Saul ŋutɔ yi Rama eye esi wòɖo vudo la gbɔ le Seku la, ebia be “Afi ka Samuel kple David le?”
Ame aɖe gblɔ nɛ be, “Wole Nayɔt le Rama.”
Ke esi wòyina Nayɔt la, Mawu ƒe gbɔgbɔ va eya hã dzi eye eya hã de asi nyagbɔgblɔɖi me! Edze eƒe awuwo hetsi amama to ŋkeke kple zã blibo la me eye wògblɔ nya ɖi kple Samuel ƒe nyagblɔɖilawo. Eŋumewo tsi yaa eye wobia be, “Ɖe Saul hã le nyagblɔɖilawo domea?” |
|
Azɔ la, David si tso Nayɔt le Rama eye wòyi Yonatan gbɔ hebiae be, “Nu ka mewɔ? Agɔ ka medze? Nu ka ta fofowò ɖo ta me kplikpaa nenema be yeawum ɖo?”
Yonatan ɖo eŋu nɛ be, “Gbeɖe, mèle kuku ge o. Kpɔ ɖa, fofonye mewɔa naneke, sue alo gã ne megblɔe nam o. Nu ka ŋutie wòaɣla nu sia ya ɖem? Mele ame o!”
Ke David ka atam hegblɔ be, “Fofowò nyae nyuie be nye nu doa dzidzɔ na wò eye wògblɔ na eɖokui be, ‘Mele be Yonatan nanya esia o. Ne menye nenema o la, ava xa nu.’ Meta Yehowa ƒe agbe kple wò ŋutɔ ƒe agbe be afɔɖeɖe ɖeka koe le nye kple ku dome.”
Yonatan gblɔ na David be, “Nu sia nu si ke nedi be mawɔ na ye la, mawɔe na wò.”
Ale David gblɔ be, “Kpɔ ɖa, etsɔe nye dzinu yeye ƒe ŋkekenyui eye ele nam be maɖu nu kple fia la, gake na mayi aɖaɣla ɖokuinye ɖe gbe me va se ɖe etsɔ mele eme o ƒe fiẽ. Ne fofowò mekpɔm o eye wòbia tanye la, gblɔ nɛ be, ‘David bia mɔm vevie be yeayi ɖe yewo de, Betlehem elabena woawɔ ƒe sia ƒe ƒe vɔsa na eƒe ƒome blibo la.’ Ke ne egblɔ be, ‘Enyo’ la, ekema wò dɔla le dedie. Gake ne dzi kui la, ekema nyae nyuie be eɖo vɔ̃ ɖe ŋutinye. Ke wò ya la, ve wò dɔla nu elabena èbla nu kplim le Yehowa ŋkume. Ne medze agɔ la, ekema wò ŋutɔ nàwum! Nu ka ŋuti nàtsɔm ade asi na fofowò?”
Yonatan ɖo eŋu be, “Madzɔ nenema gbeɖe o; le nyateƒe me la, ne wò nyawo ɖe wole eme la, anye ne megblɔe na wò xoxo.”
David biae be, “Aleke mawɔ anya ne fofowò do dɔmedzoe alo medo dɔmedzoe o?”
Yonatan gblɔ be, “Na míayi gbedzi.” Ale wo ame evea yi gbedzi.
Yonatan gblɔ na David be, “Medo ŋugbe na wò le Yehowa, Israel ƒe Mawu ƒe ŋkɔ me be etsɔ ɣe alawo ɣi alo ne edidi ƒãa la nyitsɔ la, maƒo nu kple fofonye tso ŋuwò eye mana nànya ta me si wòɖo ɖe ŋuwò la enumake. Ne edo dɔmedzoe eye wòdi be yeawu wò la, ekema Yehowa nawum ne nyemegblɔe na wò ale be nàsi, anɔ agbe o. Yehowa nanɔ kpli wò abe ale si wònɔ kple fofonye tsã la ene. Ɖo ŋku edzi be ele be nàɖe Yehowa ƒe lɔlɔ̃ kple dɔmenyo afia menye nye ɖeka ko le nye agbenɔɣi me o, ke boŋ na vinyewo hã ne Yehowa tsrɔ̃ wò futɔwo katã.”
Ale Yonatan bla nu kple David ƒe ƒometɔwo eye David ka atam be fiƒode dziŋɔ aɖe nava ye kple yeƒe ƒometɔwo dzi ne yewomewɔ nubabla la dzi o. Ke Yonatan na David gaka atam nɛ azɔ kple eƒe lɔlɔ̃ nɛ elabena elɔ̃e abe eɖokui ene.
Yonatan gblɔ be, “Dzinu yeye adze egɔme etsɔ. Ne mèva nuɖukplɔ̃a ŋu etsɔ o la, amewo abia tawò vevie. Ame sia ame anɔ tawò biam tso nyitsɔ, eya ta nɔ afi si nàɣla ɖokuiwò ɖo le afi si woli kɔ kpewo ɖo. Mava da aŋutrɔ etɔ̃ ɖe kpeawo ŋgɔ abe nane medzidze le dadam ene. Emegbe maɖo ɖekakpui aɖe ɖa be wòayi aɖatsɔ aŋutrɔawo vɛ nam. Ne èse megblɔ be, ‘Wole akpa sia’ la, ekema nànya be nya vɔ̃ aɖeke meli o. Ke ne megblɔ nɛ be, ‘Yi ŋgɔ. Aŋutrɔawo gale ŋgɔ na wò’ la, ekema egɔmee nye ele be nàdzo enumake. Yehowa nana míawɔ míaƒe ŋugbedodowo na mía nɔewo dzi elabena Yehowae nye avuléla le mía dome tegbetegbe.”
Ale David ɣla eɖokui ɖe gbedzi eye esi ɣleti yeyea ƒe ŋkekenyui la ɖo edzi la, fia la nɔ anyi be yeaɖu nu. Enɔ gli ŋu afi si wònɔna ɖaa. Yonatan nɔ anyi dze ŋgɔe eye Abner nɔ Saul xa, ke David ƒe teƒe ɖi gbɔlo. Saul megblɔ nya aɖeke tso nu sia ŋu gbe ma gbe o elabena ebu be nya aɖee anya dzɔ alo David ŋu mekɔ o. Ke esi eƒe teƒe gaɖi gbɔlo le ŋkeke evelia dzi la, Saul bia Yonatan be, “Nu ka ta Yese ƒe vi meva afi sia hena fiẽnuɖuɖu etsɔ kple egbe siaa o?”
Yonatan ɖo eŋu be, “David bia mɔm kple kukuɖeɖe blibo be yeayi Betlehem. Egblɔ be, ‘Na mayi elabena míaƒe ƒometɔwo le vɔ sa ge egbea le dua me eye nɔvinyeŋutsu aɖe ɖo du ɖem. Ne edze ŋuwò la, ekema ɖe mɔ nam mayi aɖakpɔ nɔvinyewo.’ Esia tae meva fia ƒe kplɔ̃ ŋu o.”
Saul do dɔmedzoe ŋutɔ, eblu ɖe Yonatan hegblɔ be, “Wò, nyɔnu ɖigbɔ, dzeaglã ƒe vi! Ɖe nèbu be nyemenya be yedi be Yese vi ma naɖu fia ɖe nye teƒe eye nàdo ŋukpe wò ŋutɔ kple dawò siaa oa? Ŋkeke ale si ɖekakpui ma le agbe la, màɖu fia gbeɖegbeɖe o. Yi, nàkplɔe vɛ ale be mate ŋu awui!”
Yonatan biae be, “Nu kae wòwɔ? Nu ka tae woawui?”
Tete Saul da akplɔ Yonatan be yeawui. Nu sia na Yonatan dze sii azɔ be menye fefenya ye fofo gblɔ be ele be David naku o. Yonatan dzo le kplɔ̃ la ŋu kple dɔmedzoe eye wògbe nuɖuɖu ŋkeke blibo la elabena fofoa ƒe ŋukpenanuwɔnawo ɖe David ŋu vee ŋutɔ.
Esi ŋu ke la, Yonatan yi gbedzi abe ale si eya kple David ɖoe da ɖi ene. Ekplɔ ŋutsuvi sue aɖe ɖe asi be wòafɔ eƒe aŋutrɔwo nɛ. Egblɔ na ŋutsuvi la be, “Dze duƒuƒu gɔme ale be nàte ŋu akpɔ aŋutrɔawo ne meda wo.” Ale ŋutsuvia ƒu du eye Yonatan da aŋutrɔ ɖeka wòdze le eŋu. Esi wòsusɔ vie ɖevia naɖo afi si aŋutrɔ la dze la, Yonatan do ɣli be, “Aŋutrɔ la gale ŋgɔ na wò. Ƒu du sesĩe; netsɔ! Mègatɔ o!” Ale ŋutsuvi la fɔ aŋutrɔawo eye wòƒu du yi eƒe aƒetɔ gbɔ. Ke ŋutsuvi la ya mese nu si Yonatan wɔ la gɔme o; Yonatan kple David koe se egɔme. Yonatan tsɔ eƒe dati kple aŋutrɔ na ŋutsuvi la eye wògblɔ nɛ be wòatsɔ wo ayi dua me.
Esi ŋutsuvi la dzo teti ko la, David do go tso afi si wòbe ɖo le gbegbe la ƒe dziehe lɔƒo. Ebɔbɔ de ta agu na Yonatan zi etɔ̃. Wokpla asi kɔ na wo nɔewo eye wofa avi, ke David fa avi wu Yonatan. Mlɔeba la, Yonatan gblɔ na David be, “Lé dzi ɖe ƒo elabena míetsɔ mía nɔewo kple mía nɔewo ƒe viwo de asi na Mawu tegbetegbe.” Ale woklã. David dzo eye Yonatan hã trɔ yi dua me. |
|
David yi Nɔb dua me be yeakpɔ Abimelek, nunɔla la. Ke esi Ahimelek kpɔe la vɔvɔ̃ ɖoe eye wòbiae be, “Nu ka ta wò ɖeka nèva? Nu ka ta ame aɖeke mele ŋuwò o?”
David da alakpa na Ahimelek be, “Fia la de dɔ ɣaɣlɛ aɖe asi nam. Egblɔ nam be magana ame aɖeke nanya nu si ta meva afi sia o. Mefia teƒe si nye amewo ado gom le emegbe la wo. Nuɖuɖu aɖe le asiwòa? Na abolo atɔ̃ alo nu bubu ɖe sia ɖe si nàte ŋui lam.”
Nunɔla la ɖo eŋu be, “Abolo dzodzro ya ƒe ɖeke meli o; abolo kɔkɔe koe li. Mexɔe se be miate ŋu aɖui ne wò ɖekakpuiwo medɔ kple nyɔnuwo le ŋkeke siawo me o ko.”
David do eŋu be, “Meka ɖe edzi na wò elabena nyemeɖea mɔ na nye ɖekakpuiwo be woade ha kple nyɔnuwo ne míezɔ mɔ o. Ne wole kɔkɔe ne míezɔ mɔ dzodzrowo la, ekema eme kɔ ƒãa be woanɔ kɔkɔe esi míeva dɔ tɔxɛ sia gbe!”
Ale, esi nuɖuɖu bubu aɖeke meganɔ anyi o ta la, nunɔla la tsɔ abolo kɔkɔe, Ŋkumeɖobolo, si wotsɔ da ɖe Yehowa ŋkume le agbadɔ la me nɛ. Gbe ma gbe kee wotsɔ abolo yeye ɖɔlii.
Eva eme be wosika Doeg, Edomtɔ, ame si nye Saul ƒe lãkplɔlawo ƒe amegã la ɖe Yehowa ŋkume le afi ma le ɣeyiɣi ma me.
David bia Ahimelek ne akplɔ alo yi aɖe le esi si ŋu dɔ yeate ŋu awɔ. Eɖe eme nɛ be, “Ele be matsɔ dzo ɖe fia ƒe dɔ la ŋu eye mawɔe kaba ale gbegbe be nyemete ŋu tsɔ aʋawɔnu aɖeke ɖe asi o!”
Nunɔla la ɖo eŋu be, “Goliat, Filistitɔ si nèwu le Ela balime la ƒe yi le asinye. Woblae ɖe avɔ aɖe me le awuwo dzraɖoƒe le kɔmewu la megbe. Ne èlɔ̃ la, àte ŋu atsɔe elabena aʋawɔnu bubu aɖeke megale afi sia o.”
David ɖo eŋu be, “Eya tututu dim mele; tsɔe nam!”
David ɖe abla dzo elabena enɔ vɔvɔ̃m na Saul eye wòyi Fia Akis gbɔ le Gat. Ke David ƒe afi ma nɔnɔ medzɔ dzi na Akis ƒe aʋakplɔlawo o. Wobia be, “Menye eyae nye Israel ƒe kplɔla gã la oa? Menye eya ŋue ameawo dea bubui le woƒe ɣeɖuƒewo henɔa ha dzim bena,
“ ‘Saul wu akpe
eye David wu akpewo’ oa?”
David se nya siawo eye wòvɔ̃ nu si Gat fia Akis ate ŋu awɔe. Ale wòwɔ eɖokui abe tsukunɔ ene! Ete fli ɖe ʋɔtruwo ŋu eye wòna ade do tso eƒe nu me hetsyɔ ɖe eƒe ge me. Fia Akis gblɔ na eƒe subɔlawo be, “Mikpɔ ame sia ɖa! Ele tsu kum! Nu ka tae miekplɔe vɛ nam ɖo? Tsukunɔ ƒe koe si le wɔyem tae miekplɔ ame sia vɛ be woava anɔ nu siawo ƒomevi wɔm le nye ŋkutaa? Ɖe wòdze be miakplɔ ame sia ƒomevi va nye aƒe mea?” |
|
Ale David dzo le Gat eye wòsi yi Adulam ƒe agado me; le ɣeyiɣi kpui aɖe megbe la, nɔviawo kple ƒometɔwo va tsi egbɔ le afi ma. Tete ame siwo nɔ hiãkame aɖe me abe fenyilawo ene alo ame siwo nu tɔxɛ aɖe nɔ fu ɖem na la de asi egbɔ vava me va se ɖe esime wòva zu tatɔ na ame abe alafa ene ene.
Emegbe la, David yi Mizpa le Moab nyigba dzi be yeabia mɔfiala ale be ye fofo kple ye dada nava nɔ afi ma le fia la ƒe dzikpɔkpɔ te, va se ɖe esime yeanya nu si Mawu le wɔwɔ ge na ye. Ale wonɔ Moab nyigba dzi le David ƒe agado la me nɔɣi la katã.
Gbe ɖeka la, Nyagblɔɖila Gad gblɔ na David be wòadzo le agado la me eye wòatrɔ ayi Yuda. Ale David yi ave aɖe me le Heret. Esi wòva ɖo afi ma tetee ko la, Saul se be eva ɖo Yudanyigba dzi elabena Saul nɔ Gibea ɣe ma ɣi. Enɔ anyi ɖe oɖumti aɖe te nɔ fefem kple eƒe yi eye eƒe aʋafiawo ƒo xlãe.
Esi wòse nya sia la, egblɔ be, “Miɖo tom, mi Benyaminviwo! Ɖe David do ŋugbe na mi be yeana agbledenyigbawo kple waingblewo mi eye yeado mi ɖe ŋgɔ le aʋakɔ la mea? Esia tae mietsi tsitre ɖe ŋunyea? Mia dometɔ aɖeke megblɔ nam kpɔ be nye ŋutɔ vinye le David dzi o. Miexa nu ɖe nunye gɔ̃ hã o. Mibu eŋu kpɔ! Nye ŋutɔ vinye nado ŋusẽ David be woade xa ɖe ŋunye abe ale si wòwɔ egbea ene.”
Ke Doeg, Edomtɔ, si nɔ tsitre kple Saul ƒe amewo le afi ma la gblɔ be, “Esi menɔ Nɔb la, mekpɔ Yese viŋutsu la wònɔ dze ɖom kple Ahimelek, Ahitub viŋutsu la. Abimelek bia nu Yehowa nɛ, ena nuɖuɖui eye wòtsɔ Goliat, Filistitɔ la, ƒe yi hã nɛ.”
Ale Fia Saul ɖo du ɖe nunɔla Ahimelek, Ahitub viŋutsu kple eƒe ƒometɔwo katã, ame siwo nye nunɔlawo le Nɔb eye wova fia la gbɔ. Saul gblɔ na Abimelek be, “Ɖo tom, wò Ahitub viŋutsu!”
Abimelek ɖo eŋu be, “Mele to ɖom nye aƒetɔ.”
Saul biae be, “Nu ka tae wò kple David, miebla ɖe ŋunye? Nu ka ta wò Yese vi nèna nuɖuɖui, tsɔ yi de asi nɛ eye nèbia gbe Mawu tso eŋu gblɔ nɛ? Nu ka ta nèdo ŋusẽe be wòatso ɖe ŋunye eye wòava afi sia, aho aʋa ɖe ŋunye?”
Ahimelek ɖo eŋu be, “Nye aƒetɔ, ɖe ame ɖeka aɖe le wò subɔlawo katã dome si nye nuteƒewɔla na wò abe wò toyɔvi, David enea? Eyae nye ŋuwòmewo ƒe amegã eye wòganye wò aƒemetɔ si amewo buna la. Menye esiae nye zi gbãtɔ si mebia nya Mawu tso eŋu o! Menyo be nàtsɔ nya ɖe nye kple nye ƒometɔwo ŋu alea o elabena míenya naneke tso nya sia si nètsɔ ɖe mía ŋu la ŋu o.”
Fia Saul do ɣli be, “Wò, Ahimelek kple wò ƒometɔwo katã miaku!”
Eɖe gbe na eƒe asrafowo be, “Miwu nunɔla siawo katã elabena wobla kple David ɖe ŋunye; wonya be ele sisim le nunye, ke womegblɔe nam o!”
Ke asrafoawo gbe womewu Yehowa ƒe nunɔlawo o.
Fia la ɖe gbe na Doeg be, “Wò ŋutɔ wu wo!” Ale Doeg, Edomtɔ la wu nunɔla blaenyi-vɔ-atɔ̃wo le esime wonɔ nunɔlawo ƒe awu me. Le esia yome la, eyi Nɔb, nunɔlawo ƒe du me eye wòwu nunɔlawo ƒe ƒometɔwo, ŋutsuwo, nyɔnuwo, ɖeviwo kple vidzĩwo hekpe ɖe woƒe nyiwo, tedziwo kple alẽwo ŋu.
Eye Ahitub vi, Ahimelek ƒe vi ɖeka si ŋkɔ nye Abiata la si dze David yome. Esi Abiata gblɔ nu si Saul wɔ na David la, David do ɣli gblɔ na Abiata be, “Menya nenema! Esi mekpɔ Doeg, Edomtɔ la le afi ma la, menya be agblɔe na Saul. Azɔ la, mehe ku vɛ na fofowò ƒe ƒometɔwo katã. Nɔ gbɔnye le afi sia. Mègavɔ̃ o elabena ame si le nye ku dim lae le wò hã tɔ di ge; ànɔ dedie le gbɔnye.” |
|
Gbe ɖeka la, David se be Filistitɔwo va nɔ Keilatɔwo ƒe lugbɔƒe ham, eya ta David bia Yehowa be, “Ɖe mayi aɖawɔ aʋa kple Filistitɔwoa?” Yehowa ɖo eŋu nɛ be, “Ɛ̃, yi, nàxɔ na Keilatɔwo.”
Ke David ƒe amewo gblɔ be, “Míele vɔvɔ̃m le Yuda le afi sia xoxo, Míedi be míayi Keila aɖawɔ aʋa kple Filistitɔwo ƒe aʋakɔ blibo la o!”
David gabia gbe Yehowa eye wògaɖo eŋu be, “Miyi Keila elabena makpe ɖe mia ŋu miaɖu Filistitɔwo dzi.”
Woyi Keila eye wowu Filistitɔ geɖewo, woxɔ woƒe lãwo eye ale woɖe Keilatɔwo. Ale Abiata, Ahimelek ƒe vi, yi Keila le David gbɔ. Etsɔ eƒe kɔmewu ɖe asi, ale be yeate ŋu ase nya tso Mawu gbɔ agblɔ na David.
Eteƒe medidi hafi Saul se be David nɔ Keila o.
Saul do ɣli be, “Ahã! Enyo! Míaƒe asi su edzi azɔ, Mawu tsɔe de asi nam elabena eya ŋutɔe yi ɖatu eɖokui ɖe du si woɖo gli ƒo xlãe la me!”
Eya ta Saul na be eƒe aʋakɔ blibo la nayi Keila aɖaɖe to ɖe David kple eƒe ameawo. Ke David se nu tso Saul ƒe ɖoɖowo ŋu eye wògblɔ na nunɔla Abiata be wòatsɔ eƒe kɔmewu la vɛ eye wòabia nu si yewoawɔ la tso Yehowa gbɔ.
David gblɔ be, “Oo, Yehowa, Israel ƒe Mawu, mese be Saul gbɔna be yeatsrɔ̃ Keila elabena mele afi sia. Ɖe Keilatɔwo atsɔm ade asi nɛa? Ɖe Saul anya va abe ale si mese enea? Oo, Yehowa, Israel ƒe Mawu, meɖe kuku, gblɔe nam.”
Yehowa gblɔ be, “Ɛ̃, Saul le vava ge.”
David bia be, “Ɖe Keilatɔ siawo atsɔ mí ade asi nɛa?”
Yehowa ɖo eŋu be, “Ɛ̃, woatsɔ mi ade asi nɛ.”
Ale David kple eƒe amewo, abe ame alafa ade ene dzo le Keila eye wonɔ tsatsam le gbedzi. Saul se enumake be David si le Keila eya ta megayi afi ma kura o. Azɔ la, David nɔ agadowo me le gbedzi le Zif ƒe tonyigba dzi. Tso ŋkeke yi ŋkeke la, Saul di David gake Mawu metsɔ David de asi nɛ o. Gbe ɖeka esi David nɔ Hores le Zif gbegbe la, ese be Saul le eƒe agbe yome tim.
Fiavi Yonatan yi David di ge azɔ. Edo goe le Hores eye wòdo ŋusẽe le eƒe mawudzixɔse me.
Yonatan ka ɖe edzi na David bena “Mègavɔ̃ o, fofonye ƒe asi masu dziwò gbeɖe o! Wòe azu fia ɖe Israel dzi eye manɔ ŋuwò, anye evelia na wò abe ale si fofonye nyae nyuie ene.”
Ale wo ame evea gabla nu ɖe woƒe xɔlɔ̃wɔwɔ dzi. David nɔ Hores ke Yonatan trɔ yi aƒe.
Azɔ la, Ziftɔwo yi Saul gbɔ le Gibea eye wozɔ David ŋu nɛ, gblɔ nɛ be, “Míenya afi si wòbe ɖo; ele Hores ƒe agadowo me le Hakila to la dzi, le gbegbe la ƒe dzieheliƒo dzi. Amegã, va ne míalée na wò ekema wò didi gãtɔ ava eme!”
Saul gblɔ be, “Yehowa ayra mi be miewɔ dɔmenyo gã sia nam! Miyi ne miaka ɖe afi si wòle kple ame siwo kpɔe le afi ma la dzi elabena menya be ayetɔ gã aɖee wònye. Mikpɔ afi si tututu wòbe ɖo eye miatrɔ ava gblɔe nam. Ekema mayi kpli mi eye ne anya nɔ afi ma lɔƒo ko la, ne wòahiã be madii le nuto me blibo la hã la, madii eye makpɔe kokoko!”
Ale wodo ŋgɔ na Saul yi Zif. David kple eƒe amewo nɔ Maon gbegbe si le Araba le Yesimo ƒe dziehe lɔƒo. Saul kple eƒe amewo dze wo yome eye esi wogblɔ esia na David la, eɖi abu yi agakpe la gbɔ eye wònɔ Maon gbegbe. Esi Saul se esia la, eti eyome yi Maon gbegbe la. Saul nɔ to aɖe ƒe akpa ɖeka ŋu eye David hã nɔ to ma ke ƒe akpa evelia ŋu. Esi wòsusɔ vie Saul kple eƒe amewo naɖe to ɖe David kple eƒe amewo la, David dze agbagba be yeasi gake mɔnukpɔkpɔ aɖeke menɔ anyi o. Le ɣe ma ɣi tututu la, du va tu Saul be Filistitɔwo gava nɔ Israel ham. Eya ta Saul ɖe asi le David yometiti ŋu eye wòtrɔ yi be yeawɔ aʋa kple Filistitɔwo. Tso ɣe ma ɣi dzi la, woyɔa teƒe si David ƒu asaɖa anyi ɖo la be “Kaklã ƒe Agakpe.” David yi ɖanɔ En Gedi ƒe agadowo me azɔ. |
|
Esi Saul wɔ aʋa kple Filistitɔwo eye wòtrɔ gbɔ la, wogblɔ nɛ be David yi gbedzi le En Gedi. Saul kplɔ asrafo tɔxɛ akpe etɔ̃ ɖe asi tso Israel eye wòyi ɖadi David le agakpewo dome le En Gedi gbedzi. Saul yi ɖe agado aɖe le afi si mɔ la to alẽkpo aɖewo dome le la me be yeade afɔdzi, sigbeɖe, David kple eƒe aʋawɔlawo be ɖe agado ma ke me!
David ƒe amewo do dalĩ nɛ be, “Azã la su na wò azɔ. Egbee nye ŋkeke si ŋu Yehowa gblɔ le be, ‘Matsɔ Saul ade wò ŋusẽ te eye nàwɔ nu si dze ŋuwò la kplii!’ ” David wɔ ɖɔɖɔɖɔ eye wòlã Saul ƒe awu ʋlaya to! Ke eƒe dzitsinya de asi fuɖeɖe nɛ me.
Egblɔ na eƒe amewo be, “Nede megbe xaa tso gbɔnye le Yehowa ta be mawɔ nenem nu vɔ̃ ma ɖe nye aƒetɔ si nye Yehowa ƒe amesiamina la ŋu, elabena Yehowa ƒe amesiamina wònye.”
David ka mo na eƒe amewo kple nya siawo eye meɖe mɔ na wo wowu Saul o. Ale Saul do go le agado la me eye wòdzo. Tete David do go le agado la me eye wòdo ɣli ɖo ɖe Saul yome be, “Nye aƒetɔ, fia!” Esi Saul nye kɔ kpɔ megbe la, David bɔbɔ de ta agu eye wòmlɔ anyi tsyɔ mo anyi.
David do ɣli na Saul be, “Nu ka ta nèle to ɖom ame siwo le gbɔgblɔm na wò be, David ɖoe kplikpaa be yeawɔ nuvevi wò? Wò ŋutɔ èkpɔe kple wò ŋkuwo le egbeŋkeke sia dzi ale si Yehowa tsɔ wò de asi nam le agadoa me eye nye ame aɖewo ƒoe ɖe nunye be mawu wò, gake meɖe wò agbe elabena megblɔ be, ‘Nyemakɔ nye asi dzi ɖe nye aƒetɔ ŋu o, elabena Yehowa ƒe amesiaminae wònye.’ Kpɔe ɖa, fofonye, kpɔ wò awu ʋlaya ƒe kakɛ si le nye asi me la ɖa! Melã wò awu ʋlaya to gake nyemewu wò o. Azɔ se egɔme eye nànyae be nu tovo wɔwɔ alo aglãdzedze ƒe fɔɖiɖi mele dzinye o. Nyemedze agɔ le dziwò o, ke wò ya èti yonyeme kutɔkutɔe be yeaɖe nye agbe ɖa.
“Yehowa nedrɔ̃ ʋɔnu le nye kpli wò dome eye Yehowa neɖo vɔ̃ siwo katã nèwɔ ɖe ŋunye la teƒe na wò. Ke nye ya nye asi maka ŋutiwò o. Lododo xoxo aɖe gblɔ be, ‘Nu vɔ̃ɖi doa go tsoa ame vɔ̃ɖiwo me.’
“Ame ka ŋutie Israel fia do go ɖo? Ame ka yome tim nèle? Avu kukua? Alo axɔ̃ ɖeka ŋua? Yehowa ŋutɔ nanye míaƒe ʋɔnudrɔ̃la eye wòadrɔ̃ nya le mía dome. Yehowa nebu nye nya ŋu eye wòaʋli tanye, neɖem tso asiwò me, esia anye afiatsotso nam.”
Esi David wu nya siawo gbɔgblɔ nu la, Saul biae be, “Wò gbee nye ema, vinye David?” Ale wòwo avi sesĩe. Egblɔ na David be, “Ènye ame dzɔdzɔe wum. Èwɔ nyui nam le esime nye ya mewɔ vɔ̃ ɖe ŋutiwò. Ègblɔ nyui si nèwɔ nam la fifi laa. Yehowa tsɔm de asiwò me, gake mèwum o. Ne ame aɖe do go eƒe futɔ la, ɖe wòɖea asi le eŋu wòdzona nuvevimawɔmawɔea? Yehowa neɖo nyui sia teƒe na wò geɖe, ɖe nu si nèwɔ nam egbea la ta. Azɔ la medze sii be èle fia ɖu ge kokoko eye Israel fiaɖuƒe la ali ke ɖe asiwò me. Le Yehowa ƒe ŋkɔ me, ka atam nam bena ne nu sia va eme la, màwu nye ƒometɔwo eye màtsrɔ̃ nye dzidzimeviwo o!”
Ale David ka atam la na Saul. Tete Saul trɔ dzo yi aƒe me ke David kple eƒe ameawo gbugbɔ yi mɔ sesẽ la me. |
|
Le ɣeyiɣi kpui aɖe megbe la, Samuel ku eye Israel blibo la ƒo ƒu hena kunu la wɔwɔ. Woɖii ɖe eƒe ƒometɔwo ƒe anyigba dzi le Rama. Le ɣeyiɣi sia me la, David yi gbedzi le Paran.
Lãnyiƒe nɔ kesinɔtɔ aɖe si tso Maon la si le afi ma te ɖe Karmel ŋu. Alẽ akpe etɔ̃ (3,000) kple gbɔ̃ akpe ɖeka nɔ esi. Kesinɔtɔ sia va eƒe lãnyiƒe le ɣeyiɣi sia me hena fukoko na eƒe alẽwo. Eŋkɔe nye Nabal. Srɔ̃a nye nyɔnu dzetugbe aɖe si ƒe tagbɔ kɔ; eŋkɔe nye Abigail. Nabal nye Kaleb ƒe dzidzimevi, enye ame si meɖɔ ʋu kura o eye wòganye ŋlɔmitɔ kple kɔlialiatɔ hã.
Esi David se be Nabal nɔ fu kom na eƒe alẽwo la, eɖo eƒe ɖekakpui ewo ɖe Karmel be woado gbe na Nabal eye woagblɔ nɛ be, “Mawu nana wò kple wò ƒometɔwo miakpɔ dzidzedze eye nu sia nu si nye mia tɔ la nadzi ɖe edzi na mi. Wogblɔ nam be èle fu kom na wò alẽwo kple gbɔ̃wo. Le ɣeyiɣi si me wò alẽkplɔlawo nɔ mía dome la, míewɔ nuvevi aɖeke wo kpɔ o eye míefi woƒe naneke kpɔ hã o. Wò ɖekakpuiwo ate ŋu aɖi ɖase le nya sia ŋu na wò. Mele nye amewo ɖom ɖa be woabia nunana aɖe tso gbɔwò elabena ŋkekenyui aɖe va tu mí. Míeɖe kuku, na nu sia nu si dze ŋuwò ko la mí.”
Ɖekakpuiawo va gblɔ David ƒe nya la na Nabal. Ke Nabal bia be, “Ame kae nye David eye ame ka tututue Yese vi sia bu be yenye? Subɔla geɖewo li le ŋkeke siawo me, ame siwo si dzo le woƒe aƒetɔwo gbɔ. Ɖe matsɔ nye abolo kple nye tsi kple lã si mewu na nye fukolawo la ana ameha aɖe si tso afi si nyemenya oa?”
Ale David ƒe ɖekakpuiawo trɔ gbɔ va gblɔ nya siwo Nabal gblɔ la nɛ. David ŋutɔ tsɔ eƒe yi eye wòɖe gbe na eƒe amewo hã be woatsɔ woƒe yiwo. Ame alafa ene (400) dze mɔ kple David eye ame alafa eve (200) tsi anyi henɔ woƒe nuwo ŋu dzɔm.
Nabal ƒe amewo dometɔ ɖeka yi ɖagblɔ na Nabal srɔ̃, Abigail, be, “David ɖo amewo ɖa tso gbedzi be woaƒo nu kple míaƒe aƒetɔ ke míaƒe aƒetɔ dzu wo eye wòblu ɖe wo. Ke ame siawo wɔ nyui na mí. Womewɔ nuvevi aɖeke mi o. Le ɣeyiɣi si katã míenɔ gbegbea kpli wo la, míaƒe naneke mebu o. Wonye kpɔtɔtɔ ƒo xlã mí zã kple keli esime míenɔ míaƒe alẽhawo dzi kpɔm le wo gbɔ. Anyo be nàbu ta me kaba, elabena nya sesẽ aɖe le dzɔdzɔ ge ɖe míaƒe aƒetɔ kple ƒome blibo la dzi. Míaƒe aƒetɔ nye kɔlialiatɔ ale gbegbe be ame aɖeke maƒo nu nɛ wòase o.”
Abigail ɖe abla enumake, tsɔ abolo alafa eve (200), wain atigo eve, alẽ atɔ̃ siwo wowu la ƒe lã, bli tɔtɔ agba eve, abolo alafa ɖeka si wowɔ kple waintsetse ƒuƒu kple abolo alafa eve siwo wowɔ kple gbotsetse. Etsɔ nu siawo ɖo tedziwo dzi. Egblɔ na eƒe dɔlawo be, “Midze mɔ, madze mia yome” Ke megblɔ nya aɖeke na srɔ̃a, Nabal, o. Esi wònɔ eƒe tedzia dom va ɖo to aɖe ƒe balime la, David kple eƒe ameawoe nye ekem ɖiɖi gbɔna egbɔ eye wòyi ɖado go wo.
Fifi laa ko David gblɔ be, “Nye ame sia ƒe nuwo dzi kpɔkpɔ nɛ le gbea dzi be womefi eƒe naneke o nye dzodzro. Etsɔ vɔ̃ ɖo nyui si mewɔ nɛ la teƒe nam. Mawu nefia David eye wòagafiae ɖe edzi ɖaa ne hafi etsɔ ŋdi naɖo la, magblẽ ŋutsu aɖe ɖi nɛ agbagbe!”
Esi Abigail kpɔ David la, eɖi le eƒe tedzi dzi enumake eye wòde ta agu ɖe David ŋgɔ.
Edze klo ɖe eƒe afɔ nu hegblɔ nɛ be, “Nye aƒetɔ, na be vodada sia nanɔ nye ko dzi. Meɖe kuku, na wò dɔla naƒo nu kpli wò eye nàɖo to nya si le wò dɔla si. Nye aƒetɔ, megaɖo to Nabal ŋutsu vɔ̃ɖi ma o. Ɖe ko wòle abe aƒe ŋkɔ ene. Eƒe ŋkɔ gɔmee nye Bometsila. Eya ta bometsitsi nɔ eŋu ɖo. Ke nye, wò dɔla, ya la, nyemekpɔ ŋutsu siwo nye aƒetɔ dɔ ɖa la o. Aƒetɔ, zi ale si Yehowa ɖe wò tso amewuwu kple hlɔ̃biabia me ta la, metsɔ Yehowa ƒe agbe kple wò ŋutɔ wò agbe le kuku ɖem be fiƒode naɖi wò futɔwo katã, abe Nabal ene, ŋu. Azɔ la, xɔ nunana siwo metsɔ vɛ na nye aƒetɔ la, na wò kple ɖekakpuiawo. Tsɔ vo si meda be medo dzi heva afi sia la kem. Yehowa aɖo eteƒe na wò kokoko, ana wò fiaɖuƒe nasu wò dzidzimeviwo si eye enu matso akpɔakpɔ o elabena Yehowa ƒe aʋawo wɔm nèle eye dzɔgbevɔ̃e madzɔ ɖe dziwò le wò agbemeŋkekewo katã me o. Ne amewo ati wò agbe yome hã la, ànɔ dedie le Yehowa, wò Mawu la ƒe dzikpɔkpɔ te, abe ale si ga nɔa dedie le gatɔ ƒe gakotoku me ene! Ke wò futɔwo ƒe agbe abu abe kpe si woda le aŋetu me ene. Ne Yehowa wɔ nyui siwo katã ŋugbe wòdo na wò eye nèzu Israel Fia la, ekema, nye aƒetɔ, màxa nu be yewu ame aɖewo dzodzro alo be yebia hlɔ̃ na ye ɖokui o. Gawu la, ne Yehowa yra wò la, nye aƒetɔ, meɖe kuku, ɖo ŋku dzinye!”
David ɖo eŋu na Abigail be, “Woakafu Yehowa, Israel ƒe Mawu, ame si dɔ wò ɖa nèva do gom egbe! Míada akpe na Mawu le susu nyui si wòna wò la ta! Meda akpe na wò be nèɖem tso amewo ƒe ʋukɔkɔɖi kple nye asitsɔtsɔ bia hlɔ̃e la me, elabena metsɔ Yehowa, Israel ƒe Mawu, ame si na nyemewɔ nuvevi wò o la, ka atam be ne menye ɖe nèva do gom o la, Nabal ƒe amewo dometɔ ɖeka pɛ gɔ̃ hã maganɔ agbe etsɔ ŋdi o.”
David xɔ Abigail ƒe nunana la eye wògblɔ nɛ be wòatrɔ ayi aƒe eye megavɔ̃ o elabena yemawu srɔ̃a o. Esi Abigail ɖo aƒe me la, ekpɔ be ye srɔ̃ ɖo kplɔ̃ gã aɖe eye wòmu aha, eya ta megblɔ nya aɖeke nɛ tso eƒe gododo David ŋu o, va se ɖe esime ŋu ke. Esi aha la kɔ le mo nɛ la, Abigail gblɔ nya sia nya nɛ. Tete eƒe dzi fa ɖe eƒe dɔ me eye wòtsi maʋamaʋã abe kpe ene. Le ŋkeke ewo megbe la, Yehowa na Nabal ku.
Esi David se be Nabal ku la, egblɔ be, “Woakafu Yehowa! Mawu ɖo eteƒe na Nabal eye wòkpe ɖe ŋunye be nye ŋutɔ nyemebia hlɔ̃e o. Exɔ eƒe tohehe le eƒe nu vɔ̃ ta!”
David dɔ eƒe dɔlawo ɖe Abigail gbɔ enumake be woagblɔ nɛ be yedi be wòazu ye srɔ̃.
Esi dɔlawo va ɖo Karmel eye wogblɔ nu si ta wova na Abigail la, elɔ̃ ɖe eƒe biabia la dzi enumake. Tete wòtsi tre, eye wòtsyɔ mo anyi gblɔ be, “Wò dɔlanyɔnu aklɔ eƒe aƒetɔ ƒe dɔlawo ƒe afɔ ŋu abe kosi ene.” Edzra ɖo kaba, kplɔ nyɔnudɔla atɔ̃ ɖe asi, lia eƒe tedzi dzi eye wòdze dɔlawo yome yi David gbɔ. Ale Abigail zu David srɔ̃.
David ɖe srɔ̃ bubu, Ahinoam, tso Yezreel hã. Ke Fia Saul zi via nyɔnu Mixal, ame si nye David srɔ̃ la, dzi wòɖe Palti, Lais vi, tso Galim. |
|
Zifitɔwo va Saul gbɔ le Gibea eye wogblɔ nɛ be, “Ɖe David mebe ɖe Hakila togbɛ si dze ŋgɔ Yesimon to la dzi oa?”
Ale Saul yi Zif gbegbe kple eƒe ame akpe etɔ̃ (3,000) siwo wòtia tso Israel eye woyi be woadi David. Saul ƒu asaɖa anyi ɖe mɔ si ɖo ta Hakila tɔgbɛ si dze ŋgɔ Yesimon mɔto, ke David ya nɔ gbegbea. Esi wòkpɔ be Saul ti ye yome va afi ma la, eɖo ŋkutsalawo ɖe gbea dzi eye woɖo kpe edzi nɛ be Saul va ɖo afi ma vavã. David yi enumake eye wòde dzesi afi si tututu Saul kple Abner, Ner vi, ame si nye Saul ƒe aʋafia la dɔna. Saul dɔa asaɖa la me eye eƒe amewo ƒua asaɖa anyi ƒoa xlãe.
David bia Ahimelek, Hititɔ la kple Abisai, Yoab nɔviŋutsu, ame si dada nye Zeruya be, “Mi ame eve siawo dometɔ kae ayi Saul ƒe saɖa la me kplim?”
Abishai ɖo eŋu be, “Mayi.”
Ale David kple Abisai yi Saul ƒe aʋakɔ la gbɔ le zã me. Wokpɔ Saul wòdɔ alɔ̃ eye wòtsɔ eƒe akplɔ tu anyigba le eƒe tagbɔ. Ke Abner kple eƒe aʋakɔ la ɖe to ɖee godoo.
Abisai do dalĩ na David be, “Mawu tsɔ wò futɔ de asi na wò egbe, ɖe mɔ nam matsɔ eya ŋutɔ ƒe akplɔ atu edzi eye mamimii ɖe anyigba. Mahiã be magatui edzi zi evelia kura o!”
Ke David gblɔ na Abisai be, “Mègawui o elabena ame kae anye ame maɖifɔ ne ewu fia si Yehowa ŋutɔ tia? Gbe ɖeka la, Yehowa ŋutɔ ana wòaku kokoko, aku le aʋa me loo alo tsitsi ana wòaku. Ke Yehowa melɔ̃ be mawu ame si eya ŋutɔ tia be wòanye fia o. Nu si míawɔ enye míatsɔ eƒe akplɔ kple eƒe tsinoze eye míadzo le afi sia!”
Ale David tsɔ akplɔ la kple tsinoze la dzoe ke ame aɖeke mekpɔ wo o eye ame aɖeke menyɔ hã o elabena Yehowa na wodɔ alɔ̃ yi eme ʋĩi.
Wolia to si le go kemɛ la va se ɖe esime woɖo didiƒe aɖe. Azɔ la, David do ɣli ɖo ɖe Saul kple Abner be, “Abner, nyɔ!”
Abner bia be, “Wò ame kae le ɣli dom nenema hele fia la nyɔm tso alɔ̃ me?”
David ɖo eŋu fewuɖutɔe be, “Menye wòe nye ame gãtɔ kekeake le Israel oa? Ekema nu ka ta mèdzɔ wò aƒetɔ, fia la, ŋu esi ame aɖe va be yeawui o? Esia menyo kura o! Metsɔ Yehowa ka atam na wò be ele be nàku le wò ŋudzɔmanɔmanɔ ta. Afi ka fia la ƒe akplɔ kple eƒe tsinoze si nɔ eƒe tagbɔ la le?”
Saul dze si David ƒe gbe eye wòbiae be, “David, wò vinyee nye ema?”
David ɖo eŋu be, “Ɛ̃, nye aƒetɔ fia bubutɔ, nyee.” Eye wòyi edzi be, “Nu ka ta nye aƒetɔ le eƒe subɔla yome tim? Nu ka mewɔ eye nu ka tututue nye nu vɔ̃ si mewɔ? Azɔ la, nye aƒetɔ, fia la nase eƒe subɔla ƒe nyawo. Nenye Yehowae na nètso ɖe ŋunye la, ekema mexɔ nye vɔsa. Ke nenye amegbetɔviwo ƒe ɖoɖoe la, ekema Yehowa ŋutɔ naƒo fi ade wo elabena wonyam dzoe le mía de ale be nyemate ŋu anɔ Yehowa ƒe amewo dome o eye woɖom ɖa be masubɔ mawu bubuwo. Eya ta azɔ la, mègana nye ʋu naɖuɖu ɖe anyigba, afi si didi tso Yehowa gbɔ o. Israel fia va le axɔ̃ aɖe dim abe ale si ame dia tegli le towo dzi be yeawu ene.”
Enumake Saul ʋu eme be, “Mewɔ nu vɔ̃. Trɔ va aƒe, vinye eye nyemagadze agbagba be mawɔ vɔ̃ aɖeke wò o, elabena èɖe nye agbe egbe; abunɛtɔe menye eye tɔnye medzɔ le go aɖeke me kura o.”
David gblɔ na Saul be, “Amegã, wò akplɔe nye esi, na wò ɖekakpuiawo dometɔ ɖeka nava afi sia ava xɔe. Yehowa ŋutɔ axe fe na ame si wɔ nyui kple ame si wɔ nuteƒe. Ao, nyemawu wò o, togbɔ be Yehowa tsɔ wò de asi nam hã. Azɔ la, Yehowa naɖe nye agbe abe ale si meɖe tɔwò egbe ene; eye wòaɖem tso nye xaxawo katã me.”
Saul gblɔ na David be, “Woayra wò, vinye David; àwɔ nu dzɔatsuwo eye ànye dziɖula gã aɖe.”
David trɔ dzo eye Saul yi eƒe nɔƒe. |
|
Ale David nɔ bubum le eɖokui me be, “Gbe ɖeka la, Saul ƒe asi asu dzinye. Mate Filistitɔwo domenɔnɔ kpɔ va se ɖe esime Saul nadzudzɔ yonyemetiti. Ekema maganɔ dedie.”
Ale David kple ame alafa ade (600) siwo le eŋu la dzo heyi Akis, Mayok vi, Gat fia, gbɔ. David kple eƒe amewo nɔ Gat le fia Akis gbɔ. Ame sia ame kplɔ eƒe aƒemetɔwo ɖe asi eye David hã kplɔ srɔ̃a eveawo: Ahinoam tso Yezreel kple Abigail tso Karmel, ame si nye Nabal ƒe ahosi la ɖe asi. Esi Saul se be David si yi Gat la, edzudzɔ eyometiti.
Gbe ɖeka David gblɔ na Akis be, “Nye aƒetɔ, ne anyo na wò la, ekema nàna míanɔ du sue aɖe me ke menye fiadua me le afii o.”
Ale Fia Akis tsɔ Ziklag na David eye wòzu Yuda fia ƒe du va se ɖe egbe. David kple eƒe amewo nɔ Ziklag le Filistitɔwo dome, ƒe ɖeka kple ɣleti ene. Wonɔa Gesuritɔwo, Girzitɔwo kple Amalekitɔwo, ame siwo nɔ Sur gbɔ le Egipte mɔ dzi tso gbe aɖe gbe ke la ham. Womenana ame aɖeke tsia agbe le du siwo dzi wodzena la me o. Wohaa woƒe alẽwo, nyiwo, tedziwo, kposɔwo kple nudodowo hafi trɔ va Akis.
Akis biaa David be, “Afi ka tɔwo dzi miedze egbea?”
David ɖoa eŋu be, “Míedze ame siwo le Yuda ƒe anyigbeme kple Yerameeltɔwo kple Kenitɔwo dzi.”
David mena ŋutsu alo nyɔnu aɖeke tsia agbe o, elabena ebu be, ne yekplɔ wo va Gat la, woava ƒo nu le yewo ŋu agblɔ be, “Ale kple ale David wɔ enye esi.” Nu sia dzɔna edziedzi esi wònɔ Filistitɔwo dome. Fia Akis xɔ David dzi se eye wòbu be Israelviwo alé fui azɔ. Fia la bu be, “Azɔ la, atsi afi sia eye wòasubɔm tegbetegbe.” |
|
Le ŋkeke mawo me la, Filistitɔwo ƒo ƒu woƒe aʋakɔwo be woawɔ aʋa kple Israel. Akis gblɔ na David be, “Nyae be wò kple wò ameawo miakplɔm ɖo anɔ nye aʋakɔwo dome.”
David ɖo eŋu nɛ be, “Ekema wò ŋutɔ àkpɔe na ɖokuiwò, nu si wò dɔla ate ŋu awɔ.”
Akis ɖo eŋu be, “Enyo matsɔ wò awɔ ŋunyedzɔlae hena wò agbemeŋkekewo katã.”
Azɔ la, Samuel ku eye Israel dukɔ blibo la fae, woɖii ɖe wo de le Rama. Fia Saul ɖe ŋɔliyɔlawo kple afakalawo katã ɖa le Israelnyigba la dzi.
Filistitɔwo ƒu asaɖa anyi ɖe Sunem, ke Saul ƒo Israel blibo la nu ƒu eye woƒu asaɖa anyi ɖe Gilead. Esi Saul kpɔ Filistitɔwo ƒe aʋakɔ ƒe agbɔsɔsɔ la, dzidzi ƒoe eye wòvɔ̃ ŋutɔ. Ebia nu si wòawɔ la Yehowa, ke Yehowa meɖo nya aɖeke ŋu nɛ to drɔ̃ekuku me, alo to Urim dzi loo alo to nyagblɔɖilawo dzi o. Ale Saul gblɔ na eƒe subɔlawo be, “Midi nyɔnu aɖe si nye ŋɔliyɔla la nam, ale be mayi egbɔ aɖabia nu.”
Dɔlawo gblɔ nɛ be, “Ŋɔliyɔla aɖe le Endor.”
Ale Saul trɔ eƒe nɔnɔme hedo awu dzodzro aɖe le eƒe fiawu teƒe. Eyi ɖe ŋɔliyɔla la ƒe aƒe me le zã me kple eƒe subɔla eve.
Saul gblɔ na ŋɔliyɔla la be, “Bia gbe gbɔgbɔ aɖe nam eye nàyɔ ame si ŋkɔ mayɔ na wò la nam.”
Gake nyɔnu la gblɔ nɛ be, “Le nyateƒe me ènya nu si Saul wɔ. Eɖe afakalawo kple ŋɔliyɔlawo ɖa le anyigba la dzi. Nu ka ŋutie nètre mɔ na nye agbe be yeahe ku vɛ nam?”
Saul tsɔ Yehowa ka atam nɛ be, “Meta Yehowa ƒe agbe be womahe to na wò ɖe nu sia ta o.”
Nyɔnu la biae be, “Ame kae nèdi be mayɔ na ye?”
Saul do eŋu be, “Yɔ Samuel nam.”
Esi nyɔnu la kpɔ Samuel la, edo ɣli sesĩe eye wògblɔ na Saul be, “Nu ka ŋutie nèblem ɖo? Wòe nye Saul!”
Fia Saul gblɔ nɛ be, “Mègana dzidzi naƒo wò o! Nu ka nèkpɔ?”
Ŋɔliyɔla la ɖo eŋu be, “Mekpɔ gbɔgbɔ aɖe wòle dodom tso tome gbɔna.”
Saul bia be, “Aleke eƒe dzedzeme le?”
Nyɔnu la ɖo eŋu be, “Ame si gbɔna la nye amegãɖeɖi si do awu ʋlaya.”
Tete Saul dze sii be Samuel ye eye wodze klo tsyɔ mo anyi.
Samuel bia Saul be, “Nu ka ta nèɖe fu nam heyɔm vɛ?”
Saul ɖo eŋu be, “Elabena meɖo xaxa gã aɖe me. Filistitɔwo gaho aʋa ɖe mía ŋu, ke Mawu gblẽm ɖi eye meɖo nya aɖeke ŋu to nyagblɔɖilawo dzi loo alo to drɔ̃ekuku me o. Eya ta meva yɔ wò be nàgblɔ nu si mawɔ la nam.”
Samuel ɖo eŋu be, “Nu ka ta nàbiam esi Yehowa gblẽ wò ɖi eye wòzu wò futɔ? Yehowa wɔ nya si wògblɔ ɖi to dzinye la dzi. Yehowa vuvu fiaɖuƒe la le asiwò me eye wòtsɔe na hawòviwo dometɔ ɖeka, David. Esiawo katã va dziwò elabena mèwɔ Yehowa ƒe ɖoɖowo dzi esi wòdo dɔmedzoe kaɖikaɖi ɖe Amalekitɔwo ŋu o. Yehowa atsɔ wò kple Israel blibo la ade asi na Filistitɔwo eye etsɔ la wò kple viwò ŋutsuwo miava nɔ gbɔnye le afii. Yehowa atsɔ Israel ƒe aʋakɔ la hã ade asi na Filistitɔwo.”
Saul mlɔ anyigba hedra ɖe anyigba azɔ, ʋaʋã meganɔ eŋu o, le Samuel ƒe nyawo ta. Dɔwuame hã na ŋusẽ vɔ le eŋu elabena meɖu naneke ŋkeke blibo la o.
Esi ŋɔliyɔla la kpɔ ale si vɔvɔ̃ ɖoe la egblɔ be, “Amegã, metsɔ nye agbe ke eye mewɔ wò ɖoɖo dzi. Azɔ la, nu si magblɔe nye be nàna mana nane wò nàɖu, ale be ŋusẽ naɖo ŋuwò hena wò mɔzɔzɔ yi wò nɔƒe.”
Ke Saul be, “Nyemaɖu o.”
Eŋumewo ɖe kuku nɛ kpe ɖe ŋɔliyɔla la ŋu va se ɖe esime wòlɔ̃. Efɔ azɔ eye wònɔ abati dzi.
Nyivi dami aɖe nɔ nyɔnu la si, eɖe abla wui, tsɔ amɔ maʋamaʋã wɔ abolo eye wòtsɔ nuɖuɖu la vɛ na fia la kple eŋumewo woɖu eye wodzo le zã la me. |
|
Azɔ la, Filistitɔwo ƒe aʋakɔ kpe ta ɖe Afek eye Israelviwo ƒe aʋakɔ ƒu asaɖa anyi ɖe vudoawo gbɔ le Yezreel. Esime Filistitɔwo ƒe aʋakplɔlawo nɔ woƒe aʋalɔgowo kplɔm va yina la, David kple eƒe amewo nɔ wo megbe kple Fia Akis.
Filistitɔwo ƒe aʋakplɔlawo bia be, “Nu ka wɔm Israelviwo le le afi sia?”
Fia Akis gblɔ na wo be, “Ame siae nye David, Israel fia Saul ƒe subɔla ame si si le egbɔ. Ƒe aɖewo nye esi wòle gbɔnye eye nyemekpɔ vodada aɖeke le eŋu kpɔ tso esime wòva gbɔnye o.”
Ke Filistitɔwo ƒe kplɔlawo do dɔmedzoe eye wogblɔ be, “Na woatrɔ adzo, womele aʋa yi ge kpli mí o. Woava trɔ le mía yome. Mɔ nyui aɖe li si dzi wòato awɔ ɖeka kple eƒe aƒetɔ, Saul, wu tɔtrɔ ɖe mía ŋu le aʋa la mea? Ame sia ŋue nyɔnuwo dzi ha le, le woƒe ɣeɖuɖuwo me be,
“Saul wu akpe eye David wu akpewo!”
Ale Fia Akis yɔ David kple eƒe amewo eye wògblɔ na wo be, “Metsɔ Yehowa ka atam be miawoe nye ame nyuitɔ siwo medo goe kpɔ eye mebu be miayi aʋa kpli mí ke nye aʋafiawo melɔ̃ ɖe edzi o. Meɖe kuku, migawɔ nu si ado dɔmedzoe na wo o, ke boŋ mitrɔ dzo kpoo!”
David bia Akis be, “Nu ka mewɔ eye nu ka nèkpɔ le wò dɔla ŋu tso gbesigbe meva gbɔwò va se ɖe egbe, si na be miawɔm ale? Nu ka ta nyemekpɔ mɔ aɖawɔ aʋa kple nye aƒetɔ ƒe futɔwo o?”
Akis metrɔ eƒe tameɖoɖo o. Egagblɔ be, “Le nye ɖeka gome la, èle abe mawudɔla ene, ke nye aʋafiawo le vɔvɔ̃m na wò kpekpe ɖe mía ŋu le aʋawɔwɔ me. Mifɔ ŋdi kanya eye miadzo ne agu dze ko.”
Ale David kple eƒe amewo fɔ ŋdi kanya be yewoatrɔ ayi Filistitɔwo ƒe anyigba dzi eye Filistitɔwo hã dzo yi Yezreel. |
|
Le ŋkeke etɔ̃ megbe esi David kple eƒe amewo ɖo wo nɔƒe le Ziklag du la me la, wokpɔ be Amalekitɔwo va ha du la, tɔ dzoe wòbi keŋkeŋkeŋ eye wokplɔ woƒe nyɔnuwo kple wo viwo dzoe.
Esi David kple eƒe amewo kpɔ du la ƒe gbagbã kple nu si dzɔ ɖe wo srɔ̃wo kple wo viwo dzi la, wofa avi va se ɖe esime avifafa glo wo. David srɔ̃ eveawo, Ahinoam tso Yezreel kple Abigail, Nabal ƒe ahosi, tso Karmel hã, nɔ ame siwo wokplɔ dzoe la dome. Nyadzɔdzɔ sia te ɖe David dzi ŋutɔ, vevietɔ esi David ƒe amewo nɔ nu xam le wo viwo ta la, wode asi gbɔgblɔ me be yewoawui. Ke David tsɔ Yehowa eƒe Mawu do ŋusẽ eɖokui.
David gblɔ na nunɔla Abiata, Ahimelek ƒe vi be wòatsɔ eƒe kɔmewu la vɛ eye Abiata wɔ ɖe edzi. David bia Yehowa be, “Mati wo yomea? Mate ŋu alé woa?”
Yehowa gblɔ nɛ be, “Ɛ̃, dze wo yome; àxɔ miaƒe nu sia nu si wotsɔ dzoe la le wo si!”
David kple eƒe ame alafa adeawo (600) va ɖo Besor tɔʋu la to, afi si ame aɖewo tsi elabena ɖeɖi te ame alafa eve ŋu ale gbegbe be womate ŋu atso tɔʋu la o. Ke David kple ame alafa ene yi Amalekitɔwo yometiti dzi.
Wokpɔ Egipte ŋutsu aɖe le gbe me eye wokplɔe vɛ na David. Wona nui wòɖu eye wona tsii wòno. Wotsɔ gbotsetsebolo eve kple waintsetse ƒuƒu eve nɛ. Esi wòɖu nu siawo la, egbɔ agbe elabena meɖu naneke alo no tsi ŋkeke etɔ̃ kple zã etɔ̃ o.
David biae be. “Ame kae nènye eye afi ka nètso?”
Ɖekakpui la ɖo eŋu be, “Egiptetɔe menye heganye Amalekitɔ aɖe ƒe subɔla. Nye aƒetɔ gblẽm ɖi egbee nye ŋkeke etɔ̃lia eye nye lãme gblẽ. Míede ɖaha Keretitɔwo ƒe dziehe kple Yuda ƒe anyigba kple Kaleb nyigba ƒe dziehe, míetɔ dzo Ziklag du la eye míetrɔ va yina.”
David biae be, “Àte ŋu afia afi si woyi la mía?”
Ɖekakpui la ɖo eŋu be, “Ne ètsɔ Mawu ƒe ŋkɔ ka atam nam be yemawum alo atsɔm ade asi na nye aƒetɔ o la, ekema makplɔ wò ayi wo gbɔe.”
Ale ɖekakpui la kplɔ wo yi afi si Amalekitɔwo ƒu asaɖa anyi do. Wokaka ɖe gbedzi henɔ nu ɖum, nɔ nu nom eye wonɔ ɣe ɖum kple dzidzɔ le Filistitɔwo kple Yudatɔwo ƒe nu geɖe siwo wokpɔ ha la ta. David kple eƒe amewo dze wo dzi eye wowu wo katã le zã ma me kple ŋufɔke. Wowu ame sia ame negbe ɖekakpui alafa ene siwo do kposɔwo la koe te ŋu si. David xɔ nu sia nu si Amalekitɔwo ha. Exɔ srɔ̃a eveawo hã. Naneke mebu o; woxɔ ɖevi kple tsitsi, ŋutsuvi kple nyɔnuvi kple nu sia nu si woha. Ale David xɔ nu sia nu gbɔe. David ƒe amewo kplɔ Amalekitɔwo ƒe lãhawo dzoe eye wogblɔ na David be, “Esiawo katã nye wò ŋutɔ tɔ abe wò fetu ene.”
Esi wova ɖo Besor tɔʋu la to la, wodo go woƒe ame alafa eve siwo ŋu ɖeɖi te ale gbegbe be womete ŋu tso tɔʋu la yi kpli wo o. David do gbe na wo dzidzɔtɔe. Ke gbevu aɖewo nɔ ame siwo de ɖawɔ aʋa la dome gblɔ be, “Ame siawo mede aʋa la kpli mí o eya ta womaxɔ afunyinuwo dometɔ aɖeke o. Ɖe asi le wo srɔ̃wo kple wo viwo ŋu na wo eye nàna woadzo.”
Ke David gblɔ be, “Ao, nɔvinyewo, manyo nenema o! Yehowa na míele dedie eye míeɖu míaƒe futɔwo dzi. Ame kae alɔ̃ ɖe nya si gblɔm miele la dzi? Míama nuawo eye míama wo sɔsɔe, na ame siwo wɔ aʋa la kple ame siwo dzɔ míaƒe nuwo ŋu.” Tso gbe ma gbe dzi la, David wɔ numama alea wònye se kple kɔnu na Israelviwo katã va se ɖe egbe.
Esi wova ɖo Ziklag la, David ɖo afunyinu siwo woha la ƒe akpa aɖe ɖe Yuda ƒe ametsitsiwo. Eŋlɔ agbalẽ kpe ɖe eŋu be, “Esiawo nye nunana siwo mele ɖoɖom ɖe mi tso afunyinu siwo mekpɔ tso Yehowa ƒe futɔwo gbɔ la me.”
Woɖo nunanawo ɖe ametsitsiwo tso du siawo me: Betel, Dziehe Ramot, Yatir, Aroer, Sifmɔt, Estemoa, Rakal, Yerameeltɔwo ƒe duwo, Kenitɔwo ƒe duwo, Horma, Bor Asan, Atak, kple Hebron. Eɖo nunana ɖe teƒe siwo eya kple eƒe amewo de. |
|
Le ɣeyiɣi sia me la, Filistitɔwo dze aʋa la wɔwɔ gɔme kple Israelviwo eye Israelviwo si le wo nu. Wowu Israelvi geɖewo le Gilboa to dzi. Filistitɔwo ɖe Saul kple viawo ɖe nu eye wowu viawo; Yonatan, Abinadab kple Malki Sua. Aʋa la nu sẽ ŋutɔ na Saul eye esi aŋutrɔdalawo tui la wode abi eŋu vevie.
Saul gblɔ na eƒe akpoxɔnutsɔla be, “Ɖe wò yi ɖe go nàƒoe ɖem, ne menye nenem o la, Filistitɔ, aʋamatsomatsoetɔ siawo ava wum eye woado vlom.”
Ke vɔvɔ̃ ɖo eƒe akpoxɔnutsɔla la ŋutɔ eye melɔ̃ be yeawɔ Saul ƒe gbe dzi o. Eya ta Saul tsɔ eya ŋutɔ ƒe yi hedze enu. Esi akpoxɔnutsɔla la kpɔ be Saul ku la, eya hã mu dze eƒe yi nu eye wòku kplii. Ale Saul, eƒe akpoxɔnutsɔla, Via ŋutsu etɔ̃awo kple eƒe aʋawɔlawo ku le ŋkeke ɖeka ma dzi.
Esi Israelvi siwo le balime la godo kple esiwo le Yɔdan tɔsisi la godo se be yewo nɔviwo si eye wowu Saul kple via ŋutsuawo la, wosi le woƒe duwo me eye Filistitɔwo va nɔ duawo me.
Esi ŋu ke eye Filistitɔwo yi be woaɖe nuwo le Israel ƒe ame kukuwo ŋu la, wokpɔ Saul kple Via ŋutsu etɔ̃awo ƒe kukuawo le Gilboa to la dzi. Woɖe Saul ƒe aʋawu le eŋu, tso ta le enu eye wotsɔ eƒe ta kple aʋawɔnu fia amewo le woƒe anyigba dzi godoo. Wotso aseye le dzidzɔnya sia ŋuti le woƒe legbawo kple dukɔmetɔwo ŋkume. Wotsɔ Saul ƒe akpoxɔnu la da ɖe Astarɔt ƒe gbedoxɔ me eye wotsɔ eƒe ŋutilã ku gli aɖe ŋu le Bet Sean.
Esi Yabes Gileadtɔwo se nu si Filistitɔwo wɔ Saul la, aʋawɔlawo katã tso du ma me zɔ mɔ to zã blibo la me yi Bet Sean. Woɖe Saul kple viawo ƒe ŋutilã kukuawo le glia ŋu le Bet Sam eye wotsɔ wo va Yabes Gilead hetɔ dzo wo. Woɖi woƒe afi ɖe logoti la te le Yabes eye wotsi nu dɔ ŋkeke adre. |
|
Nye Paulo, apostolo si ame aɖeke medɔ o, eye menye ame aɖeke hã dzi meto o, ke
boŋ to Yesu Kristo kple Mawu, Fofo si fɔ Kristo ɖe tsitre tso ame kukuwo dome la
gbɔe agbalẽ sia tso. Nɔvi Kristotɔ, siwo le afi sia kplim la le gbe dom na mi.
Na hame siwo le Galatia nutowo me: Amenuveve kple ŋutifafa si tso Mawu, mía
Fofo la kple Aƒetɔ Yesu Kristo, ame si ku ɖe míaƒe nu vɔ̃wo ta abe ale si Mawu,
mía Fofo la ɖoe ene, eye wòɖe mí tso nu vɔ̃ ƒe xexe vɔ̃ɖi sia me le Mawu, mía
Fofo ƒe lɔlɔ̃nu nu. Eya tɔe nye bubu tso mavɔ me yi ɖe mavɔ me. Amen. Ewɔ nuku
nam ŋutɔ be miele mia ɖokuiwo hem ɖa kaba alea tso Mawu, ame si yɔ mi be miakpɔ
gome le agbe mavɔ si wòna to Kristo ƒe amenuveve me la gbɔ. Miedze nyanyui bubu
aɖe yome, evɔ la, nyanyui bubu aɖeke megali wu esi míefia mi o. Ame siwo dzea ŋe
Kristo ƒe nyateƒe la, eye wotrɔnɛ la le mia flum. Nenye míawo alo mawudɔla aɖe
tso dziƒo gɔ̃ hã va gblɔ nyanyui bubu aɖe si to vovo tso esi míegblɔ na mi gbɔ
la, Mawu ƒe fiƒode neva amea dzi. Abe ale si míegblɔe va yi ene la, megale
egblɔm be: ne ame aɖe gblɔ nyanyui bubu aɖe wu esi miexɔ la, Mawu ƒe fiƒode neva
ame ma dzi. Nyemele agbagba dzem be madze amegbetɔwo ŋu o, ke boŋ be madze Mawu
ŋu. Nyemele agbagba dzem be madze amewo ŋu o. Nenye ɖe mele agbagba dzem be
madze amewo ŋu la, ne nyemenye Kristo ƒe dɔla o. Nɔvi lɔlɔ̃tɔwo, medi be mana
mianya be nyanyui si gblɔm mele la menye nya si tso ame aɖeke gbɔ o. Nyemexɔe
tso ame aɖeke gbɔ o, alo menye ame aɖekee fiam o, ke boŋ mexɔe to ɖeɖefia me tso
Yesu Kristo gbɔ. Miese nu tso ale si menɔ agbee va yi ŋu esi menɔ Yudatɔwo ƒe
subɔsubɔ yome; ale si meti Mawu ƒe hame la yome nublanuimakpɔmakpɔtɔe, hedze
agbagba be matsrɔ̃ wo. Mekpɔ ŋgɔyiyi geɖe le Yudatɔwo ƒe subɔsubɔ me wu hanyeti
geɖewo, eye meʋã ŋu vevie le mía tɔgbuiwo ƒe kɔnyinyiwo ŋu. Gake esi wòdze Mawu,
si tiam tso danye ƒe dɔ me ke ŋu, eye wòto eƒe amenuveve me yɔm, eye wòɖe eya
ŋutɔ Via fiam be magblɔ eƒe nya na ame siwo menye Yudatɔwo o la, nyemegblɔ be
maxɔ aɖaŋu tso amegbetɔ aɖeke gbɔ o. Nyemeyi Yerusalem be matsɔ nya la aɖo ame
siwo nye apostolowo do ŋgɔ nam la ŋkume o, ke boŋ meyi Arabia. Emegbe la, metrɔ
yi Damasko. Le ƒe etɔ̃ megbe la, meyi Yerusalem be madze si Kefa, eye menɔ egbɔ
ŋkeke wuiatɔ̃. Nyemekpɔ apostoloawo dometɔ aɖeke o, negbe Yakobo, Aƒetɔ la nɔvi
ko. Mele kakaɖedzi nam mi le Mawu ŋkume be nya si ŋlɔm mele na mi la menye
aʋatso o. Le esia megbe la, meyi Siria kple Kilikia. Hame siwo le Yudea le
Kristo me la medze sim o. Nu si wonya koe nye nya si amewo nɔ gbɔgblɔm be, “Ame
si nɔ mía yome tim tsã la le gbeƒã ɖem xɔse si wòdze agbagba be yeatsrɔ̃ la
fifia.” Eye wokafu Mawu ɖe tanye. |
|
Le ƒe wuiene megbe la, megayi Yerusalem. Azɔ la, mekplɔ Barnabas kple Tito ɖe
asi. Meyi le nu si Mawu ɖe fiam la nu, be mayi aɖawɔ takpekpe kple ame siwo
wobuna abe kplɔlawo ene le afi ma. Megblɔ nyanyui si megblɔna na ame siwo menye
Yudatɔwo o la na wo. Medi be makpɔ kakaɖedzi be nyemele du ƒum, eye nye duƒuƒu
nye dzodzro o. Togbɔ be Tito, ame si le ŋunye nye Helatɔ hã la, womezi edzi be
wòatso aʋa o. Kuxi sia do mo ɖa, elabena aʋatsoxɔsetɔ aɖewo va ge ɖe mía dome,
be yewoalé ŋku ɖe ablɔɖe, si su mía si le Kristo Yesu me la ŋu, ne yewoawɔ mí
kluviwoe. Míeɖo to wo kura o, kple susu be míalé nyanyui la ƒe nyateƒenyenye me
ɖe asi na mi. Ke ame siwo ŋu wodea bubui la, ame ka ke wonye hã la, nyemetsɔ
ɖeke le eme o; Mawu mekpɔa ame ŋkume o, ame siwo buna bena wonye nane la,
womegblɔ nya aɖeke fiam o. Ke boŋ wode dzesii be wotsɔ nyanyui la gbɔgblɔ de asi
nam be magblɔ na aʋamatsomatsotɔwo abe ale si wodee asi na Petro be wòagblɔ na
aʋatsotsotɔwo la ene. Elabena Mawu, ame si li kple Petro le eƒe dɔwɔwɔ me abe
apostolo na aʋatsotsotɔwo ene la, eya kee li kple nye hã le nye dɔwɔwɔ me abe
apostolo na ame siwo menye Yudatɔwo o la ene. Yakobo, Kefa kple Yohanes, ame
siwo amewo buna be wonye sɔtiwo na hamea la, woxɔ nye kple Barnabas ɖe hamea me
esi wode dzesi amenuveve si wonam la. Wolɔ̃ ɖe edzi be míawo míayi ame siwo
menye Yudatɔwo o la gbɔ, eye woawo nayi aʋatsotsotɔwo gbɔ. Nya si wogblɔ koe nye
be míanɔ ŋku ɖom ame dahewo dzi, nu si medina be mawɔ ɣe sia ɣi. Ke esi Kefa va
Antioxia la, metsi tsitre ɖe eŋu, elabena wotso enu. Elabena hafi ŋutsu aɖewo
natso Yakobo gbɔ ava la, enɔa nu ɖum kple ame siwo menye Yudatɔwo o la. Gake esi
wova ɖo la, ehe ɖe megbe, eye wòɖe eɖokui ɖe aga tso ame siwo menye Yudatɔwo o
la ŋu, elabena enɔ vɔvɔ̃m na ame siwo nye aʋatsotsotɔwo. Yudatɔ bubuawo hã dze
eƒe alakpanuwɔwɔ yome, eye woƒe alakpanuwɔwɔ na be Barnabas gɔ̃ hã tra mɔ. Esi
mede dzesii be woƒe agbenɔnɔ mesɔ ɖe nyanyui la ƒe nyateƒe la nu o la, meka mo
na Kefa le wo katã ƒe ŋkume be, “Yudatɔ nènye, gake èle agbe nɔm abe ame si
menye Yudatɔwo o la ene. Nu ka ta nèzi ame siwo menye Yudatɔwo o la dzi be woawɔ
ɖe Yudatɔwo ƒe sewo dzi ɖo? “Ke mí ame siwo nye Yudatɔwo tso dzɔdzɔme eye míenye
nu vɔ̃ wɔlawo abe ame siwo menye Yudatɔwo ene o la, míenyae be wometsoa afia na
ame to se la ƒe dɔwɔwɔwo me o, ke boŋ to Yesu Kristo dzixɔse me. Eya ta míawo hã
míexɔ Yesu Kristo dzi se be woatso afia na mí to xɔse me le Kristo me, eye menye
to se la ƒe dɔwɔwɔwo me o, elabena wometsoa afia na ame aɖeke to se la ƒe
dɔwɔwɔwo me o. “Gake ne míedi be woatso afia na mí le Kristo me eye mí Yudatɔwo
hã míele nu vɔ̃ wɔlawo dome ɖe, ɖe mefia be Kristo le nu vɔ̃ dzi dem o mahã?
Gbeɖe! Ne megbugbɔ nu siwo megblẽ la ɖɔɖola, ekema mezu sedzidala. “Elabena to
se la me la, meku na se la, be manɔ agbe na Mawu. Woklã nye kple Kristo ɖe ati
ŋu, eye meganye nyee le agbe o, ke boŋ Kristoe le agbe le menye. Agbe si mele
fifia le ŋutilã me la, mele agbe la to Mawu ƒe Vi la dzixɔse me, ame si lɔ̃m,
eye wòtsɔ eƒe agbe na ɖe tanye. Nyemegbe nu le Mawu ƒe amenuveve la gbɔ o,
elabena ne míakpɔ dzɔdzɔenyenyenye to se la me la, ekema Kristo ku dzodzro!” |
|
O, mi Galatiatɔ bometsilawo! Ame kae flu mi? Miawo ŋutɔwoe wogblɔ Yesu Kristo ƒe
kaklã ɖe atitsoga ŋuti ƒe nya na. Medi be mabia nya aɖe mi: Ɖe miexɔ Gbɔgbɔ la
to se la ƒe dɔwɔwɔwo me, alo to nya si miese la dzixɔse mea? Ɖe mietsi bome
nenema gbegbea? Esi mietsɔ Gbɔgbɔ la dze egɔmee la, azɔ ɖe miedi be yewoatsɔ
ŋutilã awu enua? Ɖe miekpe fu siawo dzodzroa, nenye dzodzroe hã? Eya ta megale
biabiam be ɖe Mawu tsɔ eƒe Gbɔgbɔ la na mi, eye wòwɔ nukunuwo le mia dome to se
la ƒe dɔwɔwɔwo me, alo to nya si miese la dzixɔse mea? Nenema ke Abraham hã xɔ
Mawu dzi se, eye wobui dzɔdzɔenyenye nɛ. Eya ta mise egɔme be ame siwo si xɔse
le la, woawoe nye Abraham ƒe viwo. Ŋɔŋlɔ Kɔkɔe la kpɔe do ŋgɔ be Mawu atso afia
na ame siwo menye Yudatɔwo o la le xɔse me, eya ta wòɖe gbeƒã nyanyui la na
Abraham do ŋgɔe be, “Woayra dukɔwo katã to dziwò.” Eya ta ame siwo katã si xɔse
le la, woyra woawo hã abe Abraham, ame si xɔ Mawu dzi se la ene. Elabena ame
siwo katã tsɔ woƒe mɔkpɔkpɔ da ɖe se la ƒe dɔwɔwɔwo dzi la, wole fiƒode te,
elabena woŋlɔ ɖi be, “Woaƒo fi ade ame sia ame si menɔ agbe ɖe nu sia nu si
woŋlɔ ɖe Segbalẽ la me la nu o.” Eme kɔ ƒãa be Mawu matso afia na ame aɖeke to
se la dzi wɔwɔ me o, elabena woŋlɔ ɖi be, “Ame dzɔdzɔe la anɔ agbe to xɔse me.”
Wometu se la ɖe xɔse dzi o, ke boŋ mawunya gblɔ be, “Ame si wɔ nu siawo la, anɔ
agbe ɖe wo nu.” Kristo ɖe mí tso se la ƒe fiƒode me, esi wòzu fiƒode ɖe mía teƒe
elabena mawunya gblɔ be, “Woƒo fi de ame sia ame si woklã ɖe ati ŋuti la.” Eɖe
mí bena Abraham ƒe yayra nava ame siwo menye Yudatɔwo o la dzi to Kristo Yesu
me, ale be to xɔse me la, míaxɔ Gbɔgbɔ la ƒe ŋugbedodo. Nɔviwo, mana kpɔɖeŋu aɖe
mi tso gbe sia gbe-gbenɔnɔ me. Abe ale si ame aɖeke mate ŋu atu alo atsɔ naneke
akpe ɖe nubabla si amegbetɔwo wɔ ŋu o ene la, nenema wòle le go sia me hã.
Ŋugbedodo la nye Abraham kple eƒe dzidzimeviwo tɔ. Ŋɔŋlɔ Kɔkɔe la megblɔ be “na
dzidzimeviwo o” si gɔmee nye ame geɖewo, ke boŋ “na wò dzidzimeviwo” si gɔmee
nye ame ɖeka si nye Kristo. Nu si gblɔm mele la gɔmee nye: Se si wowɔ le ƒe 430
megbe la, mete ŋu tu nubabla si Mawu wɔ do ŋgɔ la o, nenema ke metu ŋugbedodo la
hã o. Elabena ne domenyinyi la ku ɖe se la ŋu la, ekema megaku ɖe ŋugbedodo la
ŋu o; ke Mawu to ŋugbedodo la me tsɔe ke Abraham. Nu ka ta koŋ wona se la ɖo?
Wotsɔ se la kpe ɖe eŋu ɖe vodadawo ta va se ɖe esime dzidzime, si ŋuti ŋugbedodo
la ku ɖo la nava. Wona se la to mawudɔlawo dzi, eye wotsɔe de asi na avuléla. Ke
avuléla menye ame ɖeka o; gake Mawu la ya nye ɖeka. Ekema ɖe se la tsi tsitre ɖe
Mawu ƒe ŋugbedodowo ŋutia? Gbeɖe! Elabena ne se si wona la ana agbe la, ekema
dzɔdzɔenyenye ava to se la me. Gake Ŋɔŋlɔ Kɔkɔe la gblɔ be xexea me katã le nu
vɔ̃ ƒe babla me, be ŋugbedodo si Mawu na to Yesu Kristo dzixɔse me la nasu ame
siwo xɔe se la si. Hafi xɔse sia nava la, míenɔ babla me le se la te va se ɖe
esime woɖe xɔse si le vava ge la ɖe go. Ale se la zu míaƒe mɔfiala va se ɖe
esime Kristo va be woatso afia na mí to xɔse me. Azɔ esi xɔse sia va la, míegale
se, si nye mɔfiala la te o. Elabena le Kristo Yesu me la, mi katã mienye Mawu ƒe
viwo to xɔse me, elabena mi ame siwo wode mawutsi ta na ɖe Kristo me la, miedo
Kristo abe awu ene. Azɔ la, Yudatɔ alo ame si menye Yudatɔ o la megali o; kluvi
alo ablɔɖevi megali o; ŋutsu alo nyɔnu megali o; elabena mi katã miele ɖeka le
Kristo Yesu me. Ne mienye Kristo tɔ la, ekema mienye Abraham ƒe dzidzimeviwo
kple domenyilawo le ŋugbedodo la nu. |
|
Nya si gblɔm mele lae nye be zi ale si domenyila aɖe nye ɖevi ko la, vovototo
aɖeke mele eya kple kluvi dome o, evɔ eyae nye nuwo katã ƒe aƒetɔ hafi. Ele na
ɖevi la be wòawɔ nu si edzikpɔlawo ɖo nɛ la va se ɖe esime wòaxɔ ƒe si fofoa ɖo
da ɖi la. Nenema ke esi míawo hã míenye ɖeviwo la, míenɔ xexe sia me ƒe
gɔmedzenuwo kple gbɔgbɔ siwo kpɔ ŋusẽ ɖe xexe sia me dzi la ƒe kluvinyenye te.
Ke esi ɣeyiɣi nyuitɔ va ɖo la, Mawu dɔ Via si nyɔnu aɖe dzi le se la te la ɖa be
wòaɖe ame siwo le se la te la, be wòate ŋu axɔ mí abe eya ŋutɔ ƒe viwo ene. Esi
mienye viawo ta la, Mawu dɔ Via ƒe Gbɔgbɔ ɖe miaƒe dziwo me, eya ta azɔ la,
miate ŋu ayɔ Mawu dzideƒotɔe be, “ Abba, Fofo.” Eya ta mèganye kluvi azɔ o, ke
boŋ ènye Mawu ŋutɔ ƒe vi; azɔ esi nènye via ta la, Mawu wɔ wò eƒe domenyilae.
Tsã la, esi mienya Mawu o la, mienye kluvi na nu siwo menye mawuwo tso dzɔdzɔme
o la. Ke azɔ esi mienya Mawu alo magblɔ be Mawu boŋ nya mi la, nu ka ta miagadi
be yewoagbugbɔ ayi subɔsubɔ gbɔdzɔ, dahe, dzodzrowo gbɔ ɖo? Ɖe miedi be
yewoaganye kluvi na wo akea? Miewɔna ɖe ŋkekewo kple ɣletiwo, azãgbewo kple ƒewo
ƒe ɖoɖo tɔxɛwo dzi. Mele vɔvɔ̃m ɖe mia nu be agbagba siwo katã dzem mele ɖe mia
ta la zu dzodzro mahĩ. Nɔvi lɔlɔ̃awo, mele kuku ɖem na mi be miwɔ nu abe nye
ene, elabena nye hã mezu abe miawo ene. Miewɔ vɔ̃ aɖeke ɖe ŋunye o. Abe ale si
mienyae ene la, menɔ dɔ lém esi metsɔ nyanyui la vɛ na mi zi gbãtɔ. Togbɔ be nye
dɔléle la nye nuɖiaɖia hã la, miegbe nu le gbɔnye alo do vlom o, ke boŋ miexɔm,
eye miekpɔ dzinye abe mawudɔla aɖe menye alo Yesu Kristo ŋutɔ ene. Azɔ afi ka
miaƒe dzidzɔ ƒe kafukafu la le? Elabena mate ŋu agblɔe be, ɖe miete ŋui la, ne
mieho miaƒe ŋkuwo le to me hetsɔ nam. Ke azɔ la, ɖe mezu miaƒe futɔ, elabena
megblɔ nyateƒe la na mia? Aʋatsonufiala mawo le didim vevie be yewoadze mia ŋu,
ke menye ɖe miaƒe nyonyo ta o. Nu si wole didim be yewoawɔ lae nye be yewoɖe mi
ɖe aga tso gbɔnye, ale be miaɖo to yewo wu. Enyo ne amewo ve mia nu kple
tameɖoɖo nyui ɖaa, ke menye le ɣeyiɣi si me mele mia gbɔ ko o. Vinye lɔlɔ̃awo,
megale veve sem ɖe mia nu abe funɔ si le ku lém la ene va se ɖe esime Kristo ƒe
gbɔgbɔ ayɔ mia me mlɔeba. Medi vevie be manɔ mia gbɔ fifia, ne nyemanɔ nu siawo
ŋlɔm na mi o hafi; ke esi mía dome didi ta la, maʋu eme be nyemenya nu si tututu
mawɔ o. Migblɔe nam, mi ame siwo di be yewoanɔ se la te la, mienya nu si se la
gblɔ oa? Elabena woŋlɔ ɖi be viŋutsu eve nɔ Abraham si; ɖeka dada nye kosi, ke
evelia dada ya nye ablɔɖenyɔnu. Abraham ƒe viŋutsu si dada nye kosi la, wodzii
le ŋutilã la nu, ke viŋutsu si dada nye ablɔɖenyɔnu la, wodzii le ŋugbedodo la
nu. Nu siawo nye lododo ko, elabena nyɔnu eveawo sɔ kple nubabla eve. Nubabla
ɖeka la, woxɔe le Sinai to dzi, eye eyae dzi ɖevi siwo nye kluviwo. Esia nye
Hagar. Eya ta Hagar nye Sinai to si le Arabia, eye wòsɔ kple egbegbe Yerusalem
du, elabena eya kple viawo le kluvinyenye me. Ke Yerusalem si le dziƒo la vo,
menye kluvi o, eye eyae nye mía dada. Elabena woŋlɔ ɖi bena, “Dzi nedzɔ wò, O
konɔ, wò nyɔnu si medzi vi kpɔ o; do ɣli sesĩe nàtso aseye, wò ame si melé ku
kpɔ o; viwo le nyɔnu si tsi akogo la si wu nyɔnu si si srɔ̃ le la gɔ̃ hã.” Azɔ
nɔviwo, abe Isak ene la, miawo la, mienye ŋugbedodo la ƒe viwo. Abe ale si
viŋutsu, si wodzi le ŋutilã la nu ti viŋutsu, si wodzi tso Gbɔgbɔ Kɔkɔe la me
yome va yi ene la, nenema tututu wògale fifia hã. Ke nu ka Ŋɔŋlɔ Kɔkɔe la gblɔ?
Egblɔ be, “Nya kosi la kple via, elabena kosi la ƒe vi mate ŋu anyi Abraham ƒe
dome kple ablɔɖenyɔnu la ƒe vi gbeɖe o.” Eya ta nɔviwo, menye kosi la ƒe viwo
míenye o, ke boŋ míenye ablɔɖenyɔnu la ƒe viwo. |
|
Ablɔɖemenɔnɔ ta Kristo wɔ mí ablɔɖeviwoe ɖo. Eya ta minɔ tsitre sesĩe, eye
migana kluvinyenye ƒe kɔkuti nagaku kɔ na mi azɔ o. Mide dzesi nye nyawo! Nye
Paulo, mele egblɔm na mi be ne mieɖe mɔ wotso aʋa na mi la, ekema viɖe aɖeke
manɔ Kristo ŋu na mi o. Megale egblɔm ake na ame sia ame si lɔ̃ wotso aʋa nɛ la
be ele nɛ be wòawɔ ɖe se blibo la katã dzi. Mi ame siwo le didim be woatso afia
na yewo to se la dzi wɔwɔ me la, woklã mi ɖa tso Kristo gbɔ; amenuveve la bu ɖe
mi. Elabena to Gbɔgbɔ Kɔkɔe la me la, míele mɔ kpɔm vevie na dzɔdzɔenyenye la le
xɔse me. Elabena le Kristo Yesu me la, aʋatsotso alo aʋamatsomatso mate ŋu awɔ
naneke o. Ke nu si míehiã la koe nye xɔse si wɔa dɔ to lɔlɔ̃ me. Mienɔ du ƒum
nyuie hafi. Ke ame kae va flu mi, eye wòxe mɔ na mi be miagaɖo to nyateƒe la o?
Menye ame si yɔ mi lae ƒo nya sia ɖe mia nu o. “Amɔ ʋaʋã sue aɖe nana amɔ blibo
la ʋãna.” Mele mɔ kpɔm le Aƒetɔ la me be miabu nu bubu aɖeke ŋuti o. Ame ka kee
le fu ɖem na mi hele mia flum hã la, Mawu ŋutɔ ahe to nɛ. Nɔviwo, ne megale
gbeƒã ɖem aʋatsotso ɖe, nu ka ta wogale yonyeme tim ɖo? Ekema woɖe atitsoga la
ƒe nuɖiaɖia ɖa. Ɖeko medi vevie be nufiala siwo di be miana woatso aʋa na mi la,
woaɖe wo ɖokuiwo ɖa le mia dome, eye woaɖe ɖa le mia ŋu kpoo. Elabena
nɔvinyewo, woyɔ mi, eye wona ablɔɖe mi. Ke ablɔɖe la magana mianɔ agbe le ŋutilã
nu o; ke boŋ be miave mia nɔewo nu le ɖokuibɔbɔ kple lɔlɔ̃ me. Elabena wowu se
blibo la katã nu to se ɖeka sia dzi wɔwɔ me, si nye, “Lɔ̃ hawòvi abe ɖokuiwò
ene.” Ke ne mieɖe ɖeklemi, eye miewɔ dzre kple mia nɔewo la, mikpɔ nyuie be
miagagblẽ nu le mia nɔewo ŋu o. Eya ta mele egblɔm be minɔ agbe le Gbɔgbɔ la me,
ale be miagawɔ ɖe ŋutilã ƒe nudzodzrowo dzi o. Elabena ŋutilã la ƒe nudzodzrowo
tsi tsitre ɖe Gbɔgbɔ la ŋu, eye Gbɔgbɔ la ƒe nudzodzrowo tsi tsitre ɖe ŋutilã la
ŋu. Wole avu wɔm kple wo nɔewo, ale be miate ŋu awɔ nu si miedi be miawɔ la o.
Ke ne Gbɔgbɔ la le mia kplɔm la, miegale se la te o. Ke ŋutilã ƒe nudzodzrowo
dze ƒãa. Woawoe nye: matrewɔwɔ, makɔmakɔnyenye, hadzedze, trɔ̃subɔsubɔ,
adzewɔwɔ, fuléle, dzrewɔwɔ, ŋuʋaʋã, dɔmedzoedodo, ɖokuitɔdidi, nu masɔmasɔ,
mamawo, ŋubiabiã, ahamumu, aglotutu vɔ̃wo kple esia tɔgbiwo. Mele nu xlɔ̃m mi,
abe ale si mexlɔ̃ nu mi va yi ene la be ame siwo nɔa agbe alea la, manyi
mawufiaɖuƒe la ƒe dome o. Ke Gbɔgbɔ la ƒe kutsetsee nye lɔlɔ̃, dzidzɔ, ŋutifafa,
dzigbɔɖi, dɔmenyowɔwɔ, nyuiwɔwɔ, nuteƒewɔwɔ, tufafa kple ɖokuidziɖuɖu. Se la
metsi tsitre ɖe nu siawo ŋuti o. Ame siwo nye Kristo Yesu tɔ la klã woƒe ŋutilã
kple eƒe nudzodzro vɔ̃wo ɖe ati ŋuti. Esi míele agbe le Gbɔgbɔ la me la, mina
míazɔ hã le eƒe kpɔkplɔ te. Mígana dada nayɔ mía me o, mígado dziku na mía nɔewo
o, eye mía nɔewo ƒe nu megave dɔ me na mí o. |
|
Nɔviwo, ne ame aɖe dze nu vɔ̃ me la, mi ame siwo Gbɔgbɔ la kplɔna la, miɖɔ ame
ma ɖo le dɔmefafa me. Ke miɖɔ ŋu ɖo, be woagate miawo hã kpɔ o. Mitsɔ mia nɔewo
ƒe agbawo, eye le esia wɔwɔ me la, miawu Kristo ƒe se la nu. Ne ame aɖe bu be
yenye nane, evɔ menye naneke o la, eble eɖokui. Ame sia ame nado eya ŋutɔ ƒe
dɔwɔwɔwo kpɔ, ekema woate ŋu aƒo adegbe le wo ɖokuiwo ɖeɖe ko me, ke menye be
woatsɔ wo ɖokuiwo asɔ kple ame bubu aɖeke o, elabena ame sia ame atsɔ eya ŋutɔ
ƒe agba. Ame siwo wofia nui le nya la me la, nama woƒe nu nyuiwo kple woƒe
nufiala. Migable mia ɖokuiwo o. Mawu menana woɖua fewu le eŋuti o. Elabena nu si
ame ƒãna la, eya ke wòŋena. Ame si ƒã nu le ŋutilã me la, aŋe gbegblẽ tso ŋutilã
me; ke ame si ƒã nu le Gbɔgbɔ la me la, aŋe agbe mavɔ tso Gbɔgbɔ la me. Migana
míagbɔdzɔ le nu nyui wɔwɔ me o, elabena ne míegbɔdzɔ o la, míaŋe nu le ɣeyiɣi
nyuitɔ dzi. Eya ta esi mɔnukpɔkpɔ le mía si la, mina míawɔ nyui na amewo katã,
vevietɔ na nɔvi xɔsetɔwo. Mikpɔ ŋɔŋlɔdzesi gã siwo metsɔ nye ŋutɔ nye asi ŋlɔ
ɖo ɖe mi la ɖa! Ame siwo le didim be yewoadze amewo ŋu le ŋutilã me la le
agbagba dzem be yewoazi mia dzi woatso aʋa na mi, le susu ɖeka sia ko ta be
womagati yewo yome ɖe Kristo ƒe atitsoga la ta o. Ame siwo wotso aʋa na gɔ̃ hã
la mewɔa se la dzi o, ke boŋ wole didim be woatso aʋa na mi, ale be woaƒo adegbe
le miaƒe ŋutilã ŋu. Nyemaƒo adegbe le naneke ŋu o, negbe le míaƒe Aƒetɔ Yesu
Kristo ƒe atitsoga la ko ŋu. Eya me woto klã xexea me ɖe atitsoga ŋuti nam, eye
woklã nye hã ɖe atitsoga ŋuti na xexea me. Elabena le Kristo me la, aʋatsotso
kple aʋamatsomatso menye naneke o, nu si le vevie lae nye be ame nazu nuwɔwɔ
yeye. Mawu ƒe ŋutifafa kple nublanuikpɔkpɔ nanɔ anyi kple ame siwo katã wɔa se
sia dzi, eye woanɔ anyi kple Mawu ƒe Israel la hã. Tso azɔ dzi la, ame aɖeke
megaɖe fu nam le nu siawo ŋuti o, elabena Yesu ƒe abidzesiwo le nye ŋutilã ŋu.
Nɔviwo, míaƒe Aƒetɔ Yesu Kristo ƒe amenuveve nanɔ anyi kple miaƒe gbɔgbɔ. Amen. |
|
Solomo ƒe hawo ƒe ha.
Tsɔ wò nu gbugbɔ nu nam,
elabena wò lɔlɔ̃ doa dzidzɔ nam wu wain.
Wò ami ʋeʋĩ si nèsi la le ʋeʋẽm ɖem nyuie;
wò ŋkɔ le abe ami si wowu la ene.
Mewɔ nuku be ɖetugbiwo lɔ̃ wò nenema gbegbe o!
Kplɔm ɖe asi, na míaɖe abla!
Fia la nekplɔm yi eƒe xɔ mee.
Míatso aseye, akpɔ dzidzɔ ɖe ŋutiwò,
eye míakafu wò lɔlɔ̃ wu wain.
Ele eteƒe be wole lɔ̃wòm alea!
O! Yerusalem vinyɔnuwo, ame yie menye,
ke menyo abe Kedar ƒe agbadɔwo
kple Solomo ƒe agbadɔ ƒe mɔnuvɔwo ene.
Mègate ŋku nɔ kpɔyem, elabena menyo o;
nyae be ɣee ɖum menyɔ alea.
Danyevi ŋutsuwo do dɔmedzoe ɖe ŋunye,
eye wona mekpɔ woƒe waingblewo dzi,
ke megblẽ nye ŋutɔ nye waingble ya ɖi.
Gblɔe nam, wò ame si melɔ̃na,
afi ka nènyia wò lãhawo le, eye ne ŋdɔ ʋu la,
afi ka nènana wotsyɔa akɔ ɖo?
Nu ka ŋuti manɔ abe nyɔnu si tsyɔ nu ŋkume ene
le xɔ̃wòwo ƒe lãhawo gbɔ?
Wò, tugbewo ƒe fia, ne mènyae o la,
do afɔ na alẽhawo, eye nànyi wò gbɔ̃viwo
le lãkplɔlawo ƒe agbadɔwo gbɔ.
Nye lɔlɔ̃tɔ, metsɔ wò sɔ kple sɔnɔ si
wotsi ɖe Farao ƒe tasiaɖam ɖeka ŋuti.
Togɛ si nède la wɔe be wò alɔgo nya kpɔ nyuie,
eye kɔga siwo nède la hã dze wò.
Míawɔ sikatogɛwo na wò,
eye woawɔ klosalokpɛviwo ɖe ete.
Esi fia la le nuɖukplɔ̃ ŋu la,
nye ami ʋeʋĩe le ya ɖem.
Nye lɔlɔ̃tɔ le nam abe lifigoe
le nye akɔnu ene.
Nye lɔlɔ̃tɔ le nam abe henaseƒoƒo si
wogbe hebla tso En Gedi waingble me ene.
Nye lɔlɔ̃tɔ, èdze tugbe loo!
O, aleke nènya le kpɔkpɔm ale!
Wò ŋkuwo le abe ahɔnɛtɔwo ene.
Nye lɔlɔ̃tɔ, èdze ɖeka ŋutɔ!
O, aleke nèhedze ɖekae nye esi!
Míaƒe aba de ama nyuie.
Míaƒe xɔ ƒe daɖedziwo nye sedatiwo,
eye míaƒe xɔ ƒe dzisasãwo nye vɔvɔli. |
|
Nyee nye Saron seƒoƒo
kple dzogbenya le balimewo.
Abe ale si dzogbenya le ŋuwo domee ene la,
nenemae nye nye lɔlɔ̃tɔ le ɖetugbiwo dome.
Abe ale si apluti nɔna le avemetiwo dome ene la,
nenemae nye nye lɔlɔ̃tɔ le ɖekakpuiwo dome.
Melɔ̃a anyinɔnɔ ɖe eƒe vɔvɔli te,
eye eƒe kutsetse vivia nunye ŋutɔ.
Ekplɔm yi ɖe afi si woɖo kplɔ̃ ɖo,
eye lɔlɔ̃ nye aflaga si wòtsɔ tsyɔ dzinye.
Etsɔ waintsetsebolo do ŋusẽm kple aplu fa dzi nam,
elabena lɔlɔ̃ na meku ƒenyi.
Etsɔ eƒe miabɔ de nye ta te,
eye wòtsɔ eƒe ɖusibɔ kpla kɔ nam.
Yerusalem nyɔnuviwo,
meta sãde kple zinɔ le gbe me be,
“Migaʋuʋu lɔlɔ̃ alo anyɔe o,
va se ɖe esime eya ŋutɔ lɔ̃ hafi.”
Nye lɔlɔ̃tɔ, ɖo to afii!
Kpɔ ɖa, nye lɔlɔ̃tɔe nye ekem gbɔna,
le kpo tim flɔ towo, eye wòle kpo dzom
le togbɛwo tame.
Nye lɔlɔ̃tɔ le abe sãde alo zivi ene.
Kpɔ ɖa, eyae nye ekem
le tsitre ɖe míaƒe kpɔ godo,
le nu kpɔm to fesre nu,
eye wòdo ŋku ɖa to fesrenuvɔ me.
Nye lɔlɔ̃tɔ ƒo nu kplim be,
“Nye dzi lɔlɔ̃a, tsi tsitre,
eye nye tugbefia, va dze yonyeme.
Kpɔ ɖa, vuvɔŋɔli nu va yi,
tsidzadza ke, eye enu va yi.
Seƒoƒo ke ɖe anyigba dzi,
hadzidzi ƒe ɣeyiɣi ɖo,
eye wose akpakpawo ƒe xɔxlɔ̃
le míaƒe anyigba dzi.
Gbotiwo de asi tsetse me xoxo,
eye wainkawo ƒe seƒoƒo le ya ɖem nyuie.
Tso va, nye dzi lɔlɔ̃a;
nye tugbefia, va dze yonyeme.”
Nye ahɔnɛ le agakpewo tome,
le towo ƒe bebeƒewo,
do wò mo ɖa, eye na mase wò gbe,
elabena wò gbe vivina, eye wò mo nya kpɔna.
Milé abeiwo nam,
abeivi siwo le wainkawo gblẽm,
eye wole míaƒe wainka siwo ƒo se la gblẽm.
Nye lɔlɔ̃tɔ nye tɔnye, eye nye hã menye etɔ,
eya ame si le tsa ɖim le dzogbenyawo dome.
Nye lɔlɔ̃tɔ, trɔ gbɔ hafi ŋu nake,
viviti nasi dzo, eye nànɔ abe sãde
alo zivi le togbɛ tsakliwo dzi ene. |
|
Medi ame si nye dzi lɔ̃na la
le nye aba dzi zã blibo la katã;
medii, gake nyemekpɔe o.
Matso azɔ ayi aɖadii le dua me,
le ablɔwo dzi kple kpɔdomewo.
Matsa adi ame si nye dzi lɔ̃na la,
ale medii ʋuu keke, gake nyemekpɔe o.
Esi mele tsatsam le dua me
le edim la, medo go zãdzɔlawo,
eye mebia wo be,
“Miekpɔ ame si nye dzi lɔ̃na la mahã?”
Nyemekpɔ dze le wo ŋu hafi kpɔ
ame si nye dzi lɔ̃na la o.
Meku ɖe eŋu goŋgoŋgoŋ be madzo o,
va se ɖe esime mekplɔe yi danye ƒe aƒe me,
yi ɖe ame si dzim la ƒe xɔ me.
Yerusalem nyɔnuviwo,
meta sãde kple zinɔ le gbe me na mi be,
“Migaʋuʋu lɔlɔ̃ alo anyɔe o,
va se ɖe esime eya ŋutɔ nalɔ̃ hafi.”
Ame kae nye esi gbɔna tso gbegbe abe dzudzɔ babla
si wotɔtɔ kple lifi kple atike ʋeʋĩ si wowɔ
kple nu vovovo siwo woƒle le asitsalawo si la ene?
Kpɔ ɖa, Solomo ƒe tasiaɖam ye!
Kalẽtɔ blaade
siwo nye aʋakalẽtɔ akuakuawo tso Israel
ƒe aʋakɔwo dome la le eŋu dzɔm.
Wo katã wota yi ɖe aklito,
wobi ɖe aʋawɔwɔ me,
woƒe asiwo le woƒe yiwo dzi,
eye wole klalo na zãmeŋɔdzi ɖe sia ɖe.
Fia Solomo ŋutɔe wɔ tasiaɖam la na eɖokui,
ewɔe kple ʋuƒo siwo wotsɔ tso Lebanon.
Ewɔ eƒe afɔtiwo kple klosalo,
eye wòwɔ egɔme kple sika.
Wotsɔ agovɔ nyuitɔ wɔ zikpui si le eme,
eye wotsɔ Yerusalem nyɔnuviwo ƒe lɔlɔ̃ ɖo atsyɔ̃ na emee.
Mi Zion vinyɔnuwo,
mido go va kpɔ Fia Solomo si ɖɔ fiakuku,
kuku si dadaa ɖɔ nɛ le eƒe srɔ̃ɖegbe,
gbe si gbe eƒe dzi kpɔ dzidzɔ vevie la ɖa. |
|
Nye lɔlɔ̃tɔ, èdze tugbe loo!
O, èdze tugbe ŋutɔ!
Wò ŋkuwo le abe ahɔnɛ ƒe ŋkuwo ene
le wò moxevɔ la me.
Wò taɖa le abe gbɔ̃ha siwo
le ɖiɖim tso Gilead to dzi la ene.
Wò aɖuwo fu tititi abe alẽha siwo
woko fu na teti, eye wole tsi na wo la ene.
Ɖe sia ɖe le zɔzɔm eveve,
eye ɖeke metsi akogo o.
Wò nuyiwo le abe ɖablanu dzĩ ene,
eye wò nu nya kpɔna ŋutɔ.
Wò tonuƒuiwo le dzedzem le wò moxevɔ me
abe atɔtɔ si me woma ɖe eve la ene.
Wò kɔ le abe David ƒe xɔ tsrala
si le dzedze tɔxɛ me, eye wotsɔ kalẽtɔ akpe nanewo
ƒe akpoxɔnu ku ɖe eŋuti la ene.
Wò nowo le abe sãdevi eve ene
alo abe sãde ƒe evenɔvi siwo le gbe ɖum
le dzogbenyawo me ene.
Mayi lifitowo kple dzudzɔdonu ʋeʋĩ togbɛwo dzi
va se ɖe esime ŋu nake, eye viviti nasi adzo.
Nye dzi lɔlɔ̃a, nu sia nu de le ŋuwò,
eye kpɔtsɔtsɔ aɖeke mele ŋuwò o.
Nye ŋugbetɔ, va mídzo le Lebanon,
kplɔm ɖo ne míado go le Lebanon.
Ɖiɖi tso Amana tame,
tso Senir kple Hermon tame,
tso dzatawo ƒe do me kple lãkletowo dzi.
Wò nu lé dzi nam, nɔvinye nyɔnu kple nye ŋugbetɔ;
wò nu lé dzi nam esi nètsɔ wò ŋkuwo kpɔm zi ɖeka pɛ ko,
eye nye ŋkuwo lɔ kɔga si nède la.
Nɔvinye nyɔnu, nye ŋugbetɔ,
wò lɔlɔ̃ vivina loo!
Wò lɔlɔ̃ vivina wu wain,
eye ami ʋeʋĩ si nèsi la
ƒe ʋeʋẽ ƒo atike ʋeʋĩwo katã ta!
Nye ŋugbetɔ, wò nuyiwo le vivim abe anyitsito ene,
eye notsi kple anyitsi le wò aɖe te.
Awu siwo nèdo la
le ʋeʋẽm lĩlĩlĩ abe Lebanon ƒe ʋeʋẽ ene.
Nye ŋugbetɔ, nɔvinye nyɔnu,
èle abe abɔ si ƒe ʋɔ wotu la ene.
Eye nèle abe vudo si nu wotu nu ɖo
kple tsitsetse si nu wotre la ene.
Wò nuku siwo nèƒã ɖe agble me la woe nye:
atɔtɔ, sikɔni, adrike,
gbe ʋeʋĩwo, agumetaku, sabala,
sinamon kple atike ʋeʋĩ vovovowo kpe ɖe lifi,
aloe kple nu ʋeʋĩ nyuitɔwo ŋu.
Èle abe tsi dzidzi si le abɔ me,
kple vudo si yɔ gbã go hele sisim tso Lebanon ene.
Nyɔ, anyieheya, ne nàva;
dzieheya, wò hã va!
Ƒo to nye abɔ me,
be eƒe ʋeʋẽ nakaka ɖe yame.
Na be nye lɔlɔ̃tɔ nava eƒe abɔ me,
eye wòaɖɔ eƒe kutsetse nyuitɔwo kpɔ. |
|
Meva nye abɔ me, nɔvinye nyɔnu, nye ŋugbetɔ;
megbe nye lifi kple nu ʋeʋĩwo.
Meɖu nye anyito, heno nye anyitsi;
meno nye wain kple nye notsi.
Miɖu nu, eye miano nu, O xɔlɔ̃wo,
miɖu nu miaɖi ƒo, O lɔlɔ̃tɔwo.
Medɔ alɔ̃, gake nye dzi ya le ŋu.
Miɖo to! Nye lɔlɔ̃tɔ le ʋɔ ƒom!
“Ʋu ʋɔ nam, nɔvinye nyɔnu, nye dzi lɔlɔ̃a,
nye ahɔnɛ kple nye kpɔkpɔmatikɔe.
Ahũ ƒo nye ta bekee,
eye nye ɖa me yɔ fũu kple zãmu.
Meɖe nye awuwo ɖi;
ɖe magatsɔ wo adoa?
Meklɔ nye afɔwo;
ɖe magaƒo ɖi woa?
Nye lɔlɔ̃tɔ do asi ɖe fesre nu,
nye dzi tso tititi ɖe eŋu.
Metso be maʋu ʋɔ na nye lɔlɔ̃tɔ,
eye ami ʋeʋĩ le tsyɔtsyɔm le nye asi kple asibidɛwo ŋu,
heɖuɖu ɖe gameti la ƒe asiléƒe ŋu.
Meʋu ʋɔ na nye lɔlɔ̃tɔ,
gake nye lɔlɔ̃tɔ dzo;
megale ʋɔa godo o.
Esi wòdzo la, nye dzi ge ɖe dɔ me nam.
Metsa dii, gake nyemekpɔe o.
Meyɔe, gake metɔ o.
Zãɖiala siwo le tsatsam le dua me la do gom.
Woƒom, de abi ŋunye;
dzɔla siwo le gliwo ŋu dzɔm la hã xɔ
awu kpekpe si medo ɖe awu dzi la le asinye!
O Yerusalem vinyɔnuwo, meta mi;
ne miekpɔ nye lɔlɔ̃tɔ la, nya kae miagblɔ nɛ?
Migblɔ nɛ be lɔlɔ̃ de dɔ lãme nam.
Wò, tugbefia,
aleke wò lɔlɔ̃tɔ nyo wu lɔlɔ̃tɔ bubuawoe?
Nu ka wò lɔlɔ̃tɔ tsɔ ƒo bubuawo tae
hafi nèta nu na mí alea?
Nye lɔlɔ̃tɔ le keklẽm, eye wòbiã,
ale wòƒo ame akpe ewo ta.
Eƒe ta nye sika nyuitɔ,
eƒe taɖa le mlɔmlɔmlɔ,
eye wònyɔ abe akpaviã ƒe fu ene.
Eƒe ŋkuwo le abe ahɔnɛ siwo
le tɔʋuwo to la tɔwo ene,
woklɔ wo kple notsi,
eye wosɔ ɖe ŋkutome nɛ abe dzonu ene.
Eƒe alɔgowo le abe kutsetse ʋeʋĩ si ɖo ɖe ɖoɖo nu,
eye wòle ya ɖem nyuie la ene.
Eƒe nuyiwo le abe dzogbenya
si le ami ʋeʋĩ tsyɔm la ene.
Eƒe abɔwo le abe sikati si ŋuti
woɖo sohamkpe ɖo la ene.
Eƒe ŋutigbalẽ le abe nyiɖu si ŋuti wotutu wòzrɔ̃ nyuie,
eye wotsɔ safir ɖo atsyɔ̃ ɖe eŋu la ene.
Eƒe afɔwo le abe kpe xɔasi sɔti si
wotsɔ sika nyuitɔ ɖo gɔmeɖokpe na la ene.
Eƒe dzedzeme le abe Lebanon ene,
eye wòxɔ asi abe eƒe sedatiwo ene.
Vivi le eƒe nu me gɔ̃ hã,
eye eya amea dzeani ŋutɔ.
O Yerusalem vinyɔnuwo,
esiae nye nye lɔlɔ̃tɔ,
esiae nye xɔ̃nye.” |
|
Tugbewo ƒe fia,
afi ka wò lɔlɔ̃tɔ yi?
Mɔ ka wò lɔlɔ̃tɔ to,
ne míakpe ɖe ŋuwò adii?
Nye lɔlɔ̃tɔ yi ɖe eƒe abɔ me;
eyi atike ʋeʋĩwo ƒe bo dzi,
ne wòatsa le wo me agbe dzogbenyawo.
Nye lɔlɔ̃tɔ nye tɔnye, eye nye hã menye etɔ;
ele tsa ɖim le dzogbenyawo dome.
Nye dzi lɔlɔ̃a, èdze tugbe abe Tirza ene,
ènya kpɔ abe Yerusalem ene,
eye fianyenye le ŋutiwò abe asrafoha
siwo lé aflaga ɖe asi ene.
Ɖe wò ŋku ɖa le ŋunye;
wowu gbɔgblɔ nam,
wò taɖa le abe gbɔ̃ha
siwo ɖi tso Gilead to dzi la ene.
Wò aɖuwo fu abe alẽha siwo tso tsileƒe ene.
Wo katã wole zɔzɔm eveve,
eye ɖeke metsi akogo o.
Wò tonuƒui le dzedzem le moxevɔ me
abe atɔtɔ si woma ɖe eve la ene.
Fiasrɔ̃wo le blaade, ahiãviwo le blaenyi,
hekpe ɖe ɖetugbi dzadzɛ siwo mele xexlẽme o la ŋuti;
gake nye ahɔnɛ si de blibo si le tɔxɛ,
dadaa ƒe vinyɔnu ɖeka hɔ̃ɔ lae nye
ame si nye dzila ƒe malɔ̃nulegbɔa.
Ɖetugbiawo kpɔe, eye woyɔe be yayratɔ;
fiasrɔ̃wo kple ahiãviawo hã kafui.
Ame kae nye esi le dzedzem abe agudzedze ene,
nyo abe ɣleti ene,
le keklẽm abe ɣe ene,
eye wòle zɔzɔm fiatɔe
abe ɣletiviwoe le asaɖa bɔm ene?
Meyi ɖe azitiwo te,
ne makpɔ gbe fɛ̃ siwo le balime,
ne makpɔe ɖa be wainkawo te tsetse
alo yevuzitiwo ƒo se mahã.
Hafi mava nya la,
nye didi kplɔm yi ɖe nye dukɔ
ƒe fia ƒe tasiaɖamwo dome.
Trɔ va, trɔ va,
O Sulamitɔ trɔ va, trɔ va,
be míalé ŋku ɖe ŋuwò sẽe!
Nu ka ta miebe míalé ŋku ɖe Sulamitɔ ŋu
abe ale si miewɔna ne
wole Mahanaim ɣe ɖum la ene? |
|
Wò, dumegã ƒe vinyɔnu,
atokota dze afɔ na wò loo!
Wò zɔzɔme le tɔxɛ abe dzonu vavã
si aɖaŋuwɔla wɔ la ene.
Wò agbɔgbɔnu sɔ tebee abe wainkplu
si me wain si wotɔtɔ la mevɔna le o la ene.
Wò alime keke abe bli si woli kɔe,
eye dzogbenya ɖe to ɖee la ene.
Wò nowo le abe sãdevi eve
siwo nye zi ƒe evenɔviwo la ene.
Wò kɔ le tsralɛ abe nyiɖuxɔ tsrala ene.
Wò ŋkuwo le abe Hesbon ƒe tsita
si le Bat Rabingbo nu la ene.
Wò ŋɔti le abe Lebanon ƒe xɔ tsrala
si dze ŋgɔ Damasko la ene.
Wò ta le tegblẽe abe Karmel to ene,
eye wò taɖa le abe fia ƒe avɔ si
wotsɔ ka vovovowo lɔ̃e la ene.
Eƒe dzedzeme ɖe aboyo fia la.
Èdze tugbe ŋutɔ, eye wò nu hã nyoa ame ŋu.
O lɔlɔ̃, wò nuwɔna ɖe sia ɖe doa dzidzɔ na nye dzi!
Wò kɔkɔme le abe deti ene,
eye wò nowo le toɖoe
abe atikutsetse siwo le kpo ŋuti la ene.
Megblɔ be, “Made deti la dzi,
eye malé eƒe tsetsea ɖe asi.”
Wò nowo nenɔ abe wainkpo siwo le wainka ŋu la ene,
wò gbɔgbɔ naʋẽ lĩlĩlĩ abe aplu ene,
eye wò nu me nenye wain nyuitɔ.
Wain la neto nye lɔlɔ̃tɔ ƒe nu me
kple eƒe aɖutame wɔlii.
Menye nye lɔlɔ̃tɔ tɔ,
eye eya hã ƒe dzi le yonyeme.
Nye lɔlɔ̃tɔ, va;
na míayi gbe me,
eye míatsi kɔƒe me adɔ.
Na míafɔ kaba ayi waingblewo me,
akpɔe ɖa be wainkawo te tsetse,
woƒe seƒoƒowo ke, eye gbotiwo hã le tsetsem mahã;
le afi ma matsɔ nye lɔlɔ̃ na wò.
Adrikewo le ya ɖem nyuie,
eye atikutsetse vivi vovovowo
le míaƒe ʋɔtru nu, eye medzra yeyeawo
kple xoxoawo siaa ɖo na wò, nye lɔlɔ̃tɔ. |
|
Ɖe nànɔ nam abe nɔviŋutsu
si no danye ƒe no la ene!
Ekema ne medo go wò le kpɔdome la,
magbugbɔ nu na wò,
eye ame aɖeke mado vlom o.
Makplɔ wò adzoe, ayi ɖe danye,
ame si fia num la ƒe aƒe me.
Mana wain si me wode atike ʋeʋĩi
kple atɔtɔŋutitsi la wò nàno.
Eƒe miabɔ le nye ta te,
eye wòtsɔ eƒe ɖusibɔ kpla kɔ nam.
Yerusalem vinyɔnuwo, meta mi:
migaʋuʋu alo mianyɔ lɔlɔ̃ o,
va se ɖe esi eya ŋutɔ nalɔ̃ hafi.
Ame kae nye esi gbɔna tso gbegbe,
eye wòziɔ ɖe eƒe lɔlɔ̃tɔ ŋu?
Menyɔ wò le apluti te;
afi mae dawò fɔ wò fu le,
afi mae ame si le ku lém la dzi wò ɖo.
Lém ɖe wò dzi kple wò abɔ ŋuti abe nutrenu ene.
Elabena lɔlɔ̃ sesẽ wu ku,
eye ŋuʋaʋã gbea tanana abe yɔdo ene.
Ebina abe dzo ene,
eye wòflana abe Yehowa ƒe dzo ene.
Tsi geɖe mate ŋu atsi lɔlɔ̃ ƒe dzo o,
eye tɔsisi aɖeke mate ŋu akplɔe dzoe o.
Ne ame aɖe atsɔ eƒe aƒemekesinɔnuwo katã
ana ɖe lɔlɔ̃ ta la,
anye alɔmeɖenu wòawɔ.
Nɔvinyɔnu ɖetugbivi aɖe le mía si
mekpɔ te no haɖe o.
Nu ka míawɔ na mía nɔvinyɔnu la
gbe si gbe woava bia eta?
Nenye glie wònye la,
míatsɔ klosalo atu xɔ tsrala ɖe edzi.
Nenye agboe wònye la,
míatsɔ sedaʋuƒowo aklã ɖe eŋuti godoo.
Menye gli, eye nye nowo
le abe xɔ tsralawo ene.
Ale mele eƒe ŋkume abe
ame si tsɔ dzidzeme vɛ la ene.
Waingble le Solomo si le Baal Hamon;
eye wòtsɔ agble la de asi na agbledzikpɔlawo,
be wo dometɔ ɖe sia ɖe nana klosalo
kilogram wuiɖekɛ kple afã ɖe waintsetseawo ta.
Nye ŋutɔ nye waingble le asinye be matsɔ ana;
O Solomo, klosalo kilogram wuiɖekɛ kple afã la nye tɔwò,
eye kilogram eve kple afã nye agbledzikpɔlawo tɔ.
Wò ame si le abɔwo me,
eye xɔlɔ̃wo ƒo xlã wò,
na mase wò gbe!
Nye lɔlɔ̃tɔ,
si va, eye nànɔ abe sãde
alo zivi si le gbe ʋeʋĩwo ƒe towo dzi la ene. |
|
Woayra ame si
mezɔna ɖe ame vɔ̃ɖiwo ƒe aɖaŋuɖoɖo nu
alo nɔa tsitre ɖe nu vɔ̃ wɔlawo ƒe mɔ dzi loo
alo nɔa anyi ɖe fewuɖulawo dome o,
ke boŋ ekpɔa dzidzɔ le Yehowa ƒe se la ŋu,
eye wòdea ŋugble le eŋu zã kple keli.
Eya amea ɖi ati si wodo ɖe tɔʋuwo to,
esi tsea ku le etseɣi,
melũa xe o, eye
nu sia nu si wòwɔna la, edzea edzi nyuie.
Mele alea na ame vɔ̃ɖi ya o!
Wole abe blitsro si ya ƒona dzonae la ene.
Eya ta ame vɔ̃ɖi manɔ te le ʋɔnudrɔ̃gbe,
alo nu vɔ̃ wɔlawo nanɔ ame dzɔdzɔewo ƒe ha me o.
Elabena Yehowa kpɔa ame dzɔdzɔewo ƒe mɔ ta,
ke ame vɔ̃ɖiwo ƒe mɔ atsrɔ̃ gbidii. |
|
Nu ka ta dukɔwo le nugbe ɖom,
eye amewo le nu dzodzrowo ɖom?
Anyigbadzifiawo ɖo afɔ anyi sesĩe,
eye dumegãwo ƒo ta kpli ɖe aɖaŋu me ɖe
Yehowa kple eƒe amesiamina la ŋu.
Wole gbɔgblɔm be,
“Mina míado le Yehowa kple eƒe amesiamina la te,
eye míana ablɔɖe mía ɖokuiwo.”
Ame si woɖo zi dzi le dziƒo la ko nu,
eye Yehowa ɖe alɔme le wo ŋu.
Tete wòka mo na wo le eƒe dɔmedzoe me,
eye wòdo ŋɔdzi na wo le eƒe dziku helĩhelĩ me hegblɔ be,
“Meɖo nye ŋutɔ nye fia ɖe Zion,
nye to kɔkɔe la dzi.”
Maɖe gbeƒã Yehowa ƒe sedede la;
Yehowa gblɔ nam be,
“Wòe nye vinye ŋutsu,
egbea mezu fofowò.
Biam, ne matsɔ dukɔwo awɔ wò domenyinui
kple anyigba ƒe seƒewo ke awɔ tɔwòe.
Àtsɔ gafiatikplɔ aɖu wo dzii, eye àxlã wo ɖi,
woakaka abe ale si ze gbãnae ene.”
Eya ta mi fiawo, midze nunya,
eye mi anyigbadzidumegãwo, miɖo to nuxlɔ̃ame.
Mitsɔ ɖokuibɔbɔ kple bubu subɔ Yehowa le dzidzɔ gã me
kple dzodzo nyanyanya.
Mitsɔ ɖokuibɔbɔ do ɖe fia la ŋkume, ne menye nenema o la,
ado dziku, eye wòatsrɔ̃ mi kpata,
elabena eƒe dɔmedzoe ate ŋu afla ɣe sia ɣi.
Woayra ame siwo katã tsɔe wɔ sitsoƒee. |
|
O, Yehowa, aleke nye futɔwo sɔ gbɔ ale!
Aleke ame geɖewo tso ɖe ŋunye ale!
Ame geɖewo le gbɔgblɔm tso ŋutinye be,
“Mawu maɖee akpɔ o.” Sela
O, Yehowa, ke wò la, ènye akpoxɔnu ƒo xlãm;
ètsɔ ŋutikɔkɔe kɔ ɖe dzinye, eye nèkɔ nye ta dzi.
Yehowae medo ɣli na sesĩe,
eye wòtɔ nam tso eƒe to kɔkɔe la dzi. Sela
Memlɔ anyi hedɔ alɔ̃;
meganyɔ, elabena Yehowae kpɔ tanye.
Nyemavɔ̃ na ame akpe nane siwo ho,
ɖe to ɖem godoo la o.
Tso, O, Yehowa! Ɖem, O, nye Mawu!
Ƒo tome na nye futɔwo katã;
eye nàŋe aɖu na ame vɔ̃ɖiwo.
Yehowa gbɔe ɖeɖe tsona.
Na be wò yayra nanɔ wò amewo dzi. Sela. |
|
Nye Mawu dzɔdzɔetɔ,
tɔ nam ne meyɔ wò.
Na gbɔdzɔem le nye xaxa me;
kpɔ nye nublanui, eye nàse nye gbedodoɖa.
O! Amegbetɔviwo, va se ɖe ɣe ka ɣie
miaɖi gbɔ̃ nye ŋutikɔkɔe?
Va se ɣe ka ɣie mialɔ̃ beble,
ahadze aʋatsomawuwo yome? Sela
Minyae be Yehowa tia mawuvɔ̃lawo na eɖokui,
eya ta Yehowa asee, ne meyɔe.
Migawɔ nu vɔ̃ ne dzi ku mi o;
ne miele miaƒe abawo dzi la,
midzro miaƒe dziwo me, eye mizi ɖoɖoe. Sela
Misa vɔ siwo le dzɔdzɔe,
eye miɖo dzi ɖe Yehowa ŋu.
Ame geɖewo le biabiam be, “Ame kae afia nu nyui aɖe mí?”
Na wò mo ƒe kekeli naklẽ ɖe mía dzi, O! Yehowa.
Ètsɔ dzidzɔ gã aɖe yɔ nye dzi me wu ame siwo bli
kple wain yeye do agbogbo na.
Mamlɔ anyi, adɔ alɔ̃ le ŋutifafa me,
elabena wò, Yehowa, koe na mele dedie. |
|
O! Yehowa, ɖo to nye nyawo,
eye nàse nye hũɖeɖe.
Fianye kple Mawunye,
ɖo to nye ɣlidodo,
elabena wòe mele gbe dom ɖa na.
O! Yehowa, le ŋdi me la, àse nye gbe;
le ŋdi me la, matsɔ nye biabiawo aɖo ŋkuwò me,
eye manɔ lalam kple mɔkpɔkpɔ.
Menye Mawu si kpɔa dzidzɔ le vɔ̃ ŋutie nènye o;
wò la, ame vɔ̃ɖiwo mate ŋu anɔ gbɔwò o.
Ɖokuiŋudzelawo mate ŋu atsi tsitre ɖe ŋkuwò me o;
elabena èlé fu nu vlo wɔlawo katã.
Ètsrɔ̃ aʋatsokalawo;
Yehowa tsri hlɔ̃dolawo kple ameblelawo.
Ke nye ya, mava wò aƒe me to wò nublanuikpɔkpɔ gã la me.
Matsɔ bubu ade ta agu ɖe wò gbedoxɔ kɔkɔe la ŋgɔ.
Kplɔm, O! Yehowa,
le wò dzɔdzɔenyenye nu le nye futɔwo ta,
eye wɔ wò mɔwo dzɔdzɔe le ŋkunye me.
Womate ŋu axɔ nya siwo doa go tso
woƒe nu me la ɖeka pɛ hã dzi ase o,
woƒe dzi yɔ fũu kple gbegblẽ.
Woƒe ve me le abe yɔdo si le ʋuʋu ɖi la ene,
eye wotsɔa woƒe aɖe gblɔa alakpanyawoe.
O! Mawu, bu fɔ wo!
Na be woƒe ayemɔwo naƒu wo anyi.
Ɖe wo ɖa le woƒe nu vɔ̃ gbogboawo ta,
elabena wodze aglã ɖe ŋuwò.
Ke na ame siwo si wò tso la nakpɔ dzidzɔ,
eye na be woadzi ha kple dzidzɔ tegbee.
Keke wò ametakpɔkpɔ ɖe wo dzi,
ale be ame siwo lɔ̃ wò ŋkɔ la natso aseye le mewò.
O! Yehowa, èyraa ame dzɔdzɔewo vavã,
eye nètsɔa wò amenuveve ƒoa xlã wo abe akpoxɔnu ene. |
|
O! Yehowa, mègaka mo nam le wò dziku me
alo ahe to nam le wò dɔmedzoe helĩhelĩ me o.
Yehowa, kpɔ nublanui nam, elabena nu te ŋunye.
O! Yehowa, yɔ dɔm, elabena nye ƒuwo le veve sem.
Nye luʋɔ le nuxaxa me.
Va se ɖe ɣe ka ɣi, O! Yehowa,
va se ɖe ɣe ka ɣi?
O! Yehowa, trɔ ɖe ŋunye, eye nàɖem;
ɖem, le wò lɔlɔ̃ si meʋãna o la ta.
Ame aɖeke meɖoa ŋku dziwò ne eku o.
Ame kae kafua wò tso eƒe yɔdo me?
Mevɔ le eme keŋkeŋ le ŋeŋe ta;
metsɔ aɖatsi ƒo nye aba, elabena mefa avi zã blibo la,
eye nye aɖatsi wɔe be nye dɔƒe ƒo tsi belebele.
Nuxaxa na ɖeɖi te nye ŋkuwo ŋu;
womegale nu kpɔm tututu o, le nye futɔwo ta.
Mite ɖa le gbɔnye, mi nu vlo wɔlawo,
elabena Yehowa se nye avifafa.
Yehowa se ɣli si medo be wòakpɔ nye nublanui;
Yehowa xɔ nye gbedodoɖa alɔ eve.
Nye futɔwo katã ŋu akpe mi, eye miaƒe mo atsi dãa;
woagbugbɔ ɖe megbe enumake kple ŋukpe. |
|
O! Yehowa, nye Mawu, wòe mesi tso,
xɔ nam, eye nàɖem tso ame siwo katã le yonyeme tim la ƒe asi me.
Ne menye nenema o la,
woavuvum abe ale si dzata vuvua nui ene,
eye woavuvum ʋayaʋaya,
xɔnametɔ aɖeke mava ɖem o.
O! Yehowa, nye Mawu,
ne mewɔ nu sia, eye vɔ̃ lé ɖe nye asiwo ŋu,
ne mewɔ nu vɔɖi ɖe ame si li kplim le ŋutifafa me ŋuti
alo meda adzo nye futɔ naneke mawɔmawɔtɔe la,
ekema na nye futɔ nati yonyeme, eye eƒe asi nasu dzinye;
na be wòafanyam ɖe anyigba,
eye wòana matsi ke me adɔ. Sela
O! Yehowa, tso, le wò dziku me;
tso ɖe nye futɔwo ƒe nyanyra ŋuti.
Nyɔ, nye Mawu, ne nàɖo ʋɔnu dzɔdzɔe dɔdrɔ̃ anyi.
Na be amehawo naƒo ƒu ɖe ŋuwò.
Ɖu fia ɖe wo dzi tso dziƒo;
na be Yehowa nadrɔ̃ ʋɔnu dukɔ la.
O! Yehowa, tso afia nam le nye dzɔdzɔenyenye ta,
O! Dziƒoʋĩtɔ, tso afia nam le nye nuteƒewɔwɔ ta.
O! Mawu dzɔdzɔetɔ,
ame si dzroa susuwo kple dziwo me,
na ame vɔ̃ɖiwo ƒe nu vɔ̃ɖi wɔwɔ nu natso,
eye nàna dedinɔnɔ ame dzɔdzɔewo.
Nye akpoxɔnue nye Mawu Dziƒoʋĩtɔ la,
ame si ɖea ame si dza le eƒe dzi me.
Mawue nye ʋɔnudrɔ̃la dzɔdzɔe,
Mawu si ɖea eƒe dɔmedzoe fiana gbe sia gbe.
Nu metia kɔ nɛ o, anyre eƒe yi,
eye wòavu eƒe dati me.
Edzra eƒe lãnuwo ɖo da ɖi,
eye eƒe aŋutrɔ bibiawo la etrɔ asi le wo ŋu wosɔ gbe.
Ame si fɔ nu vɔ̃ɖi ƒe fu,
eye dzɔgbevɔ̃e zu fu wòfɔ la,
adzi beble ƒe vi.
Ame si ɖe ʋe, heku eme wògoglo nyuie la age dze ʋe si
eya ŋutɔ ɖe la me.
Dzɔgbevɔ̃e si wòhe vɛ la atrɔ abali ɖe eya ŋutɔ ŋuti,
eye eƒe ŋutasesẽ atrɔ ava eya ŋutɔ ƒe ta dzi.
Mada akpe na Yehowa le eƒe dzɔdzɔenyenye ta,
eye madzi kafukafuha na Yehowa Dziƒoʋĩtɔ la ƒe ŋkɔ. |
|
O Yehowa, míaƒe Aƒetɔ,
aleke wò ŋkɔ ƒe gãnyenye yɔ anyigba katã dzi ale!
Èɖo wò ŋutikɔkɔe anyi
ɖe dziƒowo tame.
Èɖo kafukafu anyi ɖe ɖeviwo
kple vi nonowo ƒe nu me le wò futɔwo ta be
nàmia nu na futɔ kple hlɔ̃biala la.
Ne mekpɔ wò dziƒowo,
siwo nye wò asinudɔwɔwɔwo,
ne mekpɔ ɣleti kple ɣletiviwo,
nu siwo nètsɔ ɖo wo nɔƒee la,
Nu kae nye amegbetɔ be wò ŋkuwo le eŋuti
kple amegbetɔvi be nèléa be nɛ?
Èwɔe wòsɔ kple Mawu kloe,
eye nètsɔ ŋutikɔkɔe kple bubu ɖɔ nɛ.
Èwɔe be wòanye agbo ɖe wò asinudɔwɔwɔ dzi;
eye nètsɔ nu sia nu de eƒe afɔ te.
Alẽhawo, nyihawo,
gbemelãwo,
dziƒoxeviwo, ƒumelãwo
kple nu siwo katã ƒua tsi
le atsiaƒu me la le eƒe kpɔkplɔ te.
O Yehowa, míaƒe Aƒetɔ,
aleke wò ŋkɔ ƒe gãnyenye yɔ anyigba katã dzi ale! |
|
Makafu wò, O! Yehowa,
kple nye dzi blibo,
maɖe wò nukunuwɔwɔwo katã afia.
Dzi adzɔm, eye matso aseye le mewò;
O Dziƒoʋĩtɔ, madzi kafukafuhawo na wò ŋkɔ.
Nye futɔwo trɔ megbe;
wokli nu, eye wo katã wotsrɔ̃ le ŋkuwò me.
Elabena wòe xɔ nye nya,
eye nèɖe nye dzɔdzɔenyenye ɖe go.
Ènɔ wò fiazikpui dzi, eye nèdrɔ̃ ʋɔnu dzɔdzɔe.
Èka mo na dukɔwo, eye nètsrɔ̃ ame vɔ̃ɖiwo hetutu
woƒe ŋkɔwo ɖa tso mavɔ me yi ɖe mavɔ me.
Tsɔtsrɔ̃ mavɔ va futɔ la dzi,
elabena èho woƒe duwo,
eye womagaɖo ŋku wo dzi gɔ̃ hã akpɔ gbeɖe o.
Yehowa aɖu fia tegbetegbe;
eɖo eƒe fiazikpui anyi hena ʋɔnudɔdrɔ̃.
Adrɔ̃ ʋɔnu xexea me le dzɔdzɔenyenye me;
akplɔ dukɔwo katã le nuteƒewɔwɔ me.
Yehowa nye sitsoƒe na ame siwo wote ɖe anyi
kple mɔ sesẽ le xaxaɣiwo.
Ame siwo nya wò ŋkɔ la aɖo dzi ɖe ŋuwò,
elabena wò Yehowa,
megble ame siwo dia wò la ɖi kpɔ o.
Midzi kafukafuhawo na Yehowa,
ame si nɔ fiazikpui dzi gli le Zion,
miɖe gbeƒã nu siwo wòwɔ la le dukɔwo dome.
Elabena eya, ame si biaa hlɔ̃ hlɔ̃dolawo la,
ɖoa ŋku edzi, medoa toku hiãtɔwo ƒe ɣlidodo o.
O Yehowa, kpɔ ale si nye futɔwo le yonyeme tim ɖa!
Kpɔ nye nublanui, eye nàkɔm tso ku ƒe agbowo me,
be maɖe wò kafukafu afia le Zion Vinyɔnu ƒe agbowo me,
eye le afi ma matso aseye le ɖeɖe si nènam la ta.
Dukɔwo ge dze do si woawo ŋutɔ woɖe la me;
woƒe afɔwo ɖo ɖɔ si woawo ŋutɔ woɖo ɖi le bebeme la me.
Yehowa ɖe eɖokui fia to eƒe ʋɔnu dzɔdzɔe dɔdrɔ̃ me;
ame vɔ̃ɖiwo ƒe asinudɔwɔwɔwo atsɔ wo ade mɔ me.
Ŋugbledede. Sela
Ame vɔ̃ɖiwo gbugbɔ yi yɔ me,
nenema kee nye dukɔ siwo ŋlɔ Mawu be.
Ke womaŋlɔ hiãtɔ be ɖikaa
alo ame si le fu kpem la, mɔkpɔkpɔ nabu ɖee o.
Tso, O Yehowa! Mègana amegbetɔ naɖu dzi o,
na woadrɔ̃ ʋɔnu dukɔwo le ŋkuwò me.
O! Yehowa, ƒo wo ƒu anyi kple ŋɔdzi;
na dukɔwo nanya be amegbetɔwo yewonye. Sela. |
|
O! Yehowa, nu ka ta nèle adzɔge ʋĩi ɖo?
Nu ka ta nèɣla ɖokuiwò le xaxaɣiwo ɖo?
Ame vɔ̃ɖi dadala he hiãtɔ ƒu anyi,
ke wògena ɖe mɔ si wòtre da ɖi la me.
Nu siwo eƒe dzi dina la, egblɔnɛ adegbeƒotɔe;
eyraa ŋuklẽlawo, eye wòɖea alɔme le Yehowa ŋu.
Ame vɔ̃ɖi la media eƒe mɔ o,
le dada viviwo ta,
le eƒe ŋugblededewo katã me la,
meɖoa ŋku Mawu dzi o.
Eƒe mɔwo dzea edzi nɛ nyuie ɣe sia ɣi,
edoa eɖokui ɖe dzi,
wò sewo didi tso egbɔ;
eye wòɖoa hehe ɖe eƒe futɔwo ta.
Egblɔna na eɖokui be, “Naneke maʋuʋum o,
makpɔ dzidzɔ ɣe sia ɣi, eye nyemage ɖe dzɔgbevɔ̃e me akpɔ o.”
Fiƒode, alakpa kple ŋɔdzidodo yɔ eƒe nu me fũu,
eye gbegblẽ kple nu vɔ̃ɖi le eƒe aɖe te.
Edea xa ɖe kɔƒewo xa;
ewu ame maɖifɔwo le xame,
eye wòtsa ŋu na ame si wòalé le bebeme.
Edea xa ɖe ɣaɣlɛƒe abe dzatae be ɖe ave xa ene;
ale be wòalé amemanɔsitɔ;
eléa amemanɔsitɔ, eye wòhea wo ɖe eƒe ɖɔ me dzonae.
Etoa ƒu ɖe lãme na ame siwo wòlé,
woƒe mo tsyɔa zi, eye womuna dzea anyi le eƒe ŋusẽ te.
Egblɔna na eɖokui be,
“Mawu ŋlɔ be; etsɔ nu tsyɔ eƒe mo, eye mele nu kpɔm o.”
Tso, Yehowa! O! Mawu, kɔ wò abɔ dzi.
Mègaŋlɔ hiãtɔ be o.
Nu ka ta ame vɔ̃ɖi la le alɔme ɖem le Mawu ŋuti ɖo?
Nu ka ta wògblɔna na eɖokui be,
“Mayɔm be mana akɔnta o” ɖo?
Ke wò, O! Mawu, koe kpɔa dzɔgbevɔ̃e kple vevesese;
èbua eŋuti, eye asiwò me wole.
Ame si le fukpekpe me la,
tsɔa eɖokui dea asi na wò;
elabena wòe nye xɔnametɔ na tsyɔ̃eviwo.
Ŋe abɔ na ame vɔ̃ɖi kple nu tovo wɔla;
yɔe ne wòana akɔnta tso nu vɔ̃ɖi siwo wòwɔ
ame aɖeke mekpɔe o la ŋuti.
Yehowae nye fia tso mavɔ me yi mavɔ me;
dukɔwo atsrɔ̃ ɖa le eƒe anyigba dzi.
O! Yehowa, èse hiãtɔwo ƒe didi;
ède dzi ƒo na wo, eye nèɖo to woƒe ɣlidodo.
Èʋli tsyɔ̃eviwo kple ame siwo wote ɖe anyi la ta,
ale be amegbetɔ si nye anyi la magado ŋɔdzi na amewo azɔ o. |
|
Yehowae mesi tso.
Aleke miele gbɔgblɔm nam be,
“Dzo abe xevi ene nàyi ɖe wò to dzi?
Elabena kpɔ ɖa, ame vɔ̃ɖiwo he woƒe da me;
wotsɔ woƒe aŋutrɔwo ɖo datikawo ŋuti be
woada ame siwo dza le woƒe dzi me la le blukɔ me.
Esi wole gɔmeɖokpeawo gbãm la,
nu ka dzɔdzɔetɔ la awɔ?”
Yehowa le eƒe gbedoxɔ kɔkɔe la me;
Yehowa le eƒe fiazikpui dzi le dziƒo.
Elé ŋku ɖe amegbetɔviwo ŋu,
eye wòdo wo kpɔ.
Yehowa doa ame dzɔdzɔe kpɔna,
ke eƒe luʋɔ tsri ame vɔ̃ɖiwo
kple ame siwo lɔ̃a ŋutasesẽ.
Ana dzoka xɔxɔ kple aŋɔ dzodzoe nadza ɖe
ame vɔ̃ɖiwo dzi, eye ya xɔdzo anye wo tɔ gome.
Elabena Yehowae nye dzɔdzɔetɔ, elɔ̃a nuteƒewɔwɔ;
ame siwo dza le woƒe dzi me la akpɔ eƒe ŋkume. |
|
Xɔ nam, Yehowa elabena, mawuvɔ̃lawo megali o,
eye nuteƒewɔlawo bu le amegbetɔwo dome.
Ame sia ame kaa aʋatso na ehavi,
eye wovivia nu me,
elabena woƒe nuyiwo blea ame.
Yehowa nelã beblenuyiwo katã
kple aɖe siwo doa wo ɖokui ɖe dzi
hegblɔna be, “Míaɖu dzi kple míaƒe aɖewo,
míaƒe nuyiwo nye mía tɔ,
ame kae aɖu amegã ɖe mía dzi?”
Yehowa be, “Esi wotea ame gblɔewo ɖe to,
eye hiãtɔwo ŋena ta la, matso azɔ.
Maɖe wo tso ame siwo le vlo dom wo la ƒe asi me.”
Kpɔtsɔtsɔ mele Yehowa ƒe nyawo ŋuti o,
wole abe klosalo si wololo le anyikpo me,
eye wòdza zi gbɔ zi adre la ene.
Ame vɔ̃ɖiwo zɔna le ablɔɖe me,
eye wodea bubu yakanuwɔwɔwo ŋu le amegbetɔwo dome.
O! Yehowa, àna míanɔ dedie,
eye àdzɔ mía ŋu tso ame siawo tɔgbi ƒe asi me tegbetegbe. |
|
O! Yehowa, va se ɖe ɣe ka ɣi?
Ɖe nàŋlɔm be ɖikaɖika?
Va se ɖe ɣe ka ɣi nàɣla wò ŋkume ɖem?
Va se ɖe ɣe ka ɣi mawɔ avu kple nye tamesusu,
eye gbe sia gbe nuxaxa nayɔ nye dzi me?
Va se ɖe ɣe ka ɣi nye futɔwo aɖu dzinye?
Kpɔm ɖa, eye nàɖo nya ŋu nam,
O! Yehowa, nye Mawu.
Na kekeli naklẽ ɖe nye ŋkuwo dzi,
ne menye nenema o la,
madɔ alɔ̃ ayi ku me.
Ekema nye futɔwo agblɔ be,
“Meɖu edzi,” eye nye ketɔwo akpɔ dzidzɔ ne medze anyi.
Ke nye ya meɖo dzi ɖe wò lɔlɔ̃ si meʋãna o la ŋu,
nye dzi le aseye tsom le wò xɔname ŋuti.
Madzi ha na Yehowa,
elabena ewɔ nyui nam. |
|
Bometsila gblɔna le eƒe dzi me be,
“Mawu aɖeke meli o.”
Wonye ame tovowo, eye woƒe nuwɔnawo nye ŋunyɔnu;
ame ɖeka hɔ̃ɔ hã mele wo dome si wɔa nu nyui o.
Yehowa bi kɔ kpɔ amegbetɔviwo ɖa tso dziƒo,
be wòakpɔe ɖa be nugɔmesela aɖe le wo dome,
eye wòdia Mawu vevie mahã?
Wo katã wodze ɖe aga,
wo katã tim wogblẽ;
ame aɖeke meli si wɔa nu nyui o,
ɖeka pɛ gɔ̃ hã meli o.
Ɖe nu tovo wɔlawo,
ame siwo ɖua nye amewo abe abolo ene,
eye womeyɔa Yehowa o la manya esia oa?
Ŋɔdzi lé wo ale gbegbe,
elabena Mawu le ame dzɔdzɔewo ƒe hame.
Mi nu tovo wɔlawo,
miegblẽ ame dahewo ƒe ɖoɖowo me,
gake Yehowae nye woƒe sitsoƒe.
O! Xɔname ado tso Zion na Israel.
Ne Yehowa gaɖo eƒe amewo ƒe nunyonamewo te la,
na Yakob natso aseye, eye Israel nakpɔ dzidzɔ! |
|
Yehowa, ame kae dze anɔ wò kɔkɔeƒe la?
Ame kae anɔ wò togbɛ kɔkɔe la dzi?
Ame si fɔɖiɖi mele eƒe zɔzɔme ŋu o,
eye wòwɔa nu dzɔdzɔe lae.
Ame si toa nyateƒe tso eƒe dzi me ke
eye ameŋugbegblẽ mele aɖe dzi nɛ o,
ame si mewɔa vɔ̃ ɖe ehavi ŋu o,
eye meƒoa ɖi nɔvia amegbetɔ o,
ame si ame baɖa ƒe nu menyoa eŋu o,
ke boŋ edea bubu ame siwo vɔ̃a Yehowa la ŋuti,
ame si kaa atam si hea vevesese vanɛ,
gake megbea edziwɔwɔ o,
ame si medoa ga xɔa deme ɖe edzi o,
eye mexɔa zãnu ɖe ame maɖifɔ ŋuti o.
Ame si wɔa nu siawo la,
naneke maʋãe akpɔ gbeɖegbeɖe o. |
|
O! Mawu, na manɔ dedie,
elabena wò mee mebe ɖo.
Megblɔ na Yehowa be,
“Wòe nye nye Aƒetɔ;
nu nyui aɖeke mele asinye kpe ɖe ŋuwò o.”
Ame kɔkɔe siwo le anyigba dzi la woe nye bubume
siwo ƒe nu nyoa ŋunye vevie.
Ame siwo ati mawu tutɔwo yome la, adzi woƒe vevesesewo ɖe edzi.
Nyemasa woƒe ʋuvɔsawo na mawu mawo,
alo ayɔ woƒe ŋkɔwo o.
Yehowa, èɖo tɔnye gome
kple nye kplu da ɖi nam;
èna nye gomekpɔkpɔ le dedie nam.
Liƒo ƒe dzidzeka la dze teƒe nyuiwo nam;
le nyateƒe me la, domenyinu si do dzidzɔ nam la su asinye.
Makafu Yehowa, ame si ɖoa aɖaŋu nam;
le zã me ke hã, nye dzi xlɔ̃a num.
Metsɔ Yehowa ɖo ŋkunye me ɖaa,
elabena ele nye nuɖusime, eya ta nyemavɔ̃ o.
Esia ta nye dzi le dzidzɔ kpɔm,
nye aɖe tso aseye, eye nye ŋutilã hã agbɔ ɖe eme le dedinɔnɔ me,
elabena màgblẽm ɖi na yɔdo alo ana wò,
Kɔkɔetɔ la, nàkpɔ gbegblẽ o.
Èna menya agbemɔ la;
àtsɔ dzidzɔkpɔkpɔ ayɔ menye le ŋkuwò me,
eye matsɔ vivisese si mevɔna o la
anɔ wò nuɖusime tegbee. |
|
See, O! Yehowa, ɖo to nye ɣlidodo
kple nye dzɔdzɔenyenye ƒe kukuɖeɖe.
Ƒu to anyi ɖe nye gbedodoɖa
si metso alakpanuyiwo me o.
Afiatsotso nam netso gbɔwò,
eye na wò ŋkuwo nakpɔ nu si le dzɔdzɔe.
Togbɔ be èdzro nye dzi me
eye nèlé ŋku ɖe ŋunye tsitotsito le zã me;
ne èdom kpɔ hã la,
màkpɔ naneke le menye o.
Meɖoe kplikpaa be nye nu mawɔ nu vɔ̃ o.
Le amegbetɔwo ƒe nuwɔnawo me la,
metsɔ wò numenya kpɔ ɖokuinye dzii be,
nyemage ɖe ame vɔ̃ɖiwo ƒe mɔwo dzi o.
Nye afɔɖeɖewo li ɖe wò toƒewo,
eye nye afɔ meɖiɖi o.
Mele yɔwòm, O! Mawu, elabena àtɔ nam;
ƒu to anyi ɖe ŋunye, eye nàse nye gbedodoɖa.
Ɖe wò lɔlɔ̃ gã la ƒe nukunu fia,
wò ame si tsɔa wò nuɖusi ɖea ame siwo si wò tso,
tso woƒe futɔwo ƒe asi me.
Kpɔ tanye abe wò ŋku ƒe gadaglamakui ene,
eye nàɣlam ɖe wò aʋala ƒe vɔvɔli te,
ɖem tso ame vɔ̃ɖi siwo le funyafunya wɔmem
kple futɔ siwo ɖe to ɖem la ƒe asi me.
Wotu woƒe ŋutasẽdziwo,
eye wotsɔa woƒe nuwo gblɔa dadanyawoe.
Wodo afɔ nam, eye azɔ la, woɖe to ɖem,
woƒe ŋkuwo le te ne woaxlãm ɖe anyigba.
Wole abe dzata dɔwui si le nu dim be yealé,
hele adeklo dzi le avekɔe me ene.
O! Yehowa, tso, kpe akɔ kpli wo,
he wo ƒu anyi, eye tsɔ wò yi nàɖem le ame vɔ̃ɖiwo ƒe asi me.
O! Yehowa, tsɔ wò asi ɖem le ame siawo tɔgbi
kple xexemetɔ siawo ƒe asi me,
ame siwo ƒe fetu le agbe sia me.
Ètsia ame siwo nèlɔ̃ vevie la ƒe dɔwuame nu;
wo viŋutsuwo kpɔ nu nyui geɖe,
eye wodzraa kesinɔnuwo ɖo ɖi na wo viwo.
Ke nye la, makpɔ wò ŋkume le dzɔdzɔenyenye me,
eye ne menyɔ hekpɔ wò nɔnɔme ko la, maɖi ƒo. |
|
O! Yehowa, nye ŋusẽ, melɔ̃ wò.
Yehowa nye nye agakpe, nye mɔ kple nye xɔnametɔ.
Nye Mawu nye nye agakpe, eyae mesi tso.
Eyae nye nye akpoxɔnu kple ɖeɖe
ƒe ŋusẽ kple nye mɔ sesẽ.
Meyɔ Yehowa, ame si dze na kafukafu,
eɖem tso nye futɔwo katã ƒe asi me.
Ku ƒe kawo blam,
eye nu siwo gblẽa ame la ƒo ɖe dzinye abe tɔʋu ene.
Tsiẽƒe ƒe kawo
blam, eye ku ƒe mɔtetrewo ɖi kpem.
Meyɔ Yehowa le nye xaxa me;
medo ɣli na nye Mawu be wòaɖem.
Ese nye gbe tso eƒe gbedoxɔ me ke,
eye nye ɣlidodo ɖo egbɔ, ge ɖe eƒe to me.
Tete anyigba dzo nyanyanya, eye wòʋuʋu;
towo ƒe agunuwo ke hã ʋuʋu heyeheye,
eye wodzo kpekpekpe, elabena dzi kui.
Dzudzɔ do tso eƒe ŋɔtime;
dzo ƒe aɖewo do tso eƒe nu me
eye dzoka xɔxɔwo kplɔe ɖo.
Ema dziŋgɔli ɖe eve,
wòto eme ɖi va anyi,
eye lilikpo do blukɔ le eƒe afɔ te.
Ede kerubiwo dzi, eye wòdzo dzo.
Eɖo asagba ɖe ya ƒe aʋalawo dzi.
Viviti nye avɔ si wòtsyɔ, eye lilikpo yibɔ
si dzaa tsi lae nye agbadɔ si ƒo xlãe.
Lilikpo, kpetsi kple dzikedzo do tso
eƒe mo ƒe keklẽ la me.
Yehowa ɖe gbe tso dziƒo,
eye Dziƒoʋĩtɔ la na wose eƒe gbe.
Eda eƒe aŋutrɔ, eye wòkaka eƒe futɔwo,
eɖo dzikedzo ɖa, eye wòtɔtɔ wo.
Atsiaƒu ƒe balimewo dze gaglã,
eye anyigba ƒe gɔmeɖoɖo tsi ƒuƒlu.
Le Yehowa ƒe nyaheɖeameŋu
kple gbɔgbɔ si do tso eƒe ŋɔtime ta.
Edo asi ɖa tso dziƒo lém,
Heɖem tso tɔ goglowo me.
Eɖem tso nye futɔ ŋusẽtɔwo ƒe asi me,
tso nye ketɔwo ƒe asi me,
ame siwo sesẽ wum akpa la ƒe asi me.
Woƒo ɖe dzinye le nye dzɔgbevɔ̃egbe,
gake Yehowa nye nye kpeɖeŋutɔ.
Eɖem tsɔ da ɖe teƒe gbadzaa;
eɖem, elabena nye nu nyo eŋu.
Yehowa nɔ kplim le nye dzɔdzɔenyenye nu,
eye wòwɔ nyui nam le esi nye asi me dza la ta.
Elabena melé Yehowa ƒe mɔwo me ɖe asi;
nyemewɔ vɔ̃ hetrɔ le nye Mawu yome o.
Eƒe sewo katã le ŋkunye me;
eye nyemetrɔ le eƒe ɖoɖowo yome o.
Nyemeɖi fɔ le eŋkume o,
eye mete ɖokuinye ɖa tso nu vɔ̃ gbɔ.
Yehowa wɔ nyui nam le nye dzɔdzɔenyenye
kple esi nye asi me dza le eŋkume la ta.
Èwɔa nuteƒe na nuteƒewɔla,
eye nèfiaa ɖokuiwò fɔmaɖilae na ame si ŋu fɔɖiɖi mele o.
Ame si dza le eƒe dzi me la, èɖea ɖokuiwò fianɛ be èdza,
eye nèfiaa ɖokuiwò ayetɔe ɖe ayetɔ la ŋu.
Èɖea ame siwo bɔbɔa wo ɖokui,
ke ame siwo si dadaŋku le la, èɖiɖia wo ɖe anyi.
Wò, O! Yehowae na nye akaɖi le bibim,
eye nye Mawu trɔ nye viviti wòzu kekeli.
Mate ŋu alũ ɖe aʋakɔ dzi to wò kpekpeɖeŋu me,
eye le nye Mawu ta mate ŋu ati kpo aflɔ gli.
Mawu ya ƒe mɔwo de blibo,
Yehowa ƒe nya nye nyateƒe sɔŋ.
Enye akpoxɔnu na ame siwo tsɔe wɔ sitsoƒee.
Elabena ame kae ganye Mawu kpe ɖe Yehowa ŋu?
Ame kae ganye Agakpe,
ɖe menye míaƒe Mawu la koe oa?
Mawue nye nye mɔ sesẽ,
Eyae na nye mɔ zu gbadzaa.
Ewɔ nye afɔwo abe zi tɔwo ene,
eye wòna metea ŋu tsia tsitre ɖe teƒe kɔkɔwo.
Efia aʋawɔwɔ nye asiwo,
eye nye asiwo ate ŋu abɔ dati si wowɔ kple akɔbli.
Ètsɔ wò dziɖuɖu ƒe akpoxɔnu la nam,
eye wò nuɖusi lém ɖe te.
Èbɔbɔ ɖokuiwò be nàdo kɔkɔm.
Èkeke mɔ le tenye,
be nye klowo magli le tenye o.
Meti nye futɔwo yome, eye metu wo.
Nyemetrɔ le wo yome o,
va se ɖe esime wotsrɔ̃.
Metsrɔ̃ wo be womagate ŋu afɔ gbeɖe o,
ale wodze anyi ɖe nye afɔ nu.
Wòe na ŋusẽm hena aʋa la wɔwɔ,
Èna mebɔbɔ ame siwo katã
tso ɖe ŋunye la ɖe anyi.
Èna nye futɔwo trɔ megbe dem helé du tsɔ,
eye metsrɔ̃ nye futɔwo.
Wodo ɣli be Yehowa naxɔ na yewo,
gake ame aɖeke mexɔ na wo o,
elabena Yehowa metɔ na wo o.
Metu wo memie abe ʋuʋudedi si ya lɔ ɖe nu la ene,
eye metrɔ wo ɖe mɔtata dzi abe anyi ene.
Èɖem tso ame siwo va dze dzinye la ƒe asi me,
ètsɔm ɖo dukɔwo nu,
eye ame siwo nyemenya o la dzie meɖu fia ɖo.
Ne wose ŋkɔnye ko la,
woɖoa tom, eye du bubu me tɔwo gɔ̃ hã
dzona nyanyanya le nye ŋkume.
Dzi ɖena le wo katã ƒo, eye wotsɔa dzodzo nyanyanya hedoa goe
le woƒe mɔ sesẽwo me.
Yehowa li tegbee!
Woakafu nye Agakpe la!
Woado Mawu, nye Xɔla la, ɖe dzi bobobo!
Eyae nye Mawu si biaa hlɔ̃ nam,
eye wòbɔbɔa dukɔwo ɖe nye afɔ te,
ame si ɖeam tso nye futɔwo ƒe asi me.
Èkɔm ɖe dzi gbɔ nye futɔwo ta,
eye nèɖem tso ŋutasẽlawo ƒe asi me.
O! Yehowa, makafu wò le dukɔwo dome
le esia ta, eye madzi kafukafuha na wò ŋkɔ.
Ena dziɖuɖu gãwo eƒe fia la;
eɖe amenuveve si nu meyi o la fia David,
eƒe amesiamina la kple eƒe dzidzimeviwo tegbee. |
|
Dziƒo ɖe Mawu ƒe ŋutikɔkɔe ɖe go,
eye dziŋgɔli le gbeƒã ɖem eƒe asinudɔwo.
Tso ŋkeke yi ŋkeke, wole Mawu ƒe ŋutikɔkɔe kafum,
eye tso zã yi zã,
wole eƒe gãnyenye ɖem fia.
Nuƒoƒo alo gbegbɔgblɔ aɖeke meli
si me womese woƒe gbe le o.
Woƒe gbe ɖina le anyigba dzi afi sia afi,
eye woƒe nyawo dea xexea me ƒe mlɔenu ke gɔ̃ hã.
Etu agbadɔ ɖe dziƒowo na ɣe,
eye wòle abe ŋugbetɔsrɔ̃e le go dom tso eƒe agbadɔ me ene.
Ele abe duƒula si le dzidzɔ kpɔm be wòalé eƒe mɔ atsɔ ene.
Ɣe dzena tso dziƒo ƒe go ɖeka dzi,
eye wòzɔna yia go kemɛ dzi,
naneke meɣla ɖe eƒe dzoxɔxɔ o.
Yehowa ƒe se la de blibo,
enaa agbegbɔgbɔ luʋɔ!
Yehowa ƒe ɖoɖowo le eteƒe,
eye wonana bometsilawo dzea nunya.
Yehowa ƒe mɔwo dzɔ,
wonana dzi kpɔa dzidzɔ.
Yehowa ƒe sewo me kɔ,
wonana ame dzea nunya.
Yehowa ƒe sewo me kɔ;
wonɔa anyi ɖaa.
Yehowa ƒe sewo li ke sesĩe,
eye ɖikeke aɖeke mele woƒe dzɔdzɔenyenye ŋu o.
Woxɔ asi wu sika kple sika nyuitɔ;
wovivina wu anyitsi
kple anyitsi si woɖe le anyito me.
Wò sewo wotsɔ xlɔ̃ nu wò dɔlae,
elabena viɖe gã geɖe le wo dzi wɔwɔ me.
Ame kae ate ŋu ade dzesi nu gbegblẽ si wòwɔ?
Tsɔ nye vodada siwo metsɔ ɣla la kem.
Ɖe wò dɔla tso lɔlɔ̃nuwɔwɔ ƒe nu vɔ̃wo hã me;
womaɖu dzinye akpɔ o.
Ekema mazu fɔɖiɖi manɔŋutɔ,
eye ŋutinye akɔ tso vodada gã me.
Na be nye numenyawo
kple nye dzi ƒe ŋugbledede nadze ŋuwò,
O! Yehowa, nye Agakpe kple nye Xɔnametɔ. |
|
Yehowa netɔ na wò ne èɖo xaxa me;
Yakob ƒe Mawu la ƒe ŋkɔ nanye ŋuwòdzɔla.
Neɖo kpekpeɖeŋu ɖe wò tso kɔkɔeƒe la,
eye wòaɖo xɔname ɖe wò tso Zion.
Neɖo ŋku wò vɔsawo katã dzi,
eye wòaxɔ wò numevɔsawo. Sela
Nena nu si wò dzi di la wò,
eye wòana wò ɖoɖowo katã nadze edzi na wò.
Míado dzidzɔɣli ne èɖu dzi, eye míakɔ míaƒe aflagawo dzi
le míaƒe Mawu la ƒe ŋkɔ me.
Yehowa awɔ nu siwo katã nèbiae la na wò.
Azɔ menya be Yehowa ɖe eƒe amesiamina,
etɔ nɛ tso eƒe nɔƒe kɔkɔe la
kple eƒe nuɖusi ƒe ŋusẽ, si wòtsɔna ɖea amee.
Ame aɖewo ɖoa ŋu ɖe tasiaɖamwo ŋu,
eye ame aɖewo ɖoa dzi ɖe sɔwo ŋu,
ke míawo ya míeɖo dzi ɖe Yehowa,
míaƒe Mawu la ƒe ŋkɔ ŋu.
Ame mawo la, wodzea klo, eye wodzea anyi,
ke míawo ya, míenɔa tsitre, eye míedzɔna kã.
O! Yehowa, xɔ na fia la!
Tɔ na mí ne míeyɔ wò! |
|
O! Yehowa, fia la le dzidzɔ kpɔm le wò ŋusẽ me.
Ale gbegbe wòle aseye tsom le dziɖuɖu gã siwo nènae la ta!
Ètsɔ nu si eƒe dzi di la nɛ, eye nèwɔ nu
siwo wòtsɔ eƒe nu bia la dzi nɛ. Sela
Ètsɔ yayra xɔasi geɖewo do dza nɛ,
eye nètsɔ fiakuku si wowɔ kple sika nyuitɔ la ɖɔ nɛ.
Ebia agbe wò, eye nènae hedidi
eƒe ŋkekewo tso mavɔ me yi mavɔ me.
Eƒe ŋkɔxɔxɔ de du to dziɖuɖu siwo nènae la me.
Ètsɔ atsyɔ̃ kple bubu kɔ ɖe eya amea dzi.
Vavã ènae yayra si nu meyina o,
eye nèna dzidzɔkpɔkpɔ kple aseyetsotsoe le ŋkuwò me.
Elabena fia la ɖo dzi ɖe Yehowa ŋu,
eye le Dziƒoʋĩtɔ la ƒe lɔlɔ̃ si meʋãna o ta la,
mavɔ̃ akpɔ gbeɖe o.
Wò asi alé wò futɔwo katã,
eye wò nuɖusi atu wò ketɔwo.
Ne wò vavaɣi ɖo la,
àwɔ wo abe kpodzo bibi ene.
Yehowa ami wo le eƒe dɔmedzoe me,
eye eƒe dzo afia wo katã.
Àtsrɔ̃ woƒe dzidzimeviwo ɖa le anyigba dzi,
eye àtsrɔ̃ woƒe nunɔamesiwo ɖa le amegbetɔwo dome.
Togbɔ be wole vɔ̃ ɖom ɖe ŋuwò,
eye wowɔ ɖoɖowo be woasẽ ŋuta le ŋuwò hã la,
madze edzi na wo o,
elabena ne èdidi wò aŋutrɔ ɖe wo dzi la,
woatrɔ ʋu me ade wò adzo.
Ède ŋgɔ, O! Yehowa, le wò ŋusẽ me;
eya ta míadzi ha, eye míakafu wò ŋusẽ. |